
2007. ÁPRILIS 21. 
FRANCIAORSZÁG, CROISE APÁTSÁG.. 


PROLÓG 


Mark Fleismann úgy érezte, az előtte álló ajtó egyenesen a 
mennyországba vezet. A Croise kolostor levéltára több volt, mint világhírű. 
Ritkaságai között olyan fóliánsokat és pergameneket tartottak számon, 
melyekért nemzetközileg elismert professzorok és régészek évekig 
várakoztak különböző listákon, hogy amikor eljött az ő idejük, 
kontinenseken utazzanak keresztül,  — csakhogy  — néhány napig 
tanulmányozhassák a relikviákat. 

Mark egész éjszaka álmatlanul hánykolódott a közeli tanyán bérelt 
szállásán. A gondolat, hogy ma élete nagy napja köszönt rá, egy pillanatra 
sem hagyta nyugodni. Elképzelni sem tudta, hogy vajon hány felfedezésre 
váró rejtély lapul az apátság falai között, mennyi történelmi téziseket 
igazoló és elvető bizonyíték fekszik poros fiókok mélyén, arra várva, hogy 
egy lelkes kutató - valaki, aki pont olyan, mint ő - rájuk akadjon, és a 
részleteket megfelelő sorrendbe téve megfejtse titkukat. A múlt Mark 
számára izgalmakkal teli kalandos történet volt, melyben a legendák és 
mítoszok mögött rendre ott lapult az igazság, arra várva, hogy ő megfejtse 
magának. 

A levéltár az Ispotályosok egykori menedékében kapott helyet, amelyet a 
rend modernizációjával a jogutód, a Máltai Szeretetszolgálat örökölt meg. 
Mark véleménye szerint az épület inkább hasonlított erődre, mint 
kolostorra, vagy rendházra. A falakat hatalmas terméskövekből emelték, 
amelyeket habarccsal illesztettek össze. Az ablakok keskeny, lőrésszerű 
vonalak voltak csupán, az épületegyüttes központjában álló öregtorony 
tetején pedig még mindig megvoltak a védőket takaró kőcsipkék. Az apátság 
szűken értelmezett területét két méternél is magasabb kőfal vett körül, 
melyet a tájékoztató füzetek szerint, a XVII. században emelték, hogy a 
menedékházból apátsággá bővült a település lakóit megvédjék a 
haramiáktól. 


- Láthatnám a belépőkártyáját? - kérdezte a fémdetektor előtt álló, 
világoskék egyenruhát viselő nő, miközben unott arccal feljegyzett valamit 
az előtte fekvő műanyag irattartóra erősített táblázatba. 

Az öregtorony kapujában - amely a levéltár legszigorúbban őrzött 
részéhez vezetett - hárman teljesítettek szolgálatot. Két férfi állt a 
fémdetektor mögött, az egyiküknél kézi fémkereső. A másik egyik jól 
megpakolt sonkás szendvicset tartott a kezében, és minden figyelmét 
lekötötte, hogy harapás közben semmi se hulljon a földre a zsömléjéről. 

Mark alig leplezett büszkeséggel átadta a sötétbőrű biztonsági őrnek a 
kezében szorongatott fényképes plasztik lapot, és legbelül úgy érezte, ezzel a 
mozdulattal gyakorlatilag csatlakozott a kiválasztottakhoz. Persze dr. Ian 
Livingston professzor ajánlása nélkül sosem juthatott volna túl a kapun. Az 
idős férfi azonban különösen érdekesnek találta Mark szakdolgozatának 
témavázlatát, s mert az elmúlt években meglehetősen közel kerültek 
egymáshoz, kapcsolatait megmozgatva Fleismann segítségére sietett. 

Mark kutatásainak középpontjában a templomos lovagrend alapításának 
körülményei álltak, és a rend mindenkori nagymesterének a kardja, mely 
folyamatosan öröklődött a vezetők között, de aminek származására eddig 
még senki sem derített fényt. Mivel Fleismann nem szerette volna, hogy a 
munkája egy legyen a jól-rosszul összeollózott szakdolgozatok közül, 
amelyekkel tele volt az egyetem archívuma, úgy döntött, alapos 
kutatómunkát végez. Francesco  Gabrieli, olasz orientalista remek 
szöveggyűjteményében a Chronigues arabes des croisades-ben talált 
néhány említést a díszes fegyverre, melyek szerint a penge már a rend 
megalapítása előtt, családi ágon került az első nagymester birtokába. Mivel 
Hugó de Paganis, a templomosok első nagymestere francia köznemesi 
családból származott, efféle díszes kard csakis valamiféle kiemelkedő tettet 
követően kerülhetett az apja birtokába. 

- Kérem a személyazonosítóját! - mondta a fekete szemű egyenruhás nő, 
miután átnézte a táblázatot, és mitesszerektől pöttyös homlokán bosszús 
ráncok jelentek meg. 

Mark megijedt, mintha csak puskázáson kapták volna zárthelyi közben, s 
mert az első pillanatban képtelen lett volna megmondani, hol van az 
igazolványa, az agya azonnal leblokkolt. Megrettent a gondolattól, hogy 
egy ilyen ostobaság miatt lecsúszhat élete nagy pillanatáról, és idegesen 
kapkodott, miközben a zsebeiben turkált. 

- Megvan a neve nyilvántartásban, de mert most van itt először, 


igazolnia kell a személyazonosságát. Később már elég lesz a belépőkártya 
is 

- magyarázta a sötétbőrű nő, és Mark úgy látta, mintha megenyhült 
volna az arca. 

- Igen, egy pillanat - hebegte, és felhagyva az értelmetlen kotorászással 
megpróbált visszaemlékezni, hogy reggel hová tette az igazolványát. 

A közeli faluban szállt meg egy magánháznál, ahonnan alig tízpercnyi 
sétájába tellett elérni a kolostort. A szobája ugyan enyhén dohos volt, és a 
mosdáshoz be kellett érnie hidegvízzel, ám a vidéki friss levegő és a reggeli 
illatok minden kellemetlenségért kárpótolták. 

- A táskában van! - mondta ki hangosan, majd azonnal szétrántotta a 
zipzárt, és némi kotorászás után megkönnyebbülve húzta elő az 
igazolványát. - Tessék! - szólalt meg újra, miközben a szíve még mindig 
hevesen zakatolt. 

A kreol nő elvette tőle a lapocskát, összehasonlította a fényképét a 
belépőn lévővel, aztán átfutotta az adatokat, végül visszaadta. 

- Az Croise apátság levéltára üdvözli önt monsieur Fleismann, ha 
segítségre van szüksége, keresse az információs pultnál dolgozó 
szerzeteséket 

- mondta az egyenruhás nő, és most először halványan elmosolyodott 
Mark megkönnyebbülését látva. - Kérem, ürítse ki a zsebeit, majd haladjon 
keresztül a fémdetektoron! - folytatta tovább, és egy apró műanyag kosarat 
nyújtott Mark felé. 

A diák a zsebébe nyúlt, és némi aprópénz kíséretében egy lakáskulcsot és 
egy mobiltelefont vett elő. 

- A zsákomban van néhány lemez, meg egy jegyzetfüzet, és pár toll - 
mondta, amikor felemelte a földről a táskát. 

- Lemezeket itt kell hagynia, csakis az apátságban vásárolt, formattált 
adathordozókat használhatja - mondta a nő, és intett a fiúnak, hogy 
helyezze a pakkját az átvilágítóba vezető futószalagra. 

Mark előtúrta a lemezeket, és átadta őket a nőnek. Az egyenruhás fehér 
borítékot vett elő, ráírta a fiú nevét, és beletette a műanyag lapokat. 

- Amikor kijön, mondja be a nevét, és visszakapja - szólalt meg az őr, 
amikor végzett, és lezárt borítékot az asztala mellett lévő fakkok egyikébe 
csúsztatta. 

Mark táskája megmozdult a futószalagon, és eltűnt az átvilágító 
dobozában. A fiú a csomagja után indult, és lélekben felkészült, hogy ne 


ijedjen meg, ha a sziréna felvijjog a füle mellett, ám baj nélkül átjutott a 
készüléken, és a szendvicsével végző őrtől visszakapta a kosárban lévő 
holmiját. 

- A körlépcsőn fel, aztán az első emeleten, szemben a pultnál van az 
információ - mondta neki az egyenruhás, és már el is fordult tőle. 

A lépcső, akárcsak az apátság többi része, igyekezett megőrizni az előző 
századok hangulatát. A vendégek feje felett ugyan elektromos izzók 
világítottak, ám a falakról hiányzott a vakolat, és a csupasz terméskövek 
ódon illatot csempésztek a közlekedőbe. Mark felment a fényesre kopott 
fokon, és ahogy lépdelt, lelki füleivel hallani vélte a századévekkel korábban 
itt élt szerzetesek mormoló imáját, csosszanó lépteik hangját. Mire felért az 
első emeletre, megérzett valamit a régmúlt idők nyugalmából, az egymást 
követő napok monoton ciklikussága szülte bizonyosságból, és a 
természetfeletti jóságába vetett mély hitből, amely elképzelése szerint, 
átitatta az itt élő szent emberek minden pillanatát. 

Letért a továbbvezető lépcsőről, és egy szűk folyosón keresztül egy 
tágasabb terembe jutott. A padlót itt fényesre csiszolt parketta borította, az 
információs pult a modern bútoripar egyik sorozatgyártott termékének tűnt, 
és a mögötte ülő barna csuhát viselő szerzetes egy matt ezüst számítógép 
lapmonitorát figyelte. Mark megállt a kopottas, fakóbarna szőnyeg végénél, 
amely szemlátomást a szint minden szobáját behálózta. A göndör, barna 
hajú barát ránézett, és intett neki, hogy menjen közelebb. A férfi alig 
lehetett néhány évvel idősebb, mint az egyetemi hallgató. 

- Mark Fleismann - mutatkozott be a fiú, és amikor a felismerés 
leghalványabb jelét sem látta a szerzetes arcán, hozzátette. - Ian Livingston 
professzor telefonon előjegyeztetett nekem egy példányt az eredeti 
Bibliographie des croisades-ből. 

- Egy pillanat - mondta a barát, és visszafordult a számítógép monitor 
felé. Az ujjai szemmel követhetetlenül gyors táncot jártak a billentyűzeten, 
és néhány pillanattal később már elégedetten hümmögött. - Mark Fleismann 
délelőtt kilenctől tizenegyig - szólalt meg hangosan, és a kisujja 
villámgyorsan lecsapott az ENTER-re. A lézernyomtató felzümmögött, és a 
következő tizedmásodpercben máris egy apró cetlit tolt ki magából. - 
Szerencséje van, a gyűjteményre senki más nem jegyeztetett elő mára, ha 
akar tovább is maradhat, csak jelezze nekem, különben a rendszer 
félóránként figyelmeztet, ha nem veszem előjegyzésbe - magyarázta a 
szerzetes. 


- Azt hiszem, maradnék, ha nem gond - csapott le azonnal a lehetőségre 
Mark. 

A fiatal barát halványan elmosolyodott, és újra nekiugrott 
billentyűzetnek. 

- Zárásig lefoglaltam neked - váltott át minden előjel nélkül tegezésre a 
szerzetes, és egy újabb kártyát nyomtatott ki a géppel. - A C 17-es lesz a te 
dolgozóasztalod. Menj át a jobboldali terembe, és keresd meg a bokszodat, 
nemsokára kivisszük a könyvet - tette hozzá, miközben átnyújtotta Marknak 
a kártyát, és a másik kezével a szomszédos helyiség felé mutatott. 

Fleismann elvette a lapot, amin körülbelül négy centi magas, vastag 
fekete betűkkel a C 17-es jelzés állt, egy vonalkóddal párosítva, aztán 
néhány pillanatig bizonytalanul toporgott, mielőtt megszólalt volna. 

- Ha egész nap maradok, lehet, hogy szükségem lenne még néhány 
könyvre - jegyezte meg halkan, mintha tartott volna tőle, hogy nyilvánvaló 
telhetetlensége az előtte ülő szerzetesen kívül mások tudomásra juthat. 

- Hát, elméletileg ehhez a professzorod engedélye kellene... - felelte a 
szerzetes, mire Mark már meg is bánta, hogy megemlítette a dolgot. 

- Csak a hitelesség miatt szerettem volna, de nem akartam tolakodó 
lenni - vágott a másik szavába, és már el is hátrált az asztal mellől. 

- ... de jelen esetben, azt hiszem, kivételt tehetünk - fejezte be a korábbi 
gondolatát a fiatal barát, és cinkosán Fleismannra kacsintott. - Ha 
szükséged van valamire, csak keresd meg a munkaállomásodon lévő gépen, 
aztán gyere ide hozzám, és mond be a számot. Majd én teszek róla, hogy 
megkapd, amire szükséged van - ígérte a szerzetes, és a szemével intett 
Marknak, hogy induljon el a szomszéd szoba felé. 

Fleismann eleget tett a néma kérésnek, és miközben elfordult a pulttól, 
felfigyelt egy negyvenes évei közepén járó, a feje tetején teljesen kopasz 
férfira, aki a lépcső felől közeledett a pult felé. A szerzetes ugyanolyan 
reverendát viselt, mint az információban dolgozó barát, ám a 
megjelenéséből furcsán kilógott az orrán viselt vékony aranykeretes 
szemüveg. Mark bizonytalan léptekkel végigment a szőnyegen, aztán az 
ajtóhoz érve visszanézett az információs pult felé. A sovány alak mondott 
néhány szót a számítógépet kezelő fiatal férfinek, mire az biccentett, és újra 
beletemetkezett a munkába. 

Mark tovább indult, és rövid keresgélés után megtalálta a C-17-es 
munkaállomást. A terem berendezése mindenféle szükségtelen 
luxustartozékot nélkülözött. A falakat itt sem borította vakolat, mint ahogy 


ablakként is csupán néhány hosszában végigfutó, beüvegezett rés szolgált. A 
helyiséget élettelen fényű halogén rudak világították meg, amelyek 
természetellenes — miliőt — kölcsönöztek a teremnek. A mennyezet 
szükségtelenül magasan volt, a falak szemlátomást méternél is vastagabbak 
voltak, és Fleismann beleborzongott a gondolatba, hogy egyesek egy egész 
életet éltek le ezen a helyen. 

A C-17-es fülke alig volt szélesebb másfél méternél, ám rendkívül 
praktikus elrendezése miatt a hallgató számára úgy tűnt, mindenre elég lesz 
a hely. A lapmonitor a boksz sarkában kapott helyet, a billentyűzet az asztal 
lapja alatt, egy ferde csúszkán várakozott. Az olvasóállványt közvetlenül a 
képernyő mellé szerelték fel, ugyanolyan magasságban, így egyrészt 
könnyen lehetett számítógéppel jegyzetelni, másrészt az asztalon maradt 
hely más papíroknak is. 

Mark leült,  kényelemesen elhelyezkedett, aztán  kipakolta a 
jegyzetfüzetét és a tollait. Mire végzett, egy alacsony, görbe hátú barát 
jelent meg mellette, a kezében egy bőrkötéses kódex sárga lapú 
példányával. A férfi enyhe vizeletszagot árasztott magából, és az arcvonásai 
leginkább egy gonosz törpére emlékeztették Markot. 

- Ellenőrizze, hogy ezt a könyvet akarta-e! - mondta köszönés helyett a 
feje tetejéig teljesen kopasz, görbe orrú, rendkívül erősen kancsal férfi. 

- Igen, ez az - felelte rövid vizsgálódás után Mark, és ahogy az ujjai 
között megérezte a kézzel írt vékony pergamenlapok törékenységét, szinte 
letaglózta a felismerés, hogy micsoda kincs került a kezébe. 

Évszázadok óta létezik, és örökíti át a tudást emberről emberre! - 
gondolta, és alig akarta észrevenni az orra alá dugott négyzetrácsos lapot. 

- Itt írja alá! - fröcsögte alig érthetően a kopasz szerzetes, és tintafoltos 
ujjával rábökött egy üres rubrikára, nem messze egy gombostűfej nagyságú, 
habos tetejű nyálcsepptől. Fleismann vigyázva, nehogy belenyúljon, 
aláfirkálta a nevét, mire - legnagyobb megkönnyebbülésére - a mogorva 
barát azonnal magára hagyta. 

- Elnézést! - szólt utána kényszeredetten a férfinek Mark, mire az 
ispotályos visszafordult, és keresztben álló szemeivel valamerre a diák 
irányába nézett. - Szeretnék venni néhány lemezt - mondta zavarodottan a 
fiú, és roppant kellemetlenül érezte magát a másik kaméleon tekintetének 
kereszttüzében. 

- Fiókban. Az információnál kell kifizetnie - közölte szűkszavúan a 
szerzetes, és mielőtt még Mark újabb kérdést intézhetett volna hozzá, 


elsietett. 

Fleismann nem is bánta, hogy egyedül maradt. Kinyitotta a fiókot, az ott 
lévő papírdobozból kivett két lemezt, felcímkézte őket, és az egyiket 
becsúsztatta a földön álló számítógépházba. Csak amikor minden készen 
állt arra, hogy nekikezdjen a munkának, akkor vette újra a kezébe a 
könyvet. 

A kódex kívülről teljesen fekete volt a rátapadt zsírtól és piszoktól, s 
csupán az egykori aranyozás nyomai villantak sárgán a lámpafényben. A 
lapok egyenetlen szélei rendszertelen összevisszaságban álltak, és a beléjük 
ivódott por alól csak helyenként látszott ki a megsárgult pergamen beteges 
színe. A könyv közepe behorpadt, emiatt olyan érzést keltet Markban, 
mintha a belseje üres lett volna. A bőr a gerincek mentén felszakadozott, 
helyenként szétfoszlott, és látni engedte a megkeményedett enyvet. A kódex 
sarkain lévő veretek közül kettő hiányzott, minthogy az elejét és a hátulját 
lezáró bilincsnek is csak az egyik fele volt meg. A használhatatlan pánton 
mély karistolás nyom futott keresztbe, mintha csak valaki tőrrel feszítette 
volna szét a virágmintás rezet. Gyönyörű! - gondolta Mark Fleismann, 
miközben felnyitotta a kódexet. 


1098. JÚNIUS 4. 
A SZENTFÖLD, ANTIOCHIA... 


- Kárhozott lelkek! - szólalt meg dörmögő hangján Andreas de Paganis, 
és sűrűn hányta magára a keresztet, mintha már a puszta látvány is 
veszélybe sodorhatná az üdvösségét. A testes, szalmaszín bajuszt és szakállt 
viselő lovag verejtéktől fénylő homlokán táncot járt a kezében lévő fáklya 
imbolygó fénye, ahogy sisak nélkül, vérző fejjel figyelte az előtte álló alig- 
embereket. 

A kerekképű hold kékesen derengett az égő város feletti füsttengeren 
túl, s jól megvilágította a lovag előtt térdeplő, ruhájának hátán keresztet 
viselő férfi mocsoktól és alvadt vértől felismerhetetlen arcát. A keresztény 
rövid pengéj ű, rozsdafoltos kardot tartott a kezében, rothadó, barna fogai 
közül vér folyt az állára. 

- Örökké a pokol tüzén égtek, besték! - mordult fel a nemes láncinget 
viselő csatlósa, és megmarkolta a derekát összefogó, vastag marhabőr szíjba 
dugott csatabárd nyelét. A fa készség helyenként fekete volt a rászáradt 
zsírtól és megkeményedett mocsoktól. Az egykor testes, alacsony férfi 
arcán most valósággal lötyögött a bőr. Ráncai elmélyültek a hosszan tartó 
nélkülözésben, mozgása nehézkes volt a súlyos vértezetben. Vastag 
harcsabajusza csatakosan lógott lefelé a szája szélén, és hozzátapadt a 
bőréhez. Alkatra akár a párja is lehetett volna urának, de míg a lovag még 
mindig a teste részeként viselte a láncruhát, ő már szenvedett a fém súlya 
alatt. 

A mocskos képű, csont sovány keresztes hátranézett, mintha csak a 
mögötte álló másik két szerencsétlen jelenlétéből próbálna erőt meríteni, 
aztán nélkülözéstől besárgult szemfehérjéje kivillant a gyűlölettől, ám 
ennek ellenére úgy tűnt, meghátrál a nyilvánvaló túlerő láttán. Hátrébb 
csúsztatta rongyokkal körbetekert, szíjakkal átkötött lábfejét, majd megállt, 
az előtte fekvő préda nem engedte tovább. A frissen kiontott vér szaga 
belengte a lángoló házaktól megvilágított környéket, és úgy vonzotta 
magához az éhezőt, mint az éjszakai lepkéket a tűz fénye. 

- Maradj veszteg, Zaffo! - utasította szolgáját a lovag, bár maga is 
sűrűbben vette a levegőt, mint mindig, amikor küzdelemre készült. Keze az 
övében pihenő láncos buzogány nyelét kereste, de mielőtt bármit is tett 
volna, a nyeregben ülő Arnaldus Turre de Montbard grófra nézett. 

A keresztes sereget sújtó éhínség miatt már csak egyedül a nemesnek 


maradt életben a lova. A többiek az elhúzódó ostrom kétszáz napja alatt 
egymás után vágták le állataikat. Előbb a vezetéklovak estek áldozatul, 
majd sorban többi a hátasok, s végül a lovagok rendre gyalogos harcra 
kényszerültek. A címeres átalvetőt viselő nemes arca keskeny volt, ám a 
bőre feszes, mintha csak a mindenki mást legyengítő koplalás rá hatás 
nélkül maradt volna. A feje tojásdad, szinte szabályos ellipszisforma, 
homloka magas, majdhogynem torzszerűvé téve az arcát. Az orra méretes, 
enyhén előre görbülő, akár egy ragadozó madár csőre, az ajkai vékonyak, 
egyenesek, mint két egymáshoz szoruló penge, de a járomcsontjai erősek és 
kiugróak, mint a keleti népekéé. Bőre finom, fehér, mint a fal, a szeme 
fekete, akár a csillagtalan éj. Pillantása kortalannak tetszett. 

Andreas de Paganis hiába nézett hűbérurára, a kiismerhetetlen tekintet 
gazdája egyelőre szótlan maradt. A lovag, noha már közel egy éve 
szegődött a gróf szolgálatába, képtelen volt kiigazodni rajta. A főnemes 
testalkata leginkább növekedésben lévő ifjúéra haj azott. Noha vértet viselt, 
soványsága még így is szembetűnő volt. Az ujjai finomak, kecsesek, 
látszólag erőtlenek. Karja, lába hosszú, vékony, fegyvere ehhez mérten 
könnyebb a megszokottnál. 

Keskeny, egyenes pengéj ű kard volt. Markolatgombjában hatalmas, 
félgömbformára csiszolt obszidián díszelgett, a kő feketesége még az 
éjszaka sötétjében is minden színt elnyelő foltnak rémlett. Foglalata kitárt 
pofájú fenevadfejet formázott, mely leginkább a legendák szörnyeire 
hajazott. A széles koponyát rőt szőrzet fedte, a bestia orra, akár emberé is 
lehetett volna, olyannyira kiugrott a rút ábrázatból. Az obszidiánt a tágra 
nyílt pofa pereme, és négy gigászi tépőfog tartotta a helyén. A fegyver 
keresztvasa keskeny, szinte csak jelképes, jócskán megnehezítve ezzel 
forgatója védekezését. 

Paganis követte a nyereg magasában ülő nobilis pillantását, és tekintete 
a halott szaracén asszony közelében álló pórokra esett. Az egyik letolt 
gatyával, dermedten figyelt, retkes szerszáma véres volt a halott némber 
ölétől. A félig lemeztelenített test vállából négy arasz széles helyen 
hiányzott a hús, és a sebből sötétlő vér folyt a porba. A nemtelenek egyike 
dacos mozdulattal hatalmas darabot hasított az élettelen arab asszony 
combjából, aztán kezében a véres kolonccal futva indult a legközelebbi 
sikátor felé. A léptei bizonytalanok voltak a hónapok óta tartó koplalástól. 
A másik kettő ijedten figyelte társuk megfutamodását, aztán éhségtől 
csillogó tekintettel fordultak vissza a vérző hús felé. Az élelem közelsége 
még mindig fogva tartotta őket. 

- Nem emberek ezek nagyuram, hanem mocskos disznók! - jegyezte 


meg Paganis második csatlósa, és elővonta a kardját hüvelyéből. A törött 
orrú, himlőhelyes képű férfi arcát tucatnyi sebesülés torzította. Bal 
járomcsontja alatt kardvágás futott keresztbe egészen az orráig, és jókora 
darab hiányzott a férfi orrcimpájából, amitől a megjelenése olyan volt, akár 
egy halálfőé. Szuvas fogainak többsége kihullott már, bal szemén savószín 
hártya feszült, s ha az áttetsző réteg alatt megmozdult az írisze, olyan volt, 
mintha maga a homály kavarogna odabent. 

A pór - akárcsak a nemeseket kísérő másik két csatlós - vértet viselt, 
címer nélküli pajzsot és kiváló acélból készült fegyvert. Erősebbet és 
élesebbet, mint a nobilis-ok többsége. 

A lerongyolódott keresztesek megrettentek az újabb fegyver láttán, és 
félig hangosan, félig magukba fojtva kínjukat szűköltek, akár a vadállat, 
amelyik nem tudja, mit csináljon. Az előttük tornyosuló öt vértes látványa 
bírhatatlan félelmet ébresztett bennük, ugyanakkor a hónapok óta tartó 
éhség mára kikezdte gondolkodásuk tisztaságát. 

- Emberevők! - mondta undorodva a harmadik csatlós, mind közül a 
legmagasabb, és társai példáját követve kardot vont ő is. A robosztus 
testalkatú, széles vállú alak hatalmas pengét hordott az oldalán. A bal 
karjára csatolt címertelen, vassal megerősített fapajzsot egyszerű 
halandónak tartani is elég lett volna. 

-Készüljetek! Lonze, Gerard, várjatok, amíg nem szólok! Zaffo, vágd el 
az útjukat, a sikátor felé! - parancsolta a lovag, és kihúzta az övéből a 
láncos buzogányát. 

Andreas de Paganis nem volt már ifjú ember. Hátracsúszott lánc- 
csuklyája alól rövid, acélszürke haj bukkant elő. Széles vállai, szinte már 
természetellenesen vastag nyaka, emberi bikához tették hasonlatossá, és 
apró, a dühtől gyakran vérben úszó szemei csak még inkább megerősítették 
ezt a benyomást. Hosszú, ápolatlan, szalmaszín bajuszt és izzadságtól, 
vértől összetapadt kurta szakállat hordott. Kerek feje és durva vonásai 
alacsony sorból származó ősöket sejtettek, míg nyugodt pillanataiban 
értelemtől csillogó pillantása kiművelt főt. Andreas büszke volt rá, hogy 
papnak állt öccse révén annak idején megtanult olvasni, és ha a betűvetés 
tudományához már nem is volt elég türelme, így is messze fölébe 
emelkedett az átlag nemesek műveltségének. 

Arnaldus de Montbard még mindig közömbösen figyelte a halott 
asszony húsa felett tépelődő torzonborz férfiakat, és Paganis kezdte 
elveszteni a türelmét. A gróf arcán elégedetlenség és csalódottság 
tükröződött. A nyerge mögé tűzött királykék zászlón arannyal kivarrt, fejét 
leszegett bika mindenki előtt egyértelművé tehette, hogy a seregvezér 


bizalmasa, ám ezúttal mégsem kapta meg a születésének és a rangjának 
kijáró tiszteletet. Andreas sejtette a férfi habozásának okát. Békeidőben 
persze a megátalkodottak büntetése nem lehetett volna kétséges, ám most 
sürgető dolguk akadt a lángokban álló város szívében. 

- Adhemar, Le Puy püspöke előtt kell elérnünk a fellegvárat, lehetőleg 
mielőtt a kapuk végképp bezárulnak! - emlékezett vissza a nobilis szavaira a 
lovag, amelyeket a Két Nővér bástya alatti kapu megnyitását követő 
kavarodásban mondott neki. 

A papok hatalma az éhínség ideje alatt egyre nőtt. A keresztesek 
többsége iszonyú kínokat állt ki az éhezés, a folytonos esők és a babonás 
félelmek miatt, amit a föld állandó remegése okozott. A szabadcsapatok 
feláldozható lovak híján mindent megettek, amit az Egyetlen Isten ehetőnek 
teremtett, és a klérustól vártak feloldozást a szörnyű tetteikért. A 
megpróbáltatások mindannyiukat megviselték, és a rend, melyet az 
anyaországból hoztak magukkal, az idegen földön lassan hozzáalakult a 
megváltozott viszonyokhoz. Az idő előrehaladtával egyre gyakoribbá váltak 
a rendbontások, és mindennapossá a szökések. Egyedül Adhemar, le Puy 
püspöke állt szilárdan a káoszban, és tartotta össze a széthúzó sereget. 

- Hagyjátok őket! Van fontosabb dolgunk, minthogy a saját vérünket 
irtsuk - mondta végül Arnaldus de Montbard, és sarkának gyengéd 
nyomásával útjára indította a lovát. 

Paganis dühödten nézte a tőle alig néhány lábnyira álló rongyos 
kereszteseket, és a kezében megingott a láncos buzogány szögekkel kivert 
golyója. Baljával ösztönösen a sisakja után nyúlt, hogy mélyen a fejébe 
nyomja, és csak akkor vette észre magát, amikor a kezében lévő fáklya 
fénye a szeme magasságába került. 

- A mi urunk Jézus Krisztus nevére mondom átkozottak ezek. Mételyei a 
Szentföldnek, a pokol tornácáról szökött démonok, akiket a maga a Gonosz 
küldött ránk, hogy elterjesszék közöttünk a fertőt! - mordult fel, és mintha a 
láncos buzogány nem lett volna elég, a fáklyát a földre dobta, és a derekára 
kötött tőr felé tapogatózott. Felszentelt kardja az ostrom közben tűnt el, 
amikor a falakat megmászva a kevés kiválasztott utat nyitott a kint 
várakozó seregnek. 

Antiochiát nem vitézség, nem az Egyetlen Istenbe vetett hit adta a 
kezükre, hanem az emberi gyarlóság. A majd egy éve húzódó ostrom 
mindkét felet megviselte ugyan, de a falak alatt gyülekező sereg egyetlen 
lépéssel sem került közelebb a város bevételéhez. A város kulcsát Arnaldus 
de Montbard nyújtotta át a keresztes seregek vezérének, amikor a 
tudomásukra hozta, hogy van olyan áruló, aki képes néhány lovagot 


észrevétlenül átjuttatni a falakon. 

Godefroy de Bouillon, a keresztesek fővezére, kapva kapott az 
alkalmon, és hogy a védők gyanakvását elaltassa, látszólag az egész sereget 
útnak indította Konstantinápoly felé. Az éjszaka leple alatt aztán a harcosok 
visszatértek a falak közelébe. Andreas és három csatlósa ott volt az ötszáz 
fegyveres között, akik kötelek segítségével megmásztak a falakat a Két 
Nővér bástyánál, és amikor elegendően összegyűltek a barbakánon, 
átvágták magukat egészen a legközelebbi kapuig. A harc hevében a lovagot 
fejen találta egy hatalmas termetű szaracén csapása, és csak a sisakja 
mentette meg az életét. A következő minutumban máris két kard és egy 
csatabárd járta át a muzulmán testét, de a csata után a három csatlós csak 
szemlesütve mert ura szeme elé kerülni. Paganis tudta jól, hogy a pórok 
mindent megtettek, és csak az zavarta, hogy az ütést követő kábulatban 
elejtette a kardját, aminek aztán a hihetetlen zűrzavarban nyoma is veszett. 

- Szégyen lenne... - morogta a bajsza alatt a lovag, és tett előre egy 
lépést. A három csatlós rögvest követte, mire a két keresztes futva indult a 
sikátorok felé. 

Arnaldus de Montbard arcán bosszúság futott végig, amiért kénytelen 
volt megállítani a lovát, és bevárni a vazallusát. A rongyosok néhány 
pillanat alatt eltűntek a házak között, és csak csoszogó lépteik távolodó 
hangját lehetett hallani. 

Andreas megállt. Láncruhában, gyalogosan felesleges lett volna üldözni 
a menekülőket, mégis elégedett volt. 

- Menjünk! - mondta lemondó hangsúllyal a gróf. - Az egész várost nem 
őrizheted. Ha tovább maradunk, a többiek nélkülünk fosztják ki Antiochiát - 
próbált a másik kapzsiságára hatni de Montbard. 

- Zaffo, Lonze, dobjátok tűzbe a némbert! - szólalt meg a lovag. 

Andreas megvárta, míg a csatlósok végeznek, aztán a 
türelmetlenül várakozó gróf felé fordult. 

- Mehetünk - mondta, és felzárkózott a nobilis lova mellé. Mostanára 
Antiochia külső kerületei lángoltak. A két farszak (tizenkétezer méter) 
hosszú sánc háromszázhatvan bástyája már mind a keresztesek kezén volt, 
és kétség sem fért hozzá, hogy a győzelem az övék. A könnyű fegyverzetű 
arab helyőrségnek a falak védelme nélkül esélye sem volt a láncruhás 
lovagokkal szemben. 

A kardok lepattantak, lecsúsztak a vértekről, a nyílvesszők nagy 
többségét vasalt pajzsok fogták fel. A szűk helyen az arabok képtelenek 
voltak tradicionális harci stratégiájukat alkalmazni, amellyel szinte 
emberáldozatok nélkül verték tönkre a földjükre érkező keresztesek első 


csapatait. A főként íjjakkal és hajlított pengéj ű kardokkal felfegyverzett 
lovasok hiába szórták meg nagy távolságból a fémruhás keresztényeket, az 
erejüket vesztett vesszők rendre lecsúsztak a láncruhákról. A nehézkes 
mozgású, szinte sebezhetetlen lovagok pedig könnyedén megszorították a 
várvédőket a szűk utcákon. 

A keresztesek elözönlötték a hatalmas várost, és nem kíméltek senkit, 
még a karon ülő csecsemőket sem. A házakat felgyújtották, a nőket 
megerőszakolták. A hold még útja felét sem tehette meg az égen, amikor a 
kétszáz napja ostromolt erősség iszonyatos mészárszékké változott. 

- Krisztus felszentelt katonái! - morogta a lovag a bajusza alatt, ahogy 
felrémlett előtte a nyers emberhúsra várakozó keresztesek alakja. 

Andreas II. Orbán pápa felhívására indult útnak franciaföldről. Karon 
ülő fiút, és ifjú feleséget hagyott maga mögött, hogy a Szentföld védelmére 
induljon. Hitbéli meggyőződése mellett persze profán okok is vezeték. Az 
új terület meghódítása kifosztható városokat, felprédálható területeket, és új 
birtokokat jelentett. A nagyurak hatalmi csatáiban lavírozó Paganisoknak 
nagy szüksége volt mind a világi, mind a mennyei kegyekre. Andreas 
nemcsak a család felemelkedését, de ugyanakkor lelki üdvének megváltását 
is remélte a hadjárattól. 

A franciaországi belvillongások során túl sok keresztény vér tapadt már 
a kezéhez, hogy ne legyenek csalóka reményei túlvilági szálláshelyét 
illetően, ám a pápa egyértelmű szavai bűnbocsánatot hirdettek 
mindenkinek, aki Jeruzsálem visszahódításáért száll harcba. 

Talán éppen ez a feltétlen kegy volt az egyik oka, hogy a hazájuktól két 
éve elszakadt emberek mostanára teljesen kifordultak önmagukból. 

A bűnbocsánat olyan közeli volt, hogy a szenvedők könnyen engedtek a 
kísértésnek. Csak az Egyetlen Isten imádatába vetett fanatikus hitük maradt 
a régi. A földrengésektől, esőzésektől és betegségektől gyötört keresztények 
még mindig ugyanolyan vakon engedelmeskedtek a papok parancsainak, 
mint az indulás napjaiban. 

II. Orbán, le Puy püspökét, Adhemart tette meg a seregek legfőbb vallási 
vezetőjének, és a mértékletességéről, valamint éles eszéről ismert férfiú 
remekül látta el a feladatát. Képes volt békét teremteni a széthúzó, 
egymással is versengő seregvezérek között, és irányban tartani a missziót. A 
csapásokat a szentéletű férfi Isten büntetésének tekintette azokért a 
bűnökért, melyeket a keresztesek elkövettek ellene. Ezért hát legelőbb a 
szajhákat kergették el a táborból, aztán bezáratták a kocsmákat, végül 
megtiltottak a kockajátékot. Ám az eső továbbra is megállíthatatlanul 
zuhogott, a föld rengett, és a keresztesek szálláshelye nemsokára 


sártengerré változott. A mocskos víz vérhast terjesztett, és a járványok 
egyre másra tizedelték a keresztényeket. A szökevények száma egyre 
szaporodott, és Adhemar arra kényszerült, hogy egyházi átokkal fenyegesse 
meg mindazoknak, akik engedély nélkül elhagyják a keresztények táborát. 
A fenyegetés hatott, ám mit sem változtatott azon, hogy az emberek 
százával haltak éhen. 

- Az a kétszínű Alexiosz Komnenosz! - szűrte a szót a fogai közt 
Andreas, amikor gondolatban idáig jutott. 

Konstantinápoly ura megtagadta a segítségére érkezett keresztes sereg 
élelmezését. A görögkeleti egyház feje a muzulmánok által felprédált 
területekre hivatkozva utasította el a kérést, ám a seregvezérek előtt nem 
volt kétséges, hogy mi a döntés valódi oka. Alexiosz ugyan a közös hitre 
hivatkozva már több ízben fordult segítségért a Német-Római 
Birodalomhoz az arab fenyegetés ellen, ám a hatalmas sereg 
megérkezésével minden megváltozott. A császár előtt egyetlen pillanatig 
sem lehetett kétséges, hogy a nyugati lovagok nem segítséget nyújtani 
jöttek. A hódítási szándék egyértelmű volt, és a császár mindent elkövetett, 
hogy meggyengítse őket. 

Miután megtagadta a sereg élelmezését, , vendégül látta" 

Hugó de Vermandoist, aki a Földközi-tengeren hajózva viharba került, és 
seregétől elszakadva magányosan kötött ki Konstantinápolyban. A fogság 
egészen addig tartott, amíg a francia seregek alvezére esküvel megerősített 
ígéretet nem tett arra, hogy mindaz, amit a hódítók elfoglalnak, a császárt 
illeti. Noha a bárónak, akár a többi seregvezérnek, esze ágában sem volt 
megtartani az ígéretét; Nicea ostrománál tehetetlenek voltak, amikor a 
várvédők a keresztesek győzelmének hajnalán megadták magukat 
Konstantinápoly maréknyi seregének. Ekképp pihenő helyett újabb 
menetelés várt a keresztesekre. 

- Szaracénok! - kiáltott Lonze, és az út jobb oldalán lévő házak felé 
mutatott. 

Íjhúr pattant, nyílvessző szisszent, és Paganis erős ütést érzett a vállán. 
Kissé megtántorodott, de rögvest visszanyerte az egyensúlyát, és ezzel 
együtt a harci kedvét is. 

- Halál! - bődült fel, és láncos buzogányát megmarkolva nekilódult. A 
pogányok négyen voltak, a szemükben zavarodottság és félelem. 

Ruházatuk alapján a falakról a fellegvár felé menekülő városőrséghez 
tartoztak. A keresztény katonákhoz képest jól tápláltak voltak, és a 
mozgásukban nyoma sem volt annak a bizonytalanságnak, ami a legyengült 
vérteseket jellemezte. A mórok kardot vontak, aztán mégiscsak hátrálni 


kezdtek a legközelebbi szűk utca felé. 

Paganis hátra sem nézett, hogy a csatlósai követik-e. Vasalt csizmája 
hangosan csattant az utcaköveken, ahogy rohantában magasra emelte a 
fegyverét. Amikor a szaracénok közelébe ért, apró lendületet adott a gonosz 
tüskékkel kivert acélgolyónak, éppen csak annyit, hogy a lánc 
megfeszüljön, és teljes körívet leírva csapjon le. 

Rárontott a megfontoltan visszavonuló arabokra, mire azok 
szétrebbentek előtte. Utána lépett az egyiknek, de a vértezet nélküli, fürge 
arab megelőzte, és biztos távolságba került. A láncos buzogány ugyan csak 
a levegőt hasította, ám így is széles kört tisztított meg maga előtt. Paganis a 
félresikerült ütés következtében megingott, és az egyik szaracén harcos 
azonnal kihasználta a kínálkozó alkalmat. Görbe kardjával a lovag csípője 
felé szúrt, ám a könnyű penge megcsúszott a lovag láncruháján, és 
ártalmatlanul siklott végig a fémen. A muzulmán egyensúlyát vesztve 
Paganis felé billent, mire a keresztény a buzogánya nyelével, kegyetlen erej 
ű ütést mért a homloka közepére. Egy másik arab társa szorongatott 
helyzetét látva felkiáltott, és lesújtott a lovag vállára. Andreas azonban 
időben észrevette a mozdulatot, és félrelépett a kard útjából. 

Az arabok megrettentek, ahogy a sebezhetetlen tűnő férfi csatlósai 
beérték őket, és fejvesztett menekülésbe kezdtek. Paganis látszólagos 
lomhaságát meghazudtoló mozdulattal az utolsó támadó után vetette magát, 
és meglendítette a láncos buzogányt. A szöges vasgolyó a hátán érte az 
arabot, és az acélkampók beletéptek a férfi húsába. Az ütést hangos 
reccsenés követte, mire a menekülő felordított, és térdre rogyott. Andreas 
újra meglendítette a fegyvert, és lecsapott vele az üvöltő szaracén 
koponyájára. A hirtelen beállt csendben apró csontszilánkok fröccsentek 
szerteszét. 

A csatlósok beérték urukat, és néhány lépés után felhagytak az arabok 
üldözésével. 

- Újabb dicső tett Sire de Montigny-Lagesse! Bizton tudom, hogy 
győzelmed híre eljut majd Godefroy de Bouillon fülébe - szólalt meg lova 
nyergének magasából Arnaldus de Montbard. 

- Lóval talán még..-- kezdett bele Paganis, de a másik közbevágott. 

- ... nem saját dicsőségünkre vagyunk itt, hanem hogy visszahódítsuk a 
pogányoktól a mi urunk, Jézus Krisztus szülőföldjét, hogy Jeruzsálem szent 
városa újra a kereszténység védelmébe kerüljön. Ekképp mit számít néhány 
szaracén katona, hisz, ahová igyekszünk százával, sőt talán ezrével találunk 
hozzájuk hasonlatosakat. Ha azt akarod, hogy kitáruljon előtted a 
mennyország kapuja, nem lebeghet szemed előtt pusztán a gyilkosság utáni 


vágy - fedte meg gyengéden a nálánál idősebb, testesebb férfit a lovag. 

Andreas nem szólt. Bár nem szívesen mondott le a markában érzett 
vadról belátta, hogy értelmetlen lenne üldözni a mórokat. 

- Indulhatunk - mondta lassanként lehiggadva, de meg sem próbálta 
titkolni a csalódottságát. A grófnak tett ígérete miatt kénytelen volt 
kimaradni a város kifosztásából, és minél gazdagabb házakat látott maga 
körül, annál inkább úgy érezte, hogy rossz döntést hozott. 

Hűbérura, akinek valamivel több mint egy évvel korábban fogadott 
hűséget, eddig ugyan bőkezű mecénásnak mutatkozott, ám egy egész 
kifosztható város kincseivel aligha kelhetett versenyre. 

Csak ne sietne annyira, akkor fertályóra alatt kifoszthatnánk néhány 
gazdag kúriát itt a külvárosban! Bár tudnám, miért akar mindenáron a 
püspök előtt a fellegvárhoz érni! - morogta magában Andreas, és a 
pillantása elidőzött a távolodó gróf hátán. 

Montbard eltökéltségének köszönhetően lassan maguk mögött hagyták a 
fosztogatók által felprédált területeket. A lángoló házak között mindenfelé 
menekülő arabokat és kivont fegyverrel kutakodó kereszteseket láttak. A 
mészárlás a nyílt utcán folyt, és senki sem próbálta megállítani. A nélkülöző 
sereg szenvedéseinek jutalmát látta a városban, és a lerongyolódott 
keresztények fenékig ürítették a szabad prédává vált korsót. Az utcákat 
halottak borították, a házak mélyéről asszonyok fejhangú fájdalomkiáltásai 
hallatszottak. 

A füst meggyűlt a falak között, és a tüzek bizonytalan fényénél a gróf 
kísérete egyre nehezebb haladt előre. Nagy megkönnyebbülésükre a rémült 
sikolyok és a fejhangú üvöltések idővel elmaradtak mögöttük, s ahogy 
távolodtak a falaktól, úgy vált egyre átláthatóbbá körülöttük a levegő. 

Andreas visszanézett a Két Nővér bástya felé, amelynek kapujánál 
néhány órával korábban a keresztények betörtek a városba, és felrémlett 
előtte a hetekkel korábbi helyzet. Godefroy de Bouillon fővezér képtelen 
volt úrrá lenni az éhínségen, és szemet hunyt az állandóvá vált emberevés 
felett. Időközben újabb és újabb arab felmentő seregek indultak a város 
megmentésére, és noha rendre meghátráltak, a keresztesek egyre 
kevesebben lettek. 

1098. nyarára az ostromlók rettenetesen megfogyatkoztak. A 
győzelemnek már csak a reménye élt, amikor a hírhozók egy minden 
eddiginél nagyobb felmentő sereget jeleztek. A visszaérkező felderítők 
harmincezerre taksálták a muzulmán katonaság számát. Az ostromlók 
biztosra vették, hogyha beszorulnak a várvédők és a közeledő sereg közé, 
azok hírmondót sem hagynak belőlük. 


A helyzet napról-napra romlott, és csak Adhemar tudta féken tartani az 
egymással acsarkodó seregvezéreket. A keresztesek az összeomlás határán 
álltak, a csoda azonban megelőzte őket, és a hirtelen karnyújtásnyira kerülő 
győzelem lehetősége képes volt kibékíteni az egymással a szembenálló 
feleket. 

A csodát Arnaldus Iurre de Montbard idézte elő. A Firuz nevű örmény 
páncélkovács sokáig Antiochia legfőbb urának, Jagi Szijannak a kíséretéhez 
tartozott, ám a kapitány bűnösnek találta feketekereskedelemben, és komoly 
bírsággal sújtotta. Az örmény megkapta a ,, bástyák őrzésével megbízott 
páncélkovács"? címet, és ura mellől az egyszerű közkatonák közé került. 
Firuzban forrt a gyűlölet, és hajlandónak tűnt kiegyezni az ostromlókkal. 
Ám, hogy a gróf mindezt hogyan tudta meg, és miként került kapcsolatba az 
árulóval, az az ő titka maradt. 

Montbard megállította a lovát, mire Andreas kizökkent a gondolatai 
medréből, és visszatért a valós világba. Égő mecset állta útjukat. Az élen 
haladó fővezéri csapatok gyújthatták fel az épületet, hogy tudtára adják a 
mohamedánoknak: nem számíthatnak kegyelemre. A templom kupolás 
tornya olyan volt, akár egy gigászi jelzőfény az éjszakában. A tűz ötven- 
lábnyi körzetben nappali világossággal árasztotta el a teret, s csupán a 
környező házak közötti sikátorok maradtak árnyékban. A forróság vad 
hullámokban csapott le a keresztesekre, és maradásra kényszeríttette őket. 
Az éles fényben jól látszott a téren fekvő muzulmán papok holtteste. Az 
utcát vér mocskolta be, a tetemek között kevés maradt csonkolatlan. A 
levegőben égett hús és megpörkölődött emberi szőrzet fojtogató szaga 
terjengett. 

- Az Úr Jézusnak legyen hála, ezért a fényes győzelemért! - tört ki halk 
fohászban Lonze, és térdre borult a lángoló muzulmán templom láttán. 

A másik két pór követte a mozdulatát, ám Andreas és Montbard 
továbbra is egyenes derékkal szemlélte a pusztulást. A lángok terjedésévei a 
bűz egyre erősebbé vált, és mind nehezebben lehetett megmaradni a 
közelében. 

A szalmabajszú nobilis keresztet vetett, aztán körbenézett, hogy merre 
kerülhetnék el az átjárhatatlan katlant. A környéken tucatnyi keskeny utca 
kínálta magát, de nehézkes mozgásukkal és hosszú kardjaikkal a vértesek 
túlságosan kiszolgáltatottak lettek volna a szűk helyen. Andreas eldobta a 
feleslegessé vált fáklyát, és a hátáról az alkarjára szíjazta a pajzsát, mielőtt a 
legközelebbi bejáró felé indult volna. 

- Vigyázz! - mordult fel a gróf egy pillanattal később, és az időközben 
felegyenesedett csatlósokat a lova szügyével félretaszítva az útból, a lovag 


felé rúgatott. 

Paganis ösztönösen összébb húzta magát, és felrántotta maga elé a 
pajzsát. A dárda egy minutummal később csapódott a készségbe, és a súlyos 
acélhegy átütötte a fát, alig arasznyival Paganis karja mellett. A lovag a 
sikátor irányából gyűlölettől fűtött kiáltást hallott, és hüvelyéből kiröppenő 
penge fémsikolyát. Kinézett az elnehezült pajzs mögül, amikor iszonyatos 
erő lökte oldalba, és lépsekkel penderítette arrébb. 

Paganis a földre zuhant, és már csak Montbard hátasának tomporát 
láthatta. A gróf elővonta kardját a hüvelyéből, és ugyanazzal a lendülettel 
lesújtott az árnyékból előugró szaracénra. A pogányt csak hihetetlen 
fürgesége mentette meg, amivel sikerült elkerülnie a lesújtó pengét, és egy 
ugrással menedéket találnia egy hatalmas agyagedény mögött. Montbard 
megrántotta a zablát, hogy megfékezze a hátasát, de az a lendülettől hajtva 
tovább sodródott, ahogy az állat patkolt lábai megcsúsztak a főutca kövein. 

Az arab menekülni próbált, de a csatlósok egy emberként vetették rá 
magukat, és pillanatok alatt elvágták az útját. A szaracén görbe kardját 
villogtatva hátrálni kezdett, de a háta hamarosan nekiszorult egy közeli ház 
falának. A sötét arcon düh, félelem és gyűlölet keveréke futott végig, 
miközben a közeledő vérteseket bámulta. 

A vértesek a falig szorították a szaracént, aki kardját rázva próbálta 
feltartani őket, miközben iszonyatos hangon ordított. A csatlósok számbeli 
fölényük ellenére óvatosak voltak. Látták már, hogy a fanatikus szaracénok 
milyen halálmegvető kitartással küzdenek, ha sarokba szorítják őket. Az 
arab hosszú szökkenésekkel igyekezett meglepni támadóit, hogy aztán egy- 
egy csapás után gyorsaságát kihasználva visszahúzódjon a fal mellé. 

Végül a harcsabajuszos Zaffo elégelte meg a különös harcot, és türelmét 
vesztve a háta mögé lendítette a csatabárdját. 

- Fene beléd! - kiáltotta, hogy magára vonja a szaracén figyelmét, és egy 
köríves mozdulattal a feje fölé emelte a fegyverét. Előrelépett, mintha 
támadni akarna, ám félúton megállította a mozdulatot, és a pajzsával védte a 
mór szúrását. A penge hegye elakadt a fában, mire a mohamedán kardja egy 
pillanatra fogságba került. 

A másik két keresztény közül az alacsonyabb Gerard volt a fürgébb, és 
egyenes pengéjével az arab torkára sújtott. A szaracén gyors mozdulatának 
köszönhetően a fegyver elkerülte a katona nyakát, ám helyette csontig 
szaladt a bal vállába, és szétnyitotta a felkarját. Akaratlan rángás futott 
végig a mohamedán testén, és egy pillanatra lebénult a kíntól. Lonze kardja 
pillanatnyit elkésve érkezett, és a gyomránál nyársalta fel az arabot. A mór 
vérfagyasztóan elbődült, rázkódni kezdett, aztán egy szemvillanással 


később Zaffo csatabárdja lesújtott a fejére, és lucskos cuppanástól kísért 
reccsenés hallatszott. Lonze mellkason szúrta a halottat, a csatabárd újra 
lecsapott, miközben Gerard újból és újból fél pengéig döfte kardját az arab 
testébe. A szaracén néhány pillanatig még vergődött, aztán a földre rogyott, 
ám a csatlósok még ekkor sem hagyták abba. 

- Halott - szólalt meg a fejük fölül a gróf, és visszadugta a hüvelyébe a 
kardját. 

A pórok megálltak, de a vérgőz csak lassan tisztult a fejükből. 

Andreasnak nem voltak kétségei, ő állt a legközelebb a sikátor 
kijáratához, ha a nobilis nem lép közbe, az arab lándzsája eltalálja, és a 
láncruha engedett volna a súlyos fegyvernek. A lovag felállt, a halotthoz 
sétált, és megállt előtte. A szétszabdalt test a felismerhetetlenségig 
szétroncsolódott a pórok csapásai nyomán. 

- Honnan tudtad, hogy ott van? - kérdezte a középnemes, és a lovas felé 
fordult. 

- Ahogyan megtaláltam az áruló páncélkovácsot - felelte a másik, és 
térdének szorításával engedelmességre kényszeríttette nyugtalankodó 
hátast. A mén hangosan prüszkölt, de felhagyott a toporgással. 

Paganis otthagyta a halottat, közelebb lépett a grófhoz, és lánckesztyűs 
kezével megragadta a kantárt az állat fején. 

- Az Úr küldött neked jelet? - kérdezte, és ahogy felfelé nézett 
Montbardra, olyan érzése támadt, mintha természetfeletti lényhez beszélne. 
A vékony csontozat, a finom vonások, és a lángok villódzó fényei mind a 
másik emberfeletti megjelenését hangsúlyozták. 

- Éreztem a haragját, olyan fékezhetetlenül gyűlölt bennünket. 

- Isten ajándéka ez a képesség, valóságos csoda! Andreas fejet hajtott a 
gróf előtt. 

A püspök úr nem ismerte el, hogy az Úr hatalma munkál bennem - 
felelte Montbard, és szarkasztikusan elmosolyodott. - De amikor a város 
bevételéről volt szó, nem tiltakozott. 

- Csoda! - suttogta Lonze, a legmagasabb csatlós, és térdre rogyott az 
égő mecset előtti téren, alig néhány lépésnyire az általa lemészárolt arabtól. 
A lóarcú férfi imára kulcsolta a kezét, és ájtatos tekintettel nézett az ég felé. 

Disznófattya! - gondolta gúnyosan a nemes ekkora képmutatás láttán, 
hiszen jól tudta, hogy a magas csatlós magában mit tart a finom vonásokkal 
megáldott nemes , áldott?" képességeiről. 

- ...mert hát boszorkányok atyja mind, aki belelát mások fejébe! Egyedül 
Gérard, cambrai püspök kaphatta ezt az ajándékot az Úrtól, hogy 
elpusztíthassa vele az ő ellenségeit, ő pedig az Úristen szolgája volt, 


Montbard nagyúr pedig csak egy világi személy - magyarázta nagy hévvel a 
másik két pórnak hetekkel korábban a néhai szerzetes, miközben az éhhalál 
szélén járva bokrok leveleit rágcsálták. 

-A Magasságos Úr Isten csodát tett, hogy megmentse Andreas nagyuram 
életét - tette hozzá Gerard, a félszemű, és társa példáját követve ő is térdre 
rogyott. 

A rosszarcú, orrnélküli alak imára kulcsolt ujjai már önmagukban 
istenkáromlásnak rémlettek Paganis szemében. Ha valaki, hát ő jól tudta, 
mennyi keresztény vér tapad azokhoz a kérges tenyerekhez, hogy hány 
törvénytelen gyermeket nemzett a férfi öle, sorra megtagadva a 
parancsolatokat, melyeket Mózes hozott le a hegyről. 

A harcsabajszú Zaffo szó nélkül rogyott a pórok mellé, és sűrűn dobálta 
magára a keresztet, miközben szemeit a csillagos égre emelte. 

-A próféta földjén járunk, a mi Urunk tekintete kíséri minden léptünket! 
- súgta néhány pillanattal később Montbard áhítattal telten, és ahogy 
összekulcsolta a kezeit, tenyerét megtámasztotta az ékkővel díszített kard 
markolatgombján. 

-Valódi csoda volt - mondta ki Andreas is, és fejet hajtott, hogy néma 
fohásszal mondjon hálát az Úrnak. 

Amikor végzett, lesütött szempillái alól nézte a grófot. Montbard őket 
figyelte, de nem csatlakozott az imájukhoz. Paganis szánakozást vélt 
kiolvasni a tekintetéből. Az arckifejezése hasonlított arra, ahogyan az 
emberevőkké lett kereszteseket figyelte. Montbard hirtelen - mintha csak 
észrevette volna a lovag lopott pillantását - egyenesen Andreas szemébe 
nézett. A pillantásuk hosszan összekapcsolódott, és a köznemes gúnyt látott 
a másik tekintetében. 

-Ugyanilyen csoda volt, hogy megtaláltad az árulót, uram? - kérdezte a 
lovag a csatlósok imájával mit sem törődve. 

-Az én uran megsúgta nekem, hogy hol találom a repedést ennek a 
városnak a falán - adott kitérő választ a tanácsadó, és sarkával úgy 
irányította a lovát, hogy Paganisnak el kelljen engednie a kantárat, ha csak 
nem akarta erőnek erejével visszatartani a másikat. 

-Akkor hát úgy hiszem, most sem oktalanul vagyunk itt. 

A lovas megállt, visszanézett, és mintha csodálkozás futott volna végig 
az arcán. 

- Nem is hiszed, mennyire jó okunk van rá - felelte, és az arcán elégedett 
mosoly terült szét. - Ha sikerrel járunk, mindaz, amit ma tettél, elég lesz 
hozzá, hogy részesülj Godefroy de Bouillon zsákmányából. 

Andreas megszédült attól, amit hallott. A seregvezér mindig elsőként 


választott a hadizsákmányból. Emberei az első sorok mögött érkeztek, és 
mindarra, amit értékesnek találtak,  feltűzték uruk zászlaját. A 
szabadcsapatoknak ezek tiltó szignumok voltak, melyek megsértésével 
fővesztés terhe mellett próbálkozhattak. A gróf olyan mesés gazdagságot 
ígért a köznemesnek, amiről korábban nem is álmodhatott. 

- Nem vagyok méltó erre a hatalmas kegyre, nagyúr - szólalt meg 
Paganis, és a tekintetét elszakítva a másikétól, fejet hajtott előtte. Tudta, 
hogy ezzel Montbard kimentette magát a kérdése alól, de az árat, amit 
fizetett cserébe, több mint jutányosnak tartotta. Ilyen vagyonért nem kellett 
tudnia, mit miért tesz. 

- Már hogyne volnál jó hűbéresem, különben nem járom ki a számodra - 
felelte a gróf, és elégedetten vette tudomásul, a lovag visszakozását. - Most 
pedig igyekezzünk, ha Adhemar hamarabb ér a fellegvárhoz, semmit sem 
ígérhetek. 

Andreas késlekedés nélkül csatlakozott Montbardhoz Rámordult a 
csatlósokra, mire a három közember imáját feledve talpra ugrott, és 
felsorakozott mögé. 

- Ügyeljetek magatokra! - dörrent rájuk a miheztartás végett, aztán 
hozzátette még. - Az életetekkel feleltek a gróf életéért. 

Mélyen a város belsejében jártak már. Itt-ott még fegyveres csoportokba 
botlottak, akik elszántan tartottak egy-egy utcát vagy nagyobb házat, míg az 
ostromlók hordája körül nem vette őket, vagy rájuk nem gyújtotta az 
épületeket. Ahogy az előkelő negyed határa felé közeledtek, Andreas mind 
több kék és vörös zászlót látott az épületek oldalára függesztve. Más 
alkalmakkor talán megvetéssel gondolt volna a főnemesekre, de most 
elégedetten vette tudomásul, hogy ezekkel a kincsekkel is az a vagyon 
gyarapszik, aminek egy része őt illeti. 

- Lám csak, lám, Isten szolgái milyen szorgosak! - jegyezte meg 
gúnyosan Montbard, és a körülöttük lévő színes zászlók kavalkádjára 
mutatott. 

A leggazdagabb arabok házain pápai címerek függtek. 

- Túl sok a tűz - vélekedett Andreas a háta mögé pillantva, ahol a 
feldühödött szabadcsapatok egyre másra gyújtották fel a házakat. 

- Nem lesz szél - mondta Montbard magabiztosan, és a lovag hajlott rá, 
hogy higgyen neki. 

Miután megkerülték a lángoló mecsetet, visszatértek a város főutcájára. 
Nemsokára csörtetés és kiabálás hallatszott az egyik előttük lévő utca felől, 
és nemsokára tucatnyi arab bukkant fel a sikátor kijáratában. 

Fegyveresek voltak. Többségük drága kelméket és díszes kardokat 


viselt. Jól tápláltak voltak és tiszták, a bőrükön még illatos olajok fénye 
csillogott. Andreasnak úgy tűnt, valamelyik antiochiai uraság testőrségéhez 
tartoznak. Ha a túlerejük magában nem is lett volna elég, a hosszas 
gyaloglástól és harcoktól fáradt keresztesek mostanára aligha lehettek volna 
méltó ellenfelei a pihent katonáknak. Amint a szaracénok meglátták a 
keresztényeket megtorpantak, mint akik nem hisznek a szemüknek. 

- Zárkózzatok mellém! - mondta Andreas, és Montbard elé lépett, hogy 
ha kell, a testével védje meg. - Ha megszorítanak minket, menekülj uram, 
ha meghalnék, ne felejtkezz meg a családomról! - mondta a nyeregben ülő 
nemesnek. 

A gróf néhány pillanatig mereven nézett maga elé, aztán ahogy az 
arabok egyre nagyobb számban gyűltek össze az utcán megszólalt. 

- Arra nem lesz szükség hű vazallusom - mondta Montbard, és elővonta 
a kardját. - Rohamra! - üvöltötte a vékony férfi, ahogy a torkán kifért, és a 
feje fölé emelte a csodálatos pengét. A mén, mintha csak megérezte volna 
gazdája  hangulatváltozását, harciasan  felnyerített, majd két lábra 
emelkedett, és vasalt patáival a levegőt kaparta. A testük épségét féltő 
csatlósok fala szétnyílt, és utat engedtek a rohamozó lovagnak. 

Andreasban előbb meghűlt a levegő, aztán belátta, hogy az események 
visszafordíthatatlan fordulatot vettek, és magában már csak azért 
fohászkodott, hogy bírja szuflával, amíg eléri az utolsó csapás. Mély 
baritonján felüvöltött, a buzogány nyelével a pajzsára csapott, aztán ő is 
rohamra indult a távolodó lovas után. 

A zavarodottan tébláboló szaracénok az első pillanatban megfutamodtak. 
Andreas alig tett meg néhány lépést, amikor a könnyűfegyveresek sora 
megbomlott, és a nemesi testőrség egy része hanyatt-homlok menekülni 
kezdett. Néhány bátor ostoba ugyan a helyén maradt, ám ők legfeljebb csak 
arra voltak jók, hogy megfékezzék a vértesek rohamát. Andreast elöntötte a 
harci vágy. Most, hogy a küzdelem már nem tűnt reménytelennek, érzett 
elég erőt a karjaiban, hogy a végigvívja. 

Szűzanya segíts! - fohászkodott magában, miközben a láncos buzogányt 
meglendítve elnyújtott ívű ütést intézett a hozzá legközelebb álló szaracén 
felé. 

A megzavarodott testőr egy ösztönös mozdulattal felkapta a kardját a 
feje fölé, és megpróbálta az acéllappal félreütni a másik fegyverét. Paganis 
könnyűszerrel eltörhette volna a pengét, de nem érte be ennyivel. Egy gyors 
csuklómozdulattal hosszabbra engedte az acélgolyó, és így a kard mögé 
csapott vele. A lánc megfeszült a fegyveren, aztán elcsúszott a fémen, és a 
tüskék belekaptak a szaracén alkarjába. Csont reccsent, a férfi felüvöltött, 


mire Andreas közelebb lépett az illatos bőrű arabhoz, és busa homlokával 
az arcába fejelt. A kereszténynél jóval kisebb testű muzulmán elhallgatott, 
és tartás nélküli rongybabaként hullott a földre. A lovag újra lesújtott, aztán 
körülnézett. 

Közvetlenül mellette a hatalmas termetű Lonze küzdött egy védekezésbe 
szorult arabbal. A gyengébb testalkatú muzulmán, egyre-másra igyekezett 
kitérni a feldühödött bikaként támadó vértes elől, ám arra már nem volt 
érkezése, hogy megpróbáljon visszatámadni. 

Andreas apja évekkel korábban egy apró apátságban akadt rá az akkor 
még alig tizenéves pórra. A fiú talált gyerek volt, a szerzetesek nevelték fel, 
s mert sem elég eszes, sem elég higgadt nem volt hozzá, hogy Jézus 
Krisztusnak áldozza életét, afféle mindenes lett közöttük. Amikor köznemes 
magához vette a testileg erős fiút, a szentéletű emberek szívesen megváltak 
az árvától. A Paganis családban eleinte a földet túrta, ám ahogy 
felcseperedett, és néhány falusi viadalon kimutatkozott harcias vénája, az 
idős családfő Andreas mellé adta szolgának. 

Lonze - akárcsak a többi képzetlen harcos - a közelharcban irdatlan testi 
erejére támaszkodott, és így próbálta meg a maga javára fordítani a 
küzdelmet. Az arab hiába hátrált, az egyik lendületes csapás súlya alatt 
betört a karja, és a szokatlanul hosszú, egyenes penge a vállába mart. 

Ahogy az arab ellenállása megtört, Lonze közelebb lépett hozzá, és a 
pajzsát körívesen meglendítve fejbe vágta a vasalt éllel. A muzulmán 
megingott, a turbánja messze repült, ám mielőtt még a földre eshetett volna, 
a hatalmas termetű csatlós kardja markolatgombjával kétszer is a fejére 
sújtott, és betörte a koponyáját. A szaracén lábaiból kifutott az erő, és a kőre 
zuhant. 

A félszemű Gerard Lonzéval ellentétben emberére akadt az ellenfelében. 
A pajzsát már elhajította, hogy üresen maradt kezébe régi vadásztőrét 
foghassa. A csatlós nem is olyan rég még rablóként élte az életét. Andreas 
alig hét évvel korábban vezetett ellenük egy csapat fegyverest Lampenza 
érsekének megbízásából, hogy megtisztítsa Champagne  erdőit a 
fosztogatóktól. A főváros felé utazók panaszai, ha lassan is, de végül 
visszhangra találtak Párizsban, és a király elrendelte az erdők megtisztítását. 
Az érsek, aki egyben világi vezetője volt a grófságnak, hűbéresei közül a 
legharciasabbat, ugyanakkor származása révén a legalantasabbat bízta meg 
a csapatai vezetésével, nehogy az élő fegyver dolga végeztével a gazdája 
ellen fordulhasson. 

Noha Andreas nem tartotta magát eszes embernek, tisztában volt vele, 
hogy miért rá esett a választás. Akkoriban ismerte fel először, ha minden 


úgy marad, mint előtte, hiába harcol tisztességgel, az élete folytonos 
szolgálat lesz, és mindig nálánál nagyobb urak talpát kell majd nyalnia. 

A himlőhelyes képű Gerardot először három katonától körülvéve látta 
harcolni. A zsivány egy vadászkéssel és egy törött pengéjű karddal tartotta 
távol magától a többszörös túlerőt, s miközben hátrálni kényszerült, egyre 
közelebb került a nemes lovához. A ragyásképű férfi elképedve figyelte, 
amikor mindhárom ellenfele egyszerre eresztette le a fegyverét, és távolabb 
lépett tőle. Jó eszű fickó révén rögvest a háta mögé nézett, éppen időben, 
hogy lássa a lova nyergéből leszálló nemest. 

Előbb tett egy tétova lépést, hogy kihasználja a kínálkozó alkalmat, és 
megpróbálja hátba szúrni a vértest, utóbb mégis a könyörgés mellett 
döntött. Térdre zuhant, lehajtott fejjel kegyelemért esdekelt, ám a fegyvereit 
nem engedte el. Andreas talpra parancsolta, és engedve a vérében tomboló 
virtusnak, rárontott a férfire. 

A félszemű Gerard ezek után orr nélküli lett, de mielőtt a lovag 
megvágta volna az arcát, sikerült megszúrnia a nemest. A vadászkés hegye 
ártalmatlanul lecsúszott Andreas láncingéről, de a karddal, pajzzsal 
felfegyverzett Paganis elég régóta járta a halál iskoláját, hogy képes legyen 
értékelni az efféle tettet. Miután a zsivány felgyógyult, maga mellé vette, és 
a csatlós azóta többször bizonyította már, hogy helyesen cselekedett. 

A szaracén görbe kardjával előre szúrt, ellenfele hasát kereste, de Gerard 
hátraszökkent, és egyenes pengéjével keresztbekaszált maga előtt. Sikerült 
félreütnie az arab fegyverét, mire az így támadt résen előrelendült, hogy a 
vadászkéssel elérje ellenfele mellkasát. A mohamedán azonban néhány 
fürge lépéssel eltáncolt a vértben nehézkesen mozgó keresztény elől. Az 
egykori haramia láthatólag ereje végére ért. Az arcáról patakokban folyt a 
verejték, a lábai remegtek az erőfeszítéstől. A láncruha ezúttal inkább 
hátráltatta, semmint segítette volna. 

Andreas már éppen azon volt, hogy a szolga segítségére siet, amikor 
Gerard újból megindult előre. Kardjával megpróbált vágást 
ejteni a szaracén felsőtestén, de a mozdulat annyira lassú, és bizonytalan 
volt, hogy az arab könnyedén kihátrált előle. A mohamedán egy váratlan 
mozdulattal félreütötte a keresztény pengéjét, előreszökkent, és kinyújtott 
karral döfött a vértes nyaka felé. 

A támadás félúton elakadt. Az arab a mozdulat közepén tanácstalanul 
megállt, és bal kezével döbbenten tapogatta a torkából kiálló vadászkés 
nyelét. Gerard előre lépett, és a szaracén fegyvertartó kezét könyöktájékon 
lecsapta. A görbe kard az alkarral együtt zuhant a földre, és a fájdalomtól 
talán megjött volna a muzulmán hangja, de a próbálkozás hörgésbe fulladt. 


Andreas képtelen volt elrejteni a megvetését. Gerard még haramia 
korából értett a tőrvetéshez, és annak ellenére, hogy a lovag nem nézte jó 
szemmel, azóta is rendszeresen gyakorolt. 

Zaffo békeidőben hóhér volt, s a köpcös férfi valószínűleg ezért 
ragaszkodott harcban a csatabárdjához. A rossznyelvek szerint egy 
boszorkány fiaként látta meg napvilágot, akit néhány évvel a gyerek 
születése után megégettek az egyházmegye szolgái. Az asszonyt ketten is 
látták, amint szemmel verte a falu vezetőjének fiát, aki néhány nappal 
később beleölte magát a közeli patakba. A következő években persze a 
faluban minden vajúdó anya sírva emlegette a megégetett bába nevét, és 
amikor a gyermekágyi láz sorra szedte köztük az áldozatait, sok férj akadt, 
aki a saját kezével fojtotta volna meg az elöljáró néhai fiát. 

A kölök Zaffo ennek a hangulatváltozásnak köszönhette az életét. 
Néhány idősebb asszony, akiket még az ő anyja segített át a nehéz 
pillanatokon, a pártfogásába vette, és egymást segítve nevelték, bújtatták. A 
gyerek végül tízévesen került a Paganis családhoz, ahol eleinte zsellérként 
dolgozott, majd ahogy egyre cseperedett és a testi ereje nőtt, első lett a 
napszámosok között. 

A fiú életében a változást Conguete urának rabló hadjárata okozta. A 
középnemes a Paganisok Montigny-i birtoka mellett rendelkezett nagyobb 
területekkel. Hírhedt volt róla, hogy földjei bevételét szíves örömest 
egészítette ki szomszédjai megsarcolásából. A falu, ahol Zaffo dolgozott, a 
határvidéken feküdt, és a betakarítás megkezdésével várható volt, hogy a 
lovag újra megjelenik a földeken. 

Míg Andreas szomszédjának falvait zaklatta, hogy védekezésre 
kényszerítse ellenlábasát, addig Zaffo, néhány vele egykorú fiatal 
társaságában megpróbálkozott a termés védelmével. A learatott gabonát 
vermekben rejtették el, az asszonyokat és gyerekeket megtanították, hogyan 
rejtőzzenek el az erdőben. Vermeket ástak a falu közelében lévő utak 
mellett, és úgy fedték le őket, hogy egy gyalogost még megbírjanak, de egy 
lovas alatt már beszakadjanak. Köteleket feszítettek ki a szűk erdei 
ösvényeken, és íjakat fabrikáltak egy veterán katona segítségével. 

Antoan de Conguete csapatai élén magabiztos nyugalommal lovagolt be 
a faluba, és csak akkor értette meg, hogy ezúttal nem lesz könnyű dolga, 
amikor menekülő fehérnépek helyett, parittyákkal és íjakkal felfegyverzett 
parasztokkal találta szembe magát. A település határán felállított őrszemek 
bő fertályórával korábban hírt hoztak a közeledő lovasokról, így az 
asszonyoknak volt elég idejük az állatokat elrejteni az erdőben. 

A férfiak ellőtték a köveket és a nyílvesszőket, aztán a többségük 


fejvesztett menekülésbe kezdett, ahogy lövedékek többsége célt tévesztve 
hullott a földre, vagy ártalmatlanul lepattant a keményített bőrvértekről. 
Zaffo is elfutott, ám volt annyi lélekjelenléte, hogy két üldözőjét is 
csapdába vezette, mielőtt elérte az erdőt. 

A martalócok egy része nyakát szegte miközben felbukott a lovával, a 
többiek pedig vonakodtak a fák közé követni a furfangos parasztokat. 
Antoan de Conguete emberei nekiláttak, hogy megkeressék a learatott 
terményt, de foglyok híján nem sokra mentek. Zaffo egészen az erdő széléig 
merészkedett, hogy néhány társával távoli lövésekkel dühítsék a katonákat. 
A martalócok végül megunták a keresést, és felgyújtották a falut. Néhány 
paraszt rögvest nekivágott volna, hogy nekifogjon az oltásnak, de Zaffo 
nem engedte, hogy tálcán kínálják magukat Antoan de Conguete-nak. Az 
elvonuló támadók végül csak füstölgő üszköt és romokat hagytak maguk 
után. 

Andreas a fekete füstoszlopokat követve érkezett meg a faluba. Előbb 
meghallgatta mi történt, aztán huszonöt botot méretett minden parasztnak, 
aki fegyvert fogott egy nemes ellen. A termés nagy részét társzekerekre 
rakatta, és magával vitte az udvarházába, a főkolompossal együtt. A köpcös, 
szikárizmú, égő tekintetű kölök a hosszú kínvallatás ellenére sem tört meg, 
és a lovag lassan hinni kezdte, hogy a parasztot valóban az iránta érzett 
hűsége vezette. Végül úgy döntött, életben hagyja, s mert hóhéra kora révén 
már nem bírta a hosszas kínzásokat, mellé adta tanoncnak. A parasztgyerek 
a szakszerű kínzásnak köszönhetően felgyógyult a sérüléseiből, kitanulta a 
szakmáját, és amikor mesterét elvitte a vérhas, átvette tőle a munkát. 

Zaffo a pajzsával hárította a feje fölül érkező csapást, aztán az arab 
fegyverét , még feljebb tolva utat nyitott magának. Erőteljes 
csuklómozdulattal a szaracén hasa felé sújtott, mire a mohamedán 
hátraugrott, ám a hirtelen mozdulattól egy pillanatra megingott. A hóhér 
utána lépett, és mielőtt még a másik megvethette volna a lábát, a mellkasába 
vágta a csatabárdját. Az arab szétcsapta a karjait, és elejtette a fegyverét. 
Zatfo megpróbálta kiszabadítani a csontok közé szorult acélt, de a fej 
elakadt a széthasított bordák szilánkjai között. 

A szaracén teljes erejéből üvöltött, miközben a csatlós a maga 
érzéketlenségével megtámasztotta csizmás talpát a vergődő arab csípőjén, 
aztán egy határozott rántással kiszabadította a fegyverét. A muzulmán a 
lökés lendületétől a földre rogyott, a harcsabajuszú következő csapása véget 
vetett a szenvedéseinek. 

Mire mind végeztek, Montbard is visszatért közéjük. A kitágult orrlyukú 
harci ménen ülő nemes kardja egész a keresztvasáig véres volt. A 


hátramaradt arabok épp csak annyi ideig tudták feltartani őket, amíg a 
többiek egérutat nyertek. 

-Micsoda bolondok! - jegyezte meg Lonze a halottakra nézve. - Ha mind 
itt maradnak, levágnak minket, ehelyett feláldozták magukat a semmiért. 

- "Tartsd a szád ostoba! - mordult fel Montbard, mire a pór nyakát 
behúzva oldalgott távolabb. - Nemesen született volt közöttük, azért álltak 
tovább. Ha habozunk, talán nekünk jönnek, hogy megtámadtuk őket, 
megpróbálták menteni a menthetőt. 

Andreas a menekülők után nézett. A megfogyatkozott csoport már az 
utca végén járt, és a lovagnak eszébe sem jutott, hogy üldözze őket. A 
küzdelem kifárasztotta, és semmire sem vágyott jobban, mint néhány perc 
nyugalomra. A csatlósok alig álltak a lábukon. A leginkább Gerardnak 
hiányzott a pihenés. A ragyásképű fickó arca vérzett, ép szeme alatt hosszú, 
friss vágás futott keresztbe az arcán. A hatalmas termetű Lonze a bal lábára 
sántított, és egyedül Zaffo tűnt sértetlennek közülük. 

- Már nem vagyunk messze - szólalt meg a gróf. - Ha északnak néztek, ti 
is láthatjátok. A fellegvár eltakarja a csillagokat - tette hozzá, és kinyújtott 
karral mutatta az irányt. 

Andreas az oldalán függő tömlőhöz nyúlt, és hosszú elnyújtott 
kortyokban ivott. A bor enyhén ecetes volt és savanyú, de oltotta a szomját. 

- Egy egész ezüstöt kaptok, ha épségben eljutunk Godefroy de Bouillon 
csapatáig! - mondta a lovag a pihegő csatlósoknak. 

A három szolgába egyetlen szemvillanás alatt visszatért az élet. Az 
egykori zsivány állt az élre, akinek a legnagyobb tapasztalata volt a 
lesvetésben, s ekképp hamarabb ismerte fel őket. Andreas felzárkózott a 
lovas mellé, valamivel lemaradva tőlük Zaffo és Lonze haladtak a két 
oldalon. 

Idővel az épületek egyre magasabbak és díszesebbek lettek körülöttük. 
Olykor hatalmas kertekkel körülvett paloták törték meg a házak sorát, 
ahonnét illatos virágok kipárolgásai hozta feléjük a nagyritkán meglibbenő 
szellő. Andreast minden előítélete dacára lenyűgözte a látvány. Odahaza 
Franciaországban a városfalakon belül elképzelhetetlen lett volna egy 
ekkora hatalmas beépítetlen terület. Egyedül csak a királyok engedhették 
meg maguknak, hogy efféle fényűzésben éljenek, míg Antiochiában több 
hatalmas kert is állt. 

- Az mindenségit neki! - mormolta a fogai között Lonze, amikor egy 
datolyapálmákkal beültetett kert mellett elhaladva csodás festésű, hatalmas, 
mázolt edényeket fedeztek fel a fatörzsek mellett. 

Az épület kapuján Godefroy de Bouillon zászlója függött, és a kertben 


az ő címerét viselő katonák álltak. Andreas a mellette lovagoló de 
Montbardra nézett, és a pillantásuk egy hosszúra nyúlt pillanat erejéig 
összekapcsolódott. A lovag a rabolt kincsből származó részére gondolt 
közben, hogy a másiknak mi járhatott a fejében, arról fogalma sem volt. 

A belső erődítmény körül óriási kavarodás fogadta őket. A városfal 
irányából még mindig érkeztek muzulmánok a környékre, ám rendre 
elvéreztek a keresztesek sorfalán. Noha az araboknak esélyük sem volt a 
bejutásra, a Habíb-an-Nadzsár hegy tetején trónoló erősség bevehetetlennek 
tűnt a fáradt Andreas szemében. A négy meggyötört harcos és a közöttük 
léptető gróf beleolvadt a keresztesek bűzlő tömegébe, és Arnaldus Turre de 
Montbard zászlajának segítségével utat tört magának Godefroy de Bouillon 
kísérete felé. 

A körülöttük tolongó katonák többsége hozzájuk hasonlóan gyalogos 
volt, de nem viseltek súlyos láncruhát. Helyette a többségük olajban 
kifőzött bőrlapokból készült könnyebb vértet hordott, ami egyszerűsége 
ellenére hathatós védelmet nyújtott az arabok egykezes fegyverei ellen. 

- Hol vannak Saint Gilles katonái? - kérdezte a lármát túlharsogva 
Gerard. 

-Csak de Bouillon embereit látom - válaszolt Zaffo, miközben fejét 
forgatva kutakodott a tömegben. 

-A többiek már a várost prédálják! - nevette Gerard, az idegeskedő 
katonákat figyelve. 

Az erősség oldalát és a Habíb-an-Nadzsár meredek lejtőit vastag 
koromréteg borította. A keresztesek valószínűleg létrákkal próbálták 
megmászni a falakat, de a nyakukba zúduló forró szurok, és az utána dobott 
fáklyák gyorsan elvették a kedvüket. 

- Sehol sem látom Adhemart - szólalt meg hallhatóan megkönnyebbülve 
Montbard. 

Godefroy de Bouillont tanácsadói gyűrűjében találták meg alig 
nyíllövésnyire a hegy lábától. A siker ellenére a fővezér bosszúsnak tűnt. 
Ahogy a föléjük magasodó toronyra nézett, a homlokát ráncolta, és 
elvörösödött arccal figyelte az épület tetején sürgölődő arabokat. Bouillon 
magas, egyenes tartású, ősz hajú férfi volt. Arca szigorú, szája penge 
vékony, a szélén apró barázdákkal. A tekintete merev, szinte már élettelen, 
de Andreas tapasztalatból tudta, hogy amikor dühös, olyan tűz gyullad 
benne, ami meghátrálásra készteti még a 
legelszántabbakat is. Többször ígért szabad elvonulást a 
városvédőknek, hogy aztán szavát megszegve a csőcseléknek vesse őket. 
Rablásban, akárcsak a harcban az élen járt, és bátorságát még legfőbb 


ellenlábasai sem merték megkérdőjelezni. 

A hírneve szerint az embereitől feltétlen hűséget és 
engedelmességet várt. Az árulást és a parancsmegtagadást 
kegyetlenül büntette. Csapatai gyakran harcoltak az első sorokban, arra 
mégis vigyázott, nehogy idejekorán emberhátrányba kerüljön a többi 
vezérrel szemben. Amazok széthúzásának köszönhetően mégis gyakran 
maradt egyedül a kritikus helyzetekben, akár most, amikor csakis az ő 
címerét viselő harcosokkal volt tele a fellegvár környéke. A fal aljában és 
végig a hegyre vezető ösvényeken 
megszámlálhatatlanul hevertek a megégett holttestek. Az épülethez 
közeledve a bűz egyre elviselhetetlenebbé vált. 

-Nagyuram! - szólalt meg Arnaldus de Montbard, amint a fővezér 
közelébe ért, és lováról leszállva fejet hajtott a hatalmasság előtt. 

- Istennek legyen hála, hogy épségben ideértél! Nemrég kaptam a hírt, 
hogy Adhemar elakadt nem messze a kapu közelében. Néhány szaracén, 
meglátva a papokat, kitört a barikádjai mögül, és rohamot intézett a püspök 
kísérete ellen - mondta üdvözlés gyanánt de Bouillon, és a nagyúr hideg 
tekintetében az élet apró nyoma jelent meg. 

Andreas a meglepetéstől elkerekedett szemekkel hallgatta a fővezér 
szavait, és ahogy a grófra nézett, az a megmagyarázhatatlan érzése támadt, 
hogy Montbard előre tudta, hogy így lesz. 

Ez megmagyarázná, miért váltunk el a főcsapattól, és jöttünk külön 
utakon - gondolta, ahogy hűbérura kifürkészhetetlen vonásait figyelte. 

- Magam is hasonló sorsra jutottam volna, ha nem tart velem Andreas de 
Paganis lovag, és nem vágja át magát a többszörös túlerőn - felelte a gróf, 
és vékony kezével a középnemesre mutatott. 

De Bouillon Andreasra nézett, aztán a három megviselt csatlósra, és 
elismerően biccentett. 

- A lovagnak nem lesz oka a panaszra - mondta a fővezér. 

-Köszönöm, nagyúr! - hajtott fejet Montbard, és a főnemes példáját 
követve Andreas mélyen meghajolt. A csatlósok a földre térdeltek, és 
szemük a port fürkészte. 

A seregvezér egy gyors intéssel vetett véget a hajbókolásnak. 

- A katonáim felforgatták az egész várost, de semmit sem találtak Jagi 
Szijan tartalékaiból. A magtárak üresek, az állatokból alig maradt néhány - 
mondta de Bouillon, és dühödten méregette a fellegvárba húzódott 
arabokat. 

-De az út megnyílt Jeruzsálem felé. Antiochia volt az egyetlen erősség, 
amely dacolhatott volna az erőnkkel. 


- Sürgősen élelmet kell találnunk, vagy a szaracénok hiába jönnek, mert 
egymást faljuk fel, mire ideérnek. Az emberek éhesek, a sereg bármikor 
fellázadhat ellenem. 

Montbard végignézett a keresztes seregek vezérén, és nyugodt hangon 
megszólalt. 

- Nem tesznek ilyet. 

Godefroy de Bouillon elkapta pillantását a fellegvárról, és elkerekedett 
szemekkel nézett a tanácsadójára. 

- Pedig a lehetőség szembeötlő. 

- Azért nem fog senki ellened uszítani, mert megbocsáss, nagyuram, de 
rosszabb helyzetben vagy, semmint hogy a helyedre akarjanak lépni - felelte 
kimérten a gróf. 

A seregvezér arca egy pillanat alatt telefutott vérrel, és lánckesztyűbe 
bujtatott jobb karja megremegett a dühtől. Andreas csodálkozva nézte a 
nagyúrral játszadozó Montbardot, és próbált rájönni, hogy mi haszna lehet 
ebből a főnemesnek. 

- Mire véljem ezt tanácsos? 

- A város a miénk, de ezzel csak bajok egyikét vontad el a fejünk felül, 
nagyúr. Karbuka atabég seregei már csak háromnapnyira vannak tőlünk. 
Ostromlókból egyhamar ostromlottakká leszünk. Az ellenség gyors lovain 
nemsokára körbeveszik Antiochiát, és kezdetét veszi a kiéheztetés - 
magyarázta Montbard. 

Godefroy de Bouillon egyre vörösödő arccal hallgatta a tanácsadót, 
miközben a szemei sarokba szorított vadként kutattak. 

- De a falak most már minket védenek - szólalt meg a fővezér egy 
percnyi hallgatás után. 

-A fellegvárat kár lenne bevenned nagyúr, a védők túl kevesen vannak, 
hogy igazi gondot okozzanak - ismerte el hallgatólagosan a másik igazát a 
gróf. 

-Az atabég nem próbálkozik ostrommal - mondta határozottan de 
Bouillon. - A falak erősek, a bástyák szilárdan állnak. Az arabok közül 
százzal is felér egyetlen páncélos emberem. Karbuka tudja ezt, körbeveszi a 
várost, és megvárja, amíg elébe megyünk a csatának. 

- De addig is, amíg ez bekövetkezik, még van időnk. Bouillon a 
tanácsadójára nézett. 

- A város élelmiszerraktárai üresek. Ha az emberek rájönnek az 
igazságra, fellázadnak vagy elmenekülnek, mielőtt a szaracénok ideérnek. 
Eddig is csak az a hit tartotta bennük a lelket, hogy idebent vár rájuk a 


Kánaán. 

- Engedd meg nekik, hogy megegyék a halottakat, és ezzel nyersz 
néhány napot. Ha pedig Karbuka serege megérkezik a falak alá, már nem 
mehetnek sehová. 

- Mire mennék vele? A pórok már az engedélyem nélkül is nyíltan eszik 
a halottakat. A felnőtteket kondérban főzik meg, a fiatal gyereket nyársra 
húzva sütik meg, akár a bárányokat. Ha nem tudnám, hogy az Úr 
megbocsátja a vétkeinket, amiért érte harcolunk a Szentföldön, azt hinném, 
a pokol szolgái járnak köztünk, a lelki üdvünkre vadászva, és magam 
vagyok a legbűnösebb lélek, amiért hagyom, hogy mindez ekképp legyen. 

-Bús gondolatok ezek uram, nem valók a győzelem órájához. Lám, 
kétszáz napnyi ostrom után elesett a Szentföld legnagyobb városa, és nem 
áll már számottevő erősség az utunkban Jeruzsálem felé. 

- És az atabég serege? 

- Az arabok megosztottak. Egyik család a másikat marja a hatalomért. 
Már eddig is tucatnyi nagyúr fizette meg a kardunkat, hogy a sajátjai ellen 
fordítsa, talán most sem lesz másként. 

A seregvezér nagyot sóhajtott, aztán a tanácsadójára nézett, és rajta 
felejtette a tekintetét. 

- Neked köszönhetjük ezt a győzelmet Arnaldus Turre de Montbard - 
ismerte el de Bouillon, és megragadta a másik karját. - Mond, mit adhatok 
neked, amivel kifejezhetem a hálám? Ha a kincsekből kérsz, kapsz bőséggel 
- kár, hogy nem ehetjük meg azokat -, ha földre vágysz, nagyobb birtokossá 
teszlek, minthogy azt elképzelni mernéd, ha hatalmat akarsz, egyike lehetsz 
fővezéreimnek - mondta öniróniával telt hangon Bouillon. 

Montbard csendesen válaszolt. 

- Elegendő jutalom az nekem, hogy az Urat szolgálhatom. Nem vágyom 
sem gazdagságra, sem hatalomra. Már azzal is túlzottan megtisztelsz, hogy 
időnként meghallgatsz. 

A seregvezér egy ideig bosszúsan figyelte a másikat, aztán megszólalt. 

- Sikamlós nyelved, akár a modorod. Mondd, mit akarsz! 

- Ne emelj rangra uram, azzal csak megkötnéd a kezemet, de adj nekem 
passzust, hogy ha a szükség úgy hozná, ne kelljen egyedül szembenéznem a 
veszéllyel. 

- Miféle passzust? 

- Amelyben engedélyezed nekem, hogy parancsolják száz főnél nem 
több emberednek, ha az enyém nem ellenkezik a te akaratoddal. 

De Bouillon elgondolkodni látszott, aztán vállat vont, és a fellegvár felé 


fordult. 

- . Megkaphatod, de figyelmeztetlek, csakis házam katonái 
engedelmeskednek majd neked, az alvezérek csapatai között a szavam alig 
számít többet a kérésnél. 

- Ez nekem elég nagyúr. 

- Akkor gyere, és megkapod a számvevőmtől! - mondta a seregvezér és 
magával vonta Montbardot. A két férfi a fellegvár irányába fordult, majd 
eltűnt a nemrég felállított fővezéri sátorban. 

Andreas roppant elégedett volt, és legalább annyira fáradt is. A szeme a 
tér szélén fekvő egyik döglött lovon állapodott meg, mire a tetemhez sétált, 
és leült az állat szügyére. A három csatlós követte, aztán uruk lábától tisztes 
távolságban leheveredtek a földre. Andreas néhány öntudatlan pillanatig a 
körülötte nyüzsgő tömeget figyelte, aztán a pillantása az alatta fekvő lóra 
tévedt, és összefutott a nyál a szájában. Felnézett, és látta, hogy a három 
csatlós megdelejezve bámulja a döglött állat hátsó combjait. 

Térj észre, ez de Bouillon lovai Ha nem akarod, hogy egy döglött 
hátassal fizessen ki, fogd vissza magad! - tépelődött magában, miközben 
azon volt, hogy kiűzze a fejéből annak a hatalmas főtt cubáknak a látványát, 
ami egy ideje már a gondolatai között kísértett. 

- Eszetekbe se jusson! - figyelmeztette az embereit, és úgy érezte, jobb 
lenne távolabb húzódniuk a dögtől, hogy csökkenjen a kísértés. 

Már éppen azon volt, hogy feláll, amikor a keresztesek újabb rohamra 
indultak a fellegvár ellen. A széles pajzsokkal és ostromlétrákkal felszerelt 
katonák megrohanták az építmény magasban lévő kapuját, és a 
legbátrabbak máris megindultak felfelé a vasakkal megerősített fokokon. 

A védők nem siettek el semmit. Mire az első szaracén katonák 
megjelentek a falakon, már tucatnyi keresztény gyűlt össze a közel öt öl 
magasságban álló kapu előtti párkányon, és buzogányaikkal döngölték az 
irdatlan faszerkezetet. A muzulmánok tétlenségén felbátorodva újabb 
százak indultak rohamra a torony ellen, és végül már annyian tolongtak a 
létrák körül, hogy egymással küzdöttek a nagyobb dicsőségért. 

Ostobák, hát nem tanulnak semmiből? - ingatta a fejét Andreas, 
miközben a feketére égett hegyoldalt figyelte. 

Az arabok előbb forró olajat öntöttek az ostromlókra, majd rögvest utána 
dobtak néhány fáklyát, és sietve elhúzódtak a fal peremétől, hogy védve 
legyenek a felcsapó lángoktól. A hőhullám még ott is érezhető volt, ahol 
Andreas ült, pedig közel háromszáz lépés választhatta el a fellegvár 
kapujától. 


Legalább százötven ember táncolt a tűztengerben a fellegvár tövénél. 
Néhánynak volt ereje hozzá, hogy kitörjön a lángok közül, hogy aztán égő 
fáklyaként rogyjon össze néhány lépéssel távolabb. Sercegés, ropogás és 
fejhangú férfisikolyok hallatszottak a katlan mélyéről, és a megpörkölődött 
emberi hús irtóztató szaga egyre elviselhetetlenebbé vált. 

Onnan, ahol Andreas állt, tisztán látta a tűz mélyén fekvő mozdulatlan 
tetemeket. A testek némelyike - mintha csak álomból ébredne - nagy ritkán 
még megremegett, de a többség lángoló koponyával tűrte, hogy a tűz 
eleméssze. 

- Hogy haladsz? 

Mark értetlenül nézett körbe, és egy pillanatig képtelen volt felfogni, 
hogy mi történik körülötte. A semmiből lassan egy barna, göndör hajú férfi 
képe bontakozott ki előtte. Az alak daróccsuhát viselt, és mosolygós barna 
szemei voltak. 

- Azt mondtad, szükséged lesz még más könyvekre is. Ha nem akarod, 
hogy a sok vízfejű professzor mindet lefoglalja előtted, akkor itt az ideje, 
hogy előjegyeztesd magad - mondta fiatal férfi. 

Mark megpróbálta összeszedni magát, hogy rendezze a gondolatait, de a 
fejében még mindig az imént olvasottak kavarogtak. 

- A normann Anonymusnak tulajdonított feljegyzések - mondta ki, amire 
elsőként gondolt, és ahogy meghallotta saját rekedtes, bizonytalan hangját, 
kissé megijedt saját magától. 

A monitorra nézett, de a képernyőn a ,, Jegyzetek "felirat alatt csak üres 
sorok álltak. Lenézett a füzetébe, de a tegnapi bejegyzéseken túl semmi újat 
nem talált. 

- Le Puy püspökének, Adhemarnak, a Szentföldön tett utazásáról a 
Vatikánnak szóló jelentések - szólalt meg újból, amikor végre sikerült 
megtalálnia a spirálfüzetében a kiválasztott könyvek listáját. - És az 
ismeretlen Domonkos-rendi laikus testvér Jeruzsálem meghódításáról írt 
levelezését. 

Az ispotályos némán biccentett, és a kezében lévő elektromos 
kommunikátorra bejegyezte, Mark kérését. 

- Szerencséd van, egyelőre még szabadok. Előjegyzem őket, de neked is 
be kell írnod őket a saját gépedbe, a rendelési rovatba. Amíg nem csinálod 
meg, nem adhatom ki a könyveket - mondta a barát. 

- Nem lehetne, hogy a központi gépről felülírod az enyémet? - kérdezte 
Mark, és sóvárgó pillantást vetett az előtte lévő kódexre. 


- Téged aztán elkapott a gépszíj! - mondta nevetve a fiatal férfi, aztán 
belegyezően bólintott. - Add ide a kártyádat, majd én megcsinálom - tette 
hozzá, és Fleismann felé nyújtotta a kezét. 

- Köszönöm! - felelte Mark, és a jegyzetfüzete alól, előhúzta a vékony 
lapocskát. 

- Úgy egy óra múlva megkapod a könyveket. 

Mark merengve nézte a távozó hátát, de gondolatban már az imént 
olvasottakon töprengett. 

- Mit akart ez a Montbard? Ha pénz kellett neki, miért nem állt be a 
fosztogatók közé, ha ereklyék után kutatott, akkor viszont rossz helyen 
keresgélt - emlékezett vissza korábbi olvasmányaira Mark, amikor még a 
különböző egyházi rendek egymás közötti torzsalkodásait kutatta. A szent 
kincsek, és relikviák felkutatása hatalmas vonzerőt jelentett a versengő 
érsekségek számára. Egy-egy őskereszténynek tulajdonított csontdarab 
súlyának sokszorosát érte aranyban, mert hosszú időre fellendíthette az egy- 
egy kolostorba induló zarándokok számát. - Antiochiában csak az 
állítólagos Végzet Lándzsáját őrizték, az igazi kincsek Jeruzsálemben 
voltak: Krisztus Keresztje és a Torinói Lepel. 


- Az edesszai hírnökök nem tévedtek, legalább harminc ezren vannak - 
mondta Andreas Antiochia falán állva, miközben a város előtt felsorakozott 
irdatlan sereget figyelte. 

Ameddig a szem ellátott, mindenütt a keresztesek után maradt sárban 
tocsogó lovas katonák vették körbe az erősséget. Az első sorok mögött már 
épült a sátortábor, és a különféle színű zászlók, szalagok és sátorponyvák 
áttekinthetetlen kavalkáddá változtak a lovag szemei előtt. A muzulmán had 
ezzel együtt lenyűgöző látványt nyújtott. A tengernyi fehérbe öltözött 
harcos feje fölött kopjaerdő szikrázott a napfényben, abbászidák és 
szeldzsukok fekete hadilobogói úsztak a levegőben. A muzulmánok 
többsége látszólag nyugodtan várta az ostrom kezdetét, ám az ifjak gyakran 
intéztek villámgyors lovasrohamot a falak ellen, hogy aztán nyíllövésnyi 
távolságból visszaforduljanak a táboruk felé. A keresztes szolgák közül 
néhányan a nagy távolság ellenére felajzották íjukat, és a közeledők láttára 
megfeszítették a húrt. A lövedékek azonban rendre célt tévesztettek, és a 
harci játéknak csupán néhány mogyorófa- vessző esett áldozatul. 

Az elmúlt napokkal ellentétben most hétágra sütött a nap, és az álló 
levegőben forró hőhullám próbálta felszárítani a mindent belepő sarat. A 
folyamatosan párolgó föld miatt a meleg még fojtóbbnak érződött, és a 


hűvösebb éghajlathoz szokott lovagoknak még a lélegzetvétel is nehézséget 
okozott. 

Andreas letörölte a homlokát borító verejtékcseppeket, és a bástya 
csipkéinek árnyékában hűsölő csatlósokat figyelte. Gerard arcsebe szépen 
gyógyult annak ellenére, hogy a félszemű zsivány a közelébe se engedte a 
felcsereket. Valamiféle otthonról hozott gazokat dobált bele egy üstnyi 
forrásban lévő vízbe, és amikor már Andreas a bűz miatt képtelen volt 
megmaradni az főzet közelében, kihűtötte. A lötty egy részét a sebre 
öntötte, a maradékot pedig megitta. A víz színét látva a lovag biztos volt 
benne, hogy másnapra csak két csatlósa marad, ám a következő reggelen 
Gerard fürgébben és vidámabban ébredt, mint a többiek. 

A hatalmas termetű Lonze már nem volt ilyen szerencsés. A lábán lévő 
vágás a papok imái ellenére elfertőződött, és a szent emberek hiába 
dobálták a sebre a kereszteket, a szolga állapota addig nem javult, míg 
Montbard parancsára Gerard nem nyomkodta ki a gennyet a megduzzadt 
húsból. Isten szolgái pedig hiába tiltakoztak az efféle pogány gyógymód 
ellen, a nobilis addig nem nyugodott, amíg egy kifosztott házból tiszta 
gyolcsot nem kerített, és a himlőhelyes képű rablóval újabb főzetet nem 
készített. A nagydarab Lonze úgy üvöltött, akár a sakál, és a , gyógyítás" 
végeztével még a hóhérnak tanult Zaffo is megjegyezte, hogy egy 
kínzómesternek is becsületére vált volna az efféle munka. A fájdalmak 
ellenére a csatlós már másnap jobban lett, és az ostrom utáni harmadik nap 
reggelén, ha nehezen is, de talpra állt. 

- . Karbuka csapatai középen állnak, de a szeldzsuk törökök 
hatalmasságai a széleken táboroznak Damaszkusz királyának, Dukaknak az 
embereivel együtt - szólalt meg Arnaldus de Montbard, és elvette a szeme 
elől az arabok ördöngös szerkentyűjét. - Ez jót jelent, az arab sereg nem 
egységes. 

A bőrökbe csomagolt csiszolt üveg a boszorkányság egyértelmű 
bizonyítéka volt Andreas szemében, és a lelke mélyéig felháborította, hogy 
hűbérura ilyen nyíltan használja a bűnös eszközt. Paganis arckifejezése nem 
hagyhatott kétséget a gondolatai felől, legalábbis Montbard szavaiból ez 
derült ki. 

- Süt a szemedből a rettegés, Andreas. Jobban tennéd, ha a saját lelki 
üdvösségedet féltenéd, ahelyett, hogy az enyém miatt aggódsz. Az ördögtől 
kellene féltened a lelkedet, ahelyett, hogy ott is a gonoszt látod, ahol isten 
áldásával találkozol. 

- Ha az Úr azt akarná, hogy elvarázsolhassuk az ellenségeinket, akkor 
miért a pogányok kezébe adta azt az ördögi szerszámot? - kérdezte Andreas. 


- Talán az Úr azt akarta, hogy megtaláljuk ezeket a lencséket, és 
használjuk fel az ő ellenségeivel szemben - mondta Montbard, és Andreas 
finom gúnyt vélt kiérezni a férfi hangjából. - Ie mást sem látsz az arab 
seregből csak port, kavargást, és irdatlan embertengert. Ám én felismerem 
közöttük a bégeket, szolgákat, munkásokat és testőröket. Tudom, hogy nem 
hoztak magukkal elég tudós főt, hogy ostromgépeket építsenek, tudom, 
hogy nincs létrájuk, amivel megmászhatnak a falakat. 

- Akkor hát megpróbálnak kiéheztetni minket? 

Montbard nem felelt azonnal, csak felemelte bőrhengert, és szemügyre 
vette az irdatlan tömeget. 

- Legalábbis megpróbálják - felelte végül, azzal megindult lefelé a falról. 

- Akkor sikerülni fog nekik - szólt a gróf után Andreas. Montbard 
megállt a lépcsőn. 

-A nemesek már az utolsó lovaikat is megették, a közemberek a 
hatnapos hullákat zabálják, és a bokrok leveleit rágják. Még néhány nap, és 
a pórok egymás torkának esnek egy falat döghúsért - folytatta Andreas. 

- Pórok már most egymás torkának esnek egy véres koloncért - szólalt 
meg a nemes, és tett egy lépést felfelé a lépcsőn. - Csak két erő segítheti át 
őket az elkövetkező napokon. A vasfegyelem és a Mennyei Atyába vetett 
hit. Míg az előbbi széthullik a seregvezérek állandó civakodása miatt, a 
másikban egységesek vagyunk. Alig van ember a hadban, aki megtagadná 
az Úr parancsát, s ezzel együtt képesek lehetünk elkerülni a végzetünket. 
Azt mondom neked, Andreas de Paganis, Montigny-Lagesse ura, hogy 
erősítsd meg lelkedben a hited, mert a rettenet órájában csak az menthet 
meg a pusztulástól! 

Andreas lábai megremegtek, úgy érezte, térdre kellene, hogy vesse 
magát a gróf előtt, de ő ellenállt a késztetésnek, és egyenesen a másikra 
nézett. 

- Az emberek éhesek, az ellen több, mint amivel elbírunk. Ha erőnk 
teljében lennénk, talán még felvetnénk velük a harcot, de így biztos a 
pusztulás. 

A főnemes a várakozó szaracén tábor felé fordult. 

-Itt nem győzhetünk erővel - szólalt meg a gróf rövid hallgatás után, és 
Andreas úgy érezte, mintha új erő támadt volna a nemesben. - Kelts fel a 
csatlósaid, nemsokára dolguk akad! 

- Talpra! - mordult a lovag habozás nélkül a három szolgára, és a vére 
felpezsdült a gondolatra, hogy végre tehet valamit. 

Az ötfős társaság lebotorkált a használattól elkopott lépcsőkön, és 


megállt a fal tövében várakozó katonák mellett. A fegyveresek Godefroy de 
Bouillon címerét viselték, a hátukra kereszt alakú szalagokat varrtak, 
ahogyan a sereg minden tagja. A legfőbb úr emberei négy jól táplált arab és 
egy nagyobb testű, szélesebb szügyű ló mellett őrködtek. Az éhezéstől 
karikás szemű férfiak, képtelenek voltak elrejteni a tekintetükben tükröződő 
vágyakat. Andreas Montbard példáját követve felszállt a nyeregbe, és a 
főnemest követve ügetésben indultak a város központja felé. 

Antiochia alig néhány nappal az ostrom után lehangoló képet nyújtott. A 
házak többsége kiégve, megfeketedett falakkal állt. Az utcákat mocsok, 
szemét és rothadó testrészek borították. A hullák többségét ugyan a 
seregvezér parancsára összeszedték, de a kannibalizmus maradványait senki 
sem takarította el. Mindenütt lecsupaszított emberi csontok és félig megfőtt 
vagy megsütött csonka tagok hevertek. 

Az éhínség soha nem látott formát öltött. A szabad mozogásuktól 
megfosztott keresztesek már nem fosztogathatták a közelben lévő 
településeket. A nemesek többsége részesült abból a kevés búzából és más 
gabonából, ami a városban felhalmozott élelemből maradt, de a pórok és a 
szabadcsapatok csak úgy segítettek magukon, ahogy tudtak. Sokan Bouillon 
parancsát megtagadva elrejtettek néhány szaracén holttestet a hűvös házak 
mélyén, hogy még most is - napokkal az ostrom után - azt egyék. 

Andreas és a csatlósai Montbard révén nem szenvedtek hiányt 
semmiben, sőt a város bevétele óta jobban éltek, mint az ostrom ideje alatt. 
Végre igazi kenyérrel tömhették meg a hasukat, és annyi lóhúst ehettek, 
amennyit csak bírtak. A félszemű Gerard, aki zsivány korából még nagyon 
is jól emlékezett a hosszas koplalásokra, képtelen volt megtagadni a 
természetét, és az első napon annyit evett, hogy kis híján meghalt tőle. 
Amikor aztán rosszulléttel küszködve okádni kezdett, tucatnyi nemtelen 
csoportosult körülötte, hogy a mocskos földről az utolsó falatig felzabálják, 
amit kihányt. Gerardot azonban a legkevésbé sem zavarta a gyengesége. 
Egy ideig megpróbált küzdeni a pórok ellen, és védeni azt, ami az övé volt, 
aztán belátta, hogy ha sokat akadékoskodik, a többség legyűri, és visszatért 
a kondérhoz. Csak Andreas szigorú parancsára állt el tőle, hogy folytassa a 
zabálást. 

Arnaldus Turre de Montbard közbenjárására a hadizsákmányból Paganis 
és emberei kaptak négy jó arab lovat. A kis termetű, európai társaikhoz 
képest gyenge csontozatú jószágok csak nehezen bírták a talpig vasba 
öltözött harcosok súlyát, de a falakon belüli gyors közlekedésre ettől 
függetlenül alkalmasak bizonyultak. 

Ahogy a lassú ügetésben haladtak, Andreas tucatnyi sóvár, éhes 


tekintetet érzett magukon. Azok, akik az arab halottak közül nem tettek 
félre néhányat időben, most újra az éhhalál közelében jártak. A seregben 
egymást érték az imádságok, és nem múlt el hajnal anélkül, hogy közös 
kórusének szálljon a falak fölé. A vallási fanatizmus, és a bűnökben 
tobzódás különös kettőssége rátelepedett az egész seregre. Azok, akik 
néhány napja egymás után kaszabolták le a védtelen nőket, és végeztek a 
karon ülő csecsemőkkel, most térdre rogyva imádkoztak bűnbocsánatért a 
papok irányítása alatt. 

- Hová megyünk? - kérdezte Andreas, jó tíz perccel később. 

- A fellegvár közelébe. 

Arnaldus de Montbard mélyen elmerült a gondolataiban, és sokkal 
inkább a lova vitte őt, semmint a férfi irányította volna az állatot. Mióta a 
keresztes sereg bevette a várost, a gróf gondterheltebbnek tűnt, mint az 
ostrom napjaiban. Sokszor járt magában, és ha nem is kerülte Andreas 
társaságát, ritkábban látták, mint előtte. A félszmű Gerard egyszer megleste, 
amint a fellegvár közelében sétál, és egy pergamennel a kezében rajzokat 
készít. Paganis nem tudta mire vélni a dolgot, és úgy döntött házában keresi 
fel hűbérurát. 

Amikor hívatlanul belépett a gróf lakrészébe, Montbardot egy különös 
mintákkal teli szőnyegen ülve találta. A férfi bal kezében egy összeaszott 
emberi koponya volt, amit maga elé tartott valamivel a szemmagassága 
fölé. A lábánál egy hatalmas fekete macska feküdt és zöld szemeit a lovagra 
meresztette. A gróf nem vette észre Andreast, és a nemesnek úgy tűnt, 
mintha hűbérura beszélne az aszott koponyához. Paganist kirázta a hideg a 
látványra, és úgy döntött jobban jár, ha nem zavarja meg a másikat a 
különös szertartásban. Később felmerült benne a gondolat, hogy 
megkérdezi a grófot a történtekről, de a szándékból sosem lett tett, és 
Andreas inkább senkinek sem beszélt arról, amit látott. 

Ha egyszer már csodát tett, talán másodjára is képes lesz rá - gondolta a 
lovag, és visszagondolt a falakon kívül várakozó arab seregre. 

A szaracénok vezetője, Karbuka atabég rettenthetetlen harcos hírében 
állott, aki sosem rejtette véka alá nagyra törő terveit, és emiatt az arab 
világban is szép számmal félték a nevét. Emellett a fellegvárba 
visszahúzódott városvédők tovább tartották magukat, és a keresztesek 
három nap ostrom után megelégedtek azzal, hogy áthatolhatatlan 
védőgyűtrűt vontak a falak köré. 

Andreas a gróf közbenjárására valóságos kis vagyonhoz jutott az 
Antiochiában nyert zsákmányból, ám képtelen volt örülni neki, mert lelki 
szemei előtt már az lebegett, hogy a szaracénok néhány héten belül 


kiéheztetik őket, és kardélre hányja mindannyiukat. Paganis sejtette, hogy 
Montbardot is hasonló kérdések izgatják, de amikor megpróbálta szóba 
hozni a témát, kitérő választ kapott. Annyi mégis kiderült, hogy a lovag 
kapcsolatot keres az öregtoronyba visszahúzódott védőkkel. 

Mi értelme lenne, elfoglalni a fellegvárat? Ez a maréknyi védő nem 
jelent valós veszélyt - gondolta Andreas, miközben elérték a Habíb-an- 
Nadzsár hegy lábát. 

Belovagoltak a keresztesek táborába, leszálltak a lovakról, és a hátasokat 
néhány Bouillon katonára bízták. Paganis az elmúlt napokban rájött, hogy a 
passzussal miféle remek alkut kötött a gróf. A katonák között gyorsan 
elterjedt a hír, hogy a tanácsadó parancsolhat nekik, és az írástudadan 
zsoldosok szó nélkül engedelmeskedtek a gróf kíséretébe tartozó 
Andreasnak is. Montbardnak ekképp nem kellett gondoskodnia róluk, de 
állandóan kéznél voltak, ha szüksége volt rájuk. 

- Gyertek! - mondta Montbard feléjük fordulva, és a tábor nyugati része 
felé indult. 

Keresztülmentek a katonák gyűrűjén, aztán kiértek a házak közé, és jó 
százlépésnyi gyaloglást követően megálltak egy felégetett palota kapuja 
előtt. Az épület körüli parkból csupán néhány megfeketedett ág és 
elszenesedett vessző maradt mostanára. A kerítés kapuja sarkaiból 
kifordulva, félig bedőlve állt, a kormos kőfalak réseiből nyomtalanul 
eltűntek az ajtók és ablakok. Andreas halványan emlékezett rá, hogy az 
épületet az arabok sokáig tartották, és a sokszoros túlerő ellenére is csak 
úgy tudták legyűrni őket, hogy rájuk gyújtották az egészet. 

-Láttam, amikor égett, egész az égig csaptak a lángok. Maga Saint Gilles 
nagyúr is itt volt, amikor kifüstölték a szaracénokat. Az ő parancsára verték 
szét a környező házakat, nehogy a tűz továbbterjedjen - jegyezte meg a 
harcsabajuszos Zaffo. 

- Az lett volna még a szép, ha leég az egész palota negyed - hőbörgött az 
orrnélküli Gerard. 

-Elég lesz! - mordult a csatlósokra Montbard, és a sarkából kifordult 
kertkapun át megindult a kormos falak felé. 

Andreas szó nélkül követte a férfit. A gróf átvágott a kiégett kerten, 
belépett a kormos falak közé, és határozott léptekkel egy lefelé vezető 
lépcső irányába indult. Paganis nyomokat fedezett fel a hamuval keveredett 
porban. Némelyik hasonlított a Montbard lába után maradt jelekre. 

Mi a fenét akarhat itt? - tette fel magának a kérdést, miközben a gróf 
hátát figyelte. 

A lovag a nemest követve lement a lépcsőn, és egy hosszú, sötét 


folyosóra jutott, amelynek a végén halvány fény pislákolt. 

- Készítsétek a fegyvereket! - mondta Montbard hátrafordulva, és ő 
maga is elővonta a kardját. A mozdulat szándékolt óvatossága szemet szúrt 
Andreasnak. Hátrafordult, jelezte a szolgáknak, hogy maradjanak csendben, 
aztán leakasztotta az övéről a láncos buzogányát, és kihúzta a tőrét a 
hüvelyéből. A csatlósok némán követték a példáját. Fél úton járhattak a 
folyosón, amikor Paganis halk, érthetetlen beszélgetés hangjait hallotta a 
fény irányából. A gróf nemsokára egy nyitott ajtókeret előtt állt meg. 
Bevárta Andreast, és a fülébe súgott. 

- Emberevők! - mondta, és a szobából kiszűrődő fénykör szélén lévő 
csupasz csontokra mutatva. 

Paganis alaposabban megnézte a maradványokat, és egy üres szem- 
gödrű, vigyorgó halálfőt pillantott meg a testrészek között. Érezte, hogy 
melegség futja el az arcát, düh támad fel benne, és a láncos buzogány 
megremegett a kezében. 

- Szégyen! - szűrte a szót a fogai között. 

- Végezzetek velük, megérdemlik a sorsukat! - mondta ki az ítéletet a 
gróf. 

Andreas kimérten biccentett, aztán a halvány fénykör nyújtotta 
világosságot kihasználva intett a mögötte álló csatlósoknak, hogy kövessék. 
Belesett az ajtókereten, és egy hatalmas pincehelyiségben néhány kockázó 
pórt látott az bejárat közelében. 

Előrelépett, teljes erejéből elbődült, miközben láncos buzogányát már a 
háta mögé lendítette. A falakról visszhangzó üvöltés meghozta az 
eredményét. A bent lévő nemtelenek ereiben megfagyott a vér, és az első 
pillanatban dermedten figyelték, ahogy a rájuk rontó lovag szétcsapja 
egyikük fejét. Ketten, akikre a társuk vére freccsent, azonnal felpattantak 
ültő helyükből, de a többiek még ezután is értékes pillanatokat fecséreltek el 
döbbenetükben. Andreas után közvetlenül Zaffo lépett a terembe, és ura 
mellett előrenyomakodva a csatabárdját nyeléig vágta egy későn mozduló 
emberevő oldalába. A pór az ütés lendületétől a társaira dőlt, és ezzel 
tovább fokozta az egyre növekvő zűrzavart. 

Paganis kihasználta a lassan ocsúdó ellenfelei tétovaságát, és tőrével 
sikerült mély sebet ejtenie az előtte lévő férfi felkarján. A fickó felüvöltött, 
távolabb ugrott, mire a lovag egy alulról felfelé indított csapással eltalálta 
az ágyékát. A rosszarcú, szakállas férfi összegörnyedt, és a fájdalomtól 
megnémulva elterült a földön. 

Az egyik ocsúdó pór Andreas felé mozdult, és késsel a hasa felé szúrt. A 
lovag meg sem próbált kitérni a támadás útjából. A fegyver az oldalát 


találta el, a penge hegye megakadt az acélszemek között, és rögtön 
elpattant. Andreas csak egy tompa nyomást érzett. Válaszként meglendítette 
a buzogányt, eltörte a pór vállát, majd kétszer gyomorba szúrta a 
kiszolgáltatott keresztest. A férfi utolsó erejével még megkapaszkodott a 
lovag vállában, de Andreas lerázta magáról a haldokló kezét, és újabb 
ellenfél után nézett. 

A széles vállú, bikanyakú keresztes érkezett a teremnek is beillő pince 
távolabbi sarka felől. Jobbjában szögekkel kivert buzogányt tartott, balján 
apró kerek pajzsot viselt. Paganis látta, hogy az ellenfelével elfoglalt Zaffót 
szemelte ki magának, aki a félig háttal volt neki. Andreas meglódult, két 
hatalmas lépéssel elébe került a pórnak, és elvágta az útját. A harcos a 
többiekkel ellentétben nem rendült meg az elé toppanó vértestől, és mielőtt 
még Paganis megvethette volna a lábát, a feje felé sújtott. Andreas lebukott 
a csapás elől, ám a pór résen volt, és pajzsával a lovag homlokára sújtott, 
mielőtt az a vállával a gyomrának feszülve kibillenthette volna az 
egyensúlyából. 

Paganis megszédült az ütéstől, de mert biztos volt benne, hogy a pajzsot 
nemsokára a fegyver is követi, vakon maga elé kaszált a láncos 
buzogánnyal. A lendület kibillentette az egyensúlyából, mire a tőrrel is 
vakon hadonászni kezdett. Valami elzúgott a füle mellett, és iszonyatos 
erejű rántás érte a bal vállát. A rövid pengét azonnal kiejtette a kezéből, de 
annyi lélekjelenléte még maradt, hogy a láncos buzogány nyelét továbbra is 
görcsösen szorítsa. 

Homályosan látta, hogy a buzogányos keresztes újra a bal oldala felé 
kerül. Hátrahúzódott, hogy időt nyerjen, és az acélgolyót folyamatosan 
járatva próbált áthatolhatatlan falat vonni maga elé. Árnyék villant 

Andreas bal oldalán, mire a pór ütemet váltott, és hátrálni kezdett. 
Andreas tovább távolodott az ellenfelétől, miközben a látása lassan tisztult, 
és az árnyékban a sérült lábú Lonzéra ismert, aki kardjával előreszurkálva 
bőszen üldözte gazdája ellenfelét. Az emberevő folyamatosan menekült a 
dühödten támadó csatlós elől, és mindinkább visszaszorult a pince túlsó 
felébe, ahová a fáklyák imbolygó fénye már nem talált utat. 

Paganis tett egy nehézkes lépést a küzdő felek irányába, hogy a szolgája 
segítségére siessen, amikor egy félszemű, orrnélküli alak jelent meg a pór 
mögött. Gerard keze előrelendült, mire a buzogányos férfi teste görcsösen 
megfeszült. Lonze kihasználva a pór mozdulatlanságát a kardját fél pengéig 
döfte a másik testébe. 

A harc eldőlt. Lonze és Gerard pillanatok alatt felkoncolták az utoljára 
életben maradt emberevőt, miközben Zaffo átvágta a sebesülteknek a torkát. 


- Megsérültél? - kérdezte az Andreas háta mögött álló nobilis. 

- Csak egy karcolás - mondta sietve, holott a zsibbadtságtól mozdítani se 
bírta a bal karját. 

A gróf hidegen végigmérte a hűbérest. 

- Akkor induljunk, ne vesztegessük az időt! 

Andreas az övébe tűzte a buzogány nyelét, aztán lehajolt, és az 
ügyesebbik kezét használva felvette a földről a tőrét. 

- Talán mégiscsak jót tenne, ha valaki megnézné a sebedet - mondta 
finom gúnnyal a hangjában Montbard, és a fejével intett a hóhérból 
harcossá lett Zaffónak, hogy vizsgálja meg az urát. 

A csatlós Andreasra nézett, és csak akkor mozdult, amikor a lovag egy 
alig látható biccentéssel jelzett neki. Néhány határozott mozdulattal 
megtapogatta a sérülés környékét, és amikor a nemes már csillagokat látott 
a fájdalomtól, megszólalt. 

- Nem tört csontod nagyúr. 

Paganis hálásan vette tudomásul, hogy a vizsgálat véget ért. A húsa most 
jobban sajgott, mint az ütés utáni pillanatban, és a zsibbadás felhúzódott 
egészen a válláig. 

- Véres marhacomb lenne rá a legjobb, de itt be kell érned lóhússal 
szólalt meg újra Zaffo, és fanyar fintorra húzta a száját. 

-Minek? 

-Jól hűsít a melegben. 

Andreas a feje fölé nézett, ahol a napot sejtette. 

-Nem kell. 

-Én is inkább megenném - mondta Gerard, és a vadászkését beletörölte 
az egyik halott keresztes mocskos nadrágjába. 

Mióta eljöttünk Franciaországból, most először öltünk keresztényeket! - 
gondolta Paganis, és a grófra nézett. Legutóbb futni hagyta az emberevőket, 
most rögvest ítéletet mondott felettük. 

Andreas tekintete megakadt a pince fala mellett feltornyozott pogány 
testeken. A hűvös alagsorban a szaracénok húsa még nem bomlott meg, ám 
a kezdődő erjedés szaga már érezhetően elnehezítette a levegőt. 

Akárhogy is, de megérdemelték a halált. Döntsön felettük a mennyei 
atya, és bocsásson meg nekünk, amiért ezen a világon a kezünkbe vettük az 
ítélkezést! 

- Induljunk! - mondta Montbard. majd a falon lévő tartók egyikéből 
magához vett egy fáklyát, s a pince vége felé indult. 

Ládák és felgöngyölt szövetek között haladtak, egészen a túloldalon lévő 


falig. A főnemes megállt az azonos alakúra faragott kövek előtt, és úgy tűnt 
keres valamit a tűz imbolygó fényénél. 

- Kutassátok át a halottakat! - szólalt meg nem sokkal később, és 
Andreas csalódottságot vélt kiérezni a hangjából. - ő legyen az első 

- bökött az ujjával a széles vállú férfi teste felé, aki kis híján 
megszorította Paganist. 

Elsőként Gerard mozdult a felszólításra, és haramia múltjából 
begyakorolt mozdulatokkal villámgyorsan feltúrta a fickó ruháját. Nem telt 
bele néhány minutum, és máris egy szütyőt emelt ki a halott öve alól. 

- Nyisd ki! - parancsolta a nemes, és izgatottan közelebb lépett az 
orrnélküli alakhoz. 

Gerard széthúzta az apró zsákocska tetejét, és a tartalmát a tenyerébe 
öntötte. - Az anyját! - mordult fel Lonze, ahogy meglátta az egykori 
martalóc kérges tenyerén sárgán csillogó fémpénzt. 

Montbard elvette az érmét a csatlóstól, és a fáklya fényébe tartotta. 

-Arab verés - mondta halkan, aztán a foga közé vette a fémet, és 
óvatosan ráharapott. - Arany - szólalt meg újra, amikor ismét a lángok felé 
tartotta a pénzt. 

- Honnan szerezhette? - mondta ki a mindanyiuk fejében bujkáló kérdést 
Gerard, és a szemében kapzsi fény gyulladt. 

Montbard elmélyülten vizsgálta a fémet, aztán Andreas kezébe nyomta. 

- Legyen a tiéd! - mondta, és visszatért oda, ahol néhány perce 
kutakodott. 

Paganis alaposan megnézte az érmét. Remek kidolgozású darab volt, 
jóval formásabb, mint a Franciaországban használt pénzek. Vastag volt és 
súlyos, legalább kétszer annyi arany volt benne, mint a nyugaton 
használatosakban. Andreas Montbard után nézett. 

Tartott tőle, hogy valamelyik csatlós átvágja érte a torkát. Ha arany 
kellene a grófnak, azt de Bouillon kincstára bánta volna. 

Andreas végigmérte a szolgáit. Lonze és Zaffo nyugodtan állták a 
pillantását, ám Gerard képtelen volt leplezni a gondolatait, és félrefordította 
a fejét, mielőtt még a tekintetük találkozhatott volna. 

- Semmire sem mennél vele - mondta himlőhelyes képűnek. 

- Tudom, uram - felelte Gerard, és a szemei a földet vizslatták. 

- Még én sem veszem hasznát, amíg vissza nem térünk Franciahonba. 

- Bocsáss meg nekem, nagyúr, a kapzsiság bűnébe estem! Andreas 
megindult a csatlós felé, és megállt előtte. A félszemű tett egy bizonytalan 
lépést hátrafelé, aztán az erő látszólag kifutott a lábából, és térdre rogyott a 


nemes előtt. Paganis egy pillanatig mérlegelte a lehetőséget, hogy itt és 
most végez a hűtlenségre hajló csatlóssal, aztán elengedte az övébe tűzött 
láncos buzogány nyelét. 

- Megnehezítem a dolgodat - szólalt meg, és megragadta a szolga karját. 
- Te fogod megőrizni nekem, amíg haza nem érünk Montigny-Lagesse-be. 
Ha megszöksz, utánad megyek, és megtalállak, ahogy egyszer már 
megtettem, de ezúttal nemcsak az orrodtól szabadítalak meg. Ha kitartasz 
mellettem, odahaza szabad emberré teszlek, és házat kapsz tőlem - mondta, 
azzal a csatlós tenyerébe nyomta az érmét. 

Gerard összecsukta a markát, és úgy nézett körbe, mint a sarokba 
szorított patkány. A nemes félelmet, zavarodottságot és dühöt látott a 
szemében. 

Zörej hallatszott a hátuk mögül, mint amikor kő csúszik el kövön, és a 
gróf elégedett sóhajtása kísérte a zajt. Andreas megfordult. Montbard egy 
fekete ajtónyílás előtt állt, aminek néhány perccel korábban még nyoma 
sem volt. 

Hogy az a... - harapta el a mondat végét Gerard, akinek az idegeit 
szemlátomást megviselték a történtek. 

- Hát ez meg hogy került ide? - kérdezte Andreas. 

Montbard nem válaszolt, csak az arcán látszódott, hogy mennyire 
elégedett. Paganis egy ideig némán figyelte a semmiből született átjárót, 
aztán elindult felé. 

- Rejtekajtó! - szólalt meg végül, amikor elég közel ért a helyiség túlsó 
oldalához, hogy a fáklya gyenge fényében is felismerje, amit lát. A különös 
nyílászáró egy keskeny folyosóra nyílt. Az ajtót kőből készítették, és 
látszatra ugyanolyan darabokból rakták össze, mint a pince falát. Befelé 
nyílt, így a használatkor keletkező karcolások csak a másik oldalon 
látszódtak. 

- A mindenségit neki! - szólalt meg Zaffo közvetlenül a lovag háta 
mögött állva. 

- Ilyet még sose láttam - jegyezte meg Lonze is, és talán csak 
megszokásból magára hányt néhány keresztet. 

- Honnan tudtad? - kérdezte Montbardot Andreas. 

- Sehonnan. Tegnap este láttam egy furcsa alakot bejönni ebbe a házba. 
Kattant viselt, és a fején csuklyát. Gondoltam, aligha közülünk való. Utána 
indultam, de mielőtt még elérhettem volna a kerítés szélét, néhány rosszarcú 
pór jelent meg a kijárat előtt. Láttam rajtuk, hogy ezek most nem néznek se 
istent, se embert, hát nem fedtem fel magamat előttük - magyarázta a 


nobilis, aztán elhallgatott, mintha csak gondolkodna valamin. 

- No és, mi lett? 

- A kaftános csak órák múlva jött elő. Elment a nemtelenek mellett, és a 
városfal irányába indult. Egy szó sem esett közöttük, de a pórok 
visszamentek a házba. A csuklyás után indultam, de a sötétben elvesztettem 
a szegénynegyedbeli házak között. Reggel visszajöttem, és körülnéztem 
idebent. Nem volt nehéz észrevenni, hogy hová vezetnek a tegnap esti 
nyomok. Jobban is körül akartam nézni, de a folyosó végén megláttam a 
lakomák után maradt csontokat, ezért üdvösnek láttam, ha magammal 
hozlak titeket. 

- És az ajtó? 

-A nyomok ide vezettek, de mit keresett volna egy nemes egész éjszaka 
ebben a pincében? 

-Démonok fattya lehetett nem vitás! - szólalt meg a szerzetesek közt 
nevelkedett Lonze, és újfent nekilátott, hogy kisebbfajta kereszthullással 
védje meg magát a gonosztól. 

-Talán csak várt valakire... - vélekedett Zaffo, aki hajlamos volt rá, hogy 
egyszerű paraszti ésszel vizsgálja a talányokat. 

Lonze felkapta a fejét, és mielőtt még bárki más megszólalhatott volna, 
közbevágott. 

-Nem is hinnéd mi mindenre képesek a sátán szolgái! Az apró démonok 
mindenütt ott vannak, és azok életét keserítik meg a leginkább, akiknek a 
szíve a legközelebb áll a mi Urunkhoz. Egyszer arra vetemedtek, hogy 
Aucinus atyát horkolásra kényszerítsék a szentmise alatt, máskor meg olyan 
erős hasgörcsöket okoztak a szerzeteseknek, hogy azoknak pont az 
Úrvacsora alatt kelljen hangosan könnyíteniük magukon - mondta a 
szükségesnél hangosabban Lonze, és a szemén tisztán látszott, hogy meg 
van győződve róla, hogy amit a szerzetesektől hallott, szórói-szóra igaz. 

-Elég! - mordult rá Andreas, és egy fáklyát magához véve benézett a 
penészes folyosóra. 

Ameddig a fénykör látni engedte, a közlekedő minden oldalát kövek 
borították, olyanok amilyenekből a pince is épült, ám ezeket nem munkálták 
meg olyan aprólékosan. Az illesztések között növények fehér gyökerei 
törtek keresztül, és akár egy finom szőrzet, beborították a falakat. 

- Minden csupa víz idebent - jegyezte meg Andreas, mielőtt visszalépett, 
aztán a fejével intett Zaffónak, hogy induljon előre. 

A csatlós fáklyát vett a bal kezébe, a jobbjában tovább szorongatta a 
vértől mocskos csatabárdot, és belépett a folyosóra. Montbard késlekedés 
nélkül a szolga után indult, és maga mögé kényszeríttette Andreast. A lovag 


intett a két várakozó két csatlósnak, hogy sérült bal karját kössék szorosan a 
teste köré, és amikor végeztek, ép kezében fáklyával indult az élen haladók 
után. 

A járat eleinte lejtett, és ahogy beljebb haladtak, úgy lett egyre 
nyirkosabb. Idővel a nedvesség meggyűlt a folyosó alján, és Andreas 
nemsokára fél lábszárig járt a vízben. A növények gyökerei ezen a részen 
különösen lágyak és törékenyek voltak, s ha a fáklyák lángja túl közel 
került hozzájuk, kellemesen üde illatot hagyva maguk után, sercegve 
zsugorodtak gombóccá. 

Talán már fél mérföldet is maguk mögött hagytak a föld alatt, és már 
majdnem derékig gázoltak a piszkos színű lében, amikor a járat végre 
emelkedni kezdett. 

-Hol lehetünk? - kérdezte Zaffo, amikor megálltak, hogy kissé kifújják 
magukat. A láncruhák alatt átázott vastag posztóvértben nehezükre esett a 
mozgás. 

- Már a Habíb-an-Nadzsár alatt vagyunk - mondta rövid hallgatás után 
Montbard. 

Andreas felnézett a feje felett lévő kövekre, és elképzelte, hogy micsoda 
irdatlan mennyiségű föld lehet most közte és a szabad levegő között. 
Hirtelen nagyon szűknek érezte a folyosót, és szeretett volna minél 
hamarabb kijutni innen. 

- Tovább! - morogta, és elindult a folyosó túlsó vége felé. 

A helyzet jó négyszáz lépéssel távolabb javult valamelyest, amikor 
végre kilábaltak a vízből. 

- Ez már a hegy közepe, nem lehet messze a vége - jegyezte meg Zaffo. 

A járat végül egy apró kamrában végződött, amit egy vasakkal 
megerősített, tömör faajtó zárt le. Andreas a többieket kikerülve közelebb 
ment, de sehol sem talált rajta reteszt, vagy más nyitó eszközt. 

- A fellegvár aljában vagyunk - jegyezte meg Montbard, és ő is közelebb 
húzódott a kapuhoz. - Ezt csak a védők tudják kinyitni - szólalt meg rövid 
vizsgálódás után. 

Ahogy Paganis végignézett a gróf halottsápadt, beesett arcán, rádöbbent, 
hogy az ő erőfeszítései meg sem közelíthették Montbardét. 

- Akkor most mit csinálunk? - kérdezte Andreas rövid hallgatás után. 

A gróf a lovagra nézett, és bosszúsan fújt egyet. 

-A kaftános aligha jön ide még egyszer, ha meglátja a halottakat a palota 
pincéjében. 

- Akkor hát? 


Montbard a gondolataiba merült, aztán valamivel határozottabban 
megszólalt. 

- Oltsátok el a fáklyákat, csak egy maradjon égve. Takarékoskodnunk 
kell. Odakint nemsokára lemegy a nap. Ha a kaftános meg is riad attól, amit 
a pincében talál, attól a bentiek még várni fogják. Ha eljön az idő, próbát 
teszünk az őrség éberségével. 

Andreas eltaposta a kezében lévő lángot, és intett a szolgáknak, hogy 
tegyenek hasonlóképp. Miután a fények kialudtak a fülkében, a főnemes a 
megerősített ajtóhoz lépett, és a fülét a deszkára tapasztotta. Andreas előbb 
meglepve figyelte az úrnak születetthez méltatlan mozdulatot, aztán 
rádöbbent, hogy mérföldek ezreire az otthonától, ki tudja hány lépésnyire a 
föld mélyén mindez, aligha számít. 

Az idő múlásával Andreas kezdte meggyűlölni a csendet és a sötétséget. 
Elege lett belőle, hogy a csizmájában tocsog a víz, és hogy a némaságon túl 
csak a csatlósok elégedetlen dünnyögését hallhatja. A zárt tér, és a feje 
fölött lévő irdatlan földtömeg láthatatlan nyomása kikezdte a türelmét. 
Mindennél jobban vágyott rá, hogy végre újra láthassa a szabad eget, és 
kiszellőztethesse orrából az áporodott posványszagot. 

Már a második fáklyát gyújtották újra, amikor de Montbard viselkedése 
hirtelen megváltozott. Az eddig jobbára mozdulatlanul hallgatózó nemes 
megélénkült, és még közelebb húzódott az ajtóhoz. 

- Mi az? - kérdezte Andreas, és amikor Montbard csendre intette, 
ellenállt a kérésnek. - Van ott valaki? - kérdezte újra, remélve, hogy minél 
hamarabb kiszabadulhatnak a szűk lyukból. 

-Szilencium! - dörrent a fejében a gróf dühödt hangja, pedig a fáklya 
bizonytalan fényében zárva látta hűbérura száját. 

A lovagnak még a lélegzete is elakadt, annyi erő volt abban az egyetlen 
szóban. Dermedten körbenézett, de a csatlósokat annyira lefoglalt a saját 
gondjuk, hogy ügyet sem vetettek rá. Paganis újra visszafordult a gróf felé, 
de az akkorra már az ajtólaphoz tapadva hallgatózott. 

Néhány percnyi néma csend után Montbard hátrébb lépett, majd az 
öklével erőteljesen háromszor a deszkákra csapott. Parancsnokláshoz 
szokott erőteljes hang válaszolt, és Andreasnak úgy tűnt, odaátról valaki 
arabul kérdezi őket. 

Fene se érti, amit vartyogsz... - kezdett volna bele a mondatba, ám a gróf 
megelőzte, és ugyanazon a nyelven válaszolt, mint amilyenen a kérdést 
megfogalmazták. 

Andreas a láncos buzogány nyele felé kapott, és mire kiügyeskedte az 
övéből, már mind a három csatlósnak a kezében volt a fegyvere. Montbard 


úgy tett, minta észre sem vette volna a másik három kitörését, és tovább 
folytatta a pogánnyal való társalgást. 

Andreas nem tudta mit tegyen. Egyik fele arra bíztatta, hogy rögvest 
loccsantsa szét az ördögi nyelven vartyogó gróf fejét, a másik azonban 
kincseket látott és temérdek aranyat, amit ugyanazzal a csapással taszít el 
magától. 

Ha Montbard meghal, búcsút mondhatsz a fejedelmi osztaléknak - 
figyelmeztette magát, és a harci kedve máris alábbhagyott. 

A keze ugyan még remegett, és a szemét is képtelen volt levenni a 
higgadtan felelgető főnemesről, de gondolatban már a kiutat kereste, amivel 
magában felmenthette a rangban felette állót. Rövid tétovázás után 
leengedte a fegyverét, és intett póroknak is. 

A társalgás tovább folytatódott, és nemsokára Montbard kisebbfajta 
zsákot halászott elő a vértezete alól. Megnyitotta a szütyő száját, és sárgán 
csillogó érmét vett ki belőle. A pénzt a padlóra tette, és a lábával áttolta a 
kapu másik oldalára. Amint végzett újabb fémlapot tett a földre, és 
megismételte az előző mozdulatot. 

Szűz Mária irgalmazz! - könyörgött Andreas, amint rádöbbent, hogy 
micsoda irdatlan vagyon van alig karnyújtásnyira tőle. Ha a Montbardnál 
lévő zsákocska arannyal volt tele, akkor akár egy egész érsekséget is 
vehetett volna magának abból a pénzből. Krisztusom, ne engedd, hogy 
győzzön rajtam a kapzsiság! Ne hagyd, hogy bűnbe essek! - citálta 
magában, de képtelen volt elszakítani a tekintetét a zsákról. 

Andreas nemesember létére még soha sem látott ennyi pénzt egyszerre, 
sőt ahogy jobban belegondolt, rájött, hogy még egész életében összesen sem 
látott ennyi aranyat. Birtokainak éves haszna alig haladta meg a négy-öt 
aranyat, aminek nagy része elment a fegyverzete karbantartására és a 
hátasai szerszámaira. A lovagnak azért kellett évente többször is harcba 
szállnia, hogy a méregdrága fegyverzet sose pihenjen. A zsákocskában lévő 
pénz egy egész életre megoldotta volna a gondjait, sőt még a finak és annak 
a fiainak is elég lett volna, hogy felvirágoztassák a Paganis famíliát. 

Hogy lehet olyan botor, hogy magánál tart ennyi értéket? - kérdezte 
némán, és még mindig képtelen volt elszakítani a tekintetét a dagadozó 
szütyőtől. 

Montbard már a hetedik érmét lökte át az ajtó alatt, mire Andreas 
annyira visszanyerte a lélekjelenlétét, hogy a csatlósai után nézett. A 
szolgákat éppúgy megbabonázta a látvány, mint őt. 

Ha most végeznénk vele, sosem derülne ki - sejlett fel a lehetőség 


Andreasban, miközben a tekintete hol a főnemes tarkóját, hol a kezében 
lévő szütyőt figyelte, és a kezében lassan megemelkedett a láncos 
buzogány. 

Montbard láthatólag semmit sem vett észre a háta mögött zajló 
eseményékből. Idővel abbahagyta a pénzek tologatását, és ezúttal ő 
kérdezett valamit az ajtó túloldalán lévőtől. Az arab vontatottan válaszolt, 
mire a lovag öt érmét tolt át egyszerre a résen. A szaracén felhördült, aztán 
beszélni kezdett. Montbard diadalittasan megfordult, és tudomást sem véve 
az ütésre emelt fegyverekről, odasúgta Andreasnak. 

- Nagyobb úrrá teszlek, mint amit valaha is álmodni mertél! A legendák 
rólad és a családodról szólnak majd még századévek múlva is. A keresztény 
hit védelmezőjeként foglalják imába a nevedet a világ minden Rómához hű 
városában. 

Montbard visszafordult az ajtó felé, és újra belekezdett az érthetetlen 
arab halandzsába. Paganis képtelen volt levenni a szemét a nemes hátáról, 
ugyanakkor azt sem tudta eldönteni, hogy mit tegyen. Az elhatározás már 
megszületett a fejében, mégsem indította útnak az acélszögekkel kivert 
vasgolyót. 

Gyilkosság lenne. Ugyanolyan rabló lennél, mint amilyen Gerard - 
gondolta meginogva. Eddig is pénzért öltél. Keresztényeket gyilkoltál, hogy 
részesülj a zsákmányból! - vágott vissza magának, miközben Montbard 
tarkóját vizslatta. Mindazt parancsra tettem, a törvények fölém rendelte 
hűbérúr akaratából... ! 

- Lovag! - szólalt meg mellette Lonze. Andreas zavartan a csatlósra 
nézett. 

- Mit akarsz? - kérdezte elborult tekintettel. 

- Induljunk! - mondta a szolga, és körbemutatott az apró fülkében. 
Montbard és a másik két csatlós őt figyelte. Ha az arab még a kapu 

másik oldalán volt, hát semmi jelét sem adta. Úgy tűnt, mindenki csak 
rá vár. Szótlanul bólintott, és intett Zaffónak, hogy induljon előre. Montbard 
bevárta Andreast, és rendre maga elé engedte a csatlósokat. Csak a lovagot 
hagyta a háta mögé kerülni. 

- Megmenekültünk! - mondta a gróf, mielőtt megindult előre. Csak 
bennem bízik, pedig ha tudná... - zavarodott össze teljesen 

Andreas, miközben az előttük imbolygó fáklya fénye után indult. 

- Ellenőrizze, hogy ezeket a könyvet akarta-e! 

Mark Fleismann felnézett a mellette állófeje tetejéig kopasz, görbe hátú, 

kancsal férfire, és zavarodottan próbálta összeszedni magát. Mindaz, amit 


eddig olvasott felülmúlta a legvérmesebb várakozásait is. Nemcsak 
nyomára bukkant a templomosok nagymesterének kardjának, de a rend 
megalapítása előtti időből sikerült hitelesnek tűnő adatokat szereznie a 
tulajdonosáról. 

- Igen, ezek azok - szólalt meg, miután átfutotta az előtte fekvő 
könyveket. - És szükségem lenne egy részletes... 

- Itt írja alá! - vágott a szavába a tar szerzetes, és egy rubrikákra osztott 
ívet tolt elé. 

Mark egy pillanatig döbbenten nézte a mogorva férfit, aztán jobbnak 
látta, ha nem száll vitába vele, és szignózta papírt. A barátságtalan 
szerzetes azonnal faképnél hagyta. Fleismann egy ideig bambán bámult 
utána, aztán felállt az asztalától, és átsétált a szomszéd terembe. A barna 
göndör hajú, fiatal barátot az információs pult mögött találta. 

- Hogy haladsz? - kérdezte a szerzetes anélkül, hogy a tekintete 
elszakadt volna a monitortól. 

- Remekül, ez a könyv valóságos kincsesbánya - lelkesedett Mark. 

A fiatal férfi szélesen elmosolyodott, abbahagyta a gépelést, és a 
diák felé fordult. 

- Megkaptad a könyveket? 
- Igen, pont ezért vagyok itt. Kellene valami névgyűjtemény. 

A barát visszatért a géphez, és az ujjai vadul nekirontottak a 
billentyűzetnek. -Év? 

- Az első keresztes hadjárat. A legjobb az 1096-tól 1099-ig terjedő 
időszak. 

- A név? 
- Arnaldus Turre de Montbard. 

A szerzetes begépelte a nevet, aztán leütötte a keresést indító billentyűt. 

- Szerencséd van, nekünk van az egyik legnagyobb és legtöbb 
szempontból rendszerezett történelmi adatbázisunk. Ha az az ember valaha 
is végrehajtott valami figyelemre méltót a történelem során, akkor 
megtaláljuk - biztosította Markot a barát, miközben monitort 
figy" ". 

Fleismann roppant elégedett volt, hogy már az első napon a nyomára 
akadt annak, amit keresett. A templomos lovagok már sok történetíró 
fantáziáját megmozgatták, de a rend megalapításának körülményei még 
mindig tisztázatlanok voltak. A szervezet a semmiből tűnt fel nem egészen 
két évtizeddel Jeruzsálem ostroma után, és példa nélkül álló utat futott be 


néhány évszázad alatt. A kezdetben nincstelen lovagok közössége 
nemsokára hírnévre és hatalmas vagyonra tett szert. Már megalakulásuk 
évszázadában kivívták a jogot, hogy kizárólag a pápának tartozzanak 
elszámolnivalóval, és a világi uralkodókkal szemben sérthetetlenséget 
élvezzenek. 

Egyetemi évei alatt Mark több tucatnyi tudományos és áltudományos 
értekezést olvasott a rend kialakulásának történetéről, majd az azt követő 
évszázadoktól egészen 1314. március 18-áig, amikor is Jacgues Burgundius 
de Molayt IV. (Szép) Fülöp, Franciaország királya megégettette, és a rendet 
eltörölte. A gyengekezű, beteges V. Kelemen hiába tiltakozott a világi 
uralkodó döntése ellen, az egyháznak azokban az időkben nem volt kellő 
hatalma ahhoz, hogy ellenálljon a monarchiának. 

Markot azonban - sok más történelem iránt érdeklődővel ellentétben - 
nem a templomosok kincse érdekelte, hanem jóval inkább a rend létrejötte 
körüli titkok. Kutatásai alapját Hugó de Paganis, a keresztesek első 
nagymesterének kardja adta. A köznemesi családból származó Paganis, 
akinek már az apja is a Szentföldön harcolt, 1104-ben érkezett meg 
Jeruzsálembe egy Champagne-i gróf kíséretéhez csatlakozva. 1118. körül 
megalapítja a templomosok lovagrendjét, és ezzel egy olyan mozgalom 
alapjait teremti meg, amely egészen addig ismeretlen volt a keresztény 
világban: a szerzetesség és a lovagság eszményének összegyúrásából 
keletkezett új eszményt. Mark úgy érezte, mindannak, amit a modern világ a 
lovagias lovagok köré csoportosít, Hugó de Paganis volt a szülőatyja. A 
katonaszerzetesek létrejötte később új spirituális irányt adott a frissen 
meghódított keleti földek harcokban edződött keresztényeinek. 

- Csak a gépeink kissé lassúak - törte meg a csendet a göndör szerzetes. 
- Képtelenek rendesen lekezelni egy ekkora adatbázist. 

- Én ráérek - felelte Mark, és elmélázva nézett körbe a teremben. 

- Ugye a Máltai Szeretetszolgálat az Ispotályos rendből fejlődött ki? 
- kérdezte aztán, amikor az egyik falon egy elmosódott keresztet vélt 
felfedezni a kövek repedései között. 

- Ahogy mondod. A modernizációval egy időben a rend nevet váltott, és 
a megváltozott követelményekhez idomult. 

- Akkor ti, ha áttételesen is, de a templomosok kortársainak 
mondhatjátok magatokat. 

- Hát távoli alapunk talán lehetne rá, de én még senkivel sem 
találkoztam rajtad kívül, aki efféle párhuzamot vont volna - felelte a barát. 


- Egyes kutatók szerint hosszú ideig ők őrizték a Torinói Leplet - 
folytatta Mark, mintha meg sem hallotta volna, amit a másik mondott. 

- Amivel halála után letakarták Krisztus testét, és ami a Megváltó 
feltámadását követően magán hordozta az ő képmását - mondta 
szórakozottan a barát, aztán bosszúsan összeráncolta a homlokát. 

- Valami baj van? 

- Már rég meg kellett volna találnia! 

- Talán csak nincs benne az adatbázisban. 

- Akkor nullás eredménynek kellett volna kijönnie, de a processzor még 
mindig dolgozik, és a rendszer erőforrásainak közel negyven százalékát ez a 
projekt köti le - morogta a szerzetes, és a szokásosnál kisebb vehemenciával 
lendült neki a klaviatúrának. - Érthetetlen! - szólalt meg néhány pillanattal 
később. 

- Mi történt? 

- Tulajdonképpen semmi. Mark közelebb lépett a pulthoz. 

- Azt írja, nincs ilyen név az adatbázisban, de tesz hozzá egy utalást, 
hogy erről értesítést küldött a rend központi székházába. 

- Miről? 

- Arról, hogy nem talált semmit. 

- Ez talán valamiféle önfejlesztő rendszer ? 

A szerzetes a fejét rázta. 

- Még sosem láttam ilyet, pedig már második éve vagyok az irattár 
rendszergazdája. 

Fleismann nem tudta mihez kezdjen az információval. 

- Szóval nincs adat? 

-Semmi, még csak említés se. 

-Nem lehet, hogy elírtad a nevet? 

-Még ha úgy is lenne, a kereső automatikusan ellenőrzi a közeli 
alternatívákat is a korokon keresztül torzuló nevek miatt. 

- Pedig a Bibliographie des croisades név szerint említi több helyen is. 
A barát nem válaszolt, csak értetlenül hol a monitort, hol Markot bámulta. 

- Pedig biztosan emlékszem, hogy a Bibliographie des croisades benne 
volt az adattárhoz kiválasztott könyvek gyűjteményében - szólalt meg végül. 

- Meg akarod nézni? 
- Csak ha ragaszkodsz hozzá. Nem kell látnom, hogy higgyek neked. 

Mark egy ideig tanácstalanul nézte, ahogy a barát újabb és újabb 
rutinokat futtat le a számítógépen, aztán amikor a türelme elfogyott, újból 


megszólalt. 
- Akkor most mi lesz? 

- Ja, bocs! - ébredt hipnotikus álmából a rendszergazda, és ha nehezen 
is, de elfordította a tekintetét a monitortól. - Mit akarsz tudni? 

- Hát, hogy mi lesz ezzel az Arnaldus Turre de Montbarddal? 

- Lefuttatok még néhány alternatív keresőt, hátha akkor kijön valami, de 
ha a véleményemre vagy kíváncsi, szerintem meg kellene próbálnod egy 
másik úton elindulni. 

- Aha - jegyezte meg nem túl bölcsen Mark, aztán visszament az 
asztalához, és leült a Bibliographie des croisades elé. 

Amúgy sem kell sietned, ezzel a könyvvel máris túlteljesítetted az egész 
heti tervet - bíztatta magát, hogy elterelje a gondolatait az iménti kudarcról, 
és végignézett az előtte fekvő jegyzetlapon. A papír nagy része még mindig 
üres volt. Ha így haladsz az egész csak a fejedben lesz meg? -figyelmeztette 
magát, mielőtt újra elmerült volna az olvasásban. 


- Talán megfőtt a feje ettől a napsütéstől?! - kérdezte megrettenve 
Gerard. 

Andreas hirtelenjében nem tudta, mit válaszoljon az engedetlen 
szolgának. 

- Amint kilépünk a kapun, ezek a szörnyetegek elevenen megfőznek 
minket azok után, amit a mieink az asszonyaikkal tettek! - mutatott a csatlós 
az alattuk kavargó szaracén seregre. 

A Tigris és az Eufrátesz közéről érkező abbászida és szeldzsu harcosok 
azonos népnek tartották magukat a Szíriában élőkkel. A keresztesek 
kannibalizmusa, és az iszonytató mészárlás, amit antiochiaiak között 
műveltek, bizonyára a felmentő seregben lévők tudomására jutott. Az a 
néhány hajítógép, ami Karbuka atabéggel együtt érkezett, négy napon át 
megállás nélkül lőtte a falakon belülre az Edesszában levágott keresztesek 
rothadó koponyáit. 

- Akkor inkább rugaszkodjunk neki innen. Bizton tudom, 
könyörületesebb módja lenne az a halálnak - mondta tovább a csatlós, és a 
tíz öl magas fal szélére lépve az alattuk tátongó mélységbe mutatott. 

- Ne feledd, hogy velünk van a Végzet Lándzsája, amit maga Le Puy 
püspöke a szentséges Adhemar nevezett igazi nevén! - próbálta letorkolni a 


csatlóst Andreas, de nem érezte a hangjában sem a szükséges erőt, sem a 
kellő meggyőződést. 

A fellegvár aljában tett látogatásuk óta majd egy hét telt el, és rajtuk 
kívül még senki sem tudott az alagút létezéséről. Amikor a posványszagú 
járatból kiléptek a friss levegőre, Montbard megeskette őket, hogy nem 
beszélnek az éjszaka történtekről. Andreas túl fáradt és túl kába volt hozzá, 
hogy ellenkezzen, a csatlósok pedig tették, amit ő tett. 

Paganisnak nem voltak kétségei afelől, hogy mindanyiuk fejében 
megfordultak azok a gondolatok, amelyek őt is megkísértették, és a nyakát 
tette volna rá, hogy Gerard fejében máris készen áll a terv, miként szerezze 
meg az aranyakkal teli zsákot a nemestől. Ám azt még az egykori 
haramiának is be kellett látnia, hogy sem a hely, sem az idő nem volt 
megfelelő. 

Miután Montbard szélnek eresztette a csatlósokat, Paganist maradásra 
bírta. 

- Voltak pillanatok, amikor nem bíztam benne, hogy élve kijutok - 
vallotta be a nemes, amikor végül ketten maradtak. 

Andreas nem felelt. Még mindig érezte a kísértést, hogy rárontson a 
grófra, és egy életre gazdaggá tegye magát. 

- Mi történt odalent? - kérdezte végül. 

Montbard hosszan hallgatott, aztán mélyet sóhajtott, mielőtt beszélni 
kezdett. 

- Azt eddig is tudtad, hogy én juttattam be a sereget a várba. Azt is 
sejthetted, hogy a páncélkovács ugyanúgy nem beszélte a nyelvünket, mint 
ahogyan te sem beszéled az arabot. 

A lovag egy pillanatig emésztette a hallottakat, aztán kénytelen- 
kelletlen belátta, hogy a másiknak igaza van. 

- Hol tanultad meg a beszédüket? 

- -Még Alexiosz Komnenosz udvarában kezdtem neki, amíg a seregre 
vártam, ott sok olyan tanítót találsz, akik mindkét nyelvet egyformán jól 
beszélik. 

- Na és mi végre mentünk végig azon a pokolbéli úton? 

- Azért, amit már a falakon is mondtam neked: itt erővel nem 
győzhetünk, fortéllyal kell hát élnünk. Már Konstantinápolyban a 
tudomásomra jutott, hogy az arab világ nem olyan egységes, mint 
amilyennek mi hisszük. Ezen a vidéken minden talpalatnyi föld más 
kiskirályhoz, más emírhez, vagy szultánhoz tartozik. Ezek az urak 
állandóan egymással torzsalkodnak, s mind a másik helyére tör. Egyesek 
bennünk sem látnak mást, mint egy új lehetőséget a hatalmuk 


kiteljesítéséhez. Ha a szaracénok időnként szövetséget is kötnek egymással, 
az csak ideiglenes lehet, s mindössze addig tart, amíg el nem érték közös 
céljukat. 

- Mit segít ez rajtunk, hiszen ezek az arabok addig biztosan nem 
nyughatnak, míg fel nem koncolnak minket. 

-Pedig nem hiába mondtam el neked mindezt. A falak alatt táborozó 
sereg nem harmincezer katonából áll, hanem háromszor tízezerből. A 
tízezrek ezrekből, az ezrek pedig százakból. 

-Miféle okoskodás ez? - kérdezte felbőszülve Paganis. - Mit számít, 
hogy mekkora darabokra osztod a tengernyi mórt, ha egyszer mind a 
vérünket akarják? 

-Az már csak legyen az én gondon, a tied viszont az, hogy életben tarts, 
amíg az Úr nagyobb dicsőségére véghez nem viszem az újabb csodát. 

Andreas elfordította a tekintetét, és látszólag az elszenesedett ágakat 
vizslatta a hold gyenge fényénél. 

- Tudom, mekkora kísértés neked a nálam lévő vagyon, de vésd az 
eszedbe, mindez porszem csupán a homoktengerben, ahhoz képest, amilyen 
gazdaggá tehetlek általa! 

- Még a királynak sincs akkora vagyona - nyögte ki Andreas, miután 
belegondolt a hallottakba. 

-Uralkodók és pápák állnak majd sorba a leszármazottaid előtt, hogy a 
segítségüket kérjék! - ígérte Montbard, és Andreas hinni akart neki. 

A fia, Hugó jutott eszébe, akit alig kilenc évesen hagyott odahaza a 
feleségével. A gyereken fiatalsága dacára máris kimutatkozott a családi vér, 
és ugyanolyan konok volt, mint amilyen az apja. Paganis akaratlanul is 
elérzékenyült, ahogy felrémlett előtte a szőke hajú, apródfrizurás fiúcska 
képe. Nem akarta, hogy neki is mások akaratából, mások gazdagságáért 
keljen rabolnia egy életen át! 

- Mondd, mit kell tennem! - szólalt meg, és olyan határozottnak érezte 
magát, mint amilyen utoljára az indulása idején volt, még Franciahonban. 

- Tarts életben, és tartsd rövid pórázon a csatlósaidat! - felelte Montbard. 

Gerard visszalépett a fal széléről, de a szája széle még mindig remegett a 
dühtől. A szerzetesek között nevelkedett Lonze kitért az útjából, és úgy 
fordult, hogy kartávolságnál messzebb legyen a dühöngő férfitól. A 
nagydarab szolga még mindig enyhén bicegett, de a sebe már tiszta volt, és 
a varr is lehámlott a hús tetejéről. Zaffo valamivel hátrébb állva figyelte az 
alattuk táborozó irdatlan sereget. 

- Itt már a Messiás lándzsája sem segít, hacsak nem vet kénköves 
ménkőt, hogy felégesse mind a pogányokat a város körül! - törte meg a 


csendet Gerard, és nagyot köpött a várfalon túlra. 

- Bocsáss meg ostoba szolgádnak Andreas uram, de lándzsa ide, vagy 
oda, a szaracénok felkoncolnak minket, amint kiléptünk a kapun! - szólalt 
meg Lonze is, és esdeklő tekintettel méregette a lovagot. 

Paganis tétovázott. Ha úgy gondolta volna, hogy a lándzsa ugyanaz, mint 
amivel Jézus Krisztust a légionárius leszúrta a keresztfán, hite talán kisegíti 
a nehéz helyzetből; ám ő túl sokat tudott az ereklye előbukkanásának 
körülményeiről, hogy vakon bízzon Picire atya szavaiban. 

- .. legelébb pediglen tartsatok három napig böjtöt és bűnbánatot, hogy 
mindazok a vétkek, amelyek eleddig elkövettetek, megbocsátást nyerjenek a 
mi Urunk végtelen szereteténél fogva! A negyedik napon pedig, amikor már 
tiszta szívvel állhattok ő elé, menjetek a Kusszián házába, és forgassatok fel 
mindent, mert bizony mondom nektek tegnap este megjelent nekem az Úr 
angyala, és elmondta, miként menekülhetünk meg a veszedelemből - a pap 
elhallgatott, és lassan végigmérte az Összegyűlteket. 

Ott volt mindenki, aki számított. Godefroy de Bouillon a keresztesek 
vezére, akinek a kezébe maga II. Orbán pápa adta a sereg irányítását. 
Mellette Hugó de la Francé állt néhány hűbérese társaságában, és láthatólag 
tamáskodva hallgatta a pap kinyilatkoztatását. A közvetlen közelében 
Raymond de Saint Güles imádkozott embereivel, ám a másik franciával 
ellentétben őt láthatólag megérintették az atya szavai. És ott volt még a 
normann Bajamonte, aki hatalmas termetével messze kimagaslott a 
jelenlévők közül, és aki értetlenül figyelte a különös fordulatot vett reggeli 
misét. 

Andreas Godefroy de Bouillon kíséretében állt, közvetlenül Arnaldus 
Turre de Montbard mellett, és ahogy a többiek, úgy ő is megdöbbenve 
hallgatta a szent embert. Pierre atyának a klérus tagjai közül egyedül volt 
elég hatalma hozzá, hogy nyíltan ellent merjen mondani a le Puy-i 
Adhemarnak. 

- ...mert nagy a ti bűnötök, és a mi Urunk csak akképp ad feloldozást 
nektek, ha látja, megbántátok, amit cselekedtetek ellene, és készen álltok rá, 
hogy immáron az ő dicsőségére harcoljatok tovább. Ezt mondta nekem az 
angyal legelébb, és aztán imígyen folytatta. Ha pedig véghezvittétek 
mindazokat a cselekedeteket, amit a mi Urunk szabott ki rátok, menjetek 
tehát a Kusszián házába, és kezdjetek ásni. Ha pedig a szívetekben igaz volt 
a bűnbánat és a lelketek megtisztult, megtaláljátok ott a Végzet Lándzsáját, 
és győzelemre viszitek a sereget, legyen bármekkora is az ellen ereje. De ha 
csak egy is akad köztetek, akinek a szíve kétségekkel teli, vagy aki nem 
tartotta meg a bűnbánatot, a Messiás Fegyvere sosem kerül elő, és ti mind 


elvesztetek az életnek, és a pogányok iszonyatos bosszút állnak rajtatok a 
városért. 

Andreas sem akkor, sem négy nappal később, amikor a seregvezérek 
izzasztó munka árán megtalálták a Végzet Lándzsáját a Kusszián földjében, 
nem tudott hinni a papnak. Pierre atya a reggeli misét megelőző napokban 
hosszú órákat töltött Arnaldus Turre de Montbarddal, és a gróf csizmája 
azokban a napokban a Kusszián jellegzetesen sárga földjétől volt sáros. 

-Miért vet oda minket az ellennek Montbard nagyúr? - kérdezte az eddig 
csendben figyelő Zaffo. 

-A falak csak addig biztonságosak, amíg van mit ennünk. A minap 
láttam egy szolgát, aki egy halott keresztény rothadó lábát ette. Nemsokára 
habzó szájjal, kifordult szemmel feküdt a porban, és alig lélegzett. 

-Az Űr megbüntette, amiért emberevésre vetemedett - szólalt meg 
Lonze, és helyeslően bólintott. 

Andreas tudta, legjobban a szabadcsapatok szenvedtek, akik felül- 
vigyázók híján máris az éhhalál szélén jártak. A nemesek emberei, ha 
kellett, fegyverrel védték a saját készleteiket, és inkább szemet hunytak az 
emberevés felett, csak ne kelljen megosztaniuk a tartalékaikat a pórokkal. 

- De nekünk még van mit ennünk! - vetett ellent Gerard, és dühösen 
méregette az alattuk lévő mérhetetlen embertömeget. 

- Már nem sokáig. 

-Talán Alexiosz Komnenosz segítséget küld - próbálkozott Gerard. 

- A császárnak sosem volt akkora hadserege, hogy szembeszálljon 
Karbukával. De ha lenne is ennyi katonája, előbb megvárná, hogy az atabég 
felkoncoljon bennünket, aztán lecsapna a harcokban meggyengült arabokra, 
és bevenné magának a várost. Mi éppúgy szálka vagyunk Alexiosz 
szemében, mint a szaracénok. A császár nem ostoba, a keresztes sereg túl 
erős, ezért mindent megtesz, hogy felaprózza és legyengítse. Montbardnak 
igaza van. Az egyetlen módja annak, hogy innen élve kikerüljünk, ha még 
most, erőnk teljében kíséreljük meg a kitörést. Minden elmulasztott nappal 
csak egyre gyengébbek leszünk. 

A látszat ellenére Andreas legalább annyira meggyőzésre szorult volna, 
mint a csatlósok. A gróf elképzelésébe vetett hite éppoly ingatag volt, mint 
a keresztesek helyzete. 

-De hát csak négyen vagyunk, mire megyünk ennyien az arabokkal? 
Miért nem indul meg az egész sereg? 

- Olyasmivel foglalkozol ostoba pór, amit úgysem érthetsz! De hogy 
tudd, nem négyen vagyunk, hanem öten. Arnaldus Turre de 
Montbard gróf éppúgy hisz a mi Urunk hatalmában, mint ahogyan én, és 


elsőként kíván kilépni a városkapun. 

Paganis nem akarta elmondani a póroknak, hogy a nemesek többsége 
éppúgy nem hisz a fegyver valódiságában, mint ahogyan ő sem. 

- A gróf velünk jön? - kérdezte hitetlenkedve Gerard. Montbardnak 
igaza volt. Jobban hisznek a nemesember gyávaságában, mint Jézus 
Krisztus feltámadásban - gondolta Andreas, ahogy az elcsendesedő pórokat 
figyelte. 

- Készüljetek gyávák, mert a Messiás Lándzsájával együtt léphettek ki a 
kapun! - mordult rá rosszkedvűen a szolgákra, és a lépcső felé indult. 

Lerobogott az utcaszintig, és felült a lovára. A kék átalvetős katona, aki 
eddig az állatot őrizte fejet hajtott előtte, és addig tartotta a hátas kantárját, 
amíg Paganis el nem helyezkedett a nyeregben. 

A Montbardot övező tisztelet sugárzik ki rád is. Mióta de Bouillon 
közvetlen kíséretéhez tartozunk, mindenki más szemmel néz ránk. Kár, hogy 
ennek csak annyi hozadéka lesz, hogy elsőként koncolnak fel minket az 
arabok! 

A három szolga ekkor érkezett meg. Jól látszott rajtuk, hogy még 
mindig kétségek kínozzák őket. Nehézkes mozdulattal szálltak nyeregbe, és 
úgy tűnt, a világ bármely más tájékán szívesebben lennének. Ha a falakon 
kívül vannak, talán hűségesküjüket megtagadva elszöknek, ám az 
ostromlott városban nem volt hová futni. 

Paganis megszorította az állat oldalát, és lassú lépésben haladva a Két 
Nővér bástya felé indult. Montbard ötlete volt, hogy ugyanazon a kapun 
menjenek ki, mint amelyiken keresztül bevették a várost. 

Mintha itt sem lettünk volna - gondolta Andreas, és rossz előjelnek vélte 
Montbard döntését. 

A gróf a Két Nővér bástya tövében várt rájuk. A nemes teljes harci 
díszben volt, mint aki hisz benne, hogy lesz ideje kardot rántani, mielőtt a 
szaracén íjászok teletűzdelik nyílvesszőikkel. A lovag nem osztotta a 
nobilis derűlátását. Lelki szemei előtt már megjelent a kép, ahogy mind az 
öten vérbe fagyva fekszenek, és levágott fejüket az állítólagos Végzet 
Lándzsájával együtt katapultokkal hajítják át a falon. 

- Készen állsz hát rá, hogy a hited megmérettessék Andreas de Paganis, 
Sire deMontigny-Lagesse? - kérdezte jókedvűn Montbard. 

A lovag elképedve figyelte a halál torkában derűsen évődő férfit, ám 
hiába próbált erőt meríteni a másik nemtörődömségéből, képtelen volt nem 
gondolni a kapun túl várakozó irdatlan seregre. 

-Az Úr az én reménységem, ő az én oltalmazom - mondta hangosan, ám 


odabent tisztán érezte, hogy a szavak mögött ezúttal nincsen más, csak 
félelem. 

-Ez a beszéd nemes úr! - vágta rá a gróf, tettetve, hogy semmit sem vett 
észre a másik gyengeségéből. - Velünk van a Messiás Lándzsája, nem eshet 
bajunk - tette hozzá határozottan, és egy pillanatra még Andreasban is 
felmerült a lehetőség, hogy a nobilis hisz abban, amit mond. 

- Talán nem ez az a fegyver, amit a légionárius használt, de mindez mit 
sem számít, mert csak a hit fontos. Ha a keresztények meglátják a 
bátorságunkat, csatlakoznak hozzánk, és attól fogva mindenképp az Úr 
kezében vagyunk - mondta alig egy nappal korábban Montbard, amikor 
Andreas szóba hozta előtte a kétségeit. 

- - Akkor hát nem hiszel benne, hogy a fegyver a Messiás Lándzsája? 

- Abban hiszek, hogy az én Uram a vizet borrá tudja változtatni, hogy a 
rosszból képes jót csinálni, és hogy mindabban, ami őnéki kegyes, benne 
van az ő munkássága. Ha ö úgy akarja, bizony az a fegyver maga a Végzet 
Lándzsája, és mindenki, aki ezt kétségbe vonja, az nem hisz őbenne, s mert 
istentagadó, s ne várjon könyörületet se tőlem, se a mennyekben lakó úrtól. 

- Egy angyal súgta meg ezt neked? - próbált Andreas csodát látni a 
másik szavaiban. 

- Én csak szolgálom az Urat, de a dicsőség az övé. Követem az utat, 
amit kijelölt számomra, mert bizton tudom, hogy annak az ösvénynek a 
végén meglesz az én jutalmam, és mindazok, akik velem tartanak, 
dicsőségben fognak fürdeni az időknek végezetéig. 

- Úgy beszélsz, mint egy próféta - jegyezte meg Andreas. 

- Mert a magam módján az is vagyok, noha a hitem nem érhet fel a 
papokéval - felelte Montbard, és kihívóan a másik nemes szemébe nézett. 

-Ha nem ismernélek, nagyúr, azt hihetném, istenkáromlás, amit beszélsz 
- mondta Andreas, és eszébe jutott a pillanat, amikor véletlenül is 
szemtanúja volt a másik beszélgetésének egy aszott koponyával. 

- De mert ismersz, tudod, hogy semmit sem tisztelek jobban az Úrnál - 
vette élét az elhangzottaknak Montbard, és magára hagyta a kétségeivel 
vívódó Paganist. 

Andreas leszállt a lóról, és a feléjük közeledő Pierre atyát figyelte. A 
szent ember mögött négy fiatal fiú lépkedett, fehér ruháikon fekete stólák, 
kezükben négy ezüstláncon lógó csodás megmunkáltságú füstölő, le Puy 
püspökének személyes kegytárgyai mind. A szentéletű Adhemar ekképp 
kívánta kifejezni a fegyverbe vetett megingathatatlan hitét. A füstölők felől 
tömjén erős illata érkezett, ahogy a szürke füstöt felkapta a falak közt 
kavargó szellő, és a térdeplők felé sodorta. Mögöttük baldachinnal letakart 


gyalogszéket hordozott négy megtermett laikus testvér. A kígyómintás 
faragásokkal borított készség oszlopain aranyszín kelmékből rögtönzött 
függöny lógott, mely egész a földig ért. A lepel vége elnyúló uszályként 
seperte a port a hordszék mögött. A menet végén négy újabb ministráns fiú 
haladt, kezükben pontos másaival az élen lévő ezüst füstölőknek. Andreas 
az élen haladó papra nézett, és látta férfin, hogy legalább annyira feszült, 
mint ő maga. 

Ha minket felkoncolnak a pogányok Pierre atya velünk együtt pusztul, 
de ha csoda történik, az talán még Adhemar fölé is helyezheti őt a klérusban 
- gondolta a lovag, miközben a menetet figyelte. 

A pap közeledtére a csatlósok leszálltak a lovaikról, és térdet-fejet 
hajtottak az atya előtt. A falakon lassan gyűlő tömegben halk moraj kelt 
életre. A főnemesek közül legelébb Raymond de Saint Gilles alakja tűnt fel, 
majd nemsokára Godefroy de Bouillon is megjelent, hogy szemtanúja 
legyen a kíséretéhez tartozó harcosok , megdicsőülésének". 

A pap megállt az öt harcos előtt, és mindkét tenyerét feléjük fordította. 
Beszélni kezdett, ám a latin nyelvű szövegből Paganis csak néhány szót 
tudott elkapni, amit hiányos műveltsége lehetővé tett számára. Andreas fejet 
hajtott, és magában imádkozni kezdett. Szíve szerint, felvette volna az 
utolsó kenetet is, ám amikor korábban szóba hozta, Montbard mereven 
elutasította a kérését. 

- Nem vetne ránk jó fényt. Nem meghalni megyünk, hanem legyőzni a 
szaracén sereget. Érd be az áldozás szentségével, és gyónd meg a bűneidet, 
hogy ha kell, tisztán léphess az Úr színe elé. 

Míg a pap áldást osztott közöttük, a falakon és a bástya körüli téren 
egyre nagyobb számban gyűlt össze a tömeg. Néhányan vértet és fegyvert 
viseltek, mások még a sisakjukat is a fejükbe nyomták, ám senki sem állt be 
a térdeplők mögötti sorba. Andreas megpróbált belefeledkezni az 
imádságba, hogy elterelje gondolatait az előtte álló veszedelemről, ám a 
gyomrát szorító görcs és a torkát kaparó félelem nem engedte, hogy 
akárcsak egy pillanatra is szabaduljon. Lopva a társaira pillantott és 
Montbardot kivéve ugyanazt a dermedt félelmet látta a többiek arcán. 

Még Lonze, a szerzetesek közt nevelkedett szolga sem boldogult az 
imádsággal. 

Mi járhat a fejében? - tette fel magának a kérdést Andreas, miközben a 
mellette térdeplő nobilist nézte. Hogy képes önként felvállalni azt, ami 
másnak még kényszerből is nehéz? - gyötörte magát tovább, amikor hirtelen 
felvillant előtte a fellegvár alatti fülke képe, ahogy Montbard felé néz, és a 


férfi hangja egyenesen a fejében szólal meg. 

A meleg ellenére a teste megborzongott az emlék hatására, és a 
földalatti járat hűvösét érezte a bőrén. Már többször is kényszeríttette 
magát, hogy megpróbálja minél pontosabban felidézni az akkor este 
történteket, de hiába erőlködött. Próbát tett csatlósokkal is, de csak 
bizonytalan válaszokat kapott, amitől a zavara csak tovább nőtt. 

Talán csak a fények játéka volt, talán túl fáradt voltál, hogy lásd az 
igazat - próbálta meggyőzni magát, ám a lelke mélyén tudta, hogy ami 
akkor történt, az túl volt azon, ami még természetes. 

Andreas azóta nem merte szóba hozni a történteket Montbard előtt. 
Egyrészről furdalta a kíváncsiság, és mindent megadott volna érte, hogy 
megtudja az igazat, másrészről viszont tartott tőle, hogy nem tetszene neki, 
amit a férfi válaszol. A nobilis látszólag tudomást sem vett a 
bizonytalanságáról, helyette úgy tett, mintha semmi sem történt volna, és 
ezzel csak tovább fokozta a lovag értetlenségét. 

- .. in nomine Patris et Filii et spiritus Sancti. Amen! - fejezte be a pap a 
szabadban celebrált szentmisét, és intett az öt harcosnak, hogy felállhatnak. 

Andreas keresztet vetett, majd a pajzsára támaszkodva felkelt a földről. 
Ahogy a vért súlyával küzdött, eszébe jutott a régi kardja, amit az ostrom 
óta nélkülözni kényszerült. A fegyver széles keresztvasán igen jó fogás 
esett, és kifejezetten könnyebb volt, mint a vasakkal és bőrrel megerősített 
lovagpajzs. 

Harsonák hangja hasított a levegőbe, és a gyaloghintót tartó laikus 
testvérek óvatosan a földre engedték az aranyszín lepellel díszített 
készséget. A ministránsfiúk a pappal együtt ájtatos énekbe kezdtek. Ketten 
megemelték az aranysújtásos brokát kelméket, míg a másik kettő rendkívül 
óvatosan benyúlt a kocsi belsejébe, és anélkül, hogy hozzáértek volna a 
fegyverhez, két bíborvörös párnán egyensúlyozva kiemelték. Sóhaj tört utat 
magának a falakon várakozó pórnép felől, és az ájtatos énekhez 
zsolozsmázás halk moraja vegyült. 

Andreas elrévedve nézte a kegytárgyat. Akárcsak a jelenlévők többsége, 
ő is most látta először a rozsdás pengéjű, szúette nyelű, csonka fegyvert. A 
dárda szárából csupán kéthüvelyknyi darab maradt, az acél azonban 
meglepő épségben vészelte át az évszázadokat. Paganis vékony rozsda 
ereket fedezett fel a hegy mélyedéseiben, és minden kétsége dacára 
megrémült az eshetőségtől, hogy talán Jézus Krisztus vérének maradványait 
látja. A szíve hevesebben vert, a halántékán erős lüktetést érzett, miközben 
a szeme előtt apró, vörös karikák ugráltak a feszültségtől. A lábából kifutott 
az erő, és újfent meg kellett támaszkodnia a pajzsa peremében, hogy talpon 


maradhasson. A semmiből életre kapott szél egyenesen a lovag arcába fújt, 
a zászlók megmozdultak a falakon, por kavargott a levegőben, és a nemes 
képtelen volt másra gondolni, minthogy kishitűségével megsértette az Urat. 
Körülötte sorban hullottak térdre a keresztények, és még a pappal együtt 
éneklő ministráns fiúknak is elakadt olykor a hangja. Andreas közelében 
csupán Arnaldus de Montbard maradt állva, a többiek engedve az erőnek 
fejet hajtottak a szent fegyver előtt. 

- Nagyúr...! - fordult a gróf felé Paganis, de a másik megelőzte. 

- Nem kell szégyenkezned, a hited elég erős volt, amikor megméretett - 
fojtotta bele a szót a másikba Montbard, és lehajtotta a fejét, hogy 
imádkozzék. 

Andreas egyszerre fázott és izzadt. A lándzsa felöl érkező delejes erő 
átjárta a teste minden porcikáját, és felfrissítette a vérét. A semmiből támadt 
szél bebújt a vértje alá, és felszárította a bőrét, ám a testében lüktető 
forróság rögvest új cseppeket varázsolt a helyére. A lovag kendőt vett elő a 
vértje alól, és lánckesztyűs kezével megtörölte az arcát. A fehér szövet 
helyenként szürke lett a porral keveredett verejtéktől. 

Mintha csak jelre történt volna, az ájtatos ének újra felerősödött, és a pap 
mozdulataira a térdeplő tömeg felállt. A szent ember Montbard mellé lépett, 
felvette a bíbor párnákról a Messiás Lándzsáját, és a nemes felé nyújtotta. A 
lovag fél térdre ereszkedett, lehajtotta a fejét, és mindkét kezét a pap felé 
emelte. Az atya átadta neki az ereklyét, mire az ének még hangosabbra 
váltott. A gróf felállt, a feje fölé emelte a törött lándzsát, és megmutatta a 
tömegnek. A keresztesek egy emberként ordítottak fel, és velük együtt 
valami megmagyarázhatatlan megkönnyebbülés lett úrrá Andreason. 

- Vidd a Messiás Fegyverét, és pusztítsd el vele az ő ellenségeit! - 
mondta végül Pierre atya. 

Montbard a lándzsát az ég felé tartva elindult a kapu felé. Paganis a 
nemes után ment, és intett a csatlósoknak, hogy vegyék kantárszárra a 
lovakat. 

A Két Nővér bástya kijáratának hatalmas szárnyai megremegtek, a belső 
oldalukra kötött kötelek megfeszültek, ahogy a közel száz nemtelen a 
végükbe kapaszkodva távolodni kezdett a falaktól. A tömeg egy emberként 
üvöltött. Némelyek a fegyvereiket rázták az ellenség felé, mások az ég felé 
figyeltek, míg akadtak olyanok, aki sisakjukat a fejükbe nyomva az áldást 
osztó pap felé tartottak. 

Gyorsan vége szakad a lelkesedésnek, ha látják, hogyan koncolnak fel 
minket az arabok - gondolta magában Andreas, és ahogy a mögötte baktató 
csatlósokra nézett, látta rajtuk, hogy hasonló elképzelésük lehet a 


közeljövőről. 

Ahogy az irdatlan méretű kapu szétnyílt előttük, a sárgán izzó nap 
bántóan erős fénye utat tört magának a falak közti árnyékba, és egyre 
szélesedő arany oszlopot rajzolt az öt kiválasztott köré. A keresztények 
ujjongása tovább erősödött. 

Andreas hunyorgott. A nap szúró fénye egyenesen a szemébe sütött, 
elhomályosította a látását, és a biztonságosnak hitt városból kifelé haladva 
képtelen volt osztozni a tömeg lelkesedésében. Onnan, ahol állt, már látta a 
szaracén sereg szélét, és az egyre magasabbra csapó porfelhőt, amit a 
megzavarodott lovak vertek fel. 

Már készülődnek! - gondolta borongósan látva a jövőt, és mély lélegzetet 
véve igyekezett leküzdeni magában a félelmét. 

A mozdulatai lelassultak, a lába ólmos nehézségűvé változott. Egyszerre 
érezte a homlokán lecsorduló verejtéket, a csizmája alatt elcsúszó port, a 
fülében lüktető artikulálatlan kiáltásokat, és kezének remegését. A vére a 
fejében lüktetett, a gyomra egyeden feszes görcsbe szorult, mialatt a szája 
kiszáradt, és a szemét csípte a lánccsuklya alól belefolyó izzadság. 

Ha már meg kell halnod, tűrj méltósággal! - figyelmeztette magát, és 
próbált erőt meríteni a szavakból. 

A csonka fegyver láttán támadt kezdeti lelkesedésének mostanra nyoma 
sem maradt. Az érzést elmosta a rettenetes haláltól való félelem, és a feje 
felett őrjöngő tömeg egyre inkább a kivégzések előtt összegyűlő tömegre 
emlékeztette. 

Andreas elérte a kaput, és kilépett a falakon túli nyílt területre. A kétszáz 
napig tartó ostrom során a keresztesek mindent elpusztítottak, felégettek, 
vagy megettek Antiochia környékén. A városfal közelében lévő terület 
kihaltabb volt, mint a sivatag. Az elmúlt napok szárazságának köszönhetően 
a föld porzott, és a szaracén lovak által felvert homok átláthatatlan fátyolt 
emelt a két sereg közé. 

- Mind meghalunk! - jelentette ki teljes magabiztossággal Gerard, 
miután százlépésnyire eltávolodtak az őket éltető tömegtől. 

- Ezek a bolondok pedig végignézik - tette hozzá Lonze. 

- Már miért lennének ők bolondok? Mi vagyunk a falon kívül - szólalt 
meg Zaffo. 

Andreas hátranézett, és a három pór arcát látva úgy érezte, mondania 
kell valamit. 

- Küzdjetek az utolsó csepp véretekig, mert ha fogságba estek, halálra 
fognak kínozni titeket! 

A szavakra a szolgák arca, ha lehet még fehérebbre váltott, de sorban 


egymás után fegyvert húztak. 

-Engem ugyan nem főztök meg olajban! - hergelte magát Gerard, mintha 
máris araboktól körülvéve állna egyes egyedül. 

- Annyit viszek magammal, hogy a többi élete végégig emlegesse ezt a 
napot! - fogadkozott Zaffo, és hogy bátorságot nyerjen, néhányszor 
megsuhintotta maga előtt a csatabárdját. Lonze nem szólt egy szót sem, 
csak réveteg tekintettel bámult maga elé, és Andreasnak úgy tűnt valamiféle 
zsolozsmát mormol magában. 

Csak nehogy megfusson valamelyik! Azt rossz előjelnek venné a többi 
ostoba - gondolta Paganis, ahogy a vadul fogadkozó pórokat figyelte. 

Bő száz lépéssel később Arnaldus Turre de Montbard megállt, és lóra 
szállt. 

- Készítsétek a pajzsokat! Néhány ostoba bizonyára próbát tesz velünk - 
szólalt meg Montbard, amikor mindannyian nyeregben voltak. 

Andreas összenézett a csatlósokkal, de egyikük sem öntötte szavakba a 
véleményét. A lovag úgy érezte, itt csak négy ostoba ember van, és még egy 
őrült, akit az előbbiek önként követnek a halálba. Ennek ellenére előrehajolt 
a nyeregben, és kioldozta a lova oldalán lévő szíjakat, hogy hozzáférjen a 
pajzsához. Felemelte a majd egy láb magas készséget, és nekilátott, hogy az 
alkarjára erősítse. 

Montbard háromszáz lépéssel odébb, egy apró domb tetején újfent 
megállt, és kényelmesen elhelyezkedett a nyeregben. A Messiás 
lándzsájának darabját ismét a feje fölé emelte, mire hangos üvöltés szállt a 
magasba a városfal irányából. 

- Gyorsan elnémulnak majd, amikor mind meghaltunk - jegyezte meg 
elkeseredetten Gerard. 

- Tartsd a szádat ostoba! - érte be egy figyelmeztetéssel Andreas. 

Nemsokára apró porfelhő vált ki a szaracénok seregéből, és egy 
vágtató ló sebességével közeledett feléjük. Paganis igyekezett dühbe 
lovallni magát, ami átsegíti a harc kezdeti szakaszán, ám a próbálkozásai 
rendre kudarcba fulladtak, mert csakis önmagára tudott haragudni, amiért 
ilyen helyzetbe került. A porfelhő egyre közelebb ért hozzájuk, és ezzel 
együtt a feszültség tovább nőtt a kere sztényekb en. 

- Készüljetek, védjétek magatokat és a lovakat! - mondta Montbard, 
amikor a porfelhőből lassan szaracén íjászok bontakoztak ki. 

Megpróbálják elkerülni a közelharcot - ismerte fel a mórok szándékát 
Andreas, és reménységgel töltötte el, hogy az ellenség megpróbál taktikával 
élni. 

- Csak tízen vannak - szólalt meg Zaffo. 


Mit számít ekkora seregnek tíz ember! 

- Valami nyughatatlan bégecske emberei. Általunk akar hírnevet 
szerezni - vélekedett Montbard. 

Andreas kezébe vette a sisakját, s szemet szúrt neki az ostrom napján 
szerzett mély karistolás nyom. Mióta közelebbi kapcsolatba került a gróffal, 
az élete gyökeresen megváltozott. 

Szerencse, vagy szerencsétlenség ki tudja már - legyintett magában, 
ahogy visszagondolt a pillanatra, amikor először beszélt a főnemessel. 

- Bátor embereket keresek. Hűbérurad Robertus de Vicheris igen jó 
szívvel ajánlott téged, és csatlósaid - mondta a Montbard, ahogy lova 
nyergéből lenézett a rangban alatta állóra. 

Akkoriban már második napja dagasztották a sarat, és a sereg haladása 
jócskán meglassult. A görögkeleti egyház fővárosából magukkal hozott 
élelem nagy része elfogyott, és a kezdődő éhség mind jobban kínozta a 
szabadcsapatokhoz tartozó Andreast és szolgáit. 

A lovag hírből már akkor is hallott a tanácsadóról, aki legjobb tudomása 
szerint a seregvezér kíséretéhez tartozott. Paganis nem értette, hogy mit 
akar tőle a gróf, hisz Godefroy de Bouillon emberei a legjobban képzett 
katonák voltak a keresztes seregben. Ha harcosokra volt szüksége, náluk 
jobbakból, aligha válogathatott volna. 

- Mi tagadás, nem azért vettem őket magam mellé, mert megszántam 
őket - fogadta el a neki és csatlósainak szóló dicséretet Andreas. - Csak épp 
régen tömték meg jól a hasukat, és kezdenek lassulni. 

- Élelemre és lovakra ne legyen gondod. Ha pedig sikerrel járunk, 
meglátom, mit tehetek még értetek - felelte a nobilis, Andreas azonban túl 
régóta harcolt már nálánál nagyobb urakért, hogy tudja, ígéretekkel még 
senki sem lakott jól. 

- Ha fegyvert kell vonnunk két disznó, és fél tucat lábasjószág ha csak 
kíséretre van szükséged, beérem a szárnyasokkal - mondta rögvest, hogy 
elejét vegye az üres szavaknak. 

- Két disznóért egy egész szakasz kékcímeres katonát kapok! - mondta 
felháborodást tettetve a nemes. 

- Akkor válaszd őket, és hagyd, hadd riasszák el a vadat, amit 
becserkészni készülsz - felelte magabiztosságot mímelve Paganis, holott 
fogalma sem volt róla, mit tervez velük a gróf Montbard elismerően 
biccentett. 

- Jól vág az eszed, ahhoz képest, hogy távol élsz az udvartól - szólalt 
meg néhány pillanattal később, és csúfondárosan elmosolyodott. - De amit 
kérsz, akkor is túl sok. Ha fegyvert kell fognotok, kaptok egy disznót, ha 


baj nélkül végzünk, megelégszel három libával - mondta ki a végszót, és 
Andreas örömmel ráállt az alkura. 

A társaság végül egy egész disznón lakmározhatott másnap, és Arnaldus 
Turre de Montbard bátorságuk elismeréseképpen jelét adta, hogy megőrzi 
őket jó emlékezetében. A gróffal tett kirándulásuk ugyan nem volt 
veszélytelen, ám a közelébe sem ért azoknak a kalandoknak, amelyeken 
még Franciahonban estek át. Andreas csillaga attól a pillanattól fogva 
felfelé emelkedett, és a tanácsos ügyes-bajos dolgaiban rendre a segítségét 
kérte. Mire Antiochia falai alá értek, Paganis hűbéresküt tett a grófnak, aki 
a kíséretébe fogadta őket. 

Sajnálatos, hogy így kell végződnie - gondolta a lovag, ahogy a közeledő 
arabokat figyelte. 

A szaracénok vezetője hátradőlt a nyeregben, vesszőt készített az idegre, 
aztán a száguldó lovon megfeszítve a húrt lőtt. Andreas egy ideig figyelte a 
magányosan repülő lövedék útját, aztán felemelte a pajzsát, és elrejtőzött 
mögé. A tollas végű mogyorófa szár majd" tízlépésnyire tőlük hullott a 
földre. 

- Ahogy mondtam, tapasztalatlan, forrófejű ifjú. Hős akar lenni, hogy 
odahaza elbűvölhesse a hurikat - mondta Montbard, és elégedetten 
mosolygott. 

Andreasnak semmi kedve sem volt nevetni. A halál mezsgyéjén járva, 
képtelen volt derűsen tekinteni a világra. A következő pillanatban fülsértő 
sivítással telt meg a levegő, és Andreas megpróbálta a lehető legkisebbre 
összehúzni magát. A sziszegést hátborzongató koppanások követték, ám 
Paganist elkerülték a vesszők. Kinézett a pajzsa mögül, éppen időben 
ahhoz, hogy láthassa, amint a lovas íjászok újra megfeszítik a fegyverüket. 
Egy futó pillanatot még a mellette állókra pazarolt, majd miután látta, hogy 
senki sem sérült meg, visszabújt a pajzsa mögé. A következő pillanatban 
valami hangosan koppant Andreas fedezékén, és alig hüvelyknyire a férfi 
alkarjától, szakállas végű acéltüske tört utat magának a bőrrel megerősített 
fán keresztül. Mocskos férgek, csak gyertek közelebb! - öntötte el a düh a 
keresztes agyát, és szíve szerint máris megrohamozta volna az ellenséget. 

Ütés érte a bal vállát, az öt nappal korábban szerzett zúzódás helyén, és 
a régi sérülés azonnal lüktetni kezdett. A láncruha ezúttal is kitartott, és a 
nyílvessző a homokba hullott. A lovag igazított valamelyest a pajzsán, 
éppen csak annyit, hogy a válla újra takarásba kerüljön, aztán többiek felé 
nézett. 

Közvetlenül mellette Montbard feszengett a fedezéke mögött, mintha 
csak arra várna, hogy mikor indulhat végre rohamra. Andreas öt mogyorófa 


szárat számolt össze a pajzsában. 

Bátor egy kurafi, az már szent igaz! - állapította meg magában Paganis, 
mielőtt hátra nézett. 

Zaffo lova a földön feküdt. A szolga mellette guggolt, de a csatlósnak 
úgy tűnt, semmi baja. A döglött állat jobb szeméből nyílvessző szára mered 
kifelé. Andreas legalább négy lövedéket számolt össze a hóhér pajzsában. 

Gerard sértetlenül ült a lova nyergében, és sűrűn kacsingatott a majd : 
félmérföldnyire lévő falak felé. Andreas sejtette, mi jár a zsivány fejében. 
Ha most megfordulna, és nekieresztené a lovát, még faképnél hagyhatná a 
szaracénokat. Persze kérdéses volt, hogy miként fogadnák a városban 
maradt keresztények. 

Kitépnék beleidet te háládatlan kutya, és kiszögeznének a várkapura! - 
üzente gondolatban Andreas a tépelődő szolgának. 

A három csatlós közül Lonze volt a legnagyobb bajban. Egy eltévedt 
nyílvessző a combjába csapódott, és odaszögezte a férfit a nyereghez. A 
lövedék hegye valószínűleg, még a lószerszám megkeményített bőrét is 
átüthette, mert a vérző lábú szolga alig tudta féken tartani a megriadt állatot. 

Andreas közeledő nyílvesszők sivítását hallotta, és újra összehúzta 
magát. Ezúttal három lövedék találta el a fát, és az acélfejek arasznyi 
mélyen átütötték a fedezékét. Paganis kilesett az elnehezült készség pereme 
felett, és látta, hogy az arabok már csak harminclépésnyire vannak tőlük. 

Montbard megugratta mellette a lovát, és egyenesen szembevágtatott az 
óvatlan mórokkal. Andreas egy pillanattal lemaradt mögötte, ám az arab 
telivér még így is könnyedén utolérte a nehézkesebb állatot. A lovag egy 
szemvillanás erejéig a háta mögé nézett, és látta, hogy a kétségeivel küzdő 
Gerard végre döntésre jutott, és a kantárt a ló nyakába vetve mögöttük 
vágtázik. Lonze továbbra sem boldogult a megvadult állattal, ám a 
kényszerűségből visszamaradt Zaffo rögvest a segítségére sietett. 

Andreas nem kapkodta el a dolgot. Megvárta, míg a keresztesek váratlan 
rohamától megrémült könnyűlovasság megpróbált kitérni előlük, aztán 
kíméletlenül a szétzilálódott sorok közé rontott. Az első elé kerülő mórt a 
lova szügyével lökte oldalba, mire az hátasával együtt a paták alá zuhant. A 
következőt a nyeregből kihajolva érte el a láncos buzogánnyal. A golyó 
beletépett a szaracén vállába, és lerántotta a lováról. A harcos felüvöltött, 
aztán a hátasok dobogása elnyomta a hangját. 

Paganis az arab telivér véknyába vágta a sarkát, és legalább néhány 
lépés erejéig megpróbálta felvenni a versenyt a könnyűlovasokkal. Az állat 
fájdalmasan felnyerített, de a kényszer hatott, és a lovagnak maradt ideje 
még egy csapásra. 


A mór bő kétlépésnyi távolságra volt tőle. Amikor meglátta a felé 
közelítő ellenséget, megfeszítette az íját, és rálőtt Paganisra. A keresztes 
tartott tőle, hogy a szaracén elég okos lesz hozzá, hogy ne az embert, hanem 
a védtelen állatot vegye célba, ám aggodalma feleslegesnek bizonyult, és a 
vessző kétarasznyi mélyen ékelődött a pajzsába. Andreas kibújt a fedezéke 
mögül, és kissé megemelkedett a nyeregben, hogy messzebbre elérjen. Az 
arab a földre dobta a használhatatlanná vált fegyvert, és előrántotta az 
erősen hajlított pengéjű kardját. Paganis keze előrelendült, és a vékony 
pengével együtt törte el a mór vállát. Az íjász felüvöltött, de rendkívüli 
lélekjelenléttel képes volt megtartani magát a nyeregben. Andreas a 
lendületétől hajtva átsodródott a másik oldalára, és ezúttal visszafelé 
lendítette meg a láncos buzogányt. A fegyver a szaracén arcába mart, mire a 
harcos kiesett a nyeregből, és kétszer is átfordult a fején, mielőtt nem 
mozdult többé. 

Paganis visszafogta lovat, és fordulóra kényszerítette, mielőtt még 
nyíllövésnyi távolságba került volna az arabok táborától. Visszaindult, és 
elégedetten vette tudomásul, hogy a tíz szaracén közül hat fekszik nyaka 
szegetten a földön. Egy hetedik szétszakadt ruhában, felhorzsolódott bőrrel 
tántorgott az övéi felé, ám alig tehetett meg néhány lépést, amikor Gerard 
vágtatva érkezett meg mögé, és felnyársalta a kardjával. A szúrás lendülete 
kicsavarta a fegyvert a keresztes kezéből, és a zsivány inkább elengedte a 
markolatot, nehogy a csuklója bánja. 

Andreas lassú ügetésben indult a domb felé, miközben kiszolgáltatott 
helyzetük dacára büszkeség töltötte el. Mire elérte a hátrahagyott pórokat, 
Zatffo kiszabadította Lonze lábát a nyeregből, és közös erővel sikerült 
megnyugtatniuk a szenvedő lovat. A magasabb csatlós féloldalasan 
kiemelte sérült lábát a kengyelből, míg a hóhér a bőrt felhajtva, a törött 
nyílvessző végét kihúzta a másik oldalon. 

- Ha tovább maradunk felkoncolnak! - mondta a visszatérő Gerard. 

- Talán nem, ha csatlakoznak még néhányan - mondta a gróf, és a város 
irányába mutatott. 

A kapu irányából négyfős csapat érkezett feléjük, a címerekből ítélve 
egy francia köznemes és kísérete. 

Mindent egy lapra tesz fel. Ha bizonyíthatja a bátorságát, és valamelyik 
nagyúr felfigyel rá, talán a pártfogásába veszi - ismerte fel Andreas, hogy 
mi történik. - Persze ha a város elesik, amúgy is felkoncolnák. 

- Rianaldus de  Gaudini. Ismerem az egyik szolgáját még 
Konstantinápolyból - szólalt meg Lonze. - Remek harcos a fickó. Az 
egyszer összeakaszkodott egy városőrrel. Puszta kézzel kiütötte a katona 


fogát, pedig még sisak is volt a másikon. 

- Ha sorban kiüti mindenki fogát, itt azzal sem megy sokra - hőbörgött 
Gerard. 

- Csendet kutya, vagy itt helyben kitépem a nyelvedet! - mordult a 
csatlósra Andreas. Az egykori haramia összerezzent, és Zaffóra nézve 
lesunyta a fejét. - Ha még egyszer meghallom, hogy ostobaságokat 
fecsegsz, többé nem kell tartanod a szaracénoktól - tette hozzá Paganis, és 
nem érzett szánalmat a megrettent alak iránt. 

Rianaldus de Gaudini és kísérete tisztes távolban a domb felső 
harmadán álltak meg úgy, hogy magasabban legyenek, ha a szemben lévő 
sereg rohamra indul. Az alapvető harci stratégia betartása bizakodással 
töltötte el Paganist. 

Legalább megpróbálják fenntartani a látszatot, hogy készülnek a 
küzdelemre - gondolta a lovag, miközben a domboldalon elhelyezkedőket 
figyelte. 

Rianaldus de Gaudini feléjük intett, és meghajtotta a zászlóját a Végzet 
Lándzsája előtt. A gróf jelzett Lonzénak, hogy billentse meg Godefroy de 
Bouillon kék-arany lobogóját, aztán Andreas felé fordult. 

- Reménykedjünk, hogy a példa ragadós, és nemsokára mások is követni 
fogják. Minél több bolond van idekint, a falakon lévő többi annál inkább 
hiszi majd, hogy kimaradt valamiből. 

- Alighanem néhányukat azért visszatartja majd, ha látják, hogyan 
koncolnak fel minket a szaracénok. 

-Nem ma lesz a napja, hogy meghaljunk - jelentette ki határozottan 
Montbard gróf. 

Andreast annyira meglepte a kijelentés ésszerűtlensége, hogy egy ideig 
nem is tudta, hogy mit mondjon, aztán nagy nehezen mégiscsak összeszedte 
magát. 

- Ők több tízezren vannak, mi pedig még tízen se. 

- Az atabég éppen ezért nem kockáztat. 

- Miről beszélsz gróf uram? Semmiféle veszélyt sem jelentünk nekik. 
Montbard kimérten hallgatott. Andreas az előttük lassan leülepedő 

porfelhőt figyelte, és a mögüle kibontakozó végeláthatatlan sorokba 
rendeződött harcosokat. Nem értette, mire várnak, mint ahogy azt sem, 
miért vannak ilyen sokan. 

Száz katonával elsöpörhetnének minket - gondolta, ahogy a 
muzulmánokat figyelte. 

A tarka forgatag a távolság és a levegőben szálló por miatt hatalmas 
masszává állt össze a fejében. Néhány jellegzetesen elkülönülő foltot az 


arab földön töltött hónapoknak hála, azért felismert. A sereg derékhadát a 
szeldzsuk törökök adták, mellettük a szíriaiak, a moszuli csapatok álltak. Az 
oldalvédeket Damaszkusz királyának serege és tucatnyi hercegség ezerszínű 
csapatai adták. 

- Sokan vannak - szólalt meg végül Andreas hátha mégis szóra bírhatja 
Montbardot. 

- És ami még fontosabb, sokfélék - tette hozzá a grőf. 

- Miért nem rohannak le minket? 

-Karbuka serege ingatag lábakon álló agyag gólem. Tucatnyi nép 
szövetségének eredménye, akiket megszámlálhatatlan önjelölt vezér irányít. 
A szaracénok között mindenki mást akar, mindenki félti, amije van, és 
mindenki tudja, hogyha legyőztek minket, az erős a gyengébb torkának 
ugrik. 

Montbard elhallgatott, és Andreas felé fordult. 

-Az atabég nem tőlünk fél, hanem a lehetőségtől, amit elveszíthet. 
Paganis továbbra sem értett semmit. 

-Miféle lehetőség? És hogyan veszíthetné el? 

-Az atabég ugyanazt akarja, amit én. 

Andreas a grófra nézett, mintha a másik szemeiből kiolvashatná a 
választ. 

- Harcolni akar - könyörült meg rajta Montbard. - Nem bízik az 
alvezéreiben, és tudja, hogy egy elhúzódó ostrom csak tovább növelné a 
széthúzást a seren belül. 

Paganisnak végre felrémlett valami. 

- Minél hamarabb ütközik meg velünk, annál kisebb a veszélye, hogy 
széthullik a serege. 

-Karbuka nem tudja, hogy Jagi Szijan raktárai kiürültek, és hogy nincs 
mit ennünk. Abban a tévhitben él, hogy az idő csak őt szorítja. 

- Ha most lerohan minket, akkor a többség bent marad a várban és 
elhúzódhat az ostrom - sejtett meg valamit Andreas. 

-Ha nem mi öljük meg az ifjú arab nemest, akkor az atabég végezteti ki. 

Paganis hagyott időt magának, hogy átgondolja a hallottakat. 

- És mi lesz akkor, ha már az összes bolond idekint áll? Montbard 
hallgatott. Andreas az arabok irányába nézett, és megpróbálta kitalálni mi 
járhat a fejükben. 

A keresztes sereg még erős. A Messiás Lándzsája miatt újra van bennük 
harci kedv, és egyre lelkesebbek lesznek, minél többen leszünk idekint. Ha a 
szaracénok egymással marakodnak, és mi okozunk nekik néhány 
meglepetést, az alvezérek talán elfordulnak Karbukától - gondolta végig 


Andreas a helyzetet, és a grófra nézett. - Kockára teszi az életét egy 
sejtésért, néhány szóért, amit egy sosem látott arabtól vásárolt egy zárt 
ajtón keresztül, önként jött velünk, pedig neki volt más választása - állt 
össze a kép a lovagban, hogy mi miért is történt az elmúlt héten, és a 
beleborsózott a háta a felismerésbe, hogy milyen hideg fej, milyen 
rendíthetetlen akarat kellett ahhoz, hogy a gróf az orránál fogva vezesse az 
egész sereget. 

- Nem maradt más esélyünk - szólalt meg Montbard, amikor Paganis 
idáig ért gondolatban. - Ha a falak mögött maradunk, egy hét alatt mindenki 
legyengül. Most talán még van elég erőnk, hogy komoly veszteségeket 
okozzunk az araboknak, és a Messiás Lándzsájával a kezünkben 
megbontsuk a szaracénok egységét. 

Ezúttal Andreason volt a sor, hogy hallgasson, és örökre elszámoljon 
magában mindazzal, amit eddig Arnaldus Turre de Montbard grófról tartott. 

A tűzzel játszott, és még nem égette meg magát. Az orránál fogva 
vezette Adhemart, és még arra is volt ereje, hogy hatalomban mellé emelje 
Pierre atyát. A mi Urunk adja, hogy a lelke mégse rohadjon a pokolban az 
idők végezetéig! 

A csatlósok közül Zaffo tudta leginkább megőrizni a hidegvérét. Miután 
leszállította a sérült Lonzét a nyeregből, felült a helyére, és rezzenéstelen 
arccal figyelte a mórokat. Andreas számára még mindig rejtély maradt a 
hajdani árva. 

Pont így nézett, amikor Palda megkínozta - emlékezett vissza Paganis, a 
fiú vezette parasztlázadás utáni napokra. Andreas azóta sem bánta meg, 
hogy megbotoztatta mindazokat, akik fegyvert fogtak, és vasra verettette a 
főkolompost. - A parasztoknak meg kell tanulniuk, hogy nem való a kezükbe 
fegyver. 

A hóhér mellett ülő Gerard valósággal dühöngött. 

Még mindig nem érti, hogy innen nincs kiút. A hűtlenségére nincs 
mentség, ha tehetné, már árkon-bokron túljárna, hogy sohase találjuk meg. 
Nem halaszthatod tovább, hogy megválj tőle, különben a leggyengébb 
pillanatodban szúr majd hátba! - figyelmeztette magát Andreas. 

A zsivány mintha csak megérezte volna, hogy figyelik a lovag felé 
fordult, de ahogy észrevette, hogy az ura nézi, rögvest a föld felé kapta a 
tekintetét. 

Hiányzik belőle a tartás, ami a másik kettőben megvan. Hiába eszesebb, 
mint amazok, hiába bánik jól a vadásztőrrel, sosem lesz megbízható 
embered. 


Harcias kiáltások hallatszottak a szaracénok irányából, és egy csoport 
vált ki a seregből, hogy aztán az arcvonal mentén végigvágtázva újra 
porfelhőbe burkolja a kopjak erdejét. A kiáltozás végül elcsendesedett, és az 
arabok nem adták további jelét egy közelgő támadásnak. 

Talán nem ez a legjobb pillanat, hogy kivégezd - gondolta némi 
öniróniával Andreas, és Gerardtól Lonze felé fordult. 

A szerzeteseknél nevelkedett csatlós úgy ült a domb tetején, mint egy 
elanyátlanodott kölyök. A jobb lábán lassan elállt a vérzés, de a kötés 
mocskos volt a rátapadt homoktól. 

Szerencsétlen! Hiába a nagy testi erő, ha folyton sebesült. Semmire se 
megyek vele, és ha csatára kerül a sor, ő lesz az első, akit eltaposnak a 
lovak. 

- Nézd csak, mondtam, hogy sültbolondok egytől-egyig! - szólította 
meg Andreast Montbard, és a város felé intett a kezével. 

A lovag visszanézett, és két újabb csapatot látott feléjük tartani. 
Amazok együttvéve sem számoltak több embert egy tucatnál, ám a falakon 
lévők úgy üdvözölték őket, mintha csak a felszabadító sereg bukkant volna 
fel a várost körülvevő dombok gerincén. 

- És a főnemesek? - kérdezte Andreas, aztán megvetően a földre köpött. 

- Nem kell már sokat várni rájuk sem. 

- Kíváncsi vagyok, hogy ki lesz az első. 

- Raymond de Saint Gilles - felelte a gróf azonnal. 

Paganis már meg sem lepődött azon, hogy Montbardnak kész válasza 
volt a kérdésére. 

Végül alig valamivel több, mint egy fertályórát kellett várniuk, mire 
Montbard szavai beigazolódtak, és kísérete élén Raymond de Saint Gilles 
feltűnt a város kapujában. Akkorra már közel száz keresztes katona 
várakozott a domb körül, és egymás után érkeztek az újabb és újabb öthat 
fős csoportok. Andreas a szaracénok arcvonalát figyelte, és remélte, hogy 
minél később jön el az a pillanat, amikor Karbuka elérkezetnek látja az időt, 
hogy lerohanja a kereszteseket. 

Raymond de Saint Gilles végül csatlakozott a grófhoz, és ezzel 
hallgatólagosan elismerte, hogy ebben a csatában őt tekinti parancsnokának. 
Montbard ugyan habozás nélkül felajánlotta neki az ereklyét, de a másikban 
volt annyi tartás, hogy ne fogadja el. 

Az arab sereg továbbra sem mozdult. Paganis tartott tőle, hogy a 
nemesi zászlók megjelenésével az atabég elég zsírosnak érzi majd a falatot, 
de a félelmei alaptalannak bizonyultak. A keresztesek Raymond de Saint 


Gilles kíséretével együtt is alig voltak többen, mint ötszázan. 

Még annyi időnk se lenne, hogy eljussunk a falakig - morfondírozott 
Andreas, és különös módon ettől megnyugodott kissé. 

Időközben Montbard megkérte Saint Gillest, hogy a felcserével nézéssé 
meg Lonze combját. A kuruzsló néhány perccel később átkötözte Zaffo 
rögtönzött pólyáját. Andreasnak jól esett a gróf figyelmessége, és 
akaratlanul is összehasonlította Montbardot korábbi mecénásaival. Azoknak 
csak addig volt szükségük rá, míg kihúzták a bajból, s utána már koloncot 
jelentett a számukra. Egyeden katona most már mit sem számított volna, a 
gróf mégis vette a fáradtságot, hogy a csatlós kedvéért szívességet kérjen 
egy nála magasabb rangútól. 

- Szégyellem magam, hogy egy pillanatig is kételkedtem a lándzsa 
erejében! - ismerte el az ősz hajú Raymond de Saint Gilles. - Pedig, ahogy 
megláttam, rögvest tudtam, hogy az nem lehet más rajta, csakis Jézus 
Krisztus vére. 

- Ne vádold magad, nagyúr! Démonok hada vesz körül minket, hogy 
ittlétünk minden pillanatában megkísértsenek. Csakis az igaz hit képes a jó 
úton tartani minket. 

- Imádkoztam az Úrhoz, hogy nyissa meg az elmémet az igazságra, de 
még ahhoz is vak voltam, hogy meglássam a jeleket, amelyekkel kikövezte 
nekem az ösvényt. 

-Vannak, akiknek megadatott a látás, és vannak, akiknek nem. Nekünk, 
vakoknak az a dolgunk, hogy kövessük az Úr szolgáit, bármenynyire nem 
értjük, mi a szándéka a mi Atyánknak. 

- Igazad van, a püspök úr megmondta, hogy ő hisz az ereklyében, és én, 
ha hittem is a szavát, nem voltam elég erős, hogy kövessem azt, amit 
hallok. 

- Adhemar nagyúr jól látta, hogy Pierre atya álma igaz - pontosított a 
másik szavainak jelentésén Montbard. 

-Az érdem tagadhatatlanul Selmóé - értett egyet a gróffal Saint Güles. 

- Úgy látom, készülődnek, nagyúr! - szólalt meg az alvezér 
testőrkapitánya, aztán a férfi hátrafordulva felmérte a kapuig lévő 
távolságot. 

Andreas előbb szemügyre vette a mozgolódó szaracénokat, aztán 
követte a másik pillantását, és csodálkozva állapította meg, hogy az arabok 
egyértelmű megélénkülése ellenére egyre többen tartanak feléjük. A 
muzulmán lovasok a helyüket változtatták, és egyre nagyobb csoportok 
rendeződtek át a tömeg közepéről a szélek felé. Leginkább Damaszkusz 
királyának, Dukaknak a harcosai igyekeztek, és növekvő porfelhőtől kísérve 


Jeruzsálem déli része felé indultak. 

Megpróbálnak bekeríteni? - kérdezte magától Andreas, de nem látta 
értelmét, hogy az arabok megosszák az erőiket. - Akkora fölényben vannak, 
hogy az első nyílzápor után, nem marad senki, aki szembeszálljon velük. 

- Készüljetek! - adta ki a parancsot Saint Gilles a mellette álló 
testőröknek, mire fegyvercsörgés futott végig a keresztesek tömegén. 

Közel ötpercnyi feszült várakozást követően a városfalak irányából 
egetverő üvöltések érkeztek. A bástyákon maradt katonák egy része az öklét 
rázta az ellensége felé, de a nagytöbbség kezét az égnek emelve adott hálát 
az Úrnak. Az őrjöngés első hullámát hangos ima követte, aminek jellegzetes 
hangsúlyai egészen az első sorokban állókig hallatszottak. 

Andreas értetlenül forgolódott a nyeregben, és hol a szaracénok sorait 
takaró homokfelhőt fürkészte, hol a háta mögé nézett, hogy megfejtse mi az 
oka a keresztesek különös viselkedésének. 

- Mi történt? - kérdezte Saint Gilles. 

- A Messiás Lándzsája kinyilvánította hatalmát, nagyúr - felelte ájtatos 
hangon a gróf. 

Az alvezér, akárcsak a többiek semmit sem értett. 

- Az ellenség egy része elvonul, nagyúr - szólalt meg újra Montbard, és 
lehajtott fejjel imára kulcsolta a kezét. 

Az egyszerű katonák között futótűzként terjedt a hír, és a kint lévők 
többsége a városban maradiakhoz hasonlóan eget rengető üdvrivalgásba tört 
ki, majd ahogy lassan megnyugodtak, közös, hálaadó imába kezdtek. 

Andreas nem tudta, mit gondoljon. Ha az ájtatoskodó Montbardra 
nézett, az Úr hitének megcsúfolását látta benne, hiszen a gróf, ha nem is 
mondta ki, de hallgatólagosan elismerte, hogy az ereklye hamisítvány. Ezek 
után már az is szentségtörésnek tetszett a lovag szemében, hogy a grófot ott 
helyben nem sújtja agyon Isten büntetése. Paganis szeretett volna a 
többiekkel együtt hálát adni az Úrnak, amiért szétbomlasztotta az ellenség 
seregét, mégis tisztátalannak érezte még a gondolatát is, hogy együtt 
imádkozzon a gróffal. 

Istenfélő ember imája sosem lehet tisztátalan. Az Úr képes jóvá tenni a 
rosszat, képes arannyá változtatni a sarat, és a sátán teremtményeit a saját 
útjára téríteni - igyekezett megerősíteni magában a hitet, és ahogy 
Montbardra nézett, különös, megmagyarázhatatlan érzés ragadta magával. 

Előbb nem akart hinni a szemének, mert biztos volt benne, hogy a látása 
megcsalja, de ahogy tovább figyelt, kénytelen volt belátni, hogy nem 
tünékeny délibáb zavarta meg. Megrázta a fejét, hogy kitisztítsa a 


rémképektől, ám semmi sem változott. Arnaldus Turre de Montbardot alig 
látható szürkés aura ölelte körül, alig hüvelyknyire a testétől, amely lüktetni 
látszott az ima fennhangon kimondott szavaira. Andreas kénytelen volt 
megkapaszkodni a nyeregkápában, mert a látvány annyira megdöbbentette, 
hogy egy pillanatra megszédült. 

Szólni akart, de a nyelvére béklyót vetett a döbbenet, s mire kellőképp 
magához tért, a jelenség semmivé lett. Andreas körbenézett, hogy találjon 
valakit, aki hozzá hasonlóan láthatta amit ő, aztán rádöbbent, hogy a 
jelenlévők közül egyedül ő nem adott hálát a közös imában. 

Szentségtörés! - ismerte fel, hogy mit tett, és ahogy rémült tekintettel 
körbenézett, a pillantása megakadt a gróf fekete szemein. Tudja! - üvöltötte 
egy hang a fejében, ahogy a mélységes mély pillantás az övébe 
kapcsolódott. 

Andreas küzdött, ám minden erőlködése dacára a gróf tekintete egyre 
közelebb húzta magához, és ő úgy érezte, mindjárt beszippantja a hatalmas 
fekete üregeknek tetsző szempár. 

- Elmentek, nagyuram! - dörrent Zaffo hangja Paganis fülébe, és a vízió 
egyeden szemvillanás alatt véget ért. 

Andreas zavart volt. Emlékképek tucatja villant a szeme előtt, és újra 
látta magát a családi birtokon, azon a napsütötte, álmos nyárvégi délutánon, 
ahogy apjától a kardforgatás művészetét tanulja. 

A Paganisok udvarháza akkoriban alig volt több, mint egy nagyobb 
parasztház. Apja akkoriban fiatal volt még és tetterős. Széles vállait, hordó 
mellkasát, és az öszvérekével vetekedő makacsságát Andreas mind tőle 
örökölte. 

Silvestus de Paganis kiszáradt földeket, lesoványodott parasztokat, és 
vadak nélküli üres erdőket vett át Andreas nagyapjától, aki felesége korai 
halála után sem gyerekével, sem családi birtokával nem törődött. Apa és fia 
még nyomokban sem hasonlított egymásra. Lontenius de Paganis vékony, 
ösztövér ember volt, akit a nemesi családokra jellemző születési átkok 
rendre elértek. Még alig érte el férfikora teljét, de ösztövér alakja már 
megtört, és beteges természete kiütközött rajta. Hogy a belterjességből 
származó újabb testi rendellenességeket kivédje, alacsony sorból való 
egészséges asszonyt választott magának, akinek nemesi származásán túl 
alig volt valamije. Lontenius de Paganis csak addig volt elégedett az új 
asszonnyal, amíg élete delel őjén túllépve rájött, hogy hiába próbál utódot 
nemzeni az erős, egészséges nőnek. Andreas nagyapja azonban nem adta 
fel, és éveken keresztül földjei bevételét kuruzslókra költötte, akik azzal 
hitegették, hogy képesek lesznek visszaadni neki magja erejét. 


Akkortájt a folyókon felhajózó vikingek tartották rettegésben a népet, 
akik keskeny, alacsony merülésű hajóikon képesek voltak egészen a 
szárazföld belsejéig eljutni. Az egész ország félte a hajnali ködből feltűnő, 
vörös szakállú északi óriásokat, akik rendre kijátszották az uralkodó 
nehézkes seregeit. Lontenius Paganis épp távol volt hazulról, amikor 
néhány gyorsjáratú viking hajó lecsapott az uradalomra. Felesége ugyan 
túlélte a támadást, és a közeli erdőben találtak rá a vész elmúltával, de hogy 
milyen árat kellett fizetnie a szabadulásáért, azt sosem árulta el senkinek. 

Az asszony nem egész egy évre a szörnyű tragédiára egészséges 
fiúgyermeknek adott életet. Hogy a kuruzslók módszerei vezettek 
eredményre, eleinte nem volt kétséges az éltes korú férj előtt, ám, ahogy a 
gyermek egyre cseperedett, úgy lett egyre komorabb a családfő. Silvestus 
még nem volt három, amikor anyját különös baleset érte. A szolgák az 
egyik reggel zokogva találták az uradalom fejét felesége megfojtott 
holtteste mellett. A pórok még évek múltán is lidérceket és szellemeket 
emlegettek, ha szóba került a régi történet. Lontenius de Paganis tíz évvel 
élte túl hitvese halálát, és ez az időszak elegendő volt rá, hogy tönkretegye 
mindazt, ami ősei révén rá maradt. 

Silvestus tizenhét évesen vette át az uradalom irányítását, és hamar 
rájött, ha nem akarja, hogy szomszédjai eltöröljék a  Paganisokat 
Franciaország színéről, erőnek erejével kell megvédenie földje határait. 
Kifényesítette az apjától örökölt páncélt, titokban befogadott néhány 
bujdokló zsiványt, és ütőképes csapatot szervezett a soraikból. 

Andreas ebben az időben látta meg a napvilágot, és hamarabb játszott 
fakarddal, ült csikó hátán, minthogy megtanulta volna a család címzetes 
őseinek a nevét. Anyja - nagyanyjához hasonlóan - kisnemesi sorból 
származó asszony volt, aki alig különbözött valamiben az uralmuk alatt élő 
parasztoktól. Amennyire Andreas képes volt visszaemlékezni rá, apja 
szerette a nőt, aki három gyerekkel ajándékozta meg rövid élete során, és 
akit elvitt a gyermekágyi láz, amikor negyedik - hamuszürke arcú, vízfejű 
kislányát - a világra hozta. Az újszülött két héttel később maga is elpusztult, 
és a férfiember magára maradt a három gyerekkel. Apja melléjük vette a 
bábát, aki mind a hármójuk születésénél segédkezett, és néhány év múlva új 
asszonyt hozott a házhoz. Andreas addigra tizenéves múlt, és serkenő bajsza 
mellett az önbizalma is egyre növekedett, ahogy egyre több határ menti 
összecsapást látott közelről. 

Silvestus de Paganis sosem tanulta mástól a háború művészetét, ám az 
élet kegyes volt hozzá, és így megérhette, hogy önmagától értsen alapvető 
igazságokat. A test-test elleni küzdelemben irdatlan erejével pótolta 


képzettségbeli hiányosságait, a harc helyszínének megválasztásánál pedig 
rendszerint a meglepetés erejére apellált. Gyakran csapott le lesből az 
ellenségeire, és idővel jelentős bevételre tett szert az elfogott nemesekért 
kapott váltságdíjból. 

Volt idő, hogy Silvestus hajlott rá, hogy rablólovagként gondoljon 
magára, ám hamarosan rájött, hogy az efféle hírnév kettős élű fegyver, és 
mielőtt még a szomszédjai elég erős párfogókra tettek volna szert, kardját a 
megye érsekének ajánlotta. Hogy erősítse a megtéréséről szóló híreket, 
másodszülött fiát papnak adta, és még ugyanabban az évben - az elmaradt 
tizedek kiegyenlítésére - jelentős adománnyal támogatta az egyházat. Az 
elgondolás bevált, és a Paganisok feje felett gyülekező felhőkből mégsem 
tört ki a vihar. 

Andreas már húsz is elmúlt, amikor megvénült apjától átvette az 
uradalom irányítását. Az öreg még két éven keresztül maradt mellette, és 
segítette tanácsaival, mielőtt egy tél végi hűvös hajnalon nem ébredt fel 
többé. Silvestus de Paganis több embert ölt meg életében, mint amennyi a 
földjén született, több csetepatéban vett részt, mint amennyiről más egész 
életen át hall, mégis ágyban, párnák közt érte utol a vég. Andreas tudta, 
milyen sokat köszönhet neki, és úgy érezte, tartozik annyival az apja 
emlékének, hogy folytatja a munkáját. 

Miután magára maradt, első dolga volt, hogy újra felesküdjön a megye 
érsekének - akinek jobb keze akkoriban már a saját öccse volt -, aztán 
hozzálátott, hogy megerősítse a Paganisok helyzetét az egymással csatározó 
helyi hierarchák között. Apja rablásból maradt vagyonának utolsó 
maradványain vívómestert hozatott az udvarházba, és minden ellenérzése 
dacára nekilátott, hogy pappá lett öccse segítségével elsajátítsa az olvasás 
tudományát. 

Mindaz, amit megtanult a tudós papoktól, csak még inkább 
megerősítette abbéli meggyőződését, hogy az idők nem kedveznek a 
Paganisok felemelkedésének, és ha folytatni akarja apja munkáját, a kardját 
egyenesen a királynak, de legalábbis egy bíborosnak kell felajánlania. Az 
uralkodóhoz vezető út azonban önhitt bárókkal és magukat monarcháknak 
képzelő grófokon keresztül vezetett. A harcos évek során Andreas 
kénytelen volt belátni, hogy menthetetlenül belegabalyodott a főnemesek 
életét átszövő politika bonyolult hálójába, és a nevéhez kötődő híresztelések 
végett sosem nyerheti el egyetlen nagyobb úr kegyét sem. 

- . Legalábbis a damaszkuszi seregek. Az ott Dukak zászlója, s úgy 
tűnik, ő és a hűbéresei elvonulnak - szólalt meg Saint Gilles, ahogy szemeit 
leárnyékolva figyelte az arab sereget. 


- Godefroy de Bouillon megindult a városból! - emelte fel a hangját a 
főnemes testőrkapitánya, és a Két Nővér barbakánja alatti kapura mutatott. 

Andreas csak nehezen tért vissza a révületből. A fejében még mindig 
emlékképek, és rég elfeledettnek hitt érzések kavarogtak. Újra felszínre 
került benne az anyja elvesztésekor érzett hiány, az apja sírja felett érzett 
üresség, és a bosszúnak áldozatul esett legfiatalabb öccse halálakor érzett 
düh. Eszébe jutott a fia Hugó, akit szeretett volna megmenteni attól a 
sorstól, ami neki jutott részül, és akinek olyan gazdagságot akart teremteni 
ezen az idegen földön, amely a valódi urak közé emeli. 

- Zavartnak tűnsz, lovagom - jegyezte meg a gróf, és lovával egészen 
közel léptetett Andreashoz. 

Paganis a nobilisra nézett, és ráébredt, hogy semmit sem nyerhet vele, ha 
összetöri a Montbardról kialakul gyönyörű képet. 

-Nem vagyok, uram, sőt most látok csak tisztán. Minden, amit teszel, az 
Isten nagyobb dicsőségét szolgálja. A sorsom a tiédhez köttetett, ha 
elbuksz, veled együtt pusztulok, ha felemelkedsz, mögötted leszek én is. 

- Látom, megértetted - mondta Montbard, de fürkésző tekintete egy 
pillanatra sem nyugodott. - A pápa teljes bűnbocsánatot ígért nekünk. Azt 
akarta, hogy mindenáron felszabadítsuk az Úr városát. Hiszek benne, hogy 
a cél, amit szolgálok, több az életemnél. 

Andreas az előttük álló sereget figyelte, és ahogy a lassan felbomlottak a 
sorok odaát, rádöbbent, hogy újabb csoda zajlik le a szemei előtt. 

- Ma már nem harcolunk, igaz? - kérdezte, anélkül hogy a gróf felé 
fordult volna. 

- Úgy van, ahogy mondod. A mohamedánok serege széthullik. Az 
emírek jobban tartanak Karbuka hataloméhségétől, mint tőlünk. Az atabég 
magára marad, és mi túl sokan vagyunk még, hogy egymaga győzelemre 
vihetne ezt a csatát. 

-Meg sem próbálja majd. Fél tőle, hogy ha felaprózza az erőit, akkor a 
fajtájabeliek a torkának ugranak, és széttépik, mielőtt visszahúzódhatna a 
várába. 

- Ha a sereg széthull, már semmi sem állhatja utunkat 
Jeruzsálemig. Andreas szemei előtt lassan egy különös vízió képe 
bontakozott ki, 

amelyben a körülötte zajló érthetetlen események egymásutánban a 
helyükre kerültek, és már csak egyetlen kérdése maradt. 

- Mi a célja mindennek? 
- A seregnek be kell vennie Jeruzsálemet. 
- Mi vár ott ránk? 


- Jézus hatalma. Ha megszereztük, olyan úrrá teszlek, hogy királyok 
hajbókolnak majd leszármazottaid előtt. 
- Miért? 
- Az én Uram dicsőségére - felelte Arnaldus Turre de Montbard, és 
Andreasnak az az érzése támadt, hogy a gróf nem a keresztények 
mindenható Istenéről beszél. 


Mark Fleismann értetlenül nézegette a kódex utolsó oldalát, és a 
történet kurtán furcsa befejezését. Tanulmányaiból persze jól ismerte a kor 
történelmét, és tisztában volt vele, hogy az Antiochia falainál elmaradt 
csatát, ahányan megélték, annyiféleképpen magyarázták, ám a 
Bibliographie des croisades egyéni látásmódja még így is kilógott a sorból. 

Keresztény részről elfogadott volt az isteni csoda kihangsúlyozása, 
amely történetben minden esetben kiemelkedő szerepet szántak a Végzet 
Lándzsájának. Egyes krónikások szerint, az ereklye lángokkal és 
villámokkal üldözte el a muzulmánok többszörös túlerőben lévő seregét, míg 
mások megelégedtek a szent tárgy jelenlétével. Noha ez előbbi 
megfogalmazás aligha fedte a valóságot, a különböző történetek közötti 
hasonlatosság legalábbis egy közös forrás meglétét feltételezte. 

Az arab történetírók véleménye még ennyire sem volt egységes. 
Többségük úgy vélte Karbuka nyilvánvaló nagyravágyása, és a sereg 
vezetésében mutatott önfejűsége fokozta addig a kedélyeket, hogy mire a 
sereg elérte Antiochiát, az atabégben az alvezérek már nagyobb 
veszedelmet láttak, mint a rumokban. A krónikások véleménye azonban a 
sereg szétfutásának okát illetően megoszlott. 

Egyesek árulásról beszélnek, és frajn kémeket látnak a történtek mögött, 
míg mások beérték a vezérek közötti ellentétek részletesebb feltárásával. 

A keresztény forrásokra támaszkodó Bibliographie des croisades által 
felvázolt történet azonban még az érthetően önös érdekeiket védő arab 
történetírók feltételezésein is túlmutatott. Mark maga is szkeptikusan 
fogadta a feltételezést, és bizonyos értelemben csalódott volt. 

Bár a Bibliographie des croisades egyrészről nem remélt részletességgel 
tárta elé az Antiochia ostroma után történteket, másfelől azonban a 
gyűjteménynek ezen része Karbuka atabég seregének feloszlásával véget 
ért. Fleismann egyelőre nem tudta, hol folytassa tovább. Amire szüksége lett 
volna, az az előzőhöz hasonló részletes krónika, amely Maarra vagy 
Jeruzsálem ostromát taglalja. Végignézte az előtte lévő három könyvet és 


5, A normann Bajamonte- nak tulajdonított feljegyzések", ,,Le Puy 
püspökének, Adhemarrtak a Szentföldön tett utazásáról a Vatikánnak szóló 
beszámolója" valamint ,,Az ismeretlen Domonkos-rendi laikus testvér 
Jeruzsálem meghódításáról írott levelezésének gyűjteménye? közül a 
legutolsót választotta. 

Bízott benne, hogy az ismeretlen szerzőt nem kötötték gúzsba olyan 
elvárások, amelyeknek az előző két híres személynek világi, avagy egyházi 
okból meg kellett felelnie. 

A levelezés végeredményben egy átirat volt. Valamikor a tizenhatodik 
század derekán keletkezett egy  kódexmásoló  vizsgamunkájának 
eredményeképpen. Mark már csak azért is választotta ezt a gyűjteményt, 
mert érzett némi szimpátiát a kötet készítőjével. 

A levelezéshez vezető nyomot, Dr. Adream Bürke, A templomosok kora 
című munkájában találta, ahol a szerző részletesen taglalta a kor 
társadalmának szokásait, öltözködését, és azokat a viselkedési formákat, 
melyek szerinte az első keresztes hadjárathoz vezettek. Bürke már a 
könyvében is többször megemlíti a Domonkos-rendi levelezését, majd 
kiemelt helyen tünteti fel az irodalomjegyzékében, azzal a megjegyzéssel, 
hogy a pap visszaemlékezései nagy segítségére voltak aprólékos 
részletességükkel. 

Fleismann a tépelődés befejeztével megpróbálta maga elé emelni a 
gumiszalaggal átkötött mappát, de a mozdulat túl ügyetlen, a gyűjtemény 
pedig túl nehéz volt, és a széle kicsúszott a kezéből. Az iratgyűjtő kis híján 
leesett az asztalról, de Marknak még időben sikerült utána nyúlni, és 
megtámasztani a sarkánál. 

Már éppen széthajtani készült a keménykarton fedőlapot, amikor egy 
megsárgult papírcsíkot vett észre a mappa oldalán. Kijjebb húzta a tépett 
szélű cetlit, és elolvasta. ,, Arnaldus Turre de Montbard; 1054-1099június ?" 
állt a papíron. Az írásmód régimódi dőlt betűkből állt, helyenként 
feleslegesnek tűnő sallangokkal, amelyek különleges szépséget kölcsönöztek 
a szavak külalakjának. Fleismann a második világháború idejéből 
emlékezett hasonló írásformára, amikor még mindenki töltőtollal írt. 

Mark úgy érezte, valami fontosra bukkant. Felállt a székéből, és előre 
ment az információhoz, hogy beszéljen a göndör hajú baráttal, de a férfi 
nem volt a helyén. A számítógép monitorán egy képernyő- pihentető 
váltogatta a lélegzetelállítóan szép tájképeket Fleismann néhány pillanatig 
leragadt egy vöröslő naplementében 


hullámlovagló lánynál, aztán ahogy a tengert felváltotta egy fehér felhőkbe 
burkolózott méregzöld hegyhát, letépett egy cetlit az ott lévő írótömbről, és 
fekete filccel ráírt néhány szót. 

,, Kerestelek, találtam egy újabb utalást Arnaldus Turre de Montbardra! 
Mark Fleismann ? - olvasta vissza magában a szavakat, aztán az 
olvasóterem felé indult, és miután kényelmesen elhelyezkedett, felnyitotta az 

iratgyűjtő tetejét. 


1099. JÚNIUS 7. SZENFÖLD, 
JERZSÁLEM 


- Azt hittem, nagyobb - jegyezte meg Gerard, és a mellette állókra 
sandított. 

Andreas végigmérte a rablóból lett szolgát, és elégedetten elvigyorodott. 
A félszemű, orrnélküli, himlőhelyes képű alaknak újabb, még vörös 
gyulladásban lévő vágás csúfította tovább az arcát, ami baloldali 
halántékától egészen az álla aljáig húzódott. Ha a maarrai arab kardja nem 
csúszik meg a keresztes sisakján, a hajlított penge a maradék szemére is 
megvakítja a csatlóst. A Montbardtól kapott vértezet azonban ezúttal 
megmentette a szolga életét. 

Már az anyja se ismerné fel, ha látná - állapította meg magában a lovag, 
és némi elégedettséget érzett a hűtlenségre hajlamos csatlós balsorsa miatt. 

Paganis fejében már többször felmerült a gondolat, hogy megszabadul a 
megbízhatatlan szolgától, de Antiochia óta nagyot fordult a keresztesek 
sorsa, és az új helyzetben, már más lett fontos. 

Karbuka atabég seregének széthullása után nem maradt erő az arab 
világban, amely képes lett volna dacolni a keresztesek hatalmával. A 
keresztények rövid pihenőt követően megindultak Jeruzsálem felé, és a 
főseregről leváló csapatok egyike Antiochia új ura, a normann Bajamonte 
vezetésével körbevette Maarra városát, és mindössze két hét lefolyása alatt 
bevették. A városlakók visszavonultak a fellegvárba, és a vezetőik 
tárgyalásokba kezdtek a keresztesek vezérével. Az öregtorony feladásáért 
cserébe szabad elvonulást kértek, amit Bajamonte fel is ajánlott nekik, ám 
amint a mohamedánok megnyitották a kapukat, a keresztesek rájuk 
rontottak, és egytől-egyig kardélre hányták őket. 

Andreas ott volt, látta a pusztítást, és hiába látott már sok halált, a 
vérengzés megrendítette. A városlakók üldöztetése egy teljes napon át folyt, 
és a számvetők becslései szerint közel tízezer fegyvertelen embert 
koncoltak fel a keresztények. A lovag Raoul de Caen szerzetessel járta az 
utcákat, és elborzadva látta a szabadon gyakorolt kannibalizmus mindenféle 
formáját. Azokban a napokban Paganis közel állt hozzá, hogy 
meghasonuljon mindazzal, amit a kereszténység jelképeiről, álmairól és 
szándékairól gondolt. 

A vérengzésben különös kegyetlenségükkel tűntek ki a tafúrok, akik már 
a város ostroma előtt fennen hangoztatták, hogy ellenségeik csontjából 


akarják kiszívni a velőt. A fanatikus megszállottak esténként hatalmas tüzek 
körül gyűltek össze, és puszta kezükkel marcangolták szét áldozataik húsát. 
Andreas tudta, hogy a szabadcsapatok többsége éhezik, de a helyzet már 
korántsem volt olyan szörnyű, mint Antiochia ostrománál. A lovag hajlott 
rá, hogy belássa: a keresztesek egy része rászokott az emberevésre, és 
élvezetét leli a kannibalizmusban. 

Maarra haláltusája azonban csak az Úr 1099. évének januárjában ért 
véget, amikor a városon több száz fáklyás keresztes rohant végig, és sorra 
egymás után gyújtotta fel a házait. A települést védő falakat addigra porig 
rombolták a hódítók. A Jeruzsálem felé távozó hódítók csak pusztulást és 
füstölgő romokat hagytak maguk után. Az arab világ megrémült, és a 
magukat megvédeni képtelen emírségek egymás után hódoltak meg harc 
nélkül a keresztesek előtt. 

A szíriai nagyvárosokat valósággal sokkolta a félelem, és ha csak nem 
szorították őket sarokba, letettek minden ellenállásról. A keresztény 
táborban egymást érték az ajándékokkal megrakott küldöttségek, akik 
élelemmel, lovakkal és kincsekkel próbálták elnyerni a hódítók jóindulatát. 
A seregben hirtelen lett jólét, ami eleinte békét hozott magával, és az amúgy 
széthúzó alvezérek közötti egységet. 

Ennek ellenére a Maarra közelében lévő Saizar emirátusba a fővezér 
helyett Saint Gilles lovagolt be elsőként, aki Ibn Munkidz szultánt a seregek 
élelmezésére kötelezte, és engedélyeztette, hogy lovakat vásárolhassanak 
maguknak a saizari piacon. A jó minőségű étel, és a régóta hiányolt hátasok 
megszerzése tovább növelte az alvezér tekintélyét Godefroy de 
Bouillonéval szemben. Ezek után a seregvezér kínosan ügyelt rá, hogy ő 
haladjon az élen, és fogadja a hozzá menesztett küldöttségeket. 

Az erősen széttagozódott Szíria meghajolt a hódítók előtt, és egyetlen 
herceg, egyeden kádi sem kockáztatta meg, hogy bármiféle ellenállást 
tanúsítson. Kivételt csupán a gazdag Bukaja-síkság parasztjai jelentettek, 
akik élelmüket, olajukat, és aranyukat összegyűjtve Akradba, a , kurdok 
fellegvárába?" menekülnek, és az ostrom során egy ravasz hadicsellel kis 
híján sikerült fogságba ejteniük Saint Gillest. 

Történt pedig, hogy amikor a keresztesek a fellegvár falára hágtak, a 
parasztok egy rejtett kapun keresztül kiengedték a bent összegyűjtött 
nyájaik egy részét. Az éhes ostromlók rögvest felhagytak a harccal, és a 
megvadult állatok után vetették magukat. A várvédők kivárták, míg a 
keresztesek sorai felbomlanak, aztán merész kirohanást intéztek a fővezéri 
sátor ellen. A jószágokról a fővezér testőrei sem akartak lemaradni, és 
magukra hagyták urukat. Saint Gilles ekképp csak saját erejének, és 


szemfülességének köszönhette, hogy megmenekült az arabok kezéből. 
Másnapra a feldühödött sereg bevette a fellegvárat, amit a keresztesek 
bosszújától rettegő parasztok már az előző éjszaka elhagytak. 

A következő hónapra az erősség a keresztények főhadiszállásává vált, 
akik nekiláttak, hogy megszilárdítsák hatalmukat a környező települések 
felett. Az ajándékokkal és élelemmel megrakott küldöttségek egymás 
sarkában taposva igyekeztek megfizetni életben maradásuk vámját. A 
kincsekkel megrakott küldöttségek sorából is kiemelkedtek Dzsalál el-Mulk 
kádinak, Iripolisz urának ajándékai. A könyvtárairól és gazdagságáról híres 
város ura azonban túl nagy vagyont birtokolt, és a keresztesek kapzsisága 
ezúttal is fölülkerekedett a józanész érvein. 

Bouillon parancsára a sereg február tizennegyedikén ostrom alá vette 
Árkát, a tripoliszi hercegség második legnagyobb városát. A falak azonban 
majd egy hónapon át kitartottak, és a pápai nyomásra sürgetett fővezér 
munkáját félbehagyva kénytelen volt tovább vonulni Jeruzsálem felé. 
Dzsalál el-Mulk kádi éleslátását azonban nem homályosította el a 
győzelem, és a nyilvánvaló kudarc ellenére újra ajándékokkal halmozta el a 
főváros mellett nyugtalanító lassúsággal vonuló keresztesek vezéreit. A 
kincsek mellett vezetőket is küldött, akik a legrövidebb utón kalauzolták el 
a sereget Bejrútba. 

A sorozatos adományoknak köszönhetően a szűkös idők után a sereg 
hirtelen a bőség zavarával küszködött. Andreas ezekben az időkben 
feltöltötte a készleteit, és az Antiochia ostromából származó zsákmány egy 
részéből kijavíttatta a vértezeten esett károkat. Hűbérura közbenjárására a 
csatlósok megtarthatták a láncruháikat, és a seregvezér páncélkovácsai 
foltozták be rajtuk a sérüléseket. 

Paganis vett két új vezetéklovat magának, és mert a pénzéből bőséggel 
futotta, további három öszvért málhásállatnak. A gróftól kapott egy sátrat, 
teljes felszereléssel, és két úri szolgát, hogy az ügyeit intézzék, és rendben 
tartsák a ruhatárát. Amikor Andreas először lépett be a fejedelmi pompával 
berendezett hajdani arab sátorba, úgy érezte, életében nem volt még ilyen 
gazdag. Pedig a kényeztetésnek még koránt sem volt vége. Két új szolgája 
fejedelmi vacsorát tálalt fel neki, és a hosszas nélkülözéstől elvadult lovag 
kis híján betegre zabálta magát az irdatlan mennyiségű főt húsból, 
mártásból és kenyérből. 

- A kelet kulcsa Antiochia. Aki a várost uralja, azé Szíria, akié Szíria, 
azé az út Jeruzsálemig - törte meg a csendet Zaffo. 

Andreas végigmérte a hóhért, és magában kénytelen volt elismerni, hogy 
a pór megállapításai helytállóak. Karbuka lehetett volna az egyetlen, aki 


seregével elegendő erőt képvisel hozzá, hogy útját állja a kereszteseknek, de 
az arab nemzetek és vezetők közötti széthúzás magakadályozta őket abban, 
hogy elsöpörjék a keresztényeket. 

Miután Antiochiánál az atabéget magára hagyták legfőbb szövetségesei, 
a megrettent fővezér fegyverszünetet kért a keresztesektől. Az időközben 
színre lépett Godefroy de Bouillon válaszra sem méltatta a kérést. Ellenben 
elfogadta a gróf által felajánlott ereklyét, és ezzel magához vette a falakon 
kívül gyülekező csapatok irányítását. 

Az atabéghez még hű szaracénok felháborodtak Karbuka gyengeségét 
látva, és egyre többen hagyták magára a tisztségére méltatlan hadvezért. A 
csata végül elmaradt, és a mohamedán sereg egyeden nyíllövés, vagy 
lándzsa elhajítása nélkül elmenekült a keresztesek elől. Bouillon annyira 
meglepődött, hogy cseltől tartva nem indult az ellenség üldözésére, és 
megelégedett azzal, hogy szorult helyzetéből az isteni csodának 
köszönhetően egy csapásra kiszabadult. 

- A falak azért elég magasak - jegyezte meg a lábsérüléséből teljesen 
felgyógyult Lonze. 

Andreast követte a csatlós pillantását, és magában megállapította, hogy 
őt nem is annyira a védelmi gyűrű magassága aggasztja, mint inkább a 
város körüli felperzselt pusztaság. A gróf révén hallomásból tudta, hogy 
Jeruzsálem alig néhány hónapja cserélt gazdát. Al-Afdal, Egyiptom ura, 
látva az Antiochia falainál vereséget szenvedett arab sereg sorsát, átlépte a 
határt, és negyven napos ostromot követően bevette a várost. 

A harc során a falak körüli hegyes, kopár terület halott vidékké 
változott. A források és kutak közelében fekvő állati tetemek mérgezett 
vízről tanúskodtak. A teljes erejéből tűző júniusi napfényben a kietlen 
vidéket csak itt-ott tarkító olajfák között nehéz élet ígérkezett az 
ostromlóknak. Megmunkálható törzsek hiányában lehetetlenség volt 
ostromgépeket építeni, és mert Andreas többet sejtett az antiochiai csoda 
mibenlétéről, mint a keresztesek többsége, képtelen volt hinni benne, hogy 
a szent város falai maguktól ledőlnek előttük. 

A hódítók a várostól távoli dombtetőn, nem messze Sámuel próféta 
mecsetjétől verték le a táborukat, és ahelyett, hogy sáncokat emeltek volna 
a saját védelmükre, ellátogattak Sion-hegyére, és beszéltek az ott élő 
remetével. A tábor védelmének kiépítését a keresztesek többsége ezek után 
teljesen feleslegesnek ítélte, és még Godefroy de Bouillon is hajlott rá, hogy 
beálljon a rohamozók soraiba. 

- Az egyiptomiak megfontolt harcosok. Elzavarták a keresztényeket a 
városból, felhalmozták az élelmet a környékről - ismételte el Andreas 


ugyanazt, amit tegnap este hallott a gróftól. 

Antiochia ostroma óta Paganis hűbérurának viselkedése gyökeresen 
megváltozott. A férfi felszabadultabbnak tűnt, és munka helyett 
figyelmességek egész sorával halmozta el Andreast. A lovag kezdetben nem 
tudta mire vélni mindezt, ám éppen elég ideje élt nála nagyobb urak 
szolgálatában, hogy tudja, a hatalmasok soha semmit sem adnak ingyen. A 
gróf azonban, úgy tűnt, ráér behajtani a tartozását, mert igencsak hosszú 
pórázra engedte vazallusát, és olykor napokig felé sem nézett. 

Maarra ostrománál vált vállnak vetve harcoltak, ám a fosztogatás idejére 
szétváltak útjaik, és amikor a főnemes újra előbukkant, Andreas válltól 
könyékig húzódó mély sebet látott a gróf karján. A főúr mozdítani sem 
tudta a kezét, ám amikor a lovag a részletek felől kérdezte, a nemes egy 
rejtélyes balesetre hivatkozott. Paganis éppen eléggé ismerte a sebeket, 
hogy tudja, a nobilis bal karja néhány napon belül üszkösödni kezd majd, és 
ha meg akarják menteni a gróf életét, le kell vágniuk, mielőtt a rothadás 
továbbterjedne. A férfi azonban csak nevetett Andreas arcát látva, és csodák 
csodája, két nap múlva, ha óvatosan is, de már tudta mozgatni a karját. 

- A mi urunk Jézus Krisztus megmentette a nagyúr életét - vélekedett 
Paganis gyóntatója, és a lovag maga is hajlamos volt hinni benne, hogy 
isteni beavatkozás történt. 

A gróf úgy tett, mintha semmi sem történt volna, és hihetetlenül gyors 
felépülése után ott folytatta, ahol korábban abbahagyta. Az Antiochiánál 
történtek után Godefroy de Bouillon még inkább bizalmába fogadta a 
tanácsost, és jobbára minden döntését megbeszélte vele. Amennyire 
Andreas tudta, a gróf megpróbálta lebeszélni a fővezért mindenféle 
kitérőről, és arra bíztatta, hogy mihamarabb foglalják el Jeruzsálemet. A 
sikertelen árkai próbálkozás után, amely több száz keresztes szükségtelen 
halálát hozta, Bouillon végül felhagyott a merész tervekkel, és egyenesen az 
Úr városa felé indult. 

- Hiába erősek azok a falak, Isten akaratának nem állhatnak ellen! 

Ha elég erős a hitünk, a kövek maguktól omlanak le előttünk! - 
mondta fanatizmustól fűtött hangon Lonze. 

- Talán csak nem jártál te is a Sion-hegyen? - kérdezte Gerard maró 
gúnnyal. 

Maga Godefroy de Bouillon is ott volt! - felelte a csatlós. - Kár, hogy 
Adhemar nagyúr már nem érhette meg ezt a napot. 

- Ha le Puy püspöke tegnap velünk van, ma nem vágna neki senki az 
ostromnak létrák, hajítógépek és tornyok nélkül - szólalt 
meg Andreas, és dühösen figyelte a megszeppent Lonzét. 


Kár, hogy elvitte a vérhas! - értett egyet a lovaggal Gerard. 

Hírlik, hogy mielőtt megmutatkozott volna rajta a fene, 
összeszólalkozott Montbard nagyúrral - kapcsolódott a beszélgetéshez 
Zaffo. 

Tudom - felelte Paganis, és bosszúsan fújt egyet. 

Gerard nem vette észre a lovag hangulatváltozását, és tovább feszegette 
a témát. 

- Híre ment, hogy a gróf átkozta meg, és azért fogott rajta a vérhas. Mi 
tagadás, néha még nekem is elég ránéznem, és máris borsózik tőle a hátam. 
] 

Zaffo szemlátomást kapott a szón, és ott folytatta, ahol a másik 
abbahagyta. 

- Hallottam én is. A papok már a kiátkozását fontolgatták, amikor Pierre 
atya, az antiochiai látó szót emelt mellette. Ha ő nem védi az uraságot olyan 
vehemensen, lehet, hogy Godefroy de Bouillon akarata is kevés lett volna a 
klérussal szemben. 

- Az már szent igaz. Ha papság a kitagadás mellett dönt, nincs az a világi 
erő, ami megmenthetné az embert az örök kárhozattól - kotyogott közbe 
Lonze. 

- És a lincseléstől - tette hozzá Gerard, és a végtelenül ronda arcon 
gonosz grimasz futott végig. 

- Andreas érezte, hogy a fejét a vér, és képtelen tovább fékezni a dühét. 

- Elég legyen! - csattant fel, mire a három csadós abban a minutumban 
elhallgatott. - Nézzetek magatokra ostobák! Kinek a ruháit viselitek? Kinek 
a fegyverét forgatjátok, kinek a lován ültök? Ha Montbard grófja elbukik, 
mi mind vele együtt megyünk a pokolra! 

A szolgák megrettenve hallgattak, egyedül Lonzén látszott, hogy lenne 
még mondanivalója. A nagydarab férfira rájárt a rúd, és a halállal való 
mindennapos szembenézés még közelebb hozta a hithez, tovább erősítve 
benne a vallási fanatizmust. Andreas sejtette, hogyha nem parancsolja meg 
a csatlósainak, hogy nem vehetnek részt a ma reggeli rohamban, akkor a 
szolga az első sorokban rohant volna, hogy Jeruzsálem falaira hágjon, és 
létrák, ostromgépek nélkül halálra kaszaboltassa magát. 

- Ha a gróf úr mellett akarunk állni, akkor részt kell vennünk ebben a 
csatában uram, mert bizton tudom, hogy a mai napon örökre eldől 
Jeruzsálem sorsa! - törtek ki a szavak Lonzéból, és látszott a férfin, hogy 
bűnnek érezte volna, ha elhallgatja, ami kikívánkozott belőle. 

- Miről beszélsz, ostoba? 
- Ha az Úr velünk van, ki van ellenünk? Álmot láttam tegnap este! A 


Szent Város felé rohantam a kezemben lángoló karddal. Pogányok sokasága 
állta el előlem az utat, de hitem megvédett, és érinthetetlen voltam nekik. A 
falak ledőltek előttem, a kapu megnyíltak a jöttömre, és szent tűz borította 
el az utcákat, perzselte fel mind egy szálig a szaracénokat. 

- Magad mondtad, hogy álom volt. 

- A hit hegyeket mozgat és csatákat dönt el egyeden karcsapás nélkül. 
Ha a Végzet Lándzsája képes volt elkergetni a szaracénokat Antiochiánál, 
miért ne rombolhatná le azokat a falakat? - folytatta Lonze, bár látszott 
rajta, hogy tart ura válaszától. 

- Azt hiszed, mert hitbeli kérdésekről van szó, már ellent mondhatsz 
nekem?! - förmedt rá a csatlósra Andreas, és elégedetten látta, hogyan fakul 
meg a tűz a férfi szemében. - Ostoba paraszt vagy, és az is maradsz. Honnan 
veszed a bátorságot, hogy beleszólj az urak dolgába? Tudhatnád, hogy Isten 
akaratából születtél alantas jószágnak, ha az Úr másként akarja, hát 
nemesnek teremt. 

Lonze lehajtotta a fejét; a lova lába előtti köveket bámulta. Túl magas 
neki a ló, túl sok embert lát maga alatt, és könnyen elfelejti, hogy hol a 
helye - gondolta magában Andreas. 

A lovag bosszúsan meglökte sarkával a mén oldalát, mire az állat 
megriadt, és kapkodó léptekkel indult felfelé a Sion-hegyre vezető kaptatón. 
A szolgák a nyomába eredtek, és a lószerszámok csörgésén túl csak a 
kabócák reszelős zizegése hallatszott. Mire elérték a hegytetőt, a keresztes 
tábor szélén már összegyűlt a seregnek az a része, amely elég hitet érzett 
magában ahhoz, hogy Jeruzsálem falai maguktól ledőljenek előttük. Sem 
Godefroy de Bouillon, sem a gróf nem volt közöttük, bár a seregvezér 
engedélyezte, hogy a fanatikusok megpróbálják egyetlen rohammal bevenni 
a Szent Várost. 

Szokásával ellentétben tegnap este hűbérura meglátogatta Paganist a 
sátrában. Andreas saját székét engedte át a vendégének. 

- A csatlósaid közül egyik sem vehet részt a holnapi ostromban - kezdett 
bele a mondandójába a nobilis. 

-Akaratod szerint - felelte Andreas, noha kíváncsi lett volna az okokra. 

- A szabadcsapatok nagy részének fogalma sincs, mi folyik körülöttük. 
Ők azt hiszik, a mi Urunk, Jézus Krisztus szülőföldjén járnak, ahol egyik 
csoda a másik után esik meg velük. Nem értik meg az ostobák, hogy előbb 
szolgálni kell az Urat, hogy aztán ő megáldhassa a munkánk gyümölcsét. 
Holnap nagy veszteséget szenvednek a mieink, és én nem állíthatom meg 
őket. Szükségem van rátok, meg kell őrizned az embereid épségét, amíg 
Jeruzsálem elesik. A mi dolgunk csak akkor kezdődik, ha már bejutottunk a 


városba. 

-Nem értelek uram. A pápa a célja Krisztus szülőhelyének 
visszaszerzése. 

A gróf arcán nemszeretem fintor futott keresztül. Egy ideig csendben 
méregette Andreast, aztán amikor megszólalt, lassan és körültekintően 
beszélt, mint aki attól tart megijesztheti a másikat. 

- A pápa nem sokat nyer azon, ha mi elfoglaljuk Jeruzsálemet, és de 
Bouillont megteszi magát királynak. Mióta a normann Bajamonte megtette 
magát királynak Antiochiában, mindenki tisztában van vele odahaza, hogy a 
keresztes sereg irányíthatatlanná vált. II. Orbán kiváló elme - egy ilyen tény 
bizonyára nem kerüli el a figyelmét. 

- De akkor is keresztények uralják majd a várost, és örökre kiűzzük a 
pogányokat. 

- Erkölcsileg persze az egyházfőé lesz a siker, de vannak dolgok, amik 
olykor fontosabbak a látszatnál. 

- Hagyd a rébuszokat, tudod, hogy nem sokra megyek velük! - 
igyekezett tiszta vizet önteni a pohárba Paganis. 

-Vannak másfajta kincsek is odabent, mint az arabok aranya. 

- Jézus Keresztfája? 

- Vagy a lepel, amibe a Megváltó testét burkolták mielőtt feltámadt. 

- A kegytárgyak és ereklyék az egyházat illetik - mondta a vállát 
vonogatva Andreas, és nem értette, mit akar a másik. Egy hozzá hasonló 
harcos semmire se ment volna az efféle értékekkel. 

-Vannak, akik ezt másként gondolják. 

-Megpróbálják elrabolni az egyház szolgái elől? Minek? 

- Mert azt hiszik, a saját hasznukra tudják fordítani az isteni csoda 
közelségét - felelte a gróf, és fürkésző pillantást vetett a másikra. 

Andreas serleget vett a kezébe, és nagyot kortyolt a benne lévő borból. 
Úgy érezte, túl sok mindent hallott most egyszerre, és időre van szüksége, 
hogy megeméssze a hallottakat. 

- Tehát igaz a hír, hogy létrák nélkül rohanják meg a falakat? - váltott 
témát hirtelen a lovag. 

-Akadtak köztük olyanok, akik a reggelt sem akarták megvárni. 

-Azt hiszik, ahogy Karbuka serege megfutott előlük, úgy a kövek is 
megrettennek a láttukra? 

- Hisznek az őrült remetének, mert hinni akarnak. Hiába mondtam de 
Bouillonnak, hogy tartsa vissza őket, a papok a roham mellett vannak. A 
tömeg újabb isteni csodát vár, és a klérus Adhemar nélkül is készen áll rá, 
hogy a vágóhídra hajtsa a barmokat. 


-Ha az atabég nem fut meg előlük, talán holnap sem várnának csodát. 

A gróf csodálkozva nézett Paganisra, mint aki nem várt ehhez hasonló 
szavakat a megtermett ember szájából. 

- Ha Moszul ura nem futamodik meg, most már nem lenne miért 
aggódnunk - felelte, és Andreas rádöbbent, hogy a férfinek mennyire igaza 
van. - Az ostobák egy része talán meghál a holnapi ostromban, de a többség 
tovább él. 

A Sion-hegy tetejéről kiváló kilátás nyílt Jeruzsálem városára. A 
hosszan elnyúló falakat több helyen friss javítások nyomai tarkították. A 
bástyákat szemmel láthatólag megerősítették, és kihajló védműveket 
építettek a tetejükre, hogy onnan lőjék a falat megmászó keresztényeket. A 
város építményei közül messze kiemelkedett a Dávid torony, ahonnan a 
védők az egész környéket beláthatták. 

Andreas felismerte városban Salamon templomát, a dombot, ahol 
megfeszítették a Megváltót, és a stáció különböző pontjait, ahol a Fiú a 
végóráit élte. Paganison kábulat vett erőt, ahogy mindaz, amiről eddig csak 
a Könyvben olvasott, hirtelen megelevenedett a szeme előtt, és valósággá 
vált. Hasonló volt ahhoz az érzéshez, amikor a Végzet Lándzsáján meglátta 
Krisztus vérét. Az épületek, az utcák, a hegyek és dombok, mind ugyanott 
voltak, ahol olvasmánya alapján elképzelte őket, és annak ellenére, hogy 
még sosem járt itt, úgy érezte, mintha ismerős földön járna. 

- A Megváltó itt lépkedett ezen a földön - szűrte a szót a fogai között 
Lonze. - Talán éppen itt állt, ezen a helyen. 

Andreas elrebegett egy gyors imát, aztán akarva-akaratlanul is 
körülnézett, mintha csak arra várna, hogy a Megváltó tanítványai 
kíséretében kilép valamelyik olajfa mögül. A lovag megérzett valamit abból 
a fanatizmusból, ami arra sarkalta a kereszteseket, hogy ostromfegyverek 
nélkül, pusztán a hit erejében bízva nekirontsanak a masszív kőfalaknak, ám 
elég volt a bástyák tetején várakozó íjászokra és harcosokra néznie, hogy 
azonnal kijózanodjék. 

A keresztesek közel másfél mérföldnyire sorakoztak fel a városfalaktól. 
A sorokban többségével a szabadcsapatokhoz tartozó katonák álltak, akik a 
rohamtól nemcsak a Szent Város bevételének dicsőségét várták, de 
Jeruzsálem előkelő negyedeinek szabad felprédálását is. 

A szent éneket Pierre atya, az antiochiai látó kezdte, majd a dallamot 
sorban átvették tőle a harcosok közt álló szerzetesek, és nemsokára az egész 
környék zengett a papok kórusától. A sereg imára készülődött. A 
gyalogosok letérdeltek a kövekre, és összekulcsolt kézzel adtak hálát az 
Úrnak, amiért eljuttatta őket a Szent Város faláig. Az ezt követő misét 


Pierre atya celebrálta, a klérus hathatós segítségével. Az áldást egyszerre 
több száz pap osztotta, végig az arcvonal mentén, ám a számuk még így is 
kevésnek bizonyult. 

Helyenként embertelen üvöltések hallatszottak, és a sorokból kilépő 
katonák fegyverükkel fenyegették meg a város falain álló védőket. A hitbéli 
őrület határán állók közül is kiemelkedtek a vallási fanatikusokból álló 
tafúrok, akik a testükre tekert láncokat rázva üvöltöttek, és láthatólag alig 
bírták kivárni a mise végét. 

A rohamra végül a normann Bajamonte adta meg a jelet, aki már 
Szíriában is híres volt eltökéltségéről és tényeket figyelmen kívül hagyó 
hadvezéri habitusáról. A csatára hívó kürtjeleket harsány diadalüvöltés 
fogadta. A sorok szinte azonnal felbomlottak, és a rohamozók egymást 
megelőzve száguldottak a falak felé. Az élre a tafúrok álltak, akik az 
óvatosan lavírozó lovasokat megelőzve, eszement üvöltéssel zúdultak le a 
domboldalról, és száguldottak a masszív kőfalak felé. 

A hegytetőn álló Andreasnak nem mindennapi látványban volt része. A 
keresztesek, akár a hangyák áradata, özönöltek a környező dombok 
folytatásaként emelt falak felé, és úgy tűnt, nincs olyan erő a világon, amely 
képes lenne megállítani őket. Az arcvonal középen megnyúlt, kúpszerűen 
kiterebélyesedett, és a keresztények, mintha csak egy hatalmas élő faltörő 
kos lenne, felsorakoztak mögé. 

- Ha bejutnak, elragadnak minden zsákmányt - szólalt meg Gerard, és 
megvetően köpött a rohamozók felé. 

Andreast kijózanítólag érte a csatlós kijelentése, és mindaz, amit látott, 
hirtelen a viszályára fordult benne. Már nem egy gigantikus faltörő kost 
látott a rohamozó keresztesekben, hanem a tűz felé menetelő hangyákat, 
amelyek valamiféle ismeretlen parancsnak engedelmeskedve egytől egyig 
hamuvá perzselődnek majd a lángok között. 

- Nem jutnak be - mondta határozottan, és a hátasát megnógatva a 
hegyorom széléig léptetett, hogy jobban lásson. 

Védők nyílzáporral köszöntötték az ostromlókat. Az egyszerre levegőbe 
emelkedő számtalan lövedék árnyékba vonta az alattuk lévő támadókat. 
Ahogy a vesszők felhője lecsapott az ostromtornyok védelme nélkül 
rohamozó keresztesekre, iszonyatos pusztítást vitt végbe közöttük. Egész 
sorok tűntek el az embertengerben, és hatalmas kiterjedésű területen földön 
fekvő haldoklókkal és halottakkal teli horpadásokat hagytak maguk után, 
amiket aztán újra elárasztottak a kidőltek mögött érkező keresztények. 

Háromszor egymás után borult sötétbe az ég a támadók feje felett, mire a 
tafúrok vezette első sorok elérték a rendíthetetlenül álló falakat. A 


fanatikusok ugyan rögvest felkapaszkodtak a kövekre, ám a roham 
lendülete megtört, és a keresztesek egymást akadályozva tolongtak az 
íjászok lőtávolságán belül. A gyilokjárók tetejéről biztos kezű szudáni-ak 
szórták a halált a megzavarodott támadókra, akik jobb híján elesett társaik 
holteste alá bújva próbálták elkerülni az acélhegyű vesszőket. A tafúrokra 
hatalmas üstökből forró szurkot zúdítottak a védők, és a fanatikusok 
megpörkölődött fekete bogarakként hullottak alá. 

Amikor a támadók lendülete megtört, az arabok égő agyagedényeket 
hajítottak a keresztesek közé. Amint a törékeny anyag a sziklákra érve 
engedett, lángfelhő csapott a magasba, és nehezen oltható tüzet lobbantott 
maga körül. Az elevenen égő ostromlók üvöltése túlharsogta a harci zajt, és 
a fennhangon éneklő papok kórusát. 

Ahogy a megrekedt tömeg tovább gyűlt a város előtt, olthatatlan 
görögtűzzel égő nyílvesszők emelkedtek a levegőbe, és valamivel több, 
mint százlépésnyire a terméskövek szélétől mérföldnyi hosszú lángoszlopot 
lobbantottak lángra. Az ostromlók megrettentek, a kezdeti lelkesedés 
semmivé olvadt, és az egyre másra felharsanó fájdalmas üvöltések lassan 
elnyomtak minden más hangot. A sorok a tüzes folyosó mindkét oldalán 
végleg felbomlottak, s míg a szerencsések fejvesztve menekültek a 
keresztesek tábora felé, addig a lángoló katlanba szorultak őrjöngve, tíz 
körömmel kaparták a terméskövekből épített falakat, és sorra hullottak el a 
fejük fölül érkezők nyílvesszők nyomán. Néhányan térdre estek, és 
imádkozva kérték az Urat, hogy könyörüljön rajtuk, aztán mogyorófától 
átjárt torokkal zuhantak a haldoklók közé. 

Akadtak néhányan, akik a lángokon áttörve próbáltak visszajutni a 
táborba. A szerencsések a tűzfolyosóban ragadtak, és hamuvá perzselődtek 
az iszonyú hőségben. Voltak azonban olyanok, akik élő fáklyaként érték el a 
másik oldalt, hogy aztán néhány lépés után összerogyva iszonyatos kínok 
között szenvedjenek ki. A szudániak többsége felhagyott a lángok közé 
szorultak lemészárlásával, és a még életben lévőket a tűz gondjaira bízták. 

- Talán nem volt elég erős a hitük - törte meg a döbbent csendet 
Andreas, és a dermedten bámuló Lonzéra nézett. 

A csatlósok mintha révületből ébredtek volna, csak nehezen tudták 
elszakítani a pillantásukat a lángoktól. A legkevésbé Zaffót viselte meg a 
látvány, aki már épp elég embert látott megégni. Gerard zavartan pislogott, 
és kerülte a lovag tekintetét, Lonze pedig értetlenül bámult maga elé, mint 
aki nem képes felfogni, amit lát. 

- Szurokkal locsolták fel a mezőt - törte meg a csendet Zaffo egy perccel 
később. 


-Az ostobák átrohantak rajta anélkül, hogy észrevették volna - mondta 
Gerard, de érződött hangján, hogy a kemény szavak ellenére mélyen 
megrendítette a társai halála. 

-A grófnak köszönhetitek az életeteket - mondta Andreas rosszkedvűen, 
és visszafordította a lovát a keresztes tábor felé. 


- Mark Fleismann ? 

Az egyetemi hallgató felette álló negyvenes évei közepén járó alak a feje 
tetején teljesen kopasz volt. A férfi ugyanolyan reverendát viselt, mint az 
információban dolgozó barát. Az orrán vékony aranykeretes szemüveget 
hordott, mély lágy baritonja nyugtatókig hatott a fiúra. 

- Igen, az vagyok. 

- A nevem Albert Irsham, én vezetem az intézményt. Ön érdeklődött egy 
bizonyos Arnaldus Turre de Montbard után? - tette fel a kérdést a barát, és 
a nevet a kezében lévő cetliről olvasta fel. 

- Igen, én voltam az, csak nincs valami baj? 

- A legkevésbé sem, mindössze azt szeretném megtudni, hol találkozott 
ezzel a névvel? - közölte egy megnyugtató mosoly kíséretében Irsham. - 
Persze, csak ha nem titok - tette hozzá nevetve. 

- Egyáltalán - felelte Mark a fejét rázva, és az asztalán fekvő 
Bibliographie des croisades-re mutatott. - A tizenkettedik fejezetben 
olvastam róla, Antiochia ostrománál, pontosabban a város végnapjait leíró 
résznél. 

A barát arcán csodálkozás futott végig, aztán áthajolt Mark felett, és 
anélkül, hogy elnézést kért volna, a kezébe vette a könyvet. Visszalépett 
néhányat, aztán fellapozta a kódexet. Fleismann várt néhány pillanatig 
hogy a másik hátha mond valamit, de a férfi nem méltatta a figyelmére. 
Mark majd egy egész percen át ült zavartan a munkaasztalnál, majd hogy 
szabaduljon a kellemetlen szituációból, halkan krákogni kezdett. A 
szerzetesfelnézett a kódexből, és elnézést kérőn elmosolyodott. 

- Bocsásson meg, igazán sajnálom! 

- Semmi gond, csak szerettem volna folytatni a munkát. 

- Igen, igen, már fél öt, tudom, ilyenkor már mindenki sietne. 

- Már fél öt? - kérdezte döbbenten Mark, és az órájára nézett, mert nem 
akart hinni a fülének. - Hihetetlen, reggel óta itt ülök, de még csak meg sem 
éheztem - szólalt meg újra, amikor rájött, hogy a szerzetesnek igaza van. 

- Gondolom, a bőséges szellemi táplálék kielégítette az étvágyát - ütött 


meg még inkább baráti hangnemet az intézet vezetője, és Mark annak 
ellenére, hogy semmi őszinteséget sem talált a férfi gesztusában, 
kényszeredetten elmosolyodott. 

- Valahogy úgy. Meddig vannak nyitva? 

- Az olvasóvendégeknek általában öt előtt el kell hagyniuk az épületet, 
de önnel szívesen teszünk kivételt. 

Fleismann nem értette, mi oka lehet a másiknak a kivételezésre, és 
mostanában túl sokszor olvasott az újságokban homoszexuális papokról, 
akik gyermekeket rontottak meg, hogy megilletődjön. 

- Ez igazán kedves...- szólalt meg, de az igazgató közbevágott. 

- Ha most azon gondolkodik fiatal barátom, hogy vajon miért vagyok 
ilyen nagylelkű, a válasz egyszerű. Croise apátság két perccel ezelőttől 
máris egyik újkori felfedezőjeként tartja önt számon - mondta Irsham, és 
Fleismann felé mutatta a kezében lévő könyv tizenkettedik fejezetét. - A 
Bibliographie des croisades-ből három példányunk van. Kettőt olvasótermi 
használatra, egy harmadik pedig a levéltárban biztonsági okokból. Mióta 
megjelent a modern változat, a Bibliographie des croisades iránt kicsi az 
érdeklődés, ezért a két olvasótermi példány már évtizedek óta bőségesen 
elegendő az érdeklődés kielégítésére. Ezért is lehetséges, hogy a 
világháború óta most először kellett restaurátorhoz vinnünk az egyiket. 
Ezért kerülhetett most ez magához. 

- Nem értem - vallotta be Mark. 

- Ez a kódex más, mint a másik kettő. Talán a másoló végzett alaposabb 
munkát, talán a másik kettő csak szimplán hiányos, ám egyedül ez említi 
Arnaldus Turre de  Montbard grófot, mint Antiochia ostromának 
résztvevőjét. 

Mark belegondolt a felfedezés lehetséges következményeibe, és rájött, 
hogy ezzel a felismeréssel csak tovább szaporíthatják az antiochiai csodáról 
szóló elméletek már amúgy is gazdag gyűjteményét. 

- Számít ez bármit is? - kérdezte elmélázva, és csak most érezte meg, 
hogy az egész napos olvasás mennyire kifárasztotta. 

- Azt majd a történészek eldöntik - felelte a csuhás, és vállat vont. - 
Nekünk az a dolgunk, hogy tájékoztassuk őket. Egyébként olvasott benne 
valami érdekeset? 

- Érdekeset mindenképpen, ám nem vagyok biztos benne, hogy hiteles a 
történet. Egészen egyéni és újszerű megközelítésben látja az Antiochiánál 
történteket, és ezt a bizonyos Arnaldus Turre de Montbard grófot helyezi az 


események központjába, mintha csak Karbuka megfu-tása az ő érdeme 
lenne. 

- Arnaldus Turre de Montbard - mondta ki a nevet az igazgató, mintha 
csak ízlelgetné a szájában a szavakat. - Még sosem hallottam róla. Mondja 
! csak, ugye maga hagyta azt az üzenetet az információn? 

- Tessék? 

- Valaki hagyott egy cetlit az információs pulton, hogy talált valami 
újabb feljegyzést ezzel a Montbarddal kapcsolatban, és hajói emlékeszem a 
maga nevét olvastam rajta. 

- Ja persze! - kapott észbe Mark. - Igen, én voltam, de ez a feljegyzés 
még annyit sem bizonyít, mint amit a kódexben olvastam - tette hozzá, és 
nekilátott, hogy megkeresse a cetlit, amit a Domonkos- rendi barát 
levelezésének iratgyűjtőjében talált. - Csak egy papír fecni az egész, ami 
kicsúszott a mappa oldalából - motyogta, ahogy elmerült a kutatásban. 

-  ,Az ismeretlen  Domonkos-rendi laikus testvér Jeruzsálem 
fekvő gyűjtemény címét Irsham, miután a diák engedélye nélkül becsukta 
azt. - Érdekes - tette hozzá elbambulva. 

- Micsoda? - kérdezte Fleismann értetlenül. 

- Csak hallomásból tudom, hogy még a világháború után nem sokkal, 
járt itt egy svéd kutató, valami Jörgensen. A keresztes háborúk hajnaláról 
akart összeállítani egy értekezést. A korabeli újságcikkek szerint egy 
átdolgozott éjszaka után holtan találták a munkaasztalára borulva. A 
boncorvos szerint szívinfarktus végzett vele, ami felettébb ritka a svédeknél. 
Az újságírók akkoriban mindenfélét megjelentettek Jörgensen kutatásaival 
kapcsolatban, és rengeteg teória látott napvilágot arról, hogy vajon mi 
hozhatta ennyire izgalomba a professzort. Persze valójában senki sem 
tudott semmit. 

- - És miért mondta az előbb, hogy a történelem ismétli önmagát? 

- A professzor testét erre a gyűjteményre borulva találták meg. Ha jól 
emlékszem, a kolostor apátjának minden tekintélyét latba kellett vetnie, 
hogy a rendőrség ne foglalja le a Domonkos-rendi levelezéseit. Nem mintha 
bármi is kiderülhetett volna belőle. Aligha hinném, hogy egy rendőrnek, 
megfelelő alapismeretek nélkül jelent valamit egy ilyen speciális írásmű. 

- Ez volt az? - kérdezte Mark, és ahogy az előtte fekvő mappát figyelte, a 
fekete borítón, hirtelen különös alakú foltokat keltett életre a fantáziája. 

- A Domonkos-rendi levelezéséből csak ez az egy példány létezik, és 


persze egy biztonsági másolat. Annak idején jó néhányan átnézték az írást, 
de senki sem talált benne semmit, ami izgalomra adott volna okot. 

- Maga olvasta? 

- Valamikor régen, de már nem sok mindenre emlékszem belőle. Annyi 
mintha rémlene, hogy említést nyer benne a templomos lovagrend 
alapítójának apja. 

- Igen, olyannyira, hogy a krónikás valószínűleg egészen közeli 
ismeretségben lehetett vele. 

- A keresztény egyház hatalmának kiteljesedése után az írott emlékek a 
másolóknak, és a művelt, világlátott szerzeteseknek köszönhetően 
megsokasodtak. Emellett mind ismerjük a millenniumot megelőző és azt 
követő évszázadok zavaros viszonyait, és nem kell messzire mennünk, hogy 
belássuk, keletkeztek olyan írások, amelyek bizonyos pápai érdekek 
alátámasztására születtek. Ennek ellenére ne feledje fiatal barátom, hogy 
ezek az emlékek éppúgy lehetnek igazak, mint amennyire hamisak. Az ön 
feladata, hogy megrostálja mindazt, amit olvas, és a korpa közül kiemelje a 
tiszta búzát. 

Mark hirtelen nem tudta, hogy mit feleljen erre az intelemre. 

Majd igyekszem - mondta végül kényszeredetten, és szerette volna, ha 
végre véget ér a beszélgetés. 

Szóval? - kérdezte az igazgató, és aranykeretes szemüvege mögül 
kíváncsian nézte a diákot. 

Fleismannak fogalma sem volt róla, hogy mit vajon mit vár tőle az apát. 

- Elnézést! - mondta értetlenül. 

Akar maradni? - segítette ki Irsham. Mark maga sem tudta mit szeretne. 

Jó lenne, de egész nap alig ettem valamit. 

- Ha beéri vele, küldetek fel vacsorát a konyháról. Igaz, mi csak 
egyszerű ételeket fogyasztunk, de ha valaki nem különösebben finnyás, 
annak általában megteszi. 

Fleismann úgy érezte, csapdába szorították. Ha most visszautasítaná az 
apát felajánlását, azzal egyrészt elismerné, hogy ő a finnyásak 
kategóriájába tartozik, másrészt, lefitymálná a barátok vacsoráját. 

- Köszönöm, igazán kedves! - mondta végül, és beleegyezően bólintott. 

- Akkor maradjon csak nyugodtan, majd én szólok a konyhásoknak. Ha 
újabb könyvekre lenne szüksége, menjen csak nyugodtan az információs 
pulthoz, mindig tartunk éjszakai ügyeletet azoknak, akik tovább maradnak. 

Mark biccentett, hogy megértette, aztán megkönnyebbülve figyelte, 


ahogy az igazgató végre magára hagyja. 

Felfedező lettem - gondolta magában, és elégedetten elvigyorodott. 

A számítógépre nézett, aztán a tálcára tolta a jegyzeteket, és megnyitott 
egy levelező szoftvert. Begépelte a mostohanővére e-mail címét, és két ujjas 
gépelési tudományát bevetve lepötyögött néhány sort a lánynak. Amikor 
végzett elégedetten újraolvasta az eredményt, ráklikkelt a küldést indító 
ikonra. 

Megeszi a fene, amikor elolvassa! - gondolta, és szélesen elvigyorodott, 
ahogy elképzelte a nő meglepett arcát. 

Mark még egyszer kiélvezte a gondolat adta örömöt, aztán visszafordult 
az iratgyűjtő felé, és nekilátott, hogy megkeresse, hol járt. 


- Átokverte Iftikhar ad-Daula, átokverte görögtűz, átokverte falak! - 
szitkozódott Andreas de Paganis, és az öklét rázta Jeruzsálem védői felé. 

A lemenő nap vörös fényében a város fekete sziluettje szokatlan 
élességgel rajzolódott ki a narancsszínű ég előtt. A falak még mindig 
ugyanolyan magasan, és büszkén emelkedtek az ostromló sereg fölé, mint a 
keresztesek érkezésének első napján. 

- Átokverte edények! - tette hozzá Gerard, és bal kezének vöröslő 
alkarját a magasba emelte, hogy a tenger felől érkező hűs szél 
könnyebbséget hozzon az égett bőrnek. 

Az ostrom már negyedik hete folyt, és a jól felkészült arab védők egyik 
rohamot a másik után verték vissza. A kezdeti eszetlen lelkesedést követően 
Godefroy de Bouillon megtiltatott minden előkészítetlen támadást, amely 
csak újabb kudarccal és megannyi értelmetlenül elvesztegetett élettel járt 
volna. A második hetet követően nekiláttak, hogy a TIripolisztól 
kierőszakolt rönkfákból felépítsék az ostromtornyokat, és a hajítógépeket, 
amelyek nélkül a város bevétele teljességgel lehetetlennek tűnt. 

Amint az első katapultok elkészültek, a ballisták rögvest munkához 
láttak, és szünet nélkül lőtték a városba a tűző napon érlelt többhetes 
halottakat, hogy elterjesszék a hullakórt a falak között. Némelyik test olyan 
rossz állapotban volt, hogy már a kilövés pillanatában darabokra szakadt, és 
a levegőben négy-öt darabra hullva a falak előtt zuhant a porba. 

Mire a tornyok elkészültek, az ellenséges katapultok számolatlanul 
borították lángesőbe a lándzsákra erősített deszkapalánkok alatt támadó 
keresztényeket, akik hiába vonták be fedezéküket frissen nyúzott, ecetbe 
áztatott állatbőrökkel. A kén és petróleum keverékéből álló anyag 
olthatatlannak bizonyult a hagyományos módszerekkel, és a lángok 


terjedésének csakis az éghetetlen anyagok állták útját, mint a vízbe áztatott 
gerendázat. 

A két torony végül irdatlan nagy lett. A keresztesek lankadatlan 
lelkesedéssel építették, és július elejére fel is állították őket. Egyiket a Sion- 
hegy lábánál, a másikat pedig északon a város átellenes pontján. A frankok 
büszkeséggel tekintettek a kolosszusokra, amelyek segítségével több száz 
harcost tudtak egyszerre a magas falak tetejére juttatni. 

Iftikhar ad-Daula, a város védőinek vezetője azonban nem ijedt meg az 
építményektől. Abban a pillanatban, ahogy a monstrumok megmozdultak, 
tüstént nyílvesszők özönével árasztotta el őket, és az oldalukon egymást 
érték az olthatatlan tűzzel égő agyagedények találatai. Iftikhar ad-Daula 
egymást követő két héten keresztül verte vissza sorban a keresztesek 
folyamatos rohamait, s eközben a város védelme alig gyengült meg 
valamelyest. A keresztény sereg belefáradt az állandó hadakozásba, és félő 
volt, hogy a temetetlen halottak dögvészt terjesztenek az ostromlók között. 

- . AI-Afdal megindult Jeruzsálem felé. Harmincezer katonája van, 
erőltetett menetben közelednek. Víztől vízig kell vonulniuk, de még így 
sem tart egy hónapnál tovább, hogy elérjék Jeruzsálemet - közölte a 
semmiből felbukkanó gróf, miután megállt a lovag és kísérete mellett. 

- Ha két tűz köré szorulunk, végünk van - állapította meg nyugodtan 
Andreas. A csapda bezárultáig hátralévő egy hónap elegendőnek tűnt 
számára, hogy történjen valami, ami az ő oldalukra billenti a mérleg 
serpenyőjének nyelvét. - Antiochiát kétszáz napon át ostromoltuk hiába, 
hogy aztán egyetlen éjszaka alatt elessen a város. Sok éjszaka van még 
hátra addig, amíg Al-Afdal eléri a várost. 

- Sok, de félek, nem elég. Ma este szükségem lesz a szolgálataidra - 
felelte a gróf, és Andreas szokatlan feszültséget érzett ki a hangjából. 

- Zaffo nyílvesszőt kapott a lábába, Gerard keze kis híján leégett, aligha 
képes fegyvert fogni - felelte Andreas a nemesre sem nézve. 

-Mondtam, hogy vigyázz rájuk - mormolta a gróf minden indulat nélkül. 

Paganis nem érezte szükségét, hogy válaszoljon. Mindketten pontosan 
tudták, hogy a háború, különösképpen egy vár ostroma nem olyan hely, ahol 
az emberek elkerülhetik a bajt. Ezzel együtt Zaffo lábsebe nem volt súlyos, 
a mogyorófavesszőt már kihúzták, és a sérülést hosszan hagyták vérezni, 
hogy kitisztuljon. A csatlós combját a gróf arab felcsere látta el, aki messze 
a legjobb gyógyító volt a táborban. 

Gerard sebe a látszat ellenére veszélyesebb volt. Bár éppen csak egy 
kevés fröccsent a csatlós karjára a szaracénok agyagedényéből, az bemarta 
magát a férfi kezébe, és sárgás folyadékot levedző, pörkölt szélű húsdarabot 


hagyott maga után. Andreas nemrég nézte meg a sebet, és aggódva figyelte, 
hogy a bőr maradéka tenyérnyi foltokban válik le a szolga húsáról, ahogy a 
szüntelenül szivárgó folyadék letúr mindent maga elől. 

- Akkor hát? - unta meg a várakozást a gróf. 

- Én és Lonze biztosan, ha Zaffo sebe nem gyulladt be, akkor ő is lóra 
szállhat. De ez az imposztor csak hátráltatna minket, arra meg bizton 
tudom, hogy nem lesz szükségünk. 

- Akkor hát hárman - összegezte a hallottakat a főnemes, és sarkon 
fordult. - Egy óra múlva a sátradnál találkozunk, álljatok útra készen - 
mondta távozóban, mielőtt elnyelte volna az éjszaka. 

Andreas megvárta, míg hűbérura odébbállt, aztán visszafordult 
Jeruzsálem felé. Az időközben beállt sötétben már alig tudta kivenni a 
település falait. Esténként senki sem gyújtott tüzet odabent. Az arabok 
gyorsan megtanulták, hogy a keresztesek ballistái rögvest odalőnek, ahol 
meglátnak valami célpontot. 

- Mit akarhat éjnek évadján, három kísérővel? - tette fel az Andreasban 
motoszkáló kérdést Gerard. - Ha már bevettük volna a várost, azt 
mondanám, dolga van a zavarosban, ahogy Antiochiában is, de most csak 
nem akarja három emberrel elfoglalni Jeruzsálemet? 

A lovag nem válaszolt. Meredten nézett maga elé, és az elmúlt hónapok 
eseményein töprengett. Mióta a sors a gróf útjába sodorta, a 
szerencsecsillaga emelkedőben volt. A főnemes támogatása révén máris 
akkora vagyonra tett szert, amennyit apja egy egész életen át sem tudott 
összerabolni. Felmerült benne a gondolat, hogy ha most hátat fordítana az 
új világnak és hazatérne, kis szerencsével megalapozhatná vele a fia jövőjét. 

- Azt beszélik, az Aszkalóni-kaput alig őrzik a szaracénok. Ott kellene 
támadni, mielőtt még a muzulmánok ránk gyújtják a tornyokat - törte meg a 
csendet Gerard. 

Andreas úgy döntött, nem hallgatja tovább az értelmeden szó- cséplést, 
és faképnél hagyta a csatlóst. Nemsokára elérte Godefroy de Bouillon 
seregtestének határát, és a tisztelgő őrök között belépett a táborba. A sátra 
előtt Alhimas várta, a mecénásától kapott úri szolgák egyike. A huszonéves 
forma rabszolgafiú arca az elmúlt hetekben kikerekedett a jóléttől, és a 
mosolya is napról-napra őszintébbé vált, amikor meglátta új urát. 

- Készíttesd elő a hátasokat, Lonze és Zaffo is kilovagolnak velem. 
Kerítsd elő a két gazfickót, és szólj Mosszának, hogy jöjjön feladni a 
vértemet! Fertályórán belül mind itt legyetek! - utasította a szolgát Andreas, 
azzal belépett a sátorba. 

Az arab szokások szerint berendezett lakban füstölő illata fogadta a 


lovagot. Andreas eleinte csak nehezen szokta meg a mindenütt ott lévő 
idegen szagokat, de idővel megkedvelte őket. A muzulmánok tömjén 
helyett szívesebben használtak szantált és fahéjat. Az édes füst a párnák, és 
a szőrmék puhaságával együtt kedveltették meg magukat a nemessel. 
Alfida, a gróf legújabb ajándéka ijedten húzódott a sarokba, amikor a 
kijáratot fedő sátorlap meglebbent, aztán valamivel nyugodtabban indult 
meg Andreas felé. A lovag a posztóvértje felé intett, mire a rabszolgalány 
szavak nélkül nekilátott az előkészületeknek. 

Paganis lerogyott a szoba közepén lévő masszív karosszékbe, és bort 
töltött magának a kerek asztalon álló kancsóból. A két Franciahonból való 
bútor erőt sugárzó megjelenésével messze kirítt az arab szőnyegek, 
függönyök és rojtos párnák világából. 

Alfida letérdelt Andreas elé, és nekilátott, hogy szétválogassa a 
posztóvért darabjait és a hozzájuk való csatokat. A lovag hagyta, hogy a 
pillantása elidőzzön a lány karcsú derekán, melle almánál is kisebb 
domborulatain, kerek fenekén, aztán nagyot kortyolt a borból, és 
beletörődött a helyzetébe, hogy hamarosan indulnia kell. 

- Félsz még tőlem? - kérdezte a rabszolgát, mire az felkapta a fejét, és 
megdermedt két mozdulat között. 

- Nem fél, te jó ember - mondta a lány szemlesütve. 

Andreas hagyta, hogy elégedettséggel töltse el a nő hazugsága. A 
nélkülözések, harcok és egymást követő gyilkosságok közepette 
megváltozott benne valami. Mostanára már az is nehezére esett, hogy visz- 
szemlékezzen egykori önmagára, aki akkoriban volt, amikor feleségét és 
gyerekét hátrahagyva elindult a Szentföldre, hogy megváltást találjon 
magának, és felépítsen egy új uradalmat a fiának. 

A távolság kiszívta belőled az otthon emlékét - ismételte magában a 
nemrégiben tett felfedezését. Túl sok minden történt, túlságosan más ez a 
világ - próbálta vigasztalódni, de ahogy az előtte térdeplő arab szépség 
fekete szemébe nézett, tudta, hogy mindez nem több önámításnál. 

Valami visszafordíthatatlanul megváltozott benne, és mindaz, ami régen 
a világot jelentette számára, mostanára megfakult, szürke, élettelen 
emlékképpé vált, amely mintha már nem is hozzá tartozott volna. 

- Nagyúr alázatos szolgád... 

Andreas leintette a belépő Mosszát, és a rabszolganő előtt heverő 
vértezetre mutatott. 

- Ahogy fényességed akarja - locsogta tovább kis híján a földig hajolva 
az arab kölyök, és a harmincas évei végét taposó lovag irigykedve figyelte a 
legény hajlékonyságát. 


Paganis hagyta, hogy a két szolga egymást segítve adja fel rá a vértet, és 
közben a gazdagság szülte kényelem nagyszerűségén töprengett. 

Odahaza egyetlen léhűtőt sem engedhetnél meg magadnak, ideát három 
semmittevő lesi a kívánságaidat a gróf pénzén. 

A vértezet alig fertályóra leforgása alatt Andreasra került. Mire a lovag 
végzett, és kivonult a sátra elé, hogy felszálljon a lovára, Lonze már a 
kijáratnál várta. A magas szolga eleddig megúszta komolyabb sebesülés 
nélkül az ostromot. Egy szudáni nyílvessző ugyan elérte a sisakját, és a 
félreforduló fém mély sebet ejtett a csatlós arcán, ám ettől eltekintve 
sértetlen volt. 

- Nagyúr - hajtott fejet a csatlós, amikor meglátta Paganist. 

Lonze viselkedése gyökeres fordulatot vett, mióta látta meghalni a 
tafúrok többségét a Jeruzsálem ellen indított első rohamban. Andreas 
sejtette miért. Ha a gróf utasítására nem adja szigorú parancsba, hogy a 
szolgáknak maradniuk kell, az egykori szerzetesnövendék minden 
bizonnyal ott pusztul az első sorokban. Azóta a harcos hite mintha 
megingott volna. Talán nem is annyira a vallásban csalódott, sokkal inkább 
a papokban. 

- Ma este elkísérjük a grófot. 

-Kívánságod szerint - felelte Lonze, és fejet hajtott. 

Lám, még ő is tanul az araboktól, pedig mennyire megveti őket - 
konstatálta Andreas a csatlós viselkedésében beállt változást. A szolga még 
sosem volt ilyen alázatos, mint az elmúlt hetekben, és a lovagnak szent 
meggyőződése volt, hogy a példát a muzulmánoktól leste el. 

A lovához ment, lábát megtámasztotta a kengyelben, és saját erejéből 
húzta fel magát az állat hátára. Büszke volt rá, hogyha nem is volt már 
fiatalember, még mindig segítség nélkül szállt fel a nyeregbe. 

Persze az évek feletted sem múltak el észrevétlenül - gondolta magában, 
ahogy a lovon ülve az imént megerőltetett, lüktető térdét fájlalta. 

A gróf fertályóra múltán érkezett négy de Bouillon katona társaságában. 
A könnyű bőrvértet viselő fegyvereseknél csak kardok és tőrök voltak. 

- Készen álltok? 

- Már csak azt várjuk, hogy Zaffót feltegyék a lovára. 

A hóhér néhány percen belül teljes harci díszben megérkezett, és a 
társaság nyolc főre egészült ki. A gróf rögvest megindította a lovát észak 
felé, párhuzamosan a város falával. A négy, kék átalvetőt viselő harcos szó 
nélkül követte. Andreas megvárta, míg a katonák kétsoros vonalba 
rendeződnek a nemes mögött, aztán a háta mögött a két csatlóssal a gróf 
után indult. 


A keresztesek táborában hatalmas tüzek égetek. A fát a tornyok és a 
katapultok építéséből visszamaradt hulladékból vették. Átlagosnál nagyobb 
máglyákkal jelölték a különböző urakhoz tartozó csapatok határát, és 
helyenként még őrök is álltak az efféle tüzek mellett, különösen a 
szabadcsapatokhoz közeli helyeken. Andreas várakozásával ellentétben a 
had után vonuló söpredék száma mit sem csökkent Antiochia után. A lovag 
tartott tőle, hogy a nagyváros gazdagsága sokakat visszatart majd, de 
Jeruzsálem úgy vonzotta a keresztényeket, mint az éjjeli tűz a lepkéket. A 
szajhákból, gonosztevőkből, szerencsejátékosokból és rablóbandából álló 
kíséret elmaradhatatlanul követte a fegyvereseket, és kíméletlenül lecsapott 
minden koloncra, amit azok maguk után hagytak. A viszonylagos jólét 
ellenére az emberevés még mindig dívott körülöttük, és a fertelmesebbje 
gyakran még az elhullott kutyákat is felfalta. A lovag a papokkal ellentétben 
úgy vélte, hogy a járványok nagy része is ezek közül a mocskos, 
elhanyagolt emberek közül indul útjára, akik gyakran még arra is restek 
voltak, hogy kis- és nagydolgukat ne a szálláshelyükön végezzék el. 

A gróf kivezette a kis csapatot a táboron kívülre, aztán északnyugatnak 
fordult, és a dombok között vezető keskeny utacska felé vette az irányt. 
Andreas látszólag érdektelenül követte a nemest, de belül majd szétvetette a 
kíváncsiság. 

Miért fordul a dombok felé? Távolodni szeretne a várostól, vagy az arab 
kémeket akarja megtéveszteni ? Talán valami dolga van a kősivatagban? Ott 
nincs semmi - morfondírozott magában a lovag, és időnként hátrafordult, 
hogy ellenőrizze követik-e őket. 

- Ketten vannak az ostobák - szólalt meg Zaffo, aki a lábsebe ellenére 
magabiztosan ülte meg a lovat. - Végig mellettünk haladtak, a bal 
oldalunkon, és amikor irányt változtattunk megálltak, hogy elkerüljenek 
bennünket. 

Andreas nem szólt, Lonze bizonytalanul nézett körbe, mint akinek eddig 
fel sem merült a fejében, hogy valaki a nyomukban járhat. 

- Mióta követnek bennünket? 

-Mióta elhagytuk Godefroy de Bouillon csapatainak táborát. 

- Szaracénok? 

- Aligha. Én valamiféle csuhás rendtagnak nézném őket, de Gerard még 
azt is megmondaná róluk, hogy melyik rendhez tartoznak. 

A lovag megnoszogatta a lovát, és a négy kékköpenyes katonát 
megelőzve előre ügetett gróf mellé. 

- Követnek bennünket - mondta, amint beérte a másik nemest. 

-Remek! 


Andreas meglepődött, de igyekezett palástolni a bizonytalanságát. 

- Mi a szándékod velük? 

- Csuhások? 

A lovag ismét nem tudta mire vélni a másik tájékozottságát, de végül 
válaszolt. 

- Olyasfélék. 

-Hagyjuk, hogy kövessenek minket a sziklák közé, aztán lemaradsz a 
csatlósaiddal, és levágod őket. 

Andreas igyekezett nem mutatni, de legbelül megrendült. Szerzetest ölni 
olyasfajta  szentségtelenségnek számított a szemében, amire még 
legsötétebb, legelvadultabb pillanataiban sem gondolt. A gróf észrevette 
Paganis megingását, és felé fordult. 

-Ne félj, ezek nem felszentelt tagjai a klérusnak. Ha úgy lenne, már a 
katonák is észrevették volna őket. Züllött brigantik azok, akik azzal akarják 
megváltani elkárhozott lelküket, hogy haláluk előtt a pápa nevében 
gyilkolnak tovább. 

-Akárcsak mi. 

-Ugyan, a te helyzeted egészen más. 

- És te? Mi dolgod a papokkal, hogy az életükre törnél? 

-Az idő nem alkalmas a beszédre. Tedd magad hasznossá, végezd a 
kötelességed! 

Andreas ugyan belátta, hogy a másiknak igaza lehet, de ennek ellenére 
nehezen békélt meg a gondolattal, hogy ilyen nyíltan szembeforduljon az 
egyházzal. A másik út legalább ennyire taszította. Ha nem teljesíti 
mecénása kérését mindaz, amit eddig megszerzett a Szentföldön, 
ugyanolyan gyorsan válthat semmivé, mint ahogyan hozzákerült. 

- Rendben van, végzek velük - szólalt meg végül, de a hangja olyannyira 
idegennek tetszett önmaga számára, mintha nem is hozzá tartozott volna. 

A változás a gróf figyelmét sem kerülte el, és ahelyett, hogy útjára 
engedte volna, visszatartotta. 

- Nézz körül, és mond el, mit látsz! - mondta a keresztesnek, miután 
megfogta a vállát. 

Andreas engedelmeskedett a kérésnek. A pillantását a puszta közepén a 
hold fényében fürdő város fogta meg. 

-Jeruzsálemet. 

-Ismersz jól, tudod mennyit tettem érte, hogy eljussunk idáig. Nem 
akarom, hogy az utolsó pillanatban elbukjunk, alig karnyújtásnyira a céltól. 

Paganis elsőre nem értette, hogy miről beszél a másik, aztán hirtelen 
megvilágosodott. 


- Al-Afdal! 

- A serege már kevesebb, mint egy havi járóföldre van. Még ha 
vízgyűjtőtől vízgyűjtőig vonul, akkor is heteken belül ideér. 

- De hát Egyiptom messze van. 

- A szultán bölcsebb volt annál, hogy bevárja, amíg bekopogunk 
újonnan megszerzett városa kapuján. Biztosan tudom, hogy már akkor 
nekilátott a sereg összegyűjtésének, amikor mi még TIripolisz mellett 
vonultunk. Levelet küldött Alexiosz Komnenosznak, hogy próbáljon meg 
lelassítani minket. 

- Miért akarna a császár egy egyiptomival szövetkezzék ellenünk? 

- Mert Alexiosz nem ostoba. Tudja, hogy nem segítséget nyújtani 
jöttünk, és minden lehetőséget megragad arra, hogy meggyengítsen 
bennünket. 

-Ezért akart mindenáron csatlakozni a sereghez. Eszébe sem volt, hogy 
személyesen vegyen részt az ostromban, csak időt akart nyerni Al- 
Afdalnak. 

- Alexiosz jó politikus, nem lépi át a határt, ami már nyílt 
ellenségeskedésnek számítana, de mindent elkövet a céljai érdekében. Ha az 
élet úgy hozná, hogy a helyébe kerüljek, magam sem tehetném ügyesebben. 

- Ha a mesterkedései miatt fogunk itt megszorulni, hitemre mondom, én 
nem tudok majd ilyen elnéző lenni vele. 

- Al-Afdal serege mindenesetre nagyon közel van. 

- Két tűz közé szorítanak minket, mint Antiochiánál. 

- Antiochiánál majd egy évünk volt rá, hogy bevegyük a várost, most 
összesen sincs két hónapunk. 

- A tornyok készen állnak. 

-Mint ahogy a védők is. Már tíz napja próbáljuk bevenni a falakat, és 
egy jottányit sem kerültünk közelebb a győzelemhez. 

Paganis elhallgatott. Belátta, hogy a másiknak igaza van. A sereg 
előretörése újra megtorpant, és ismét segítségre volt szükségük, hogy 
megbirkózzanak az előttük álló akadállyal. Neki a grófhoz képest könnyű 
dolga volt. Elégnek tűnt, ha bizalmát helyezi az urába, és reménykedik a 
csodában, ami már eddig is annyiszor bekövetkezett, mióta a Szentföldre 
érkeztek. Ám a főnemes nem bízhatott vakon senkiben, és nem engedhette 
át a döntést másoknak. 

-Emlékezz vissza, mi történt Arkátban! A lakossággal kiegészült 
városőrség három héten át tartotta fel a sereget. Csupán maroknyian voltak 
a védők, de a falak mégis kifogtak rajtunk. Iftikhar ad-Daula képzett 
hadvezér, aki ismeri a harcmodorunkat, és tudja, mit várhat tőlünk, ha 


bevesszük a várost. Az utolsó leheletéig küzdeni fog, és nem is gondol a 
megadásra. Az összes keresztényt eltávolíttatta a városból, nehogy a 
muzulmánok árulói legyenek. Egyedül a felmentő seregben bízik, és tudja, 
hogy minden egyes nappal közelebb kerül a pillanat, amikor Al-Afdal 
hadaival közösen összeroppanthatnak bennünket. 

- Ezért kell meghalnia a papok szolgáinak? 

-Nem - mondta határozottan a gróf, és az arca még gondterheltebbnek 
tűnt. - Nekik azért kell meghalniuk, mert a klérus képtelen felülkerekedni 
kicsinyes irigységén. Mindegy nekik, mekkora áldozattal jár a döntésük, de 
nem kell nekik a dicsőség, ha nem az ő kezükből ered. 

- Nem értelek. 

- Adhemar átka kísért mind a mai napig. 

- De hiszen a püspök meghalt. 

- Túl sokan kerültek a hatása alá a klérusban, akik továbbra is az 
életemet akarják. 

- Miért? 

- Mert a több oldalról szorongatott Pierre elmondta nekik, hogy a 
Messiás Lándzsájának ötlete tőlem származik. 

- Tehát igaz - tört ki Andreas önkéntelenül. 

- Adhemar halála remek ürügy lett volna, hogy máglyán égessenek el. 

- Úgy hírlik, Pierre atya állt ki érted a többséggel szemben. 

- Ő is csak azért, mert tudta, hogy Jeruzsálem még messze van, és túl 
sok buktató várja a sereget az úton. 

- De most, hogy itt vagyunk, mindez már nem számít - találta ki a gróf 
gondolatmenetének a végét a lovag. 

-Míg élt, a hatalmára féltékeny Adhemar megvádolt, hogy a sátánt 
szolgálom. Szerencsétlenségemre két nappal később elkapta a vérhast, és 
már nem volt mód rá, hogy megvédhessem magamat vele szemben. A 
szavai azonban a halála után veszélyesebbek lettek, mint amilyenek 
életében voltak. A klérus most már nyíltan ellenem fordult, és ha Godefroy 
de Bouillonnak nem lenne rám szüksége, semmi sem állna az útjukba, hogy 
kiátkozzanak. 

- Akkor, ha Jeruzsálem elesik, neked véged - vonta le a következtetést 
Andreas. 

A főnemes hallgatott. A lovag a háta mögé nézett, és a csapat végén 
haladó két csatlóst figyelte. A szolgái minden hasonlatosságuk ellenére 
messze kilógtak a reguláris csapatból. Kezdve az állandóan járkáló figyelő 
tekintetüktől, a szokásostól eltérő felszerelésükön át, egészen a testi 
adottságaikig. Mindkét csatlós jóval nagyobb termetű volt, mint az átlag 


katonák, és Andreas tudta róluk, hogy a csata forgatagában is jóval inkább 
számíthat rájuk, mint a mindössze alapkiképzésen átesett zsoldosokra. Míg 
Bouillon katonáiban megvolt a fegyelem és az összeszokottság, addig 
hiányzott belőlük az önálló kezdeményezőkészség és a nyílt elme. 

- Nem számít nekik, hogy Al-Afdal malmára hajtják a vizet, és az sem, 
ha emiatt az egész keresztes sereg elpusztul, csupán azért küzdenek, hogy 
mindez az ő irányításuk alatt menjen végbe, a keresztény egyház nagyobb 
dicsőségére - szólalt meg lemondóan a gróf. 

Andreas bosszankodva kényszerült belátni, hogy akarata ellenére a 
főnemes megint képes volt meggyőzni róla, hogy amit tenni készül, ha nem 
is helyes, de mindenképpen szükségszerű. 

- Ott a szikláknál, ahol összeszűkül az ösvény, lemaradunk - mondta, 
aztán kiállt a sorból, és bevárta az embereit. 

A csatlósok szavak nélkül is megértették, amikor egy alkalmas helyre 
érve leszakadt a csapattól, és egy az apró kanyon egyik 
kiöblösödésében megfordította a lovát. A két szolga elővette a fegyverét, és 
csendben várakozott az árnyékba rejtőzve. 

A két csuhás alig öt perccel később tűnt fel az ösvényen, és sietős 
léptekkel tartottak a távolodó csapat után. Csendben osontak a kövek 
között, és igyekeztek mindvégig a sötétben maradni. Az élen haladó férfi 
eszmélt hamarabb, amikor az árnyékok közül kirontva Andreas 
megindította a lovát. A fickó meg sem próbált szembeszállni a lovaggal, 
helyette azonnal beugrott egy nagyobb szikla takarásába, hogy védve 
legyen. Andreas attól tartva, hogy a fickó elmenekül, rögvest utána rontott, 
és meglepődve vette észre, hogy az ellenfele eltűnt. Paganis megállította a 
hátast, körbe forgatta a szűk helyen, majd ahogy meghallotta a kövön 
súrlódó keményített bőrcsizma talpának hangját, a háta mögé csapott a 1 
láncos buzogánnyal. 

A csuhások bérence hiheteden ügyességgel rendelkezett, mert szem- i 
mel szinte követhetetíenül gyors mozdulattal félreugrott, és elkerülte a j 
vasgolyót. A lendülete azonban ellene dolgozott, és képtelen volt 
megmaradni a talpán. A tomporára esett, de ezzel együtt kikerült Paganis, 
fegyverének ütőtávolságán. Andreas hátranyúlt, megragadta az arab telivér 
farkát, és kíméledenül meghúzta. Az állat dühösen fújtatott, aztán kirúgott 
hátra. 

A vasalt paták a mellkasán kapták el a férfit, és egészen a tíz lépéssel 
távolabb lévő szikla oldaláig penderíttették. Andreas elengedte az állat 
szőrét, megfordította a dühösen toporzékoló hátast, és a mozdulatlan testig 
léptetett. A holdfényben jól látszott, hogy a fullajtár mellkasán sötéten 


csillog a vértől átnedvesedett ruha. 

Andreas a másik kém irányába fordult, de már csak Zaffo elmélyült 
munkájának lehetett szemtanúja, amivel a hóhér aprólékosan tisztogatta a 
csatabárdja acélfejét egy közeli sziklán. Paganis még egyszer lenézett a 
földön fekvő alakra, aztán attól tartva, hogy a férfi csak megjátssza magát, 
rákényszeríttette a lovat, hogy taposson rá a földön fekvő testre. Az arab 
telivér kapkodó lábakkal topogott végig a papok bérencén, aztán a recsegő 
csontok zenéjétől kísérve rugaszkodott el róla, ahogy Andreas a ló 
véknyába nyomta a csizmája sarkát. 

A két csadós között egy átszúrt mellkasú, szétvágott koponyájú test 
feküdt. Sem Zaffón, sem Lonzén nem látszott, hogy érdekelné őket az 
áldozaton lévő szerzetesi csuha. 

-Ki lehettek? - kérdezte Zaffo, miután a megtisztított csatabárdot 
visszacsúsztatta az oldalán lévő keményített bőrtokba. 

- Laikus testvérek a klérus szolgálatában - adta meg a kézenfekvő 
magyarázatot Lonze. 

- Olyanok, amilyen te is lehettél volna - mondta Andreas, hogy 
megpróbálja kiugrasztani a nyulat a bokorból. 

-Olyanok - hagyta a rá a lovagra a csaüós, de nem adta jelét, hogy a 
történtek felzaklatták volna. 

Paganis közelebb léptetett a halotthoz. A csuklyás alakon jól látszott 
Lonze kardjának nyoma. A csadós szúrása a mellkasán találta el a harcost, 
és ha nem is okozott azonnal halált, idővel mindenképpen megölte volna a 
zsoldost. Andreas a testről a szolgára nézett, de továbbra is úgy tűnt, hogy 
Lonze már el is felejtette a dolgot. 

Talán mégsem olyan szentfazék, mint amilyennek gondoltad - vonta le a 
tanulságot a lovag, és intett a két csatlósnak, hogy induljanak a menet eleje 
után. 

Fertályórával később beérték a grófot, és Andreas a szolgákat 
hátrahagyva a férfi mellé lovagolt. 

- Bevégeztetett - mondta, amikor a nemes felé fordult. 

- Szégyen, hogy így kellett lennie! - mondta a gróf, valamivel később. 

Andreas hűbérura arcát figyelte, de semmiféle érzelmet sem tudott 
leolvasni róla. A nemes arca olyan ridegnek és érzéketlennek tűnt, mintha 
nem is élő emberhez tartozott volna. A lovag minél tovább figyelte a másik 
arcélét, annál inkább elhatalmasodott rajta az érzés, hogy csupán egy 
maszkot lát, amely eltakarja előle viselője igazi vonásait. 

- Azt hiszed én akartam, hogy így legyen? - törte meg a sziklákon 
kopogó paták monoton kopogását a grőf. 


Andreas tudta a választ. Éppen elég ideje ismerte hozzá a 
nemest. 

- Nem. Te sosem keresnél magadnak ellenségeket, jobban kedveled a 
szövetségeseket, még ha kényszerűséggel járnak is - felelte. 

A gróf a lovag felé fordult a nyeregben, és az arcába hirtelen visszatért 
az élet. 

-Újból és újból képes vagy meglepni, kiváló eredmény ez egy olyan 
embertől, akit már több mint egy éve ismerek. 

- Túlbecsülsz nagyúr! 

- Vagy éppen eddig becsültelek alá - mondta a gróf, és alig 
észrevehetően ingatni kezdte a fejét. - Több vagy annál, mint aminek 
látszol, és nem kell tudós főnek lennem, hogy észrevegyem. 

Andreas ha nem is vallotta be magának, de jólesett a büszkeségének, 
amit hallott. 

- Csak azért mondod ezt, mert még nem láttad a fiamat nagyúr, neki a 
kisujja is többet ér nálam. Még csak süldő kölök, de máris erősebb, mint a 
nála öt évvel nagyobb fiúk. Ügyesebben lő az íjjal, mint én, és ötven 
lépésről nem hibázza el a nemes vadat - mondta egy apa minden 
büszkeségével Andreas. 

A gróf mélyen a lovag szemébe nézett, és Paganisnak olyan érzése volt, 
mintha a nemes egyenesen a fejében turkálna. 

- Rég nem láttad már a szeretteidet, és egyre nehezebben emlékszel 
vissza rájuk - mondta a gróf élettelen hangon, mintha csak a sírból beszélne. 
- Akárcsak mi mindannyian - tette hozzá valamivel emberibb hangsúllyal. 

Andreas megrettenve nézte a maga elé meredő férfit. 

- Honnan tudod? 

A gróf pillantásába lassan visszatért az élet. 

-Nyugodj meg, a véred még friss, tele van erővel - hagyta figyelmen 
kívül a másik kérdését a főnemes. - A Paganisok régi dicsősége már 
leáldozott, de veled, a te ágaddal újra felemelkedhet a vérvonal. 

- Különös dolgokat mondasz nagyúr. Ha nem ismernélek, azt hinném, 
valaki rontást hozott rád. 

-De mert ismersz, tudod, hogy az Úr nyitotta fel a szememet, hogy 
meglássam mindazt, ami az ő nagyobb dicsőségéhez vezet. 

Andreasban felébredt a régi rossz érzés, hogy a gróf, nem a 
keresztények istenéről beszél, de nem érzett magában elég erőt, hogy szóvá 
tegye a kételyeit. 

- Hová megyünk? - szólalt meg majd egy perccel később. 

- Utat keresünk a városba. Lehetőleg olyat, ami nem a falakon át vezet. 


- Alagút? 

-A mórok futárok hírhedtek róla, hogy mindig bejutnak az ostromlott 
várakba. Nekünk csak az a dolgunk, hogy kövessük Al- Afdal követeinek a 
nyomát. Azok majd elvezetnek bennünket a járathoz. 

- Ebben a sötétben akarsz nyomokat keresni? 

- Azok a jelek, amikre én gondolok, jobban látszanak éjszaka, mint 

nappal - felelte a gróf egy rejtélyes mosoly kíséretében. 
Andreas lemaradt, és visszament a két csatlóshoz. 

A kanyon aljában kanyargó szűk ösvény még majd" fél mérföldön 
keresztül tartott a meredek domboldalak között, aztán keletnek fordult, és 
megindult felfelé az egyik meredély oldalán. A keresztesek felkapaszkodtak 
az emelkedő tetejére, és a gróf megálljt intett a társaságnak. A főnemes 
elővette az araboktól szerzett csiszolt lencséket, és gondos mozdulatokkal 
beillesztette a keményített bőrből készült hengerbe. Andreas ugyan ismerte 
az ördögi szerkezet hatását, de sosem vetemedett volna rá, hogy használja. 
A gróf egy percen át vizsgálódott az emelkedő tetején állva, aztán a 
figyelme egy helyre összpontosult. A lovag megpróbálta felfedezni mit 
talált a főnemes, de hiába erőltette a szemét semmit sem látott. 

- Megvannak, de nagyon óvatlanok! - szólalt meg nemsokára a mecénás, 
és kiszedte a lencséket. 

A csiszolt üveget külön-külön egy-egy brokáttal bélelt szütyőbe tette, 
majd a két apró iszákot kelmébe csavarta, és a tarisznyájába csúsztatta. A 
keményített bőrhengert melléjük pakolta, aztán megindította a lovát abba az 
irányba, amerre az előbb figyelt. A gróf bő tíz perccel később állt meg 
legközelebb, és ugyanolyan pedantériával, mint ahogyan korábban 
szétszedte, most összerakta. A vizsgálat ezúttal még rövidebb ideig tartott. 

- Közel vagyunk, készítsétek a fegyvereket! - szólalt meg a nobilis, 
amikor a dombtetőről leereszkedve egy szurdok aljára értek, és ráfordultak 
a kövek között északkeletnek tartó ösvényre. 

A katonák kardot húztak, Andreas megmarkolta a láncos buzogány 
nyelét, és a háta mögül érkező fémsikolyból hallotta, hogy Lonze is kivonja 
hüvelyéből a pengéjét. A gróf maga elé engedte a négy kék átalvetős 
fegyverest, aztán beállt Andreas mellé. 

- Már akkor észrevettem a fáklyák fényét, amikor még csak az irányt 
kerestem. Legyetek óvatosak, lehet, hogy megpróbálnak csapdába csalni 
bennünket. 

Andreas magához intette a Lonzét. 

- Hagyd itt a lovadat, és menj fel a meredély tetejére. Kerülj elibénk, és 

jelezz, ha bármi oda nem illőt látsz! - utasította a szolgát Andreas. 


A csatlós leugrott a lováról, a kantárszárat Zaffo kezébe nyomta, aztán 
megindult felfelé a meredély oldalán. A férfi után kisebb- nagyobb 
földrögök zuhantak a meredély aljára. 

- Elég hangos, ha az arabok kelepcét állítottak nekünk, süketnek kell 
lenniük, hogy ne fedezzék fel - jegyezte meg rosszallóan a gróf. 

- Más esetben Zaffót küldenem, de az átlőtt combjával még a fal tetejéig 
sem jutna fel. 

- Miért nem küldted a katonák egyikét? Az ő vértjük könnyebb. 

- Te rábíznád az életed egy ismeretlenre? 

-Ha így lenne, beértem volna helyetted egy tucat de Bouillon katonával. 

- Akkor beláthatod, hogy miért Lonze ment. A 
gróf alig észrevehetően biccentett 

- Menjünk! - mondta végül, és intett az élen álló fegyvereseknek, hogy 
induljanak. 

A szurdok majd egy mérföldön keresztül kanyargott a domboldalak 
között, mire egy eléje magasodó gigantikus sziklát elkerülve kiért a 
Jeruzsálemet körülvevő keskeny nyitott peremre. A gróf megálljt 
parancsolt, és nyeregből kihajolva nyomokat keresett a holdfényben. 

- Nem jöttek idáig, valahol a kanyonban eltűnnek a nyomaik - mondta 
rövid vizsgálódás után, és visszafordult az ösvényen. 

Andreas követte a férfit, és amikor elérték a hatalmas sziklát, amelynél 
az ösvény elfordult, megszólalt. 

- Ha én ásatnék alagutat a városba, ide tenném a bejáratát. 

A gróf ránézett, egy pillanatig tűnődni látszott, aztán szó nélkül az orom 
felé fordította a hátasát. Andreas körülnézett, aztán magához intette a fejük 
felett bujkáló Lonzét. Mire a szolga leért, a gróf és a négy fegyveres már 
jócskán eltávolodott. Paganis megvárta, míg a csatlós fegyvert von, és csak 
ezt követően indult a gróf után. 

Nem sokkal később, egy keskeny átjáró előtt ráakadtak a többiek 
lovaira, és Andreas úgy döntött innen ők is gyalog mennek tovább. Zaffóra 
nézett, de a csatlós faarccal tűrte a fájdalmat, és csak a bicegésén látszott, 
hogy sérült a lába. 

-Semmi bajom, nagyúr. Ha harcra kerülne sor, minden fegyverforgató 
karra szükséged lehet - szólalt meg a csatlós, mintha csak kitalálta volna a 
férfi gondolatait. 

- Maradj közöttünk! - utasította Andreas a csatlóst, aztán a többiek után 
indult. 

Alig tehettek meg néhány lépést, amikor meglepett kiáltásokat hallottak 
elölről. Előbb rövid arab beszéd hallatszott, majd néhány pillanattal később 


íjhúr pattant, és nyílvesszők sziszegése töltötte meg a levegőt. A lovag 
késlekedés nélkül, rohanvást indult előre. 

Ha Montbard meghal, nekem végem! - villant fel benne a gondolat, 
miközben az embernyi köveket kerülgetve szélsebesen haladt előre. 

A szaracénok a gigantikus szikla aljában állítottak csapdát a 
keresztényeknek. A hely eszményinek tűnt. A meredek oldalfalak között 
kanyargó szurdok itt kissé kiöblösödött, és a két ember magas kövek egy 
apró katlant fogtak körbe. Az ösvény folytatását az orom zárta el. Az arabok 
a meredély oldalában álltak, és a tőlük megszokott higgadtsággal lőtték ki 
egyik nyílvesszőjüket a másik után. 

Mire Andreas megérkezett, a szurdok aljában már két bőrvértes katona 
feküdt holtan, és egy harmadik őrjöngve vergődött a földön, miközben 
derékból görcsösen hátrahajolva próbálta kihúzni a lapockája fölött a 
húsából kiálló mogyorófavesszőt. A lovag két törött csonkot látott a férfi 
bal lábában és még egyet a csípője felett. 

A szudáni íjászok négyen voltak, a katlankijáratát további négy fegyveres 
őrizte, akik harcban álltak a kitörni próbáló utolsó keresztesekkel. 

Paganis lassítás nélkül nekirontott a neki háttal álló szaracénoknak. Az 
elsőt úgy érte a halál, hogy azt sem tudta honnan érkezett az életét kioltó 
támadás. A láncos buzogány súlyos acélgolyója a fején találta el, és 
behorpasztotta a sisakját a koponyájával együtt. Vér és velő spiccelt 
szerteszét a körülötte állókra, és a második arabnak már volt ideje eszmélni, 
mielőtt a fegyver újra lecsapott volna. 

A mohamedán felemelte keskeny pengéjű kardját, hogy kivédje a 
csapást, de a lendületben lévő golyó félre sodorta az acélt. A lánc ugyan 
meghajlott egy kevéssé, de ez éppen csak annyira volt elég, hogy a tüskék a 
férfi fejtetője helyett az arcába marjanak. A szögek beletéptek a harcos 
orrába, leszakították az ajkait a metszőfogaival együtt, és eltörték az 
állkapcsát. A szaracén embertelen hangon felüvöltött, hogy még a sokat 
tapasztalt Paganis ereiben is meghűlt a vér egy pillanatra. Andreas egy 
szemvillanással később újból meglendítette a láncos buzogányt, és egy 
rövidre sikerült csapással véget vetett a kakofóniának. 

A maradék két arab időközben feleszmélt, és egymásnak vetett háttal 
védekezni kezdtek a szűk átjáróban. Andreas előrelendült, hogy 
végérvényesen utat nyisson a bent rekedt grófnak, de az előtte lévő 
mohamedán könnyedén kitért a láncos buzogány csapása elől, és 
végigvágott a lovag hasán. Paganis ugyan csak egy erős ütést érzett a penge 
nyomán, de ez is elég figyelmeztetésnek bizonyult, hogy másodjára 
visszafogottabban próbálkozzon. 


Olyan vagy, mint egy ostoba kölyök! Kis híján felnyársaltattad magad, 
pedig akkor már senkin sem segíthetsz - korholta magát, miközben hátrált 
egy lépést. 

Baljával tőrt rántott, aztán egy felettébb lovagiatlan mozdulattal 
nekidobta a fegyvert a szaracén fejének. A mór felkapta a kardját, hogy 
hárítsa a pengét, mire Andreas előre lendült, és egy alulról felfelé irányzott 
csapással eltalálta a harcos térdét. Paganis tett még egy lépést előre, 
kikerülte az eszméletvesztés határán vinnyogó alakot, és az acélgolyóval 
hátba vágta a gróf fölé magasodó mórt. A szaracén elvesztette az 
egyensúlyát, mire Andreas hátulról nekiugrott, és nagyot taszította rajta. A 
fickó előre esett, aztán átbillent a földön fekvő főnemesen. 

Paganis hatalmas erejű ütést érzett a vállán, mire hátratántorodott. Egy 
pillanatra megszédült, kis híján elvesztette az egyensúlyát, de erős kezek 
ragadták meg a hóna alatt, és megtartották. 

-Kifelé innen, amíg nem késő! - mordult fel félig kábultan a lovag, és 
tett egy tétova mozdulatot a hűbérura felé. Újból megszédült, mire valaki 
visszarántotta, és cipelni kezdte a vissza a lovak felé. - A gróf! - hördült fel, 
és megpróbált ellenállni. 

- Lonze majd gondoskodik róla - bizonygatta a mögötte lévő alak Zaffo 
hangján. 

- Nem halhat meg! 

- Átlőtték a testét, nem sok esélye van. 

- Akkor is hozzátok, nélküle nem megyünk sehová! 

Árnyék libbent Andreas szemei előtt, de a homályosan kavargó foltok 
között a lovag nem tudta kivenni, mit lát. Megpróbált a gróf felé mozdulni, 
de Zaffo félig felemelte a földről, hogy csak a sarka ért le a porba. 

Paganis csak percekkel később eszmélt fel teljesen, amikor már csak 
néhány lépésnyire jártak a lovaktól. A vállából fekete tollú vékony 
nyílvessző állt ki. Az acélfej átütötte a vértjét, és valahol mélyen a testében 
akadt el. Andreas nem érzett fájdalmat, csak csalódottságot, és mélységes 
ürességet. 

- A gróf? 

-Lonze visszament érte, ha egy mód van rá, magával hozza. 

- Nélküle nem megyünk sehová! - ismételte meg Andreas, hogy a 
szolgának szemernyi kétsége se maradjon felőle, hogy halálosan komolyan 
gondolja, amit mond. 

- Higgy nekem, nemesen született, ő már halott! 

-Akkor mind a hárman vele halunk! - förmedt rá Zaffóra a lovag, és 

eltolta magától a férfit. A  mozdulattól a testében lévő acélhegy 


végigszántotta a húsát, és a kín hullámával együtt jéghideg remegés futott 
végig Paganison. Andreas megrogyott, de képes volt megkapaszkodni a 
mellette álló ló nyeregkápájában, és megtartani magát. 

- Indulok! - mondta Zaffo, mielőtt még a lovag újra megszólalhatott 
volna, és eltűnt a sziklák között. 

Paganis néhány pillanatig a fájdalommal küszködve lógott a hátas 
oldalán, aztán lassan úrrá lett a kínon, és csupáncsak a jobb kezével 
kapaszkodva felhúzta magát a nyergébe. Amikor biztonságosan ült, baljával 
ráfogott a nyílvessző szárára, és jobbjával eltörte a fát. Az újabb fájdalomtól 
megint csak megszédült, de a kín ezúttal nem volt olyan erős, mint 
korábban. 

Zaffo alig egy perccel később tért vissza, karjában az ernyedt gróffal, 
háta mögött az erősen sántító Lonzéval. 

- A nyomunkban vannak! - zihálta a teher alatt küszködő csatlós, amikor 
hallótávolságon belül került. 

Andreas leakasztotta a ló oldalán lévő kétfej ű csatabárdot, aztán 
megsarkantyúzta az állatot, és a hátas rémületével mit sem törődve 
bekényszeríttette a szűk átjáróba. A járat legkeskenyebb pontján a lovag bal 
lába nekipréselődött a szikláknak, és Paganis úgy érezte, minden csontja 
ízzé-porrá tört a térdében. Fájdalmában felkiáltott, de nem esett le a lóról, 
sőt a fegyverét sem engedte el. Egy íves fordulót követően berobbant a 
szudáni íjászok közé, és lecsapott a hozzá legközelebb eső ellenségre. 

Talán a sérült lába miatti bizonytalan helyzete miatt, talán azért mert bal 
karja akadályozta a szabad mozgásban, a csapás rövidre sikerült, és a 
mohamedánnak maradt elég ideje rá, hogy hanyatt vesse magát, és elkerülje 
a bárd élét. A lovag a fájdalommal mit sem törődve balkezével a földön 
fekvő harcos felé irányította az állatot, és az arab telivér, a szűk helyen 
akaratlanul is megtaposta az íjászt. A szudániak egyike tőrt rántott, és 
lesújtott vele Paganis sérült lábára. A vékony penge megpattant, ahogy a 
hegy elakadt a láncnadrág fémszemei között, de a szúrás ereje így is 
elegendő volt hozzá, hogy a lovag csillagokat lásson. Andreas a csatabárd 
lapjával az állat tomporára csapott, és tovább rúgatott a szűk ösvényen, 
maga mögött hagyva a meglepett szudániakat. 

Amint felocsúdnak, rávetik magukat a grófra! - gondolta Paganis, 
miközben igyekezett elérni a szikla előtti katlant, hogy a kiöblösödésben 
megfordíthassa a nyugtalankodó telivért. 

A katlan bejáratában több halott hevert, mint amennyi egymás mellett 
elfért volna. A ló megpróbált ellenkezni, ahogy Andreas rákényszeríttette, 
hogy taposson át az egymáson fekvő testeken, aztán a szűk kiöblösödésben 


forgolódva a nyugtalansága csak tovább nőtt a mindent belepő vérszagtól. 

- Gyerünk te beste! - elégelte meg az állat vonakodását a lovag, és ismét 
a fegyver lapját használva törte meg a telivér akaratát. 

A hátas vadul kirúgott, hogy Paganis kis híján kiesett a nyeregből, aztán 
a járat szűkösségével mit sem törődve őrült tempóban megindult előre. 
Andreas kénytelen volt elengedni a csatabárdot, hogy jobb kezének minden 
erejével belekapaszkodhasson a kantárba. A telivér a saját épségével mit 
sem törődve őrült iramban száguldott a kövek között, és csak akkor 
lassított, amikor elérték a járat végnek legszűkebb pontját. Paganis ezúttal 
szerencsésnek mondhatta magát, mert a sziklák egyike éppen csak 
beletépett a láncnadrágjába. 

A három életben lévő szudáni még harcban állt a talpon lévő két 
csatlóssal. Andreast megdöbbentette szaracénok kitartása. A muzulmánok 
már az embereiknek több mint a felét elvesztették, mégsem adták fel a 
küzdelmet. 

Úgy harcolnak, mintha csak az életüket védenék - döbbent rá a lovag, 
miközben a megzabolázhatatlan hátas a szügyével szétlökte az előtte 
harcolókat. 

Paganis ép kezével megmarkolta a kantárt, aztán kegyetlen erővel 
meghúzta a zablát, miközben jobb lábával megpróbálta kitámasztani magát 
a kengyelben. Az arab telivér rángani, tépni kezdte a lószerszámot, 
miközben a pofájába hasító fájdalom miatt kénytelen- kelletlen lassított. A 
lovag érezte, hogy a sebei miatt az állat ezúttal fölébe kerekedik, és ha nem 
akarja cserbenhagyni a társait, csak egy megoldása maradt. 

Mindkét lábát kiakasztotta a kengyelből, aztán a lassuló hátas jobb 
oldalán lecsúszva a földre huppant. Rögvest a sziklákon találta magát, és 
hosszan csúszott a porban, mire végül megállt. Andreas képtelen volt 
lélegzetet venni a testébe hasító kíntól. A fájdalom beégette magát minden 
idegszálába, és csak vergődött a porban, mint a partra vetett hal. 

Nem tudta mennyi idő telt el, mire végre lélegzethez jutott, de ahogy 
apró kortyokban kapkodta a levegőt, és a tudata lassan tisztult, még mindig 
küzdelem zaját hallotta a közelben. A harci zaj nem hagyta nyugodni, és 
addig erőlködött, amíg sikerült felülnie. Az összecsapás a végéhez 
közeledett. Noha már csak két szudáni volt talpon, a csatlósok igen 
szánalmas képet nyújtottak. 

Zaffo arca egy adta merő vér volt, hogy Andreas abban sem volt biztos, 
hogy a szolga lát-e még valamit. A férfi vakon csapdosott maga előtt, 
miközben az ellenfele megpróbált az oldalába kerülni. 

Lonze még a hóhérnál is gyászosabb állapotban volt. A bal lábát alig 


húzta, és valamivel a csípője felett egy nyílvessző törött szára lógott ki a 
hasából. A csatlós erejéből szemlátomást már csak a védekezésre futotta. 

A gróf mozdulatlanul feküdt a földön. 

Mindennek vége! - gondolta Paganis, és elkeseredettségében úgy érezte, 
mindaz, amiért eddig küzdött teljesen hiábavaló volt. A keserűsége lassan 
haragba, majd gyűlöletbe csapott át, és néhány pillanattal később már 
semmire sem vágyott jobban, minthogy vérét vegye a két szaracénnak. 
Megpróbált felállni, és örömmel vette tudomásul, hogy a fájdalmai ellenére 
képes megtartani magát. Emberfejnyi követ ragadott fel az egyik csípő 
magas szikla tetejéről, és sántítva megindult az arabok felé. 

Kétlépésnyire járhatott a neki háttal álló, Zaffóval harcoló szudánitól, 
amikor a másik szaracén egy villámgyors riposztot követően felnyársalta 
Lonzét. A nagydarab csatlós bánatosan elbődült, mint aki siratja az életét, 
aztán még egyszer utoljára ütésre lendítette a kardját. Az arab könnyedén 
kitért a túlságosan is lassú fegyver elöl, aztán a továbblendülő penge után 
belépve torkon szúrta a szolgát. Lonze üvöltése gurgulázásba fulladt, de a 
csatlósban iszonyatos életerő munkálhatott, mert még mindig nem adta fel a 
küzdelmet. Vállával eltaszította magától az arabot, baljával megpróbálta 
eltömni a nyakából spriccelő vér útját, de a kardját már nem emelhette fel 
újra. A szaracén előrelépett, és a fegyverét két kézre fogva rávágott Lonze 
jobb karjára. A láncszemek hangosan megroppantak, ahogy vértezet fémje 
engedett, és a penge a húsba hatolva félig levágta a csatlós kardtartó kezét. 

Bevégeztetett - gondolta Andreas, ahogy fájdalmával küszködve 
megpróbált még közelebb kerülni a vérbeborult arcú Zaffo támadójához. 

Megtett még egy lépést, aztán megemelte a kezében lévő követ, és 
lesújtott vele a szaracén emámés fejére. Az ütés gyenge volt és erőtlen, de 
még így is elegendő volt hozzá, hogy az arab megszédüljön egy pillanatra. 
Ahogy az ellenfele figyelme egy pillanatra kihagyott, Zaffo fél pengéig 
vágta a csatabárdját a mohamedán mellkasába. Az ütés nyomán az arab 
teste megbicsaklott, és a férfi a földre rogyott. 

- Add a kardját! - mondta a szolgának Andreas, mire Zaffo felkapta a 
vergődő fickó mellett fekvő fegyvert, és felé nyújtotta. 

A lovag a pengével a kezében tett egy bizonytalan lépést a több sebből 
vérző Lonze felé, de esélye sem volt rá, hogy megakadályozza a szaracént 
abban, hogy többször egymás után arcon, torkon szúrja a haldoklót. A 
harmadik döfés után a hatalmas termetű szolga eldőlt, és nem mozdult 
többé. Andreas elérte Montbardot, és nem ment tovább. Helyette megvetette 
a lábát, és felkészült rá, hogy ha kell az élete árán is megvédi a testet. 

Mit csinálsz? Biztos, hogy nem él már! Az életedet kockáztatod egy 


álomért? - kavarogtak a fejében a gondolatok, miközben farkasszemet 
nézett a Lonze megcsonkított holteste mellől felegyenesedő szaracénnal. 

Az arab kihívóan méregette a vérző lovagot, aztán lassú léptekkel 
megindult felé. 

Miért nem adja fel? Ketten vagyunk ellene. Könnyűszerrel elmehetne, 
esélyünk sincs rá, hogy utolérjük. 

Andreas hangokat hallott a háta mögül, és néhány pillanat múlva Zaffo 
jelent meg mellette. A férfi letörölte az arcát, és a szeme újra látszott, de a 
fejéből máris vékony csíkban csordogált lefelé a vér. 

- Ketten vagyunk, el fog menekülni - mondta a csatlós. 

- Nem fog - felelte Paganis, miközben a lassan közeledő arabot figyelte. 
- Van még itt valami dolga, amit még nem végzett el. 

A mohamedán felmérte, hogy a két keresztény közül Andreas van 
rosszabb állapotban, és megpróbált úgy helyezkedni, vele kerüljön szembe 
először. Zaffo megmozdult, hogy meghiúsítsa az arab igyekezetét, de 
Paganis leintette. 

- Hagyd csak, előbb-utóbb úgy is megkapná, amit akar. Így legalább én 
is tudom, hogy mire készül - mondta Andreas. 

Hergelni kezdte magát, és felkészült rá, hogy csak egy csapásra lesz 
ideje, mielőtt az arab görbe kardja lesújt rá. A szaracén tovább oldalazott, 
miközben Zaffo úgy helyezkedett, hogy időben beavatkozhasson a 
küzdelembe. A mohamedán több jó alkalmat is elhalasztott a támadásra, 
mire a lovagban feltámadt a kétely, a szándékait illetően. 

A grófot akarja! - érett meg benne a felismerés, ahogy rájött, hogy a 
különös körtánc eredményeként eltávolodtak a nemes mozdulatlan testétől. 

- Végeznünk kell vele! - mondta hangosan, de egyelőre mozdulatlan 
maradt. 

Andreas tovább figyelte az arab mozgását, majd amikor elérkezettnek 
látta a pillanatot, a jobb lábáról elrugaszkodva egy finoman elhibázott 
csapással Zaffo felé kényszeríttette. A szaracén kibújt a vágás útjából, és 
kardját felkapva eltérítette Paganis pengéjét. A csatlós azonban résen volt, 
és derékból hosszan előrehajolva a fegyvere fejével elérte a mór testét. A 
súlyos penge végigszántotta a szaracén oldalát, és hosszú, mély sebet ejtett 
rajta. Paganis megpróbált utána lépni muzulmánnak, de a hirtelen mozdulat 
miatt a sérült lába megbicsaklott, és a földre zuhant. Esés közben a 
kardjával még a mór felé kaszált, de csak annyit ért el vele, hogy további 
hátrálásra kényszeríttette a sebesültet. 

Andreas feje a szikláknak ütődött, és a lánccsuklyán keresztül is érezte, 
ahogy a kövek pereme a fejbőrének préselődik. Megpróbált feltápászkodni, 


de a szaracén észrevette a kiszolgáltatott helyzetét, és mindent egy lapra 
feltéve megtámadta. A mór két kézre kapta a kardját, bebújt az ütni készülő 
Zaffo karja alatt, a vállával félretaszította a csatlóst, és a hosszú pengét, 
mintha csak egy vadásztőrt forgatna, lefelé meredő pengével döfésre 
emelte. 

Paganis tudta, hogy a szudáni acél képes lesz utat törni a vért szemei 
között. Oldalt fordult, hogy ép lába közelebb kerüljön a támadójához, és 
teljes erejéből kirúgott felé. Talpa a mór térdének ütközött, és sikerült 
kibillentenie a másikat az egyensúlyából. A szudáni ráesett, és Andreas 
csillagokat látott a fájdalomtól, ahogy sérült lába a sziklákhoz préselődött. 

Sosem állsz talpra többé! - sokkolta egy pillanatra a gondolat. 

Esés közben az arab elejtette a fegyverét, de a lovag dermedtségének 
köszönhetően sikerült a nála nagyobb testű férfi fölé kerekednie. Ököllel 
Andreas arcába sújtott, és a lovag érezte, hogy valami nagyot reccsen az 
orrában. Vér sós íze öntötte el a száját, miközben a szaracén újra ütésre 
emelte a kezét, és vad remegés futott végig rajta, ahogy egész testében 
megfeszült. A lovag eltaszította magától, ám mire a szudáni teste a földre 
ért, már tudta, hogy felesleges volt tovább küzdenie. 

Az arab hátában Zaffo csatabárdja állt. A fegyvernek csupán a csak a 
nyele látszott ki a szaracén húsából. 


- Mark Fleismann ? 

A diák felnézett, és már meg sem lepődött rajta, hogy ebben a 
kolostorban mindenki ismeri a nevét. A mellette álló, barátcsuhát viselő 
fiatal kölyök alig lehetett több tizenöt évesnél. 

- Igen. 

- Dr. Irsham küldi önnek a vacsorát - mondta a fiú, és Mark elé 
csúsztatta a hideg ételekkel megrakott alumínium tálcát. 

Fleismann megdöbbent. Az igazgató néhány szegényes falatot ígért, 
ezzel szemben, ami előtte volt, az egy többcsillagos szállodának is a 
dicséretére vált volna. 

- Ti mindig ilyeneket esztek? - kérdezte Mark a fiút, miközben 
akaratlanul is tegezésre váltott. 

- Ez nem tőlünk van. Ügy hozatták neked a közeli fogadóból. Fleismann 
végignézett a tálcán lévő finomságokon, és rögtön összefutott a szájában a 
nyál. 

- Kérsz belőle, nekem egymagámnak amúgy is túl sok volna? - kérdezte 
és cinkosán a srácra kacsintott. 


- A rendfőnök úr nem venné jó néven - felelte a fiú, és a szemével a 
legközelebbi sarok felé intett. 

Mark követte a pillantását, és egy apró kamerát vett észre a falra 
szerelve. 

- Figyelnek minket? 

- Nem minket. A könyveket, kódexeket, tekercseket. Ha valamelyiknek 
baja esnék, akkor a felvételeket bizonyítékként használják. 

- Remélem, nem tettem semmi rosszat - mondta rosszul megjátszott 
félelemmel Mark. 

A fiú elmosolyodott, aztán megszólalt. 

- Pont ellenkezőleg. Az apát úr a lelkemre kötötte, hogy minden 
kívánságodat teljesítsem, és ha bármire szükséged van, akkor segítsek, hogy 
megadják neked. 

- Ez mit jelent? 

- Szerintem nincs olyan irat ebben a levéltárban, amihez ne férnél hozzá 
- felelte a barát. 

Markot kicsit megijesztette az őt körülvevő kitüntető figyelem. 
Megfordult a fejében a gondolat, hogy mára itt hagy mindent, és visszamegy 
a szállására, de tartott tőle, hogy soha többé nem lesz még egy ilyen 
lehetősége. 

- Aha - mondta szórakozottan. 

- Ha bármire szükséged van, csak menj az információhoz, és szólj az 
ügyeletesnek, ő majd mindenben a segítségedre lesz - mondta búcsúzóul a 
fiú. 

- Rendben, és köszönöm! 

Miután Mark egyedül maradt, kitett néhány lazaccsíkot a tányérjára, 
pakolt mellé egy kis kaviárt, aztán nekilátott, hogy egy vékonyan 
megvajazott péksüteménnyel befalja. Miközben evett, az olvasótáblán fekvő 
Domonkos-rendi sorait nézte. Ha igaz, a történet alátámasztotta volna a 
titokzatos gróf halálának időpontját. A Domonkos-rendi ugyan nem 
említette név szerint Arnaldus Turre de Montbardot, de a hasonlatosság 
kézenfekvő volt. 

Fleismann átfutotta a levelezést, és miután megállapította, hogy azokban 
nem szerepel többé sem Montbard, sem pedig Paganis neve, a figyelme a 
számítógép billentyűzete mellett fekvő iratok felé fordult. A normann 
Bajamonte-nak tulajdonított feljegyzések nagy részét ismerte már más 
olvasmányaiból. Le Puy püspökének, Adhemarnak a Szentföldön tett 


utazásáról szóló jelentések gyűjteménye hasonlóképpen széles körben 
vizsgált gyűjtemény volt. Mark sejtette, hogy egyik népszerű iratban sem 
találja majd meg azt, amit ő keres. 

Eredeti célja, hogy nyomára bukkanjon a templomosok nagymesterének 
kardjára, mostanára átalakult, és sokkal jobban érdekelte már Arnaldus 
Turre de Montbard élete és halála, mint a fegyver, amit forgatott. A 
Domonkos-rendi szerzetes levelének keletkezése idején még tartott a kutatás 
a gróf után, és Mark a szerzetes szavaiból úgy érezte, maga a barát sem volt 
biztos benne, hogy pontosan mi is történt. Fleismann elvetette a gondolatot, 
hogy próbát tegyen a két művel - aminek fellapozásáért egy héttel ezelőtt 
még egy hónapnyi ingyen robotot sem sokallt volna valamelyik afrikai 
ásatáson -, és a vacsorát hátrahagyva az információs pulthoz sétált, hogy 
kihasználja különleges helyzetét. 

A göndör hajú szerzetest ezúttal is a számítógépe előtt görnyedve 
találta. A fiatal férfi annyira elmerült a munkájában, hogy észre sem vette, 
amikor Mark megállt mellette. A diák majdnem egy percet várt türelemmel, 
és csak akkor köszörülte meg hangosan a torkát, amikor biztos volt benne, 
hogy esélye sincs másként felhívni magára a barát figyelmét. 

A szerzetes felnézett, és egy pillanatig értetlenül bámult Fleismannra. 

- Mark vagyok, ma reggel találkoztunk - szólalt meg a diák a férfi 
zavarát látva. 

- Persze! - felelte a barát, és a tekintetébe visszatért az értelem. - 
Bocsáss meg, de mióta rábukkantunk arra az anomáliára, képtelen vagyok 
kiverni a fejemből. Egyszerűen nem értem, miként kerülhetett a rendszerbe. 

- Rájöttél már valamire? - kérdezte Mark, noha inkább csak az 
udvariasság vezette, mint a kíváncsiság. 

- Nem sok mindenre - csóválta a fejét csalódottan a férfi. - Valaki 
telepített egy keresőszoftvert, anélkül, hogy én tudtam volna róla. Külön 
jogosultságokat adott neki a hálózat erőforrásainak használatához, és 
szinte korlátlan processzorteljesítményt. Ezért volt az, hogy amikor 
elindítottam a keresést a névvel kapcsolatban, amit kértél, kis híján 
megfagyott az egész rendszer. 

- Az nem úgy van, hogy ehhez kell valami kód? - kérdezte kissé félve 
Fleismann, miközben mindent elkövetett, hogy csekélyke számítógépes 
ismereteit felhasználva megpróbálja kitalálni, miről lehet szó. 

- De..., csakis a rendszergazda jelszavával lehet ilyen programokat 
telepíteni. 


- Akkor, ha nem te voltál, biztosan az elődöd - adta meg a logikus 
magyarázatot Mark. 

- Először én is azt hittem, de az adatbázis szerint a program 
telepítésének időpontja néhány hónappal későbbre datálódik, mint hogy én 
elkezdtem a munkámat. 

- Akkor talán te voltál az, csak már elfelejtetted - mondta Mark, és már 
bánta, hogy megkérdezte mi baja a barátnak. 

- Ilyesmit nem felejt el az ember. Ez olyan mintha átadnád az irányítást 
egy gépnek, aztán úgy tennél, mintha sosem történt volna meg. 

- Akkor olyasvalaki tette, aki ismeri a kódodat. 

- Azt csak én, és a kolostor apátja, dr. Irsham ismerjük - válaszolta a 
szerzetes a fejét rázva. 

Fleismannak nem volt több ötlete, és szíve szerint már amúgy is hagyta 
volna a témát. 

- Tulajdonképpen azért jöttem, hogy a segítségedet kérjem - mondta, és 
reménykedett benne, hogy gyorsan sikerül kiszakítani a másikat a probléma 
bűvköréből. 

- Az igazgató úr már ideszólt, hogy álljak mindenben a rendelkezésedre. 
Mondd csak nyugodtan, hogy miről van szól - felelte a barát, és annak 
ellenére, hogy látszott rajta, még mindig a maga baja foglalkoztatja, 
készségesnek tűnt. 

- Raoul de Caen teljes, cenzúrázatlan beszámolója érdekelne, az első 
keresztes hadjáratról. 

- Raoul de Caen? 

- Kortárs keresztény krónikás, végigharcolta az első hadjáratot, és 
folyamatosan jelentett a pápai széknek. A műveiből több kódex is készült, de 
nekem az eredeti feljegyzésekre lenne szükségem, amiket nem csonkítottak 
meg a pápai hivatalnokai. 

A szerzetes két gyors mozdulattal letisztította a számítógép monitort, 
aztán tíz ujjal esett a billentyűknek. 

- Igen, úgy tűnik, tényleg létezik belőle egy példány nálunk, de ahogy 
nézem, ez belső anyag, még olvasóterembe is csak az apátúr külön 
engedélyével adhatom ki - mondta rövid várakozás után a barát. 

- Dr. Irsham azt mondta, bármihez hozzáférhetek. 
- Valóban? - csodálkozott a szerzetes. 

- Találtam néhány új fejezetet a Bibliographie des croisades egyik 

példányában, és szerinte ezzel híressé tettem a kolostort - felelte Mark, és 


értetlensége jeléül széttárta a kezeit. 

- Hát, az igazgató néha tényleg tesz furcsa dolgokat, de akkor is fel kell 
hívnom, mielőtt kiadom a könyvet - mondta a fiatal férfi, és felvette a 
telefonkagylót. 

A barát a kilencest tárcsázta, majd közvetlenül utána hetest. Várt 
néhány pillanatot, aztán beszélni kezdett. 

- Itt Lofree, atyám, Mark Fleismann szeretne hozzáférni Raoul de Caen 
cenzúrázatlan beszámolójához... - kezdette bele a barát, aztán néhány 
pillanatra elhallgatott. - Értem, máris kiadom neki - mondta végezetül, 
azzal letette a kagylót. 

Az egyetemi diák érdeklődve figyelte a szerzetest. 

- Mi történt, csak nincs valami baj? - kérdezte néhány pillanattal 
később. 

- Nem, nincs - felelte a férfi zavartan, de még mindig értetlenül meredt 
maga elé. - Megkapod a könyvet, az apát úr beleegyezett. 

- Akkor mi a gond? 

- Már fel is küldette a raktárból, a szállítóliftben vár rád. 

- Honnan tudta?! - kérdezte döbbenten Mark. 

- Fogalmam sincs, az én gépemen nem látszik, hogy előrendelted volna. 

- Mert nem is tettem. 

- Akkor én sem értem. Honnan tudta, hogy erre a könyvre lesz 
szükséged? 

Fleismann kezdte kellemetlenül érezni magát a körülötte folyó felhajtás 
miatt. 

- Talán kikövetkeztette a kutatási anyagomból. Délután odajött a 
munkaasztalomhoz, és beszélgettünk néhány szót. Közben beleláthatott a 
jegyzeteimbe. 

- Akkor ez lehet az oka - mondta azonnal a szerzetes, és láthatólag 
megnyugodott attól, hogy valamiféle magyarázatot találtak a rejtélyre. 

- Mindenesetre furcsa... - harapta el a mondat végét. 

- Micsoda? 

- Még sosem hallottam róla, hogy dr. Irsham bárkihez is lejött volna 
beszélgetni. 

- Talán csak véletlen. 

- Igen, talán csak véletlen - hajlott erre a megoldásra a barát is. 

- Megtennéd, hogy elhozod a könyvet? Így zárás után már csak én 
vagyok egyedül a pultnál, és nincs senki, aki helyettesítsen. 


- Van még rajtunk kívül más is a levéltárban? - kérdezte csodálkozva 
Mark. 

- Persze, csak nem gondoltad, hogy egyedül miattad tartunk ügyeletet? 
Még vagy három kutató van az olvasótermekben, akik külön engedéllyel 
este is folytathatják a munkát. 

- Akkor én nem is vagyok olyan kiváltságos helyzetben? 

- Hát nem is te vagy az első, aki megkapja azt a könyvet - felelte a barát. 

- Hol találom? 

- Csak menj végiga jobb oldalon, és közvetlenül az olvasóterem mögött 
találsz egy fülkét. A falon van egy méterszer-méteres, középen elválasztott 
fémlap. Az a lift. Csak nyisd szét az ajtót, vedd ki a könyvet, és ne is lássalak 
addig, amíg fel nem fedezted az évszázad történelemtudományi áttörését. 

- Akkor optimista jóslatok szerint, most évekig nem találkozunk - 
mondta Fleismann búcsúzóul. 

A liftet és benne a könyvet gyerekjáték volt megtalálni. A felvonónak 
helyet adó apró fülke ugyan üres volt, de a bent lévő átható szagból 
Marknak egyértelművé vált, hogy a mogorva szerzetes, aki a könyveket 
hozta neki, az egész napját idebent töltötte. 

A helyiségből két ajtó nyílt, az egyik a torony jobb, a másik baloldali 
olvasóterme felé. Mark kivette a könyvet a fémdobozból, aztán visszament 
vele az asztalához. 

A pergamenek egy hatvanas évekből származó, egyszínű műanyag 
tokban voltak, ami leginkább saját általános iskolás mappáira emlékeztette 
Markot. A diák kinyitotta az iratcsomót, és az átlátszó fóliával bevont, 
töredezett szélű feljegyzéseket az olvasóállványra helyezte. Szerencsére ezek 
is latinul voltak, akárcsak a többi. 


- A déli toronynak vége, a mórok lángra lobbantották az egészet, mind a 
kétszáz harcosunk bent égett az utolsó szálig! - mondta a Sion-hegy 
irányából visszatérő Gerard. 

-Ha most nem sikerül betörnünk, többé nem lesz esélyünk - mondta 
Andreas, és nekivágott az északi torony lépcsőjének, nyomában a három 
csatlóssal. 

Felhágott a víztől tocsogó deszkákon, és néhány pillanattal később 
elérte az építmény első szintjét. A hatvan ember befogadására képes 
helyiség bűzlött az ecet, a verejték és a vizelet csípős szagának elegyétől. 
Andreas utat tört magának a kivillanó szemfehérjével bámuló katonák 
között, és átvágott a második szintre vezető feljáró felé. A félelemtől félig 


bénultan álló harcosok között kevés akadt, akinek több kellett volna egy 
erőteljes lökésnél. A zörgő, remegő toronyban, amúgy is elég nehéz volt 
talpon maradni. 

Andreas felhágott a lépcsőfokokra, és ahogy a torony teteje felé haladt, 
a deszkák között egy pillanatra rálátott az alatta tomboló káoszra. 
Jeruzsálem ostroma immáron negyedik hete tartott megállás nélkül, és 
minden egyes nappal, amikor a védők fel tudták tartóztatni a 
keresztényeket, közelebb került a pillanat, amikor Al-Afdal seregével 
harapófogóba szorítják a kereszteseket. 

Közvetlenül a torony lábánál francia íjászok lőtték szakadatlan a 
falakon álló védőket, és igyekeztek elejét venni a hatalmas szerkezetet 
mozgató katonákra hulló kő és nyílzápornak. A szaracénok ennek ellenére 
mindent elkövettek, hogy idő előtt megállítsák az ostromtornyot, és 
lehetőleg felgyújtsák. Hatalmas köveket dobáltak a szerkezet útjába, apró 
hajítógépekkel petróleum és kén keverékével megtöltött, lángoló 
agyagedényeket lőttek az építmény oldalára, amelyek aztán tűzbe borítottak 
mindent, amit elértek. A nyílvesszők kopogása monoton zajjá vált odabent, 
és az iszonyatos hőségben összeszorult emberek szaga az elviselhetetlenség 
határát súrolta. 

Hatalmas cserép robbant szilánkokra Andreas mellett, és a felcsapó 
forróság hátrálásra kényszeríttette. A lovag felkapta a kezét, hogy védje az 
arcát, majd a következő pillanatban kénytelen volt megkapaszkodni a 
korlátban, mert a tűz elől menekülő tömeg azzal fenyegette, hogy lesodorja 
a keskeny, alig létra szélességű lépcsőről. 

- Vissza kutyák, nemesember van köztetek! - üvöltötte a fején 
posztócsuklyát viselő Lonze, hogy a hangja még a harci zajt is elnyomta 
egy pillanatra. 

A figyelmeztetés hatott, a katonákban még a tűztől való félelmüktől is 
erősebb volt az uraiktól való rettegés. 

Andreas két gyors mozdulattal letépte a karján lángra kapott vizes 
szövetet, aztán a zsoldosok ijedtségét kihasználva tovább kapaszkodott 
fölfelé a keskeny járaton. Ahogy felért a második szintre, újra arcul csapta a 
meleg. A hőség itt sokkal nagyobb volt, mint néhány méterrel lejjebb. A 
vízzel átitatott deszkák felől állandó sercegés hallatszott, miközben a rések 
közül forró páracsóvák törtek elő. A katonák arca olyannyira verejtékezett, 
mintha csak most léptek volna ki a patakból, a hajuk csapzottan tapadt az 
arcukra, a ruhájukon kövér cseppekben ült a lecsapódott pára. 

- El az utamból! - mordult rá az előtte állókra Andreas, és sűrű tömeg a 
hely szűkössége ellenére félreállt előle. A nemesi címer, és a 


parancsoláshoz szokott hang megtette a hatását. 

Paganis keresztültörtetett a tömegen, és mire elérte a következő szintre 
vezető lépcsőt, már a posztóvért alatt is lecsorduló verejtékcseppeket érzett 
a hátán. 

Akár egy hatalmas kemence! - ismerte fel a hasonlóságot a lovag, és 
elborult tekintettel figyelte a gerendák közötti rések mögött villódzó 
citromsárga lángnyelveket. 

- Félre! - kiáltotta még a korábbinál is hangosabban, és az egyik lassan 
eszmélő katonát a bal vállával taszította odébb. Egy pillanatra ösztönösen 
megfeszült, ahogy eszébe jutott a vállsebe, de mert nem érzett fájdalmat, 
már lépett is tovább. 

A mi Urunk tett csodát! - próbálta megnyugtatni magát, de a benne lévő 
kétkedés mit sem csökkent. 

Elérte a feljárót, és durván faragott járólapokon megindult felfelé. A 
zsoldosok immáron kéretlenül is utat engedtek neki, mintha csak 
megérezték volna a közeledtét. Néhányan kipirult tekintettel figyelték, 
mások félelemtől szűkölve kotródtak félre előle. A meleg egyre fokozódott, 
és a bűztől, párától fülledt levegőben minden lélegzetvétel egyre inkább a 
nehezére esett. A bajsza ázottan tapadt a szájára, a halántékán egymás után 
gördültek le a verejtékcseppek, hogy az arca után a nyakán végigfutva a 
becsússzanak a vértezete alá. Forróság árasztotta el Andreas testét, úgy 
érezte, mintha hőhullám futna végig az erein, és egészen a fejéig hatolna. A 
szemei előtt apró pontok vibráltak, és a léptei ütemére alakzatokká álltak 
össze majd hullottak szét. 

Amint felért a harmadik szintre, a zsoldosok egy része felé fordult. 

Tudják, ki vagyok! - gondolta Andreas a rá meredő tekintetek láttán. 
Tudják, hogy a mi urunk Jézus Krisztus jelölt meg magának! Tudják, hogy 
én hozom el nekik a győzelmet vagy senki más. Ha elbukom, velem bukik az 
egész sereg, ha megtörjük Jeruzsálemet, a keresztesekkel együtt emelkedem 
az égig!! - kavarogtak fejében a képek, érzések, és egy-egy tisztább 
pillanatában úgy érezte, mintha ezek nem is az ő gondolatai volnának. 

-Dicsőség az Úrnak! - üvöltötte, ahogy a torkán kifért, és a toronyba 
szorult katonák egy emberként visszhangozták a kiáltását. - Halál a pogány 
fenevadakra! - emelte meg újra a hangját, és hüvelyéből elővonta az 
egykori Arnaldus Turre de Montbard kardját. A keskeny, egyenes pengéjű 
kard markolatgombjában lévő hatalmas, félgömbformára csiszolt obszidián 
mohón nyelte a gerendák között villódzó lángok fényét. A zsoldosok 
fékeveszett üvöltésbe fogtak, és nemsokára az artikulálatlan kavalkádból, 


egy zakatolva darált név bontakozott ki. 

-Paganis, Paganis...! - kántálták a katonák, és Andreas úgy érezte, hogy 
az ütemes kántálás egyre gyorsítja, erősíti a szíve lüktetését. 

A katonák maguktól széles utat nyitottak neki. A lovag lendületes 
léptekkel keresztülvágott a harmadik szinten, és mire fellépett a létrává 
keskenyedő feljáró első fokára, már a torony egész környéke az ő nevétől 
volt hangos. 

Valóban elég erős vagyok hozzá, utat nyissak a szaracénok között? - 
érintette meg egy pillanatra a kishitűség, ahogy a legfelső szintre fellépve a 
nyitott réseken át megcsapta a hűvös levegő. A friss szellő mintha a 
gondolatait is tisztára söpörte volna. 

- Mi mind mögötted állunk, nagyuram! - súgta a fülébe a háta mögött 
érkező Lonze, és a lovag bizonytalanságát, mintha rögvest elfújták volna. 

Nem vagyok egyedül - gondolta magában, és a kántálás gerjesztette 
lüktetés újra erőre kapott benne. 

Legfelül a kiválasztottak csoportja várta. Fémruhába öltözött nemtelen 
harcosok, akik bátorságukkal kiérdemelték, hogy itt legyenek, és akik 
felemelkedésüket remélték a mai naptól. Ha bejutnak a városba, és túlélik 
az ostromot, lovagi rangra emelkedhetnek egytől-egyig. 

A Szentföld nemcsak a nemesen születetteknek tartogat csodákat... Na 
meg kíméletlen halált a bolondoknak, akik százával maradnak a harcmezőn 
- eszmélt Paganis, ahogy észrevette a torony egyik fala mellett vergődő, 
átlőtt torkú kereszteset. Légy észnél, vagy a sorsára jutsz! - figyelmeztette 
magát, ahogy a láncruhások sorfalától körülvéve az építmény szélére sétált. 

- Számszeríjászok előre! - üvöltötte, hogy túlharsogja a fanatikusan 
bömbölő keresztények kórusát. - A naftavetőkre célozzatok! Ha csak egy 
tűzmester is életben marad, mind elevenen sülünk meg! - adta ki a 
parancsot, amikor az egymás után két sorban elhelyezkedett nyílpuskások 
célzásra emelték a fegyverüket. 

Andreas ellépett a lövészek sora mellett, és az acéllal megerősített 
csapóajtó mellett kinézve a közeledő várfalat figyelte. Már csak alig 
húszlépésnyire jártak a kőcsipkés védművektől, és a lovag ilyen távolságból 
képes volt tisztán kivenni akár a szaracénok arcvonásait is. 

- Induljon a görögtűz! - adta ki a parancsot, és hátralépett, hogy helyet 
adjon a hátulról előre csörtető parittyásoknak. 

A csapóajtó két oldalán lévő palánkok tartóköteleit egy-egy termetes 
harcos néhány csapással átvágta, ezzel másfél lépés széles réseket nyitottak 
a torony frontján. A parittyások egymás után felsorakoztak a lyukaknál, és a 


falra lőtték a szaracén mintára megtöltött korsókat. Az edények tartalmát 
még Arnaldus Turre de Montbard állította össze a halála előtt. Hogy ő 
honnan tudta, mitől lobban kiolthatatlan lángra a szaracénok tüze, azt még 
Andreas sem sejtette, de egy szállítás közben történt baleset meggyőzte 
róla, hogy a gróf korsói legalább olyan jók, mint az araboké. Az edényeket 
nem merték meggyújtani a torony belsejében. Ha csak egy is megrepedt 
volna, a szűk helyen mindannyian halálra égnek. 

- Tüzet nekik! - mondta, amikor az utolsó köcsög is szétrobbant a várfal 
toronnyal szemben lévő szakaszán. 

Kezében lángoló nyílvesszőt tartó íjász lépett a réshez, és habozás nélkül 
a védők felé lőtt. A szurokba mártott végű lövedék nyomán tűztenger 
borította el a gyilokjárót, és néhány minutum alatt tisztára söpörte az utat az 
ostromlók előtt. 

- . Számszeríjászok a résekhez! Küldjétek a pokolra a naftavetők 
mestereit! 

A nyílpuskások három sorba rendeződve vonultak a másfél lépés széles 
résekhez, és egymás után lőtték ki a rövid, tömör vesszőket. Az apró 
helyiség kattanások, hangos csapódások és bántó sziszegések zajával telt 
meg. Amint az első sorban állók kilőtték a vesszőjüket, helyet engedtek a 
mögöttük állóknak, és hátrébb húzódtak, hogy újra töltsék a fegyverüket. 
Az igyekezetük azonban feleslegesnek bizonyult, mert a torony gyorsabban 
ért a fal közelébe, mint ahogy arra számítani lehetett volna. 

- Íjászok a szélekre! Ide a bőrökkel! - kiáltotta Andreas, és hogy biztos 
legyen a dolgában, a karjával is intett a szint túlsó felén várakozó katonák 
felé. 

A zsoldosok megragadták a padlón hosszában lefektetett ecetbe áztatott, 
összegöngyölt bőröket, és megindultak vele a kapu felé. 

Amint elérték a szint elejét, oldalt fordultak, és a katonák feje fölött 
átadogatva a hengert, keresztbefordították a helyiségben. 

Már csak tíz lépés! - állapította meg Andreas, miután a réshez lépett, és 
kilesett rajta. 

A várfal üres volt előttük, csak a narancsszín, olthatatlan lángok égtek 
ott fekete füsttel. 

- Nyissátok a kaput! - bődült el Andreas, és maga elé emelte a pajzsát, 
hogy azzal fogja fel a szudániak első nyílvesszőit. 

A víztől tocsogó, acéllal megerősített, alkarnyi vastag deszkákból 
készített csapóajtó hatalmas dörrenéssel csapódott Jeruzsálem falának. A 
szerkezet a tetején lévő acélkampók ökölnyi lyukakat ütöttek a kövekbe, és 
elmozdíthatatlanul odaszögezték a torony szélét a falhoz. 


- Előre! - kiáltotta Andreas, ám ahelyett, hogy meglódult volna, maga elé 
engedte a bőrt cipelő harcosokat. 

A láncruhás katonák megindultak, ám még félútig sem juthattak a 
csapóajtón, amikor nyílvesszők hada zúdult rájuk. A lövedékek többsége 
elakadt a feltekert bőrön, vagy irányt tévesztett a vértezeteken, de a 
maradék még így is elegendő volt hozzá, hogy megtizedelje a cipekedőket. 
Ketten kihullottak a jobb oldalról, mire a többség megbillent, és az alattuk 
tátongó majd tíz ölnyi mélység felé botladozott. 

- Hozd a kardom! - mordult Zaffóra a lovag, és bőrhenger jobb oldalához 
lépett, hogy megtámassza a tántorgó katonákat. 

Nyílvessző csapódott be közvetlenül a feje mellett, és a lovag 
megértette, hogy nincs vesztegetni való idejük. 

- Lökjétek! - üvöltötte torkaszakadtából, és nagyot taszított a hengeren. 

A bőr a várfalra zuhant a vége lebomlott az oldaláról, és a kiterülő anyag 
széles utat vágott a lángtengerben. Zaffo Andreas kezébe nyomta a kardját, 
aztán az égnek emelete a csatabárdját. 

- Paganis! - bődült el a csatlós, és a mögötte állók egy emberként vették 
át a kiáltását. 

A lovag előre lódult, és a lába alatt sercegő bőrszőnyegen átvágva 
nekirontott a lángok túloldalán álló meglepett szaracénokra. A hozzá 
legközelebb állót annyira meglepte a szemvillanás alatt semmivé vált tűz, 
hogy Andreas különösebb nehézség nélkül torkon szúrhatta. Az egyenes, 
vékony penge úgy hatolt át a szaracén húsán, mintha az ott sem lett volna. 
Paganis egy könnyed mozdulattal visszarántotta a fegyvert, majd a jobbról 
rárontó arab felé lendítette. A mohamedán a kardjával félreütötte Andreas 
pengéjét, de az előrelendülő pajzsra már nem számított, és az acél 
szögecsekkel kivert bőr a fejének csapódott. Az arab orra eltört, de a lovag 
otthagyta, hogy helyet csináljon a mögötte érkezőknek. 

Kiszabadította a pengéjét a szaracén kardja alól, és lesújtott vele a balról 
érkező, hatalmas termetű mohamedán fejére. A sötétbőrű, görbeorrú 
szaracén feje úgy hasadt ketté, mintha csatabárd szelte volna ketté. Ütés érte 
Andreas vállát, a vértezet megroppant, de a fém kitartott, és a lándzsa irányt 
tévesztve csapódott a kövek közé. A lovag megtántorodott, a kard 
megfeszült a kezében, de neki még maradt annyi lélekjelenléte, hogy egy 
hirtelen mozdulattal kiszabadítsa a pengét a halott mór fejéből. 

Hajlított pengéj ű arab kard csattant a pajzsán, célt tévesztett handzsár 
tépte le a sisakját, és Paganis megrettenve vette tudomásul, hogy egyetlen 
szempillantás alatt megsűrűsödtek körülötte az ellenfelek Marcona alak tört 
utat magának a szaracénok között, és a következő pillanatban csatabárd 


hasította szét a lovaghoz legközelebb álló arab mellkasát. Andreas 
kihasználta a lélegzetvételnyi szünetet, és a kardot előre tartva felnyár- salta 
a handzsárral csapkodó mohamedán óriást. A fém nem sokkal a gyomra 
felett szúrta keresztül az olajozott bőrű, csupa izom harcost, de a férfi 
mögött már újabb várvédők készültek rohamra. Paganis nagyot taszított a 
haldoklón, és a többi mór közé lökte. Az eldőlő test kicsavarta a lovag 
kezéből a kardot, de a kereszténynek maradt elég ideje arra, hogy az 
oldaláról leakassza a láncos buzogányát mielőtt az arabok a közelébe értek 
volna. 

Alacsony, húsos képű, kopasz férfi ugrott Andreas elé, hogy szinte 
ugyanabban a pillanatban tollatlan nyílvesszőtől találva rogyjon a kövekre. 

- Előre! Utat kell törnünk a feljáróig! - üvöltötte a lovag, és a láncos 
buzogányt a feje felett meglengetve szétloccsantotta egy felé oldalazó 
szaracén koponyáját. 

Hosszú, elnyújtott íven vezetve a golyót, helyet csinált maga körül, 
pajzsával kivédett egy gyomrát kereső lándzsaszúrást, aztán lesújtott a 
fegyver nyelére, ketté törte, és hasba rúgta az egyensúlyát vesztett 
ellenfelét. Továbblépett, ám mielőtt még megemelhette volna a buzogányt, 
nyílvesszőtől találva ketten rogytak előtte a kövekre. Andreas a torkára 
hágott az egyik túl hevesen vergődőnek, aztán kénytelen volt fedezékbe 
húzódni, mert a szudáni íjászok egy csoportja átverekedve magát a tűz- 
függönyön, oldalról lőni kezdte őket. 

Itt nem maradhatunk! - tudatosodott a felismerés Andreasban, miután a 
második keresztes hanyatlott le a közvetlen közelében. 

- Maradjatok mögöttem! - mondta a háta mögött várakozó csatlósoknak, 
azzal a pajzsát a feje fölé tartva nekilendült. 

Átvágott a nyílzápor elől szintén visszahúzódó arab fegyveresek 
irányába, és a lendületét kihasználva közibük rontott. Mire elérte őket, több 
nyílvessző csapódott ártalmatlanul a pajzsába, és közülük kettő is arasznyi 
mélyen átfúrta a fedezékét. 

Andreas elkerült egy lándzsaszúrást, pajzsával félrelökött egy feje felé 
tartó kardot, aztán a láncos buzogány golyóját a háta mögül útnak indítva 
beszakította az előtte álló szaracén mellkasát. A sebesült arab felhördült, de 
Paganis nem hagyott időt a mögötte állóknak, hogy felocsúdjanak, és egy 
kurta csuklómozdulattal újra meglendítette az acélgolyót. A fémkarmok 
belemartak a legközelebbi mór karjába, és darabokra törték a csontját. 

- Vigyázz! - hasított a fülébe Zaffo kiáltása, de a lovag hiába nézett 
körül, csak későn eszmélt. A szaracén penge az oldalába mart, és Paganis 
ismét a láncruhának köszönhette, hogy halálos seb helyett megúszta egy 


fájdalmas zúzódással. 

Andreas a kíntól egy pillanatig így sem kapott levegőt. A mór észrevette 
a megingását, és újból támadott. Vékony pengéjű, egyenes kard keresztezte 
a damaszkuszi acél útját, és a keskeny keresztvasú, díszes fegyver a 
következő pillanatban máris átjárta a meglepett arab mellkasát. 

Lonze! - gondolta magában Andreas, ahogy felismerte kardját a csatlós 
kezében. 

A keresztény utat tört magának a szaracénok között, és ezzel elég időt 
adott a lovagnak, hogy összeszedje magát. Paganis vett két mély lélegzetet, 
erőnek erejével kényszeríttette magát, hogy ellenálljon a bordáiba hasító 
fájdalomnak, aztán felegyenesedett, és az ostromlók éke után eredt, akik ez 
idő tájt kezdtek neki a gyilokjáróról lefelé vezető lépcső megtisztításának. 

Andreas a szűkös jártban belekényszerült a tömegbe, majd egy 
fordulóval lejjebb csatlakozott az első sorokban harcoló csatlósaihoz. A 
három szolga egy csoport szaracénnal küzdött, akik a többiektől elszakadva 
próbálták tartani a fal oldalában futó folyosók egyikét. Bár a keresztények 
túlereje nyilvánvaló volt, a mórok egyeden lépést sem hátráltak, és a 
támadóknak minden egyes talpalatnyi előrejutásért meg kellett küzdeniük. 

Minél tovább tartják magukat, annál nehezebb lesz elérni a kaput - 
gondolta Andreas, miközben egy halott mór kezéből kicsavarta a benne 
lévő lándzsát. 

Meglendítette a fegyvert, és a bejáratban küzdő szaracénok felé hajította. 
A dárda a combján találta az elöl álló szaracénok egyikét, és átdöfte a lábát. 
A harcos testét egy pillanattal később tucatnyi fegyver járta át. 

- Át kell törnünk! - kiáltotta Paganis, és újabb lándzsát kapott fel a 
földről. 

Kék átalvetős Bouillon katona dőlt ki a lovag előtt, mire Andreas az így 
keletkezett résen át nekirontott a szaracénok sorfalának. Teljes testsúlyát 
beleadva a döfésbe, átszúrta a vele szemben álló katonát, és a dárda nyelére 
támaszkodva tovább tolta a sebesültet. A pajzsával sikerült félreütnie egy 
fejének irányzott csapást, de a következő kardszúrás bizonyosan eltalálja, 
ha a csatlósok hozzá hasonló vehemenciával nem söprik el az útjukból a 
védőket. 

Andreas keresztültört a mohamedánok vonalán, majd a szétzilálódott 
sorok közé rontva a dárdát egy magas, vékony arab combjába döfte. A 
harcos összerándult a kíntól, mire Paganis elengedte az izmok közé szorult 
fegyvert, és lánckesztyűs kezével belevágott a mozdulatlan arcba. Halk 
reccsenést hallott, aztán a barna bőrű férfi orrából dőlni kezdett a vér, és 
hátra tántorodott. A lovag kihasználta a lélegzetvételnyi szünetet, 


megragadta az arab lábában lévő dárda nyelét, és kiszabadította a fegyvert. 
A több sebből vérző szaracén felhördült, de Andreas a mellkasába vágta a 
lándzsát, mire az hang nélkül eldőlt. A kicsavarodó test kirántotta a lovag 
kezéből a fegyvert. Paganis körbenézett, hogy fenyegeti-e valahonnan újabb 
támadás, de a keresztesek már lépésekkel távolabb harcoltak a visszaszoruló 
mórokkal. 

- A fegyvered nagyúr - szólalt meg a lovag mellett álló Gerard, és lépcső 
mellett hagyott láncos buzogányt Andreasnak nyújtotta. 

Paganis vetett egy futó pillantást a Lonze kezében lévő díszes kardra, 
aztán megelégedett a brutális zúzófegyverrel. A torony irányából 
folyamatosan özönlöttek befelé a keresztények, és szemmel láthatólag már 
elegen voltak hozzá, hogy elfoglalják a legközelebbi kaput. 

- Kövessetek! - parancsolta Andreas a lépcsőn várakozóknak, és futva 
indult a legközelebbi lejáró felé. 

A folyosó egy keskeny csigalépcsőbe torkollott, ahol csak egy katona 
fért el egyszerre. Paganis félreállt a keresztesek útjából, és hagyta, hogy a 
forrófejű ifjak elé vágjanak. A csatlósok követték a példáját, és a fal város 
felöli oldalához húzódtak. Nemsokára fegyvercsattogás hallatszott a lépcső 
irányából, és a sor hamarosan megrekedt. 

-Más utat kell találnunk! - mondta határozottan Paganis, de nem volt 
ötlete, hogy merre tovább. 

- Törjük át a belső falat! - szólalt meg Lonze, és intett Zaffónak, hogy 
aztán közös erővel felkapjanak egy padot a folyosó széléről. 

A bútornak támasztott szálfegyverek hangos csörömpöléssel dőltek a 
földre. 

- Mire vártok, ragadjátok meg azt a kost, csak nem hagynátok, hogy egy 
nob...! - dörrent rá a Bouillon katonákra Andreas, aztán elharapta a mondat 
végét. 

A zsoldosok, ha észre is vették az elbizonytalanodását, nem adták jelét, 
hogy törődnének vele. Egyszerre négyen is ugrottak a lovag szavára, 
kikapták a két csatlós kezéből a súlyos fatákolmányt, és nekiestek vele a 
városfal belső oldalának. 

- Szedjétek össze a lándzsákat, és segítsetek nekik! - parancsolta 
Andreas a tétlenül várakozó Bouillon katonáknak, és a földön heverő arab 
szálfegyverekre mutatott. 

A katonák felkapkodták a lándzsákat a kőről, és a paddal próbálkozó 
harcosok mellett nekiálltak, hogy meggyengítsék a terméskövek között lévő 
habarcsot. 

- A belső fal közel sem olyan erős, mint a külső - mondta a munkátlanul 


maradt Lonze miközben a sziklákkal küzdő zsoldosokat figyelte. 

- Már megbocsáss, de ez a pad akkor sem lesz elég erős, hogy áttörjünk - 
mondta Paganis, és a fejét csóválta, ahogy a fáról lehasadó szálkákat 
figyelte. 

Mialatt a kövek meg sem inogtak, az egyszerű tákolmány már az 
utolsókat rúgta. 

- Mindenáron el kell jutnunk a kapuig, ha nem sikerül, Iftikhar ad-Daula 
ideér a felmentő csapatokkal, mielőtt kinyithatnánk a kaput, és kiszorítanak 
minket a városból. 

Lonze körbenézett a de Bouillon katonákkal teli folyosón, és mint a 
ketrecbe zárt vadászsólyom idegesen kapkodta a fejét. 

-Maradt még két korsó az ostromtoronyban. Gerard, igyekezz, hozd ide 
mind a kettőt! Ha másként nem megy, felgyújtjuk a lépcsőt, és utat törünk a 
tűzön át - utasította a csatlóst Andreas, mire a félszemű rohanvást indult 
visszafelé. 

- Nincs több bőr, mivel akarsz utat vágni a tűzön? - kérdezte Lonze, 
miután Gerard eltűnt a szemük elől. 

- Ha kell, halottakat dobunk a tűzre. 

-Legfeljebb néhány lépésnyit nyerhetünk, azzal nem kerülünk igazán 
közelebb a kapuhoz. 

Andreas tudta, hogy a csatlósnak igaza van. Az egy az egy elleni 
küzdelemben a szaracénok akár órákon keresztül is védhetik a lejárót. Amíg 
a francia harcosok csak torony szűk feljáróján keresztül tudnak bejutni 
Jeruzsálembe, addig az arabok egy gyors csapatösszevonással percek alatt 
erőfölénybe kerülhetnek velük szemben. 

- Áttörtünk nagyúr! - hallatszott a kiáltás néhány lépésnyire Andreastól. 

A lovag megkönnyebbülten figyelte a falon támadt ökölnyi rést. 

- Egy befalazott ablak! - mondta Lonze, aki az elsők között lépett a 
lyukhoz. - Bontsátok ki az egészet! - mordult rá a közelében álló katonákra, 
és a szolgalelkű fegyveresek ösztönösen engedelmeskedtek a parancsoló 
hangsúlynak. 

A csatlós hátralépett, mire a katonák megragadták a szétroncsolódott 
végű pad maradványait, és nekiestek az ablakkereten belüli résznek. A fal 
gyorsan engedett, és a kapaszkodó nélkül maradt kövek egymás után 
zuhantak le a túloldalon. A nyílás egykettőre kiszélesedett, és nemsokára 
akár egy lovag is átfért rajta. Andreas félreállította az útból a katonákat, és 
kinézett a résen. Körülbelül két ölnyi magasban lehettek, egy zöldellő 
olajfaliget felett. Bár a környéken nagy volt a nyüzsgés, egyelőre senki sem 
vette észre őket. 


- Segítsetek! - mondta a zsoldosoknak, és lábbal előre becsúszott a résbe. 
- Tartsatok, aztán engedjetek le egészen addig, ameddig csak bírtok - szólalt 
meg újra, amikor a dereka átjutott a fal másik oldalára. 

- Engedjetek el! - parancsolta utoljára, amikor már nyújtott karral függött 
a mélysége felett. 

Rövid zuhanás után könnyedén ért földet. A kezével ugyan meg kellett 
támaszkodnia a falban, hogy a lába alatt lévő kövek ne törjék a bokáját, de a 
vasalt csizma kitartott, és neki is sikerült megőriznie az egyensúlyát. 
Körbenézett, hogy az arabok közül akadt-e olyan, aki észrevette a 
mutatványát, aztán intett a résen deréktól lefelé kilógó Zaffónak, hogy 
kövesse. A csatlós egy pillanatra eltűnt a lyukban, aztán nem sokkal később 
újra megjelent a talpával lefelé. 

- Takarítsd el az útból a köveket! - mondta a szolgának, amikor az egy 
hatalmas puffanást követően elnyúlt a földön. 

Zaffo nehézkesen feltápászkodott, aztán nekilátott, hogy félretolja a 
törmeléket. A következő Gerard volt, majd három francia katonát követően 
Lonze is megérkezett. Míg a többiek egymás után ereszkedtek lefelé, 
Andreas nekilátott, hogy feltérképezze a ligetet. Az olajfák között apró, alig 
észrevehető keskeny csatornák futottak, amelyeknek a medrét lépésszer 
lépés széles fehér kövekből faragták. Az aprólékos munka eredménye 
harmonikus részként épült be a kert egészébe, és szinte észrevehetetlen volt 
az a finom lejtés, amivel az építész elérte, hogy víz minden fáig eljusson. 
Paganis ellépett egy zöldellő növény mellett, és a levelek takarásából 
kilesve rálátott a liget bejárata melletti kútra, és az a fölé épült 
emelőszerkezetre. A mechanikus remekművet nem is olyan régen még 
valószínűleg állati erővel hozták működésbe, és a hevederhez rögzített erős 
bőriszákok emelték ki a vizet a kővel kirakott kőgyűrű aljából. 

Csodás munka, egész Franciaországban nem találni hozzá hasonlót? - 
állapította meg lenyűgözve Andreas, és a figyelme kis híján elsiklott a 
szerkezet mögött lévő katona felett. 

A mohamedán még nem vette észre a fal tövében gyülekező 
kereszteseket, de valami felkelthette a gyanúját, mert lassan lépésről lépésre 
közeledett a lovag rejtekhelye felé. 

Meg kell lepnünk a szaracénokat, különben idő előtt megszorítanak 
bennünket! - gondolta Andreas, és a búvóhelyét feladva visszaosont a rés 
közelébe. 

- Gyere velem! - mondta egy lent várakozó számszeríjásznak, és a közeli 
fákig vezette, ahonnan már látható volt a mór. - öld meg, nem kiálthat! - 
mordult a lövészre Paganis, mire a férfi felemelte a fegyvert, és célba vette 


az őrt. 

A rövid, vaskos vessző a szaracén torkába csapódott, és a földre 
taszította a férfit. Az arab néhány pillanatig gurgulázva vergődött a földön, 
mielőtt végleg elcsendesedett. Andreas intett a keresztesnek, hogy feszítse 
meg újra a fegyverét, és amíg a katona a számszeríjjal volt elfoglalva, ő a 
ligetet figyelte. 

A fákon túl tovább erősödött a hangzavar, és Paganis úgy érezte, máris 
elkéstek. Hátra nézett a fal mellett várakozó keresztesek irányába, és látta, 
hogy már közel harmincan állnak a csatlósok mellett. Intett a katonáknak, 
hogy kövessék és óvatos léptekkel elindult abba az irányba, ahol a 
csigalépcső végét sejtette. A ligetet a fal melletti oldalon csupán egy régi 
léckerítés határolta. A feljáró innenső oldalán alig valamivel több, mint egy 
tucatnyi szaracén várta, hogy a keresztények közelébe juthasson, és hangos 
kiabálással bíztatta a szűk folyosón harcolókat. 

Andreas tudta, hogy nincs vesztegetni való idejük. Egészen addig, amíg 
úgy érezte, észrevétlenül megközelíthetik a mórokat, csendben 
vezette az embereit, majd amikor már csak alig húsz lépés választotta el 
őket egymástól, rohamra indult. 

- Halál! - üvöltötte, ahogy a torkán kifért, és a korhadt léckerítést 
kidöntve, nekirontott a móroknak. 

A szaracénok riadtan szétfutottak, ahogy meglátták a hátuk mögül 
előretörő, talpig vasba öltözött támadókat. Néhányan beszorultak a 
lépcsőfeljáró előtti apró terembe, ezeket kíméletlenül levágták a két oldalról 
támadó keresztesek. Alig egy perccel az után, hogy Paganis kirontott a fák 
közül, már csak halott és haldokló arabok voltak a fal melletti téren. 

Amint az út megnyílt, Andreas a legközelebbi bástya felé vezette a 
lépcsőn keresztül érkező kereszteseket. 

- Ne kíméljetek senkit, pusztítsátok el őket az utolsó szálig! - hergelte a 
mögötte lévőket a lovag, és a feléjük hulló nyílvesszőkkel mit sem törődve, 
egyenesen tartott a célja felé. 

Lovon ülő, turbánt, és díszes selymeket viselő fiatal férfi tűnt fel előttük 
a házak takarásából kilépve, és ahogy meglátta a kereszteseket, kardot 
rántva Andreasnak rontott. Az állat még fel sem gyorsulhatott igazán, 
amikor a két kurta nyílvessző szelte át a köztük lévő távolságot, és 
lerántotta a muzulmánt a nyeregből. A gazdája nélkül maradt hátas 
megriadt az üvöltő emberektől. Előbb megállt, majd két lábra ágaskodva, 
patáival a levegőbe rúgva próbálta visszatartani a vérteseket. 

Paganis elkerülte az állatot, a közelébe lépett, és már-már meglendült a 
kezében a láncos buzogány, hogy véget vessen a közjátéknak, de a telivér 


olyan gyönyörű volt, hogy képtelenségnek tűnt elpusztítani. A láncos 
buzogány helyett a pajzsával csapott a ló oldalára, és az ütéstől megriadt 
négylábú vad vágtában keresett menedéket. 

A kapunál teljes fejetlenség fogadta őket. Az egymással összekeveredett 
muzulmánok látszólag vad ordítozással próbálták eldönteni, hogy mit 
tegyenek. Andreas egyenesen a zűrzavar közepébe vezette az embereit, és 
fáradhatatlan elszántsággal ütötte az elé kerülő szaracénokat. A páncélos 
keresztesek úgy hatoltak át a gyakran félmeztelen mórok sorain, mintha kés 
lettek volna a vajban. A várfal tetején álló bégek egyike hiába üvöltözött, és 
irányította a többieket a kezével, a lépéshátrányba került védők már 
képtelenek voltak rendezni a soraikat. Az arab nemes nem sokára átlőtt 
torokkal zuhant az övéi közé, és jó néhányukat maga alá temette leérkezés 
közben. 

Andreas elől sorban egymás után hátráltak meg a védők, és a láncruhás 
lovag már a puszta megjelenésével elriasztotta a pánikba esett mórokat. 
Paganis eltörte egy lassan eszmélő kapuőr vállát, a pajzsával a társai közé 
lökte a sebesültet, aztán az így nyílt résen keresztül tovább törtetett a fal 
felé. Irtóztató erővel csapkodott maga körül, és az ütései nyomán koponyák 
reccsentek, karok törték, muzulmánok hanyatlottak a földre. 

- Miénk a győzelem, tiporjátok a földbe őket! - kiáltotta, remélve, hogy 
a mögötte lévők kitartása nem lankad, és a három csatlóssal tovább törtetett 
a kapu felé. 

A két arasznál is szélesebb deszkákból épített monstrum előtt egy 
csoport egyiptomi harcos állt szablyáit villogtatva, látszólag azzal a feltett 
szándékkal, hogy tapodtat sem mozdulnak. Paganis a lendületét kihasználva 
közibük rontott, ám az őrök ahelyett, hogy megriadtak volna, ahogyan a 
téren lévő sokaság tette, összezárták a soraikat, és megvetették a lábukat. 

A legelöl álló elhajolt Andreas ütése elől, és ahogy az acélgolyó elsuhant 
a feje mellett, előre ugrott, és a lovag combja felé szúrt. Paganis a pajzsa 
szélével kényszeríttette le az ellenfele pengéjét, majd a fegyvert újra 
meglendítve a férfi oldalára sújtott. Az arab hátraugrott, hogy elkerülje az 
acélgolyót, de nekiütközött a mögötte állónak, és a karmok a húsába téptek. 
A lovag a pajzsát előretartva nekiugrott a sebesültnek, és a többi szír közé 
lökte. A kapuőrök megtartották a társukat, és máris egy újabb állt a helyére. 

Andreas nyílvessző süvítését hallotta a feje fölül, mire maga elé rántotta 
a pajzsát, és az utolsó pillanatban felfogta vele a szudáni lövedéket. Valaki 
megrántotta a vállát, mire hátratántorodott, és a combját érő lándzsa így 
elsiklott a láncnadrágján. Zaffo és Gerard elkerülték, miközben Lonze 
segített neki visszanyerni az egyensúlyát. Paganis újra nekilendült, 


felpörgette a kezében a láncos golyót, és a tőle telhető legnagyobb erővel 
csapott az egyik lándzsás egyiptomi felé. A muzulmán megelőzte, a 
mellkasa felé szúrt, de 

Andreasnak sikerült a pajzsa segítségével elkerülnie a támadást, és célba 
juttatni a buzogány végét. 

A csapás ereje még őt magát is megrendítette. A tüskés acélgolyó az 
arab fejének bal oldalát találta el. A lovag akaratlanul is hunyorított, ahogy 
a vér és a szétszakadt húsdarabok az arcába fröccsentek. Paganis mellbe 
rúgta a tehetetlen testet, és a mögötte állók kénytelenek voltak félreugrani 
az útból, ha nem akartak vele együtt a földre kerülni. A sorok azonban 
felbomlottak, és lehetőséget adtak a kereszteseknek, hogy szétválasszák 
őket. 

Az egyiptomiak agóniája alig tartott tovább, mint a lovagnak és a három 
csatlósnak félrelökni a kaput lezáró hatalmas gerendákat, és szabad utat 
engedni a kereszteseknek. A tömeg néhány pillanat alatt szélesre tárta a 
hatalmas szárnyakat, és az ostromlók tömött sorokban özönlöttek befelé. 
Andreas ügyelt rá, hogy embereivel a bejáratnak ugyanarra az oldalára 
szoruljanak, majd csatlakoztak a keresztesekhez, és egészen egy közeli 
sikátorig sodortatták magukat a tömeggel. 

- Jeruzsálem a miénk! - mondta felszabadultan Lonze, és akkorát 
sóhajtott, mintha egy szikla gördült volna le a mellkasáról. 

A másik három keresztes hallgatott. Andreas letörölte a verejtéket a 
homlokáról, és ahogy meglátta ruhája ujján a véres nyomokat, lihegve 
támaszkodott a mellette lévő ház falának. Akárhogy is próbált 
visszaemlékezni, sehogy sem tudta felidézni mikor sérült meg. A másik 
három hozzá hasonlóan fáradt volt, de egyikük sem sebesült meg 
súlyosabban. 

Zaffo furcsán tartotta a bal kezét, de láthatólag tudta még mozgatni. A 
pajzsán ökölnyi horpadás látszott, nem sokkal elkerülve a férfi alkarját. 
Gerardnak a nyaka vérzett. A seb nem tűnt túl mélynek, de a csatlós álla 
alól indulva, harántirányban lejtve, majdnem a hátáig tartott. A szolga 
láthatólag kerülte a hirtelen mozdulatokat. 

Lonzén a fáradtságon kívül semmi sem látszott. Bár a délelőtti 
forróságtól mindannyian szenvedtek, a férfi mégsem vette le a fejéről a 
posztóköpeny csuklyáját. 

- Jeruzsálem a miénk! - mondta ismét a csatlós, és földöntúli öröm 
érződött ki a hangjából. 

-Iftikhar ad-Daula már nem állíthat meg minket - hagyta rá a másikra 
Andreas, és újból végighúzta a homlokán a karját, hogy ellenőrizze, 


mennyire vérzik a seb. 

- Amit ígértem, megtartom. Olyan gazdaggá teszlek titeket, hogy még az 
unokáitok is a ti neveteket áldja majd! - mondta Lonze, mintha csak most 
eszmélt volna, s noha a hangja komolyabbra váltott, érezhető volt hogy még 
mindig az eufórikus örömmámor hatása alatt van. 

Paganis a csatlóst figyelte, és próbált örülni annak, hogy a fia révbeért. 
Ám a szőke gyermek emléke túl távoli volt, és már képtelen volt 
belekapaszkodni. A feleségére gondolt, a tetterős fiatalasszonyra, aki az 
életrevaló gyermeket szülte neki, de helyette Alfida törékeny teste jelent 
meg a szemei előtt, ahogy a sátra sarkába kuporodva remegve figyeli őt. 

Bocsáss meg! - üzente gondolatban a feleségének, és próbálta kiűzni a 
fejéből a szentségtelen gondolatokat, amelyeket a rabnő köré szőtt az elmúlt 
hetekben. 

-Még nincs vége a szolgálatnak, el kell juttatnotok Salamon 
templomához. Hamarabb, minthogy a csürhe kifoszthatná - mondta Lonze, 
és ellökte magát a kalyiba falától, amelynek eddig támaszkodott. N 

- Meg kell várnunk, míg a csőcselék megtisztítja a várost. Ha 
elszakadunk tőlük, az arabok darabokra tépnek minket - vetett ellent 
Andreas. 

- Nem várhatunk. A püspöknek túl sok bizalmasa van még a papok 


között. Közülük néhányan tudhatják, hogy hol vannak Jeruzsálem" kincsei. 
Ha megelőznek bennünket, minden küzdelem hiábavaló volt Nincs 
szándékomban elbukni ilyen közel a cél előtt. 

- Ha meghalunk, semmit sem nyerünk az alkuval. 

-Nem fogunk meghalni. Ismerem a város kazamatáit. Ha sikerül 
elérnünk a bejáratot, észrevétlenül megközelíthetjük Salamon templomát. 

Andreas a másik két csatlósra nézett. Gerardot láthatólag olyannyira 
megbabonázta Lonze ajánlata, hogy akár a pokolba is képes lett volna 
elmenni a férfi után. Zaffo józanabbnak tűnt, de a szolgalelkűség annyira a 
vérébe ivódott, hogy ő pedig Andreastól várta a döntést. 

- Hol van a lejárat? - kérdezte a lovag. 

Lonze alaposan körbenézett, mintha csak ismerős pontokat keresne, 
aztán elbizonytalanodva mutatott a város középső része felé. 

- Ebbe az irányba kell mennünk, nincs túl messze. Egy régi temetőt kell 
megtalálnunk, benne egy nagy fehér kriptával, aminek a bejáratát egy 
hatalmas kőlap zárja le. 

- Jártál már itt? - kérdezte értetlenül. Andreas. Lonze hallgatott egy sort 
mielőtt válaszolt. 

- Évekkel ezelőtt - felelte a csatlós. 


- Idáig zarándokoltál? 

- Akkor még nem hittem volna, hogy egyszer majd felfegyverzett 
sereggel térek ide vissza, hogy bevegyem a várost. 

Paganis tudta, hogy nem halaszthatja tovább a döntést. A keresztes 
csőcselék minden elvesztegetett perccel egyre távolabb került tőlük. Bár 
Lonze szavaiból kiérezte, hogy a férfi korántsem olyan biztos önmagába, 
mintahogyan azt nekik mutatja, mégis hajlott rá, hogy elfogadja az 
ajánlatát. 

- Rendben, mutasd az utat! - adta be végül a derekát, és a csatlós után 
indult. 

Ahogy kiléptek a szűk mellékutcából, a város közepe felé törtető tömeg 
rögvest magával ragadta őket. Majd fertályórán keresztül sodródtak a 
csőcselékkel, mire Lonze elérkezettnek látta az időt, hogy elszakadjanak 
tőlük. Egy alkalmas helyen lefordult egy szűk mellékutcába, és megvárta a 
másik három keresztest. 

-Az ott már a temető fala - mutatott a sikátor végét lezáró két ember 
magas kerítésre. 

- Induljunk! - sürgette a többieket Andreas, mert az északi fal felől 
hangos kiáltások és fegyvercsörgés hangját hozta feléjük a szél. 

Paganis tudta, hogy a rendezetlenül vonuló, sora bomlott keresztes sereg 
könnyen nagy veszteségeket szenvedhetett, ha egy nagyobb, fegyelmezett 
szaracén csapat oldalba támadja. Mire az ostromlók rendezik a vonalaikat, 
és visszaszorítják az ellenséget, az akár egy mérföld mélyen is éket üthet 
közéjük. A lovag nem szeretett volna az ék útjába kerülni. 

- Meg kell másznunk a falat - mondta Lonze, amikor elérték a sikátor 
végét, és nekilátott, hogy egy közelben árválkodó vizes hordót a kerítés 
oldalának támaszkodó ház mellé cipeljen. 

Zaffo és Gerard azonnal odaugrottak, hogy segítsenek neki, és addig 
ügyeskedtek, míg lehetetlenné tették a csatlós számára a cipekedést. 

- Mit csináltok ostobák? Meg kell őriznünk a látszatot! - förmedt rájuk 
Lonze, és helyet csinált magának a hordó szélénél. 

Andreas végignézte, ahogy a három csatlós a vízzel teli készséget a fal 
mellé görgeti, aztán intett Gerardnak, hogy ereszkedjen négykézlábra, és a 
szolga hátára lépve feltornászta magát a hordó, utóbb pedig a ház tetejére. A 
tetőről kinyújtózva már elérte a kerítés peremét, és a szolgák segítsége elég 
volt hozzá, hogy vértben is képes legyen átjutni az akadályon. 

- Erre! - mondta Lonze, amikor mind odabent voltak, és keleti irányba 
tartva, sietve átvágott az elhanyagolt sírok között. 

Az őskeresztények földjén jársz, olyan emberek csontjain taposol, akik 


látták a Megváltót, akik egy levegőt szívtak vele, akik hallhatták a szavait! - 
gondolta Andreas, miközben az elvadult növények között küzdötte magát 
előre. 

A temető teljesen elhanyagolt volt. Az egykori síroknak csupán az 
emlékei látszottak már, és a növényzet jobbára uralma alá vonta a területet. 
Az olajfák közt terebélyes bokrok nőttek, közöttük sárga magas fű 
burjánzott. Andreasnak olyan érzése volt, mintha már századévek óta senki 
se járt volna erre. 

- Remélem, az a kripta még megvan! - jegyezte meg a lovag, amikor a 
sűrűn benőtt buckák között kénytelenek voltak karddal keresztülvágni 
magukat. 

Lonze nem válaszolt, csak tovább törtetett a sűrű növényzet között. 

A félig leomlott tetejű épületet tíz perccel később érték el. A temetőnek 
ezen a részén már kitaposott ösvények vezettek a fákat kerülgetve. A kripta 
egyik ajtaja a porban feküdt, a másik félig kidőlve kapaszkodott a falba. A 
kifordult szárnyak között jól kijárt csapás vezetett a sírbolt belsejébe. 

- Fáklya nélkül értelmetlenség lenne bemenni - jegyezte meg Andreas, 
amikor a péntek délelőtti napfényből benézett a kripta vaksötétjébe. 

Lonze ledobta a földre az iszákját, és rövid keresgélés után három 
fáklyát és tűzszerszámot vett ki belőle. Andreas intett a várakozó 
Gerardnak, mire a szolga a másik csatlós mellé térdelt, és átvette tőle a 
tűzgyújtás feladatát. Lonze ezúttal nem tiltakozott. Nemsokára fehér 
füstcsík szállt fel a száraz mohából, és néhány perccel később már 
mindhárom fáklya égett. A ragyásképű visszatette a tűzszerszámokat a 
helyére, és átnyújtotta az iszákot a másiknak. Lonze a vállára vette a 
tarisznyát, aztán az egyik fáklyával a kezében belépett a sírboltba. Andreas 
lecsatolta a pajzsát, a hátára szíjazta, aztán Zaffo kezébe nyomta a második 
olajos rongyokkal körbetekert ágat, a harmadikat pedig kisajátította 
magának. 

- Készítsd a késedet! - mondta a himlőhelyes képű fickónak, aztán 
Lonze után indult. 

A kripta eleinte olyan szűk volt, hogy a széles vállú Paganis alig tudta 
keresztülpréselni magát a falak között. A sírbolt belsejében tett néhány 
lépés után meredek, keskeny lépcső indult lefelé körülbelül az épület 
középpontjából. A járat tovább süllyedt, és nemsokára kiért a kripta alól. A 
lépcső ötven lépéssel később egy jóval szélesebb, boltíves tetej ű folyosóba 
torkollott, amely keletnek tartott Jeruzsálem közepe felé. 

- Mi ez a hely? - kérdezte Andreas, amikor a körülbelül öt lépés széles 
járatban bevárták egymást. 


-Még a rómaiak idejéből maradt itt. Egykor a vízvezeték rendszer része 
volt, de ma már csak néhány kopt közösség ismeri a titkát - felelte Andreas 
Turre de Montbard, aki időközben megszabadult a fejét takaró csuklyától. - 
Salamon temploma arra van - tette hozzá a gróf, és a karjával kelet felé 
mutatott. 

Andreas intett Zaffónak, hogy álljon az élre, aztán besorakozott a csatlós 
mögé. Utoljára Gerard maradt, aki Montbard hátát vigyázta. 

A falak helyenként beomlottak, olykor kisebb torlaszok zárták el az utat, 
ám a járat nagy része jó állapotban volt, és nem kellett a törmelék 
elbontásával bajlódniuk. Zaffo egy idő után megállt, és a hátára vette a 
pajzsát, hogy a ne akadályozza a fáklyás kezét, és továbbra is óvatosan, de 
jó tempóban haladt előre. Andreas néhány lépéssel lemaradva követte, a 
háta mögött jól hallotta a másik kettő csoszogó lépteinek neszét. 

Minden a régi csak Lonze hiányzik a sorból - gondolta Paganis, ahogy a 
folyosó közepén húzódó kiszáradt csatornában kerülgették a helyenként 
beomlott köveket. 

A csatlós már nem élt, amikor azon a két héttel korábbi éjszakán az 
utolsó szudáni bőrébe bújt keresztest is legyűrték. Mire a túlélők képesek 
voltak annyira összeszedni magukat, hogy megnézzék, mi lett vele, a sebei 
már nem is véreztek. A szolga testét rettenetesen megcsonkították az 
álruhás szaracén csapásai, és az arcán lévő sebek felismerhetetlenné tették a 
vonásait. 

Arnaldus Turre de Montbard Andreas legnagyobb döbbenetére még élt. 

A nemes, ha csak gyengén is, de lélegzett. Paganis alaposan megnézte a 
férfi sebeit, és úgy érezte, csodát lát. A szudániaknak hitt támadók egyik 
nyílvesszője a hátán találta el a grófot, és elég mélyre fúródott ahhoz, hogy 
megölje. Ezen felül érte még egy szúrás is, ami az oldalát döfte keresztül, 
nem messze a hasa mellett. A penge elroppantotta az útjába eső 
láncszemeket, és csak a láncruha hátsó része állította meg. Ha a lovag nem 
lett volna biztos benne, hogy hamarosan ő is meghal, minden bizonnyal 
átkozódni kezd, amiért minden erőfeszítésük felesleges volt. 

A három, még életben lévő közül Zaffo volt az egyetlen, aki képes volt 
megállni a saját lábán. A csatlós rögvest segítségért indult, és Andreasnak a 
távolodó szolga háta volt az utolsó emléke arról az éjszakáról. 

Amikor legközelebb kinyitotta a szemét, Arnaldus Turre de Montbard 
arcát látta maga előtt. Biztos volt benne, hogy már meghalt, és valami 
tévedés folytán a pokol helyett a purgatóriumba került. A gróf azonban a 
legkevésbé sem tűnt halottnak. Az arca ugyan gyűrött volt az állandó 
fájdalomtól, de a tekintete élénk maradt. 


- Mi történt, meghaltunk? - kérdezte bágyadtan Andreas, és ahogy 
felsóhajtott, vastag kötéseket érzett keresztben a mellkasán. 

- Ami azt illeti, te élsz, én azonban áldozatul estem a papok 
álnokságának - felelte Montbard, de a hangja egyáltalán nem tűnt síron 
túlinak. 

- Nem értem - vallotta meg az igazságot a lovag, mert túl fáradtnak 
érezte magát ahhoz, hogy szépítsen a valóságon. 

- Ez a Zaffo igencsak megéri a pénzét. Amikor visszatért a táborba, 
hogy segítséget hozzon, nem lármázott fel senkit, hanem rögtön az 
intézőmhöz ment, és csak a te szolgáidnak szólt utóbb. Amarrus tanult 
ember, aki ismer annyira, hogy tudja, nem szeretném, ha nagydobra verné a 
történteket. Rögvest kiugrasztotta ágyából arab felcseremet, és értünk 
indultak a te szolgáiddal megerősödve - mondta Montbard, és elhallgatott 
egy pillanatra, ahogy az arcán fájdalmas fintor futott végig. - Amarrus 
vezetésével még az éjszaka leple alatt csendben visszahoztak minket a 
táborba, és nekiláttak a gyógyításunknak. Mint látod, mind a ketten életben 
maradtunk, noha a klérus úgy sejti, nekem nem volt szerencsém. 

- Mit akarsz a papokkal, miért emlegetedfolyton őket? 

- Mert a szudáni ruhák alatt az ő szolgáikat találtuk, amikor a támadás 
másnapján kisütött a nap - felelte Montbard, és a leplezetlen gyűlölet olyan 
érzékletesen ült ki az arcára, hogy még a sokat látott Paganis is megrettent 
tőle egy pillanatra. 

- Ezért akarod, hogy halottnak higgyenek? 

- Hadd ringassák csak magukat abban a tudatban, hogy sikerrel jártak. 

Andreas oldalába fájdalom hasított, ahogy megszorult benne a lélegzet. 
Néhány pillanatig küzdött a görcs ellen, de a kín csak erősödött. Montbard 
közelebb hajolt hozzá, a kezét a lovag mellkasára tette, és Paganis azonnal 
érezte, hogy enyhül a fájdalom. 

- Ne erőlködj, gyenge vagy még! - nyugtatta a másikat Montbard. 
Andreas próbált engedelmeskedni, kényszeríttette magát, hogy visszadőljön 
az ágyra, és valóban megkönnyebbült. 

- Hogyhogy még élsz? - kérdezte, amikor újra szóhoz jutott. 

- Ne félj, te is élni fogsz, és ígérem neked, hogy néhány nap múlva 
erősebb leszel, mint valaha. Hálával tartozom neked, elvégre megmentetted 
az életem. 

- Lonze? 

- Tegnap temették el helyettem. Mától én vagyok a te szolgád, és te az én 


uram, amíg másként nem mondom... 

-Közel vagyunk, az ott már a régi vízvezeték rendszer egyik csatornája - 
törte meg a csendet Montbard, ahogy az egyik omlást követően a fáklyák 
fénye világosabb színű terméskövekre esett. 

-Honnan ismered ilyen jól ezt a helyet? - kérdezte Andreas csodálkozva. 

-Mondtam, hogy már jártam itt. 

- A kazamatákban? 

-Itt is - felelte szűkszavúan a nemes, és láthatólag nem akarta tovább 
folytatni a témát. 

Tudom, hogy rejtegetsz valamit, mint ahogyan azt is, hogy igazából nem 
akarom hallani, mi az! - morfondírozott magában Andreas, miközben az 
enyhén délnek forduló járatban követte Zaffo nyomát. 

Egy pillanatra Montbardra nézett, és ahogy a fáklya lobogó fénye 
féloldalasan megvilágította a nemes arcát, Paganis úgy érezte, nem is élő 
embert lát. 

Az orra hatalmas árnyékot vetett, ami még inkább kihangsúlyozta 
karakteres arcának szabályosan metszett vonásait. Hosszú, egyenes, 
hollófekete haja természetellenes keretet adott hófehér bőrének. 

- Nincs már idő, erőnek erejével kell bejutnunk Jeruzsálembe! El kell 
érned, hogy téged tegyenek meg az északi torony parancsnokának. Nem lesz 
nehéz dolgod. Amit Antiochiánál tettél, azt nem felejtik el egyhamar. 
Godefroy de Bouillon talán még isteni jelnek is veszi, hogy ismét az elsők 
között akarsz lenni - mondta egy héttel korábban a csodálatos 
hirtelenséggel felgyógyult nemes. 

Andreas talán ördögöt kiált, de mert saját maga is ugyanolyan gyorsan 
lábalt ki a seblázból, hálásan gondolt a gróf arab felcserére. 

- Talán ezúttal harc nélkül esnek el a falak? 

- Aligha. Iftikhar ad-Daula remek stratéga, mindent el fog követni, hogy 
visszaverje a támadásainkat, ezért is kell az északi toronyhoz kérned 
magad. 

- ő a délinél lesz? 

- Némi segítséggel megtudta, hogy Bajamonte ott támad. Az arabok 
rettegik a normann nevét, mióta háromezer emberével feltartóztatta 
Karbuka seregét Edesszánál. Az északi oldalt az alvezérei védik. Fanatikus 
muzulmánok, de hiányzik belőlük a gyors alkalmazkodóképesség, ami olyan 
félelmetes ellenféllé teszi ad- Daulát. 

- Gondolod, hogy én elég leszek hozzá, hogy győzelemre vigyem a 
sereget? 


- Ha nem így lenne, nem kérnélek meg rá, de mielőtt harcba küldelek, 
ellátlak egy-két jó tanáccsal, és tiszta utat nyitok neked a falra - ígérte a 
nobilis, és sejtelmesen elmosolyodott. 

Andreas maga sem tudta miért, de a hideg rázta ki, ahogy a törékeny 
férfira nézett. 

- Van valaki előttünk! - mondta Zaffo, és a felsőtestét előredöntve 
megállt, mintha úgy jobban hallhatná a közeledőket. 

Andreas körülnézett, és nem messze fényt látott egy oldalsó járat 
végében imbolyogni. 

- Szaracénok? - tette fel a kérdést, de maga sem hitt benne, hogy 
ráhibázott volna. 

- Talán a keresztesek elől menekülnek - találgatott a sor végén álló 
Gerard. 

Paganis a némán figyelő Montbardra nézett, és ahogy a pillantása a 
nemes élettelen tekintetére esett, egy pillanatra úgy tűnt neki, mintha a férfi 
valamiféle révületbe esett volna. 

- Papok! - szűrte a szót a fogai közt a gróf, és olyan mélységes gyűlölet 
áradt a szavaiból, hogy Andreas ösztönösen is a kardja markolatát kereste. 

- Ugyan már, mit keresnének idekent? 

- Ugyanazt, amit mi is. 

- Krisztus leplét valahol Salamon temploma alatt őrzik. 

- Miféle lepel? - kérdezett vissza Andreas, miközben a sátorlapok közt 
belépő Amarrust figyelte. A Megváltó Lándzsája óta fenntartásai voltak a 
hirtelen felbukkanó ereklyékkel kapcsolatban. 

- Ezzel takarták be a Megváltó testét, miután levették a keresztről. Ha az 
egyház kezébe kerül, Rómába viszik, és elrejtik a világ elől, hogy a saját 
gazdagságukat gyarapítsák vele. 

- Miért mire jó az a lepel? 

- Ahogy életre keltette Jézus Krisztust, úgy visszahozhat másokat is a 
halálból. Aki birtokolja, a világ ura lehet általa, mint ahogy Jézus királya 
volt ennek a földnek, amíg önszántából nem ment a kereszthalálba. 

- A világ ura akarsz lenni? 

- Nincs hozzá elég hatalmam, de ismerek olyat, akinek az ereje hegyeket 
mozgat meg, ha úgy akarja, aki arannyá teszi a követ, és aki egész 
nemzeteket kovácsol eggyé, vagy uszít egymásnak, ha a céljai úgy kívánják. 

- Ki Ő? 

- Ő az egyetlen úr, akiről már olyan régóta beszélek nektek, Ő tesz 
naggyá titeket, ha befogadjátok a szavait, és Ő emel titeket maga mellé a 


trónusára. 

Zaftfo kivonta a kardját, ahogy a szemeit a sötétbe fúrta. Gerard követte a 
másik példáját, és Andreas is fegyvert vont, hogyha kenyértörésre kerülne a 
sor, ne maradjon védtelenül. A fények egyre élesedtek, végül alig harminc 
lépéssel a keresztesek csoportja előtt egy tizenöt fős társaság bukkant elő az 
oldalsó jártból. 

Bár a fényviszonyok kedvezőtlenek voltak, és az élen haladó alak arca 
rendkívül meggyötörtnek tűnt, Andreas rögtön felismerte a másik csapat 
vezetőjét. 

- Adhemar, Le Puy püspöke! - dadogta meglepve, és úgy érezte, nem 
hisz a szemének. 

A mértékletességéről, és megfontolt döntéseiről híres egyházi vezető 
borzalmas állapotban volt. A bőre fehér volt, akár egy több napos halotté, 
az arcán a ráncok árkoknak rémlettek a fáklyák lobogó fényében. A tartása 
görnyedt volt, két oldalról egy-egy megtermett fiatal pap támogatta, akik 
látszólag többet tartottak a hirtelen megöregedett férfiú súlyából, mint saját 
maga. 

-Ez nem lehet! - motyogta az orra alatt alig érthetően Zaffo, és kardját a 
hónalja alá szorítva hányni kezdte magára a keresztet. 

- Megrendezte a halálát - mondta Montbard, de a szavaiból kiérződött 
döbbenet. 

A jövevények észrevették a másik három fáklya fényét, és feléjük 
fordultak. 

-Arnaldus Turre de Montbard, sátán kutyája, te! A lelked örökké a 
pokolban fog égni, és sosem lel megnyugvást! - szólalt meg rekedtes 
hangon a püspök, és jelére a kísérői a négy keresztesre emelték a 
számszeríjukat. 

-Adhemar - szólalt meg Montbard és fejet hajtott a másik előtt. - Látom, 
az érzéseid mit sem változtak az irányomban. 

- A gonosz gonosz marad, rejtse magát bármilyen alakba is. Ahogy 
megláttalak, rögtön megéreztem rajtad a sátán kénköves leheletének bűzét! 

- Ugyan már! Te beszélsz bűzről? Hisz magad is rohadsz! - felelte 
Montbara, és látszólag visszanyerte a nyugalmát. 

A püspök megpróbált válaszolni, de a nagy igyekezettől görcsös 
köhögés kerítette hatalmába. 

- A rontásod megfogant rajtam pokolbéli szörnyeteg, de ne hidd, hogy 
ezzel legyőztél! Az én Uram hatalmas, ereje életben tart, míg leszámolok 
veled, és visszaveszem azt, ami jogosan őt illeti - fröcsögte a szavakat 
Adhemar, miután sikerült legyűrnie a görcsöket. 


-A te urad! Ki ő? - mordult fel a gróf, és dühösen legyintett. - Hát 
vénségedre megvakultál, és nem látod, hogy a pápa csupán felhasznál 
téged? Ha megszerezted neki, amire szüksége van, eldob, mint egy megunt 
játékszert. 

- Ki beszél a pápáról? Én Isten nevében szólok, de mit is tudhatna egy 
magadfajta őróla? - kérdezte megvetően Adhemar. 

- Mindent tudok róla! - csattant fel Montbard, és úgy tűnt, egyik 
pillanatról a másikra elvesztette a nyugalmát. - Láttam a fiát, hallottam 
beszélni, és végignéztem, hogy a te fajtád mivé torzította az eszméit! Jézus 
Krisztus igéjének terjesztője vagy? - kérdezte felbőszülve a gróf. - Akkor 
mit keresnek fegyveresek a hátad mögött? Ő szeretettel tanított, és alázattal 
győzte meg az ellenségeit. Te fegyverrel jössz, és megölsz mindenkit, aki az 
utadban áll. Tudod-e hány nő és gyerek halt meg Antiochiában, Maarrában, 
és mennyi fog néhány órán belül elpusztulni Jeruzsálemben? Arabok és 
koptok? Muzulmánok és keresztények? 

- Isten mérte rájuk a büntetést! 

- Isten nem avatkozik a földi dolgokba! 

- Istenkáromló ! 

- Gyilkos! 

- A pokol tüzén fogsz égni örökké! 

- Akkor együtt kárhozunk el az életnek. 

-Boldogan halok meg, mert tudom, hogy előttem jársz! - kiáltotta a 
püspök, és a kezével jelt adott a számszeríjászoknak, hogy lőjenek. 

Adhemar karja még félúton sem járt, amikor Andreas már a lövészek 
felé hajította a fáklyáját, és termetéhez képest a lehető leggyorsabban 
mozdult oldalt, hogy a lövészek elől elrejtőzzön a sötétben. Zaffo még nála 
is gyorsabban ismerte fel a pap szándékát, és hozzá hasonlóan próbált 
láthatatlanná válni az árnyékban. Sorban egymás után kattantak a 
számszeríjak, és egy pillanattal később sziszegéstől lett hangos a levegő. 
Paganis a földre zuhant, beverte a könyökét, de megkönnyebbülve vette 
tudomásul, hogy egyetlen nyílvessző sem találta el. 

- Tölts újra! - hallatszott egy parancsoláshoz szokott férfihang. 

A lovag előbb négykézlábra emelkedett, majd talpra állva próbált a 
lehető leghalkabban eltávolodni onnan, ahol az imént állt. A fáklyák 
fényétől megvilágított körben a nyílpuskások két kézzel igyekeztek 
megfeszíteni a fegyverüket. Andreas megnyugodva tapasztalta, hogy őket 
teljes sötétség veszi körül. A három fáklya egymáshoz közel, a papok 
csoportja mellett égett. 

Bárcsak lenne egy lándzsám! - gondolta Andreas, miközben lopózva 


próbálta megközelíteni a számszeríjászokat. 

- Csendesebben, ostobák! - rivallt a körülötte állókra Adhemar, és 
vizenyős szemeit a fényen túli sötétségbe fúrta. - Dobjátok szét körben a 
fáklyákat! - mordult fel újra a püspök. 

Hogy ne tudjuk meglepni őket! - dühöngött magában Paganis, és most 
még inkább szerette volna, ha van egy lándzsa. 

Az íjászok reguláris egység voltak, akik a pápa zsoldjában álltak. 
Hírhedten híresek voltak róla, hogy a fosztogatásnál az első sorokban 
tülekedtek, míg a harcban nyugodt lélekkel átengedték a dicsőséget a 
többieknek. 

A félelmükre kell hatnunk - érett meg a felismerés a lovagban, de 
fogalma sem volt róla, hogyan váltsa valóra az ötletet. 

Jobbról hangos csörömpölés törte meg a csendet. Egyszerre hat- hét 
nyílpuska is csattant, majd a süvítést követően, acélos koppanások 
hallatszódtak, ahogy a vesszők ártalmatlanul csapódtak a kőfalba. Andreas 
összébb húzta magát, feljebb emelte a bal karját, amire általában a pajzsát 
szíjazta, és csak pillanatnyi késéssel döbbent rá, hogy milyen remek 
alkalmat szalasztott el. 

Most kellett volna lecsapni rájuk! - értett meg benne a felismerés. 

Nesz hallatszott, alig néhány lépésnyire tőle, és Gerard vadászkése szelte 
át a levegőt, hogy a következő pillanatban a  számszeríjászok 
parancsnokának torkában álljon meg. A férfi a nyakához kapott, egy 
pillanattal később vért hányt, majd iszonyodva attól, amit tesz, kihúzta a 
saját húsából az acélt. A lövészek maradéka vaktában kilőtte a fegyverét 
megközelítőleg abba az irányba, amerre a kés nyele mutatott. A többiek 
dermedten figyelték, ahogy a parancsnokuk lassan belefullad önnön vérébe, 
s csupán kettőnek volt kellő lélekjelenléte hozzá, hogy ha megkésve is, de 
megpróbálja megfeszíteni a fegyverét. 

Andreas azt a kettőt vette célba. Rohanvást indult meg a fénykörben 
lévők felé, és akár egy megvadult bika rontott közéjük. Egy útjában állónak 
lendületből loccsantotta ki az agyvelejét, egy másikat pedig visszakézből 
úgy vágott szájon, hogy az arcáról többé már senki sem ismerhetett rá. 

Az istenért, ezek a püspök emberei! - gondolta, ahogy a sebesült 
artikulálatlan hangon nyüszíteni kezdett. Rád lőttek! - figyelmeztette magát, 
ahogy egy sebtében előkerült rövid pengéj ű kard az oldalába mart, és az 
átalvetőt szétvágva elakadt a láncruha szemei között. 

Andreas tovább lépett, és mielőtt még a katonák maguk alá gyűrhették 
volna, kimenekült fénykörből. Ketten utána ugrottak, és megpróbálták 
visszarántani, de Paganis megmakacsolta magát, és lerázta őket, akár a 


vadkan a szőrébe kapaszkodó kopókat. Lépett még kettőt, hogy teljesen 
elnyelje a sötét, aztán visszafordult, hogy lássa, mi történik a háta mögött. 

A katonák szemlátomást pánikba estek. A parancsnokuk halála 
olyannyira megrázta őket, hogy néhányan még mindig nem töltötték újra a 
fegyverüket. Egyedül egy pulykatojásképű, foghíjas bajuszú kölyök 
próbálta menteni a menthetőt, és pattogós hangon rövid parancsokat 
osztogatott az embereknek. A zsoldosok kilencen maradtak, s noha 
számbeli fölényük még mindig jelentős volt, három társuk elvesztésével az 
esélyek egyre inkább kiegyenlítődtek. 

Ha egyszerre támadnánk, akár meg is szoríthatnánk őket, a könnyű 
vértjeik mit sem érnek a láncos buzogány és a csatabárd ellen - latolgatta a 
lehetőségeket Andreas, ám tudta, hogy amíg nem tudják összehangolni a 
támadásaikat esélyük sincs a túlerővel szemben. 

A lovag figyelmét a harcosok között álló püspök keltette fel. A két fiatal 
pap eltávolodott a férfitól, és tisztes távolságból nézték, ahogy az egyházi 
vezető fennhangon kántálni kezd, és a tenyerét maga elé nyújtja. 

Végre egy pap, aki nem fut, hanem imádkozik, ha baj van - gondolta 
Andreas, és ahogy Adhemar hangja erősödött, különös nyugalom vett erőt 
rajta. 

A latin nyelvű szavak finoman csúsztak be a fülén keresztül a fejébe, és 
ott kibomlottak, akár a réti virágok eső után. A gondjai hirtelen eltávolodtak 
tőle, a félelmei elcsitultak, és úgy érezte magát, mintha hosszas bolyongás 
után végre hazatért volna családja szerető körébe. Újra látta maga előtt a fia 
arcát, élesebben, mint valaha az elmúlt hosszú hónapok során, és megint 
képes volt visszaemlékezni felesége meleg pillantására anélkül, hogy 
idegen nők tekintete villant volna elé. A belsejében szétáradó nyugalom 
feledtette vele az indulatot, amit az imént érzett a püspök katonái iránt. 
Kedve támadt, hogy megtérjen az egyházi vezető mellé, és meggyónja neki 
a bűneit, amiket eddig kapzsiságból, vagy féltékenységből megtartott 
magának. 

Tett két határozatlan lépést Adhemar irányába, azzal a feltett szándékkal, 
hogy bűnbocsánatért könyörögjön Isten felszentelt szolgája előtt, amikor 
erős kéz ragadta meg a vállát, és visszatartotta. 

- Ne hagyd, hogy nyáladzó áldozati birkát csináljon belőled a negédes 
hangjával! - súgta Andreas fülébe Arnaldus Turre de Montbard, és a férfi 
szavai, valamint az érintésével szétáradó hűvösség hidegzuhanyként 
hatottak a lovagra. A különös érzés rögvest semmivé lett, s a helyébe lassan 
visszatért a szemet szemért, fogat fogért érzés. 

Csak homályosan érezte, hogy Montbard eltűnt mellőle. A gróf után 


maradt hideg űrt Adhemar szavai rögvest megpróbálták melegségükkel 
kitölteni, ám Andreas ezúttal megmakacsolta magát, és ellenállt a püspök 
akaratának. 

Bűbáj! - gondolta dühösen a lovag, miközben döbbenten figyelte, ahogy 
Gerard megjelenik a fénykörön belül, és a kezében lévő kardot szinte 
idegenkedve tartja el a testétől. 

A csatlós szeme iszonyatos félelmet sugárzott, a teste minden ízében 
remegett, miközben halk vinnyogó hangokat adott ki, mint a kölök-kutya, 
amelyik tudja, hogy rosszat tett, és megbocsátásért könyörög a gazdájától. 

Vissza, ostoba! - szerette volna kiáltani Andreas, de helyette csak némán 
figyelte, amint a szolga a veszte felé közelít. 

A megbabonázott csatlós megállíthatatlanul közeledett a szavak 
forrásához. Amikor már csak néhány lépésnyire járt a püspöktől, két katona 
kilépett a sorból, elvették a szolga fegyverét, és megkötözték a kezét. 
Adhemar tovább folytatta a kántálást, s csak percekkel később hagyott fel 
vele, amikor rájött, hogy másokra már képtelen hatni vele. 

- Térjetek meg az Úr Isten keblére elveszett bárányok! Hagyjátok oda a 
bűnös világot, és lépjetek be a fénybe, amely a megváltást hozza el nektek. 
A pápa megmondta, minden bűnös lélek, aki a Megváltó városának 
felszabadításáért harcol, bűnbocsánatban részesül. Nyissátok hát meg a 
lelketeket, és térjetek meg az Úrhoz, ahogyan azt a tékozló fiú is tette, s 
bizony mondom néktek nem egy ökröt, de egy egész csordát vág az Úr 
tinéktek örülve! - emelte fel a hangját a püspök. 

Andreas egész idő alatt Gerardot figyelte. A férfi arcáról a különböző 
érzelmek egész kavalkádját lehetett leolvasni a rettegéstől kezdve a 
megbánáson át egészen a teljes csüggedésig. Adhemar még egyszer 
körbenézett vizenyős szemeivel a fáklyák fénykörén túli sötétséget kutatva, 
aztán intett a pulykatojásképű zsoldosnak, mire az torkon szúrta a csatlóst. 
Gerard kiáltani próbált, mintha csak valamiféle álomból ébredt volna, de az 
első hangok után a szavai hörgésbe fulladtak, és nyakán lévő sebből habos 
vér bukkant elő. 

Pontatlan szúrás volt, olyasfajta, amit igazi harcos sosem engedne meg 
magának. 

Csak arra várnak, hogy rájuk ronts! - ismerte fel helyzetet Paganis, 
ahogy végignézett a megfeszített számszeríjjal várakozó zsoldosokon. 
Hagyni fogják, hogy Gerard a szemünk láttára vérezzen el - gondolta 
Andreas, miközben érezte, hogy forr benne a düh. 

Valami csattant a sötétben a járat túlsó oldalán. A nyílpuskások többsége 
abban a pillanatban odakapta a fegyverét, de tanultak a korábbi hibájukból, 


és senki sem lőtt a sötétbe. Paganis feszülten leste a lehetőséget, de a 
pulykatojásképű úgy irányította a zsoldosokat, hogy minden oldalról 
fedezve legyenek. A lovag Gerardra nézett, és érezte, hogyan erősödik 
benne a düh, ahogy a földön fekvő férfit figyelte. 

Hagyják, hogy elfolyjon a vére, akár egy csirkének. Akármennyire is egy 
tolvaj volt, harcosként küzdött, nem érdemelne ilyen halált - gondolta 
Paganis miközben nekilátott, hogy a hátán lévő pajzsot újra az alkarjára 
szíjazza. 

Magában leginkább úgy gondolt Gerardra, mint egy dúvadra, aminek a 
vérében van a pusztítás, és nem tehet róla, hogy mindenáron rontani, ölni 
akar. Most ahogy a földön fekvő testet nézte, amint zabolázhatatlan 
rángások rázzák, tele volt a szíve sajnálattal. Egy régi kölyök ku-tyája jutott 
róla az eszébe, amelyikre rátaposott egy ló. Az állat hasfala kiszakadt a 
nagytestű patás súlyától, és a házőrző még órákon keresztül szenvedett 
kilógó belekkel, mire apja egyik szolgája visszatért a földről, és agyonverte. 

Megváltás lenne neki a halál - gondolta Paganis, ahogy a vergődő 
Gerardot nézte. 

-Ez lenne hát szerinted az Isten kegyelme? - szólalt meg fennhangon a 
sötétség mélyéről Arnaldus Iurre de Montbard. - Ez az ökörcsorda, amit a 
megtért báránynak ígértél? 

- Ő hívta fejére az Úr haragját, illő hát hogy viselje a büntetést, amit 
kiszabott rá a Teremtő - felelte Adhemar rekedten. 

A püspök fáradtnak tűnt, és még annál is gyengébbnek, mint amilyennek 
Andreas néhány perce látta. 

- Megváltást ígértél neki. 

- A mi Urunk dolga az ítélkezés, majd ő eldönti, mit érdemel. 

- Keresztény ember volt. 

-De letért az igazak útjáról, és bűnbe esett. 

-Van velem még két eltévelyedett, talán őket is halálba szánod? 

- Add fel, és megkímélem az életüket. Mutasd meg magad, és a 
szavamat adom, hogy bántatlanul távozhatnak. 

Montbard nem felelt, mire mélységes csend telepedett a kazamatára. 
Nemsokára neszezés hallatszott Andreas jobbján, és a csosszanó léptek zaja 
egyenesen a pap felé tartott. 

Mit akar ez? Ha menekülni kell, hát nyitva áll mögöttünk a folyosó - 
értetlenkedett Paganis, és akaratlanul is tett egy lépést a hang irányába. 
Hamarabb követsz el te valami ostobaságot, minthogy a gróf önként dugja a 
fejét a hurokba - kapott észbe, ahogy a lépései keltette zaj nyomán 


bizonytalanul feléje fordult néhány számszeríj. 

- Állj készen! - hallotta Andreas a fejében a gróf hangját, és mint azon a 
hónapokkal korábbi éjszakán, most sem tudta biztosan, hogy a szavak 
mások számára is elhangzottak-e. 

A neszezés tovább erősödött, és a számszeríjak lassan elfordultak 
Andreasról. A lovag halkan távolodni kezdett a hangtól, és néhány lépéssel 
közelebb óvakodott a fénykörben álló zsoldosokhoz. Montbard tovább ment 
egyenesen előre, és homályos körvonala lassan kibontakozott az árnyakból. 

Mit csinál ez, megőrült? - nézett döbbenten Paganis, és a látvány 
valósággal megbabonázta. 

- Ne feledd mi a dolgod Sire de Montigny-Lagesse! - robbant újra a 
fejébe a gondolat, és felrázta a bénultan álló lovagot. 

- Engem akartál, hát itt vagyok. Most pedig engedd szabadon a 
vazallusaimat, minthogy csak az akaratomat teljesítették, így nem 
felelhetnek a tetteikért - szólalt meg a sötétből kibukkanó Arnaldus Turre de 
Montbard. 

- Istennél a kegyelem. Öljétek meg! - mondta azonnal Adhemar, és 
remegő ujjával a grófra mutatott. 

Nyolc nyílpuska kattant egyszerre, nyolc tollatlan halál süvített 
keresztül a levegőn, és nyolc acélfej ű vessző tépett a fénykör szélén álló 
alakba, hogy visszataszítsa a sötétségbe, ahonnan az imént érkezett. 

- Most!! - hasított Andreas fejébe a gondolat, és a késztetés olyan erős 
volt, hogy legyűrte benne a látvány okozta bénultságot. 

Paganis előrelendült, nekirontott a fénykörben állóknak, és a láncos 
buzogánnyal megcsapta a hozzá legközelebb állót. Hús hasadt, szilánkokra 
tört fogak röpültek szerteszét az ütés nyomán, de a lovag máris tovább 
lépett, hogy a zsoldosok meglepődését kihasználva minél több fattyút 
küldjön a pokolra. A teste előtt keresztben meglendítette a fegyvert, 
rácsapott a hozzá legközelebb álló combcsontjára, majd az eldőlő fickó 
mellett tovább lépve a pajzsa élével szétcsapta a következő számszeríjász 
arcát. 

Hirtelen a pulykatojásképű kölyök ugrott elébe, és mielőtt még 
Paganisnak érkezése lett volna megemelni a fegyverét egy rövid 
mozdulattal a gyomra felé bökött rövidpengéjű kardjával. A lovag 
hátralépett, hogy elkerülje a szúrást, miközben kissé esetlen mozdulattal 
maga elé kaszált, hogy feltartsa a támadóját. A szeplős fickó megállt, és 
ezzel lélegzetvételnyi szünethez juttatta Andreast, aki a láncos buzogány 
golyóját íven tartva újból feléje sújtott. A suhanc egy villámgyors 
mozdulattal bebújt az előrelendülő fegyver alatt, és újból a lovag gyomra 


felé szúrt. Paganis a pajzsával könnyedén felfogta a szúrást, és a láncos 
buzogány nyelével irdatlan erejű ütést mért a vigyázatlan zsoldos tarkójára. 
A férfi megszédült, és a fegyverét elejtve megpróbált megkapaszkodni a 
lovag pajzsában. Andreas újra lesújtott a védtelenül maradt fejre, mire a 
kölyök kezei lebomlottak róla, és térdre rogyott előtte. Paganis félrelökte a 
lábával, és a hanyatt eső fickó mellkasára ütött. A szusz a vasgolyóval 
érkezésével együtt préselődött ki a zsoldos tüdejéből, és a csontok 
recsegését hallva a lovag biztos volt benne, hogy az újdonsült 
parancsnokkal többé már nem kell számolnia. 

Felnézett, a pajzsát maga elé emelve kivédte egy felé mozduló zsoldos 
támadását, de a csapás erejétől megbillent, és kénytelen volt néhány lépést 
hátrálni, nehogy elessen. A katona újra támadott, és szakadatlan lendülettel 
csépelte Paganis pajzsát, mintha csak attól tartott volna, ha egy pillanatra is 
lankad, az a végét jelenti. Andreas amennyire csak tudott, bebújt a falap 
mögé, és miközben folyamatosan a sötét felé araszolt, próbálta megtalálni 
az alkalmat, hogy visszatámadhasson. A lovag a fénykör szélén aztán 
megmakacsolta magát, és keményen megvetette a lábát. A pajzsot kissé 
ferdén tartva úgy irányította a másik pengéjét, hogy az a teste bal oldalán 
csússzon el, aztán az egyensúlyát vesztett zsoldost a vállával meglökve 
félrependerítette. A katona botladozott néhány lépést, és mielőtt még 
magára találhatott volna a lovag utolérte. Az acélgolyó a jobb vállát találta 
el. A férfi felüvöltött, a fegyver rögvest kifordult a kezéből, és Paganis 
máris emelte a láncos buzogányt, hogy véget vessen az életének. 

- Hagyd életben! - hallatszott Montbard kiáltása a háta mögött, mire 
Andreas az utolsó pillanatban visszafogta a halálos csapást. Vasalt 
csizmájával fejbe rúgta a zsoldost, aztán magára hagyta az ájult férfit. 

Arnaldus Turre de Montbard Adhemar előtt állt. Az idős ember feje 
vérzett, ahogy térdre rogyva kapaszkodott a gróf átalvetőjébe. Mellette a két 
fiatal pap feküdt átvágott torokkal, nem messze tőlük Zaffo állt vérző karját 
szorítva. A gróf, miután látta, hogy Andreas eleget tett a parancsának, a 
püspök felé fordult. Lánc kesztyűs bal kezével megemelte az idős férfi állát, 
hogy egyenesen a szemébe nézhessen. 

- Ez hát a megbocsátás, ez a kegyelem és a szeretet törvénye? - kérdezte, 
miközben arra kényszeríttette Adhemart, hogy végig rá figyeljen. 

- Térj meg, bánd meg bűneidet, és az anyaszentegyház megkegyelmez! - 
köpte a szavakat vért fröcsögve a püspök, és a gróf átalvetőjét egyre több 
sötét folt pettyezte. 

- Az anyaszentegyház? Hát hol van ő? Mutasd meg nekem, és én 
megtérek a hitére! 


-Én vagyok az anyaszentegyház, és minden tagja a klérusnak. Térdelj le 
előttem, és én megbocsátok! 

- Ahogyan neki is? - kérdezte Montbard, és a földön fekvő, kivérzett 
Gerardra mutatott, akinek a teste még mindig rángatózott, akár a levágott 
csirkéké. 

- Mindketten tudjuk, hogy nem magától tért meg! 

- Mindketten tudjuk, hogy sosem adnám az életemet egy pap kezébe, 
még ha feloldozást ígért, és az isten szeretetét hazudja is. A szavaid éppoly 
hamisak, mint a hatalmad. 

-Isten mérte rá a büntetését nem én - felelte dacosan Adhemar, de 
Paganis érezte rajta, hogy a szavaiból hiányzik a magabiztosság. 

-Isten mondta, hogy szúrjátok át a torkát, és hagyjátok elvérezni, akár 
egy kóbor kutyát? 

A püspök nem válaszolt. Megpróbálta elfordítani a fejét, akár egy 
duzzogó kölyök, de Montbard erősen tartotta az állát, és nem engedte, hogy 
másfelé nézzen. Adhemar néhány pillanatig elszántan küzdött, de a gróf 
ereje messze felülmúlta az övét. 

- Azt akarom, hogy nyisd fel a szemed, és végre láss is, ne csak nézz! - 
emelte fel a hangját a gróf, és erőnek erejével körbeforgatta a püspök fejét. - 
Szerinted ez Isten akarata? Gyilkosság, pusztítás és emberevés? Karon ülő 
gyermekek halála, anyák megszégyenítése?! - ostorozta tovább a szavaival 
Adhemart Montbard. 

A püspök becsukta a szemét, hogy ne kelljen látnia a körülötte heverő 
megcsonkított testeket, de az orrát nem foghatta be, hogy ne érezze a 
kiömlött belek szagát, és a füle még mindig hallotta a sebesültek egyre 
gyengülő nyöszörgését. 

-Isten nagyobb dicsőségére tettük! - fakadt ki a püspök, és megragadta 
Montbard kezét, hogy félrelökje, de a marok szorítása továbbra sem 
gyengült. 

- Az egyház nagyobb dicsőségére! Miféle szolgái vagytok ti Istennek, 
hogy csak magatokkal törődtök? 

Adhemar arcát elfutotta a pír, és az idős férfi szemei megteltek haraggal. 

- Még te akarsz számon kérni rajtam bármit is, sátán csahos kutyája, te? 
Vér tapad a kezedhez, hiába rejted ájtatos külső mögé az igaz valódat. Halál 
és pusztulás jár a nyomodban, fertő vagy magad is, pont olyan, mint amilyet 
terjesztesz! 

- Olyan úton járok, amiben hiszek, és nem mondok mást, mint amit 
teszek. 

- A pokol ösvénye a tiéd! 


- Ahogy te járod rosszul a te utad, úgy én is járhatom jól az enyémet - 
mondta a grőf, és ellökte magától az idős férfit. 

- Azt hiszed, megtévesztheted a sátánt? 

-Ahogy te mindennél biztosabb vagy benne, hogy kijátszhatod az Urat. 

-Átláttam rajtad, amikor hamis szavaiddal magadhoz édesgetted Pierre 
testvérünket, hogy eszközként használd fel a Messiás Lándzsáját! 

- Te magad is áldásod adtad a törött fára. 

-Mert a mi Urunk az egyeden akarat ezen a földön, aki jóváteheti a 
rosszat, aki fennköltté változtathatja a világi akaratot. 

-Nem is különbözöl tőlem olyan sokban, mint ahogy azt hiszed. 
Hazudsz, majd bűnbocsánatot kérsz, és amikor megkaptad, újra hazudsz, 
hogy ismét megtérhess. Isten könyörületes, te nem vagy az; az Űr szeretetre 
nevel, te fegyverrel érvelsz. Ha nyitva lenne a szemed, már megláttad 
volna, hogy minden, ami nem fehér, az nem biztos, hogy fekete, s mert 
másmilyen, nem feltétlenül rosszabb. 

- Istenkáromlás! Szégyenletes hazugság! - mondta a püspök, miközben 
megpróbált a térdére emelkedni. 

- Most kinek próbálsz meg hazudni? Ha nekem, felesleges, ha 
magadnak, már késő, mert ez itt az igazság pillanata. Az egyházad nem tesz 
mást, mint a Saját arcára formálja Jézus Krisztus szavait, hogy a 
gazdagságát gyarapítsa! 

-Istenkáromlás! - üvöltötte teli torokból Adhemar, és valóságos 
nyáltenger freccsent szét a kiáltása nyomán. 

-Egyházkáromlás - javította ki a papot a gróf. - Pénzért adjátok, veszitek 
a méltóságot, cölibátusba kényszerítenétek isten igéjének hirdetőit, hogy a 
vagyonuk rendre visszaszálljon a pápára. 

- Hazudsz! - tajtékzott a püspök, és erejét megfeszítve igyekezett talpra 
állni. 

A nemes könnyűszerrel visszalökte. 

- . Ha úgy lenne, most én térdepelnék előtted kegyelemért könyörögve, 
és te hoznál felettem ítéletet, ahogy ezzel a szerencsétlenen tetted - mondta 
Montbard, és Gerardra megmerevedett testére mutatott. 

-Azt kapta, amit érdemelt - felelte dölyfösen a pap. 

- Nem hagysz választást - mondta a grőf, és a kardjával keresztüldöfte a 
püspök mellkasát. 

Adhemar a pengéhez kapott, reszkető kezével megszorította a fegyvert, 
hogy a vére kicsordult az ujjai közül, aztán fáradt sóhajjal végigdőlt a 
köveken. 

Paganis az első pillanatban hitetlenkedve figyelte a szeme előtt lezajlott 


gyilkosságot. Látott már ugyan papokat meghalni, de egy püspöki méltóság 
erőszakos halálát eddig még elképzelni sem tudta volna. Egy ideig csak 
némán figyelte Montbardot, aki merengve állt Adhemar holtteste felett, 
aztán a pillantása a dermedt Zaffóra tévedt. Úgy tűnt, a csatlós hozzá 
hasonlóan képtelen volt felfogni a történteket. 

A gróf lassan megmozdult, Andreas felé indult, és ezzel megtörte a 
pillanat mozdulatlanságában rejlő feszültséget. A lovag megvárta, míg 
Montbard a közelébe ér, és csak akkor szólalt meg, amikor már nem kellett 
felemelnie a hangját, hogy a másik érthesse a szavát. 

-Azt hittem, meghaltál. 

- De ahogy láthatod, még élek. 

-A szemem előtt öltek meg a nyílvesszők. 

-Csak azt láttad, amit akartam, hogy láss! - felelte tüntető nyugalommal 
a nemes. 

-Miféle pokolbéli színjáték volt ez az egész? - kérdezte Andreas 
dühödten. 

Montbard körbejárta a lovagot, és megállt a törött vállú katona előtt. 

- Hisz épp az imént mondtad, csupán pokolbéli színjáték volt - felelte 
végül, és egy pofonnal eszméletére térítette a számszeríjászt. 

A zsoldos kinyitotta a szemét, aztán ahogy meglátta a grófot hátrahőkölt. 
Montbard az állánál fogva talpra kényszeríttette. 

Szóval igaz, amit a püspök mondott? - kérdezte a lovag. 

-Miért, talán kételkedtél a szavaiban? - kérdezett vissza a gróf, és 
gunyorosan elmosolyodott. - Azt hittem, amit Isten szolgája mond, az 
megkérdőjelezhetetlen igazság. 

Andreas szeretett volna visszavágni, de nem jöttek szájára a szavak. 
Helyette bizonytalanság és szégyenérzet töltötte el a lelkét. 

- Ne vádold magad! A pápa alattvalói túl sok gazságot követtek már el 
Isten nevében, hogy vakon higgy nekik. Vagy azt hiszed, Jézus Krisztus 
valóban azt szeretné, hogy mohamedánok ezreit gyilkoljuk meg azért, hogy 
kiűzzük őket Jeruzsálemből? Gondolod, hogy az Úr örömét leli abban, 
amikor keresztények más népek gyermekeit falják fel? Azt hiszed, hogy a 
pápa csupán azért küldött hadakat Konstantinápolyba, hogy segítségére 
legyen a kettészakadt egyház keleti felének? - citálta a kérdéseket 
Montbard, és Andreas minden egyes megválaszolatlanul hagyott mondat 
után egyre üresebbnek érezte a haragját. 

- Azt mondtad, te magad is az Úr nevében cselekszel! - próbált ellenállni 
a rá nehezedő lelki nyomásnak Andreas. 

- Az én uram nevében, így igaz. 


-A lelked üdvével játszol, Arnaldus Turre de Montbard! 

- Attól félek barátom, hogy az én lelkem üdve már régen oda, és most 
épp azon munkálkodom, hogy a tiédet megmentsem az örök kárhozattól. 

-Miről beszélsz? Hisz a Szentföldön harcolunk Isten nagyobb 
dicsőségére. A pápa ígért bűnbocsánatot mindannyiunknak. Ha meghalok, a 
lelkem a mennybe jut, hogy ott várjam be az én asszonyomat. 

- És ha hazudott neked? 

- Kicsoda? 

-Hát II. Orbán. 

- Ő a pápa! 

- Csak nem hiszed, hogy más ember lesz, mert egy süveget nyomnak a 
fejébe, és fehér ruhát adnak rá? Az előbb egy püspököt neveztél hazugnak, 
a püspökökből lesznek a bíborosok, belőlük pedig a pápák. 

- Ő Isten helytartója ezen a földön, Szent Péter utódja a pápai székben! - 
emelte fel a hangját Andreas, hogy hangsúlyozza, mindaz, amit mond 
megkérdőjelezhetetlen igazság. 

- Talán Isten mondta ezt neked? - kérdezte gúnyosan Montbard, és intett 
Zatfónak, hogy menjen közelebb hozzájuk. 

Andreas felelni akart, de úgy érezte, minden kimondott szó, csak újabb 
gúnyolódásra adna okot. 

- Disznók elé gyöngyöt ne vess! - idézte homályos emlékei alapján a 
bibliát, és dühödten nézte, ahogy a gróf vonásai csúfondáros mosolyba 
futnak. 

-Akkor hát azoknak hiszel, akik gyilkosságra, öldöklésre buzdítják a 
keresztényeket? Hol látod te azt a szeretetet ebben, amit 
Jézus hirdetett? Talán a Megváltó mondta, hogy ölj meg mindenkit, aki 
mást gondol, mint te? 

- Istenkáromló vagy! 

-Mint ahogy mindenki az, aki nem ugyanazt fújja, mint amit a klérus 
mond! - emelte meg a hangját Montbard, és a szavai olyan zengzetekkel 
teltek meg hirtelen, hogy Andreas akaratlanul is hátra lépett. - Én láttam 
Jézust, és bizton mondhatom neked, sosem hirdetett gyilkosságot, 
pusztítást, vagy hadjáratot más népek ellen! 

Paganis nem válaszolt, csak tovább hátrált. Amit a gróf mondott, 
egyértelműen badarságnak tűnt, ám ahogyan mondta, kétséget sem hagyott 
benne a felől, hogy minden szava igaz. 

-Mit akarsz tőlem? - kérdezte, miután a fénykörből kilépve a háta a 
kazamata falának ütközött. 

-Hogy végre hagyd felnyitni a szemed, hogy engedd be a fényt az 


elmédbe, hogy lásd a világot a maga valójában, olyannak amilyen. Hogy 
tagadd meg a csalást és a hamisságot, amit a papok zsolozsmáznak a 
fejedbe, mióta csak világra jöttél, és dönts saját akaratodból a sorsod felett - 
válaszolta Montbard, és miközben beszélt, a szemei megteltek áhítattal. 

Andreas elhűlve nézte a megváltozott grófot, aki most mintha 
magasabbnak és erőteljesebbnek tűnt volna, mint valaha. A lovag Zaffóra 
nézett, de a csatlós térdre rogyva húzta meg magát a köveken, és igyekezett 
minél kisebbre összehúzni magát. A lovagban felmerült a gondolat, hogy 
nekiront a főnemesnek, a marka már meg is szorult a láncos buzogány 
nyelén, de ijedtségen és bizonytalanságon kívül nem érzett magában mást. 

Montbard hiába kérdőjelezte meg mindazt, amit Andreas eddig a 
világról gondolt, képtelen volt haragudni rá, ráadásul hiába próbálta 
gyűlöletbe lovallni magát, a gróf nem viselkedett vele ellenségesen, és a 
kísérletei rendre kudarcba fulladtak. 

- És mi lesz akkor, ha nem? 

A gróf látszólag meglepődött, és beletelt néhány pillanatba, mire meg 
tudott szólalni. 

- Akkor elveszítünk egy nagyszerű harcost, és marad a remény, hogy 
nem fordul ellenünk a csatamezőn - felelte Montbard csodálkozva. 

- Miféle harcról beszélsz? 

- Amikor az igazak és az önámítók összecsapnak majd ennek a 
korszaknak a végén, hogy eldöntsék, ki uralkodjék a világon az idők 
végezetéig - mondta a gróf, aztán pillanatnyi hallgatás után tovább folytatta. 
- Nézz körbe, Sire de Montigny-Lagesse! Ilyen világot akarsz a fiaid 
fiainak? Mondd meg nekem igaz hitedre, ez az a földi világ, aminél szebbet 
és jobbat nem is akarhatna a hívő keresztény ember? 

Andreas nem tudta, mit feleljen. Szíve szerint nemet mondott volna, 
hiszen a szülőföldje kivetette magából és ide kényszerítette, ugyanakkor 
mégiscsak képtelen volt ítéletet mondani felette. 

- Mit akarsz tőlem? - kérdezte újra, és készen állt rá, hogy megadja 
magát a sorsának. Nem érzett magában több erőt a küzdelemhez, csupán 
nyugalmat akart, és egy zugot, ahol meghúzhatja magát. 

- Már mondtam, semmit és mindent. Nem kell semmi tőled, de azt 
akarom, hogy végre szabad légy, és önként hozd meg a döntést, hogy az 
oldalamon akarod-e megvívni a háborút. 

- A háborút? 

- A jó és a rossz harcáról beszélek, az igazság és a hamisság 
küzdelméről... Választanod kell Andreas de Paganis. Elkárhozol a papok 
hazugságai miatt, vagy kezedbe veszed a sorsodat, és végre saját magadért 


harcolsz, ahelyett, hogy mások gazdagságáért tennéd kockára az életed. 

Andreast szíven ütötte az utolsó mondat. Nemcsak azért, mert régi 
vágyát mondta ki a gróf, de azért is, mert úgy érezte, Montbard olyannak 
látja őt, amilyennek sosem szeretett volna tűnni, de amilyen mindig is volt. 

Mások akaratlan bábja, mások érdekeinek kiszolgálója... - merengett a 
hallottakon, miközben úgy érezte, hogy mindaz, amiért egész életében 
küzdött, ugyanaz, mint amire most a gróf kéri. 

-Azt akarod, hogy valljam magam szabadnak? - kérdezte óvatosan, 
mintha csak szerette volna kipuhatolni a másik szándékait. 

- Azt akarom, hogy mondd ki, nincs szükséged a klérus hazugságaira, 
hogy nem akarsz egy álnok egyházat szolgálni, és hogy szabad akaratodból 
akarsz urat választani magadnak, akit szolgálni fogsz az idők végezetéig, és 
még azon is túl - felelte határozottan Montbard. 

- Tagadjam meg az anyaszentegyházat? 

- Tagadd meg, amit hazugságnak érzel benne, vesd el, ami csalókká teszi 
a papokat a szemedben! 

Andreasnak elég volt a hazájában történt vérengzésekre gondolnia, amit 
az egyház és Isten nevében követtek el a helyi hatalmasságok, és máris 
könnyebbnek érezte a döntést. 

- Mit kell tennem? - kérdezte, és érezte, hogy a lelke mélyén bujkáló 
bizonytalanság ellenére szeretné megtenni, amire készül. 

-Hamarosan eljön az ideje, hogy megtudd - felelte Montbard, azzal 
elfordult a lovagtól, és a repedezett, nyirkos köveken fekvő fáklyák egyike 
felé indult. - Menjünk, hozzátok magatokkal a zsoldost! - mondta, és intett a 
két tétovázónak, hogy kövessék. 

Andreas rövid habozás után erőt vett magán, Montbard nyomába eredt, 
és a sebesült katonát Zaffo gondjaira bízta. 

A gróf csak fertályóra elteltével állt meg egy keskeny oldalágban, egy 
félig beomlott kőfal előtt. A szűk járat a csatornából nyílt, és Paganis hiába 
erőltette a szemét, nem látta okát, hogy Montbard miért pont azt választotta 
a tucatnyi másik közül. A keresztesek a fáklyák fényénél nekiláttak, hogy a 
törmeléket elbontva átjárhatóvá tegyék a rést. Montbard ugyanúgy 
besegített a kétkezi munkába, mint korábban, és látszólag a legkevésbé sem 
érdekelte, hogy éljen a nemesi származása adta kiváltságával. 

A fal túloldalán a kazamata képe jócskán megváltozott. A nyers, fehér 
terméskövek helyét faragott téglák vették át, a csatorna mélyedése eltűnt, a 
földet vastag porral borított kőlapok fedték. Bár az elhagyatottság érzése 
hasonló volt, eltéveszthetetlennek tűnt, hogy ezúttal más helyre érkeztek. 

- Ez már Salamon temploma? - kérdezte Andreas a grófot figyelve. 


- Az épület alatt vagyunk, valaha itt őrizték Jézus Krisztus keresztjét, 
míg a koptok el nem rejtették a muzulmánok elől - felelte Montbard, és a 
fáklyák imbolygó fényében átszellemült arccal figyelte az őket körülvevő 
kövek faragásait. 

Paganis ismét megrendült a szavak hallatán, és szentségtörésnek érezte, 
hogy a magasztos hely levegőjét szívja. A lovag pillantása a mellette álló 
sebesült zsoldos arcára esett, és látta rajta, hogy a férfi a fájdalmai ellenére 
sem tudja kivonni magát a látvány hatása alól. 

- Menjünk! - törte meg a hirtelen beállt csendet Montbard, és jobbra 
fordult a folyosón. 

Néhány perc múlva poros faajtó állta útjukat, amely valaha talán komoly 
akadályt jelenthetett volna a behatolóknak, ám mára csupán rozoga, szúette 
árnyéka volt egykori önmagának. A kapunak is beillő szerkezet Andreas 
második buzogánycsapásának megadta magát, és a maradványokon 
keresztül áttörve a lovag egy keskeny járatra bukkant, amelynek a falán 
fáklyák égtek. 

- A főhajó alatt vagyunk - mondta a gróf, miután keresztülnyomakodott 
a résen. 

Jobbra keskeny csigalépcső vezetett felfelé, balra szűk folyosó állt. 
Montbard balra fordult és sietős léptekkel indult tovább a kivilágított j 
áraton. 

- Nagyon közel van, már tisztán érzem - motyogta az orra elé a nemes, 
amikor újabb vasalt ajtó zárta el az útjukat. 

Andreas felmérte, hogy milyen sérüléseket okozhatna láncos buzogánya 
a kapunak, és szíve szerint nem áldozta volna fel a fegyverét a bizonytalan 
siker reményében. 

- Menj előre! - mondta a gróf a sebesült katonának, és intett Zaffónak, 
hogy lökje mellé a zsoldost. 

A fájdalomtól bénult férfi remegve nézte Montbardot, és látszott rajta, 
hogy mennyire féli a nemest. 

- Nyisd ki! - utasította kurtán a katonát a gróf, és a kardja hegyével 
megnoszogatta a habozó alakot. 

A zsoldos tett néhány bizonytalan lépést előre, aztán az ajtó előtt 
megállt. Montbard egészen Andreas mellé hátrált. 

- Igyekezz! - sürgette a zsoldost a gróf. 

A katona óvatosan lenyomta a kilincset, mire az ajtó engedett. A zsoldos 
hátrált néhány lépést, de nem történt semmi. 

- Lökd be! - mondta megkönnyebbülve Montbard, és lejjebb engedte a 
pajzsát. 


A sebesült engedelmeskedett a parancsnak, és ahogy az ajtó kinyílt, a 
kintiek láthatták, hogy a szűk folyosó egy sírboltba torkollik. Az apró 
helyiség közepén nyitott tűz égett egy lapos mélyedésben, és a lángok 
bevilágították az egész szobát. Andreas négy koporsót látott a sziklába vájt 
fali rekeszekben, és egy további keskeny, durván megmunkált járatot a 
túloldalon. 

- Mire vársz, eredj! - mondta Montbard befelé mutatva. 

A katona belépett a helyiségbe. Fülsértő nyikorgás hallatszott, amit 
kongó durranás követet, majd fájdalmas férfisikoly. Andreas elkerekedett 
szemmel figyelte a padlón támadt széles üreget, aminek egy pillanattal 
korábban még nyoma sem volt. A falból pattogó recsegés és szaggatott 
ropogás hangjai hallatszottak. 

- Mi történt? - kérdezte a falfehérre sápadt Zaffo, és hátrálni kezdett. 

- Nem tudom - felelte Montbard, miközben bizonytalanul forgatta a 
fejét, és a hangossá vált falakat nézte. 

Andreas összébb húzta magát, a keze iszonyatos erővel szorította a 
láncos buzogány nyelét, miközben igyekezett elrejtőzni a pajzsa mögött. 
Éles csattanást hallott a háta mögül, majd egy elfojtott sóhajtást. Sarkon 
fordult, és a tekintete Zaffo kimeredt pillantásával találkozott. A férfi körül 
valóságos porfelhő úszott, a lábainál törött lándzsanyelek, és elpattant, 
rozsdás vashegyek feküdtek. A csatlós sisakja hiányzott a fejéről, de a 
szolga ennek ellenére sértetlennek tűnt. A láncruha megmentette az életét a 
falból kicsapódó elöregedett dárdáktól. 

-Ne érjetek a falhoz! - szólalt meg Montbard. 

- Nem tudom, mit történt - dadogta Zaffo minden ízében remegve. 

- Nézzétek meg, hogy hová léptek! - figyelmeztette a másik kettőt 
Montbard, aztán óvatos lépésekkel megindult előre. Andreas némi habozás 
után követte, és elégedetten vette tudomásul, hogy Zaffónak sincs szüksége 
nógatásra, hogy a nyomukban maradjon. 

A zsoldos egy két lépés mély, tőrökkel kirakott padlózatú gödör mélyén 
feküdt. A férfinek gyors halála volt. A pengék egyike keresztüldöfte a fejét, 
és azonnal kioltotta az életét. A lovag megtámasztotta a lábát a bejárat 
peremén, majd a fal szélébe kapaszkodva a lyuk mellé lépett, és eltaszította 
magát a kövektől. 

- Csak óvatosan! - figyelmeztette őket Montbard, aztán a tűz mellett 
állva vizsgálni kezdte a helyiség oldalát. - A járatban van - mondta nem 
sokkal később, amikor az utoljára maradt Zaffo is keresztülügyeskedte 
magát a bejárat előtti kelepce felett. 

Rövid hezitálás után a gróf ment előre. Lassan haladt, minden lépését 


többször is megfontolta, ennek ellenére alig egy perccel később elérték a 
járat végét. A szűkös, durván faragott folyosó egy kör alakú helyiségbe 
vezetett, ami még az előtte lévő sírteremnél is kisebb volt. A falakon 
fáklyák égtek, a helyiség közepén, vastag márványasztalon egy vékony 
körszakállat viselő ember feje állt. A gróf közelebb lépett az asztalhoz, és 
üdvözült mosoly terült szét az arcán. Andreas ugyanolyan halvány aurát 
látott a férfi körül lüktetni, mint Antiochia falai alatt a közös imádság 
idején. 

- Hol a lepel...? - kezdett bele a kérdésbe Andreas, aztán a zsigerei 
mélyéről feltörő rosszérzés belefojtotta a szót. 

Minden porcikájával, minden ősöktől örökölt idegszálával érezte, hogy 
, valami?" közeledik. Görcs markolt a gyomrába, a bőre verejtékezni 
kezdett, és hőhullám öntötte el a testét. A szájába keserű íz mart, a nyelve, 
torka hirtelen kiszáradt, miközben figyelő pillantásokat érzett a hátában. 

Riadtan megfordult, de csak Zaffo hozzá hasonlóan rettegéssel teli 
pillantásával találkozott. Újra sarkon pördült, mert ezúttal a másik irányból 
érezte fenyegetve magát, de ezúttal csak a csupasz falak bámultak vissza rá. 
Az orrába kénkő maró szaga tódult, a szeme könnybe lábadt a csípős 
füsttől, mégis tisztán látta, amint Montbard térdre ereszkedik. A feszültség 
egyik pillanatról a másikra szinte tapinthatóvá vált a helyiségben, s akár a 
vihar előtti csendben várakozó élőlények, Andreas is azt kívánta, csapjon le 
végre az első villám, és eredjen el a könnyebbséget hozó eső. 

De a kín nem engedett, a nyomás tovább fokozódott a lovag mellkasán, 
és Paganis úgy érezte, minden lélegzetvétel egyre nagyobb erőfeszítésébe 
kerül. Hörgést hallott valahonnan a közelből, Zaffóra nézett, de a férfi 
térdre roskadva némán szenvedett a köveken. A különös hangoknak még 
kétszer kellett megismétlődniük, mire Andreas rádöbbent, hogy az ő 
torkából törnek elő. Ijedten kapott az arcához, és úgy érezte, mintha a húsa 
hullámozna a csontjai felett. A fáklyák fénye elszürkült, sötétség borult a 
barlangra. Fájdalom hasított a fejébe, a kín az elviselhetetlenség határát 
súrolta, aztán hirtelen mindennek vége lett. 

Pont olyan gyorsan, ahogy azt egy pillanattal korábban remélte. 

A nyomás tovatűnt a mellkasáról, a szeméből patakzó könnyek 
kiapadtak, és a lovag mélyet szippantott a kénkövesen bűzlő levegőből. A 
nyelvén megmaradt a kesernyés íz, de a szája már nem volt olyan száraz. 
Csak a fáklyák fényének tompasága maradt. A barlangot betöltő homály 
lágy volt és selymes, mintha csak önálló akarattal bírna. 

- Uram! - szólalt meg Montbard, és mélyen fejet hajtott. 

Paganis nem látta, hogy ki előtt alázkodik meg a gróf. A szemét 


erőltette, aztán felfedezte a hatalmas asztal takarásából kilépő púpost. 
Andreas ránézett a torzszülöttre, és a tekintetét rögvest foglyul ejtette a 
kancsal szempárból sugárzó mohóság és kíméletlen számítás. Ahogy a 
tekintetük összekapcsolódott, úgy érezte, mintha áruba bocsátott portéka 
lenne, a nyomorék pedig a rá alkudó vevő. A férfi arca húsos ráncokban 
lógott, és az egymásnak feszülő redők mintha önálló életet éltek volna, 
ahogy megremegtek a nyomorék lépései nyomán. Szabálytalan ajkai rosszul 
illeszkedtek egymáshoz, és látni engedték hatalmas, sárga lapátfogait, 
amelyek összevissza álltak a szájában. Az orra lapos volt, és göcsörtös, 
helyenként szinte eltűnt az arcában. Seszínű haja inkább tűnt rövid 
szőrzetnek, ami drótkefeszerűen borította eldeformálódott koponyáját. 

- Ez lenne hát az, amiről beszéltél nekem? - szólalt meg rekedtes hangon 
a púpos, és annak ellenére, hogy látszólag valamiféle tárgyról beszélt, 
Andreas mégis úgy érezte, róla kérdezte Montbardot. 

- Kiváló katonád lesz, ígérem - felelte a gróf még mindig lehajtott fejjel. 

- Nem sokat nézek ki belőle! - fröcsögte a torzszülött, és egyenesen 
Andreas szemébe nézett. 

A lovagnak rögtön hátrálhatnékja támadt, a lába már mozdult volna, de ő 
megmakacsolta magát, és nem mozdult egy tapodtat sem. 

- Bátornak bátor, de még túlságosan hisz a próféta hamis szolgáinak, 
megtévesztik a fülébe kántált hazugságok, és inkább áll a 
birkák közé, csak ne keljen egyedül választania igaz és valótlan közül. 

-Ha így lenne, még mindig Montigny-Lagessében lenne, és a felesége 
szoknyája mellől felügyelné a parasztok munkáját - vetett ellent a púposnak 
Montbard, és ezúttal felnézett, hogy elkapja a másik tekintetét. 

A nyomorék vetett még egy futó pillantást Andreasra, aztán a gróf felé 
fordult. Ügy tűnt, a nemes meg sem rezdül a kancsal tekintetének súlya 
alatt. 

- Jól kufárkodtál a rád bízott hatalommal - mondta, és kinyúlt a széles, 
kerek márványasztalon lévő fej irányába, ám láthatólag óvakodott tőle, 
hogy megérintse. 

Montbard felállt a földről és kiegyenesedett. 

- Ez az? - kérdezte félelem nélkül. 

- Az igazi lepel! Századévek óta pihen..., lüktet az erőtől..., varázslatos! 
- súgta kéjes élvezettel a nyomorék, és ragacsos nyálcsutak csordult ki a 
szétálló ajkai közül. 

Andreas a szemét erőltette, és úgy tűnt neki, mintha a torzszülött szemei 
fennakadtak volna a gyönyörűségtől. 

- Elég ereje van hozzá, hogy egész nemzedékeket emeljen fel, és 


világformáló erővé tegye őket. 

-Épp ezért kérlek, nagyúr, ne vidd magaddal - szólt közbe megfontoltan 
a gróf. 

A púpos elhúzta a kezét a fej közeléből, néhány pillanatig lehunyt 
szemmel állt a kör alakú asztal mellett, aztán Montbardra nézett. 

- Beszélj! - mondta, és hangja mély zengzetekkel telt meg, hogy 
Andreasnak felállt a szőr a hátán. 

-Hagyd meg nekem, és én a segítségével tovább erősítem hatalmadat 
idefenn. Talán ennek a kornak vége nem csak a kezdete lesz a harcnak, 
hanem már a folytatása. Add nekem a lepel hatalmát, és én naggyá teszem 
vele a Paganisok vérvonalát. Erőssé teszem őket, és méltó ellenfelévé 
teszem őket az anyaszentegyháznak. 

- Azt hiszed, szembeszállhatsz az egyházzal? - kérdezte gőgösen a 
púpos, és megvető pillantással illette a grófot. - Hatalmuk teljében vannak, 
uralmuk a kultúra bölcsőjének egészére kiterjed, s csupán a távolság szab 
gátat a terjeszkedésüknek. 

-A hatalmuk látszólag óriási, de letértek Péter útjáról, és amilyük van, 
csupán üres marhahólyag. Az első döfésre magába rogy. Más oldalról 
eszemben sincs nyíltan szembefordulni velük, sőt színleg a kegyelmükbe 
ajánlom magam, ahogyan eddig is tettem. A Paganisok lesznek a kulcs, 
hogy amikor elég erősek leszünk, kiránthassuk a támaszt uralmuk pillérei 
alól. 

A torzszülött tekergőző arca Andreas felé fordult, és a lovag ezúttal úgy 
érezte, egész a lelke mélyéig tekint vele. Az élete egy szemvillanás alatt 
végigfutott előtte. Rég elfeledettnek hitt érzések, emlékek és gondolatok 
törtek a felszínre benne, hogy aztán újra eltűnjenek a felejtés ködében. 
Érzett már hasonlót, amikor a gróf nézett így rá, de azok csupán gyenge 
tavaszi szellők voltak, míg ez a mostani jeges téli vihar, amely kíméletlenül 
végigszántott rajta, és félresöpört maga elől minden akadályt. 

- Erős a lelke, de ezzel együtt makacs, mint az öszvér - mondta a 
nyomorék, miután szabadon engedte Andreast. - Nem hiszem, hogy képes 
leszel irányítani a fajtáját. 

- Talán beérik majd a tanácsaimmal is - felelte Montbard, és bátorítóan 
Paganisra nézett. 

A lovag még mindig a semmiből felszínre került emlékeivel küzdött, és 
rövid idő alatt olyan sok érzés rohanta meg, hogy képtelen volt tiszta fejjel 
gondolkodni. Hosszú pillanatokig értetlenül figyelte a másik kettőt, és csak 
lassan tért vissza újra az igazi világba. 

- Maradj a Szentföldön! Erősödj meg, és építsd ki legerősebb bástyádat, 


ahonnan tovább indulhatsz nyugat felé. Légy óvatos, haladj apró lépésekkel, 
és törekedj rá, hogy a pápa a bizalmába fogadja ennek a férfinek az utódát! 
- mondta utoljára a torzszülött, aztán Andreas de Paganis elkerekedett 
szeme láttára kifakult a világból. 

A lovag remegve figyelte, ahogy a púpos elenyészik, és az őrület határán 
járva, dermedten figyelte a maga alá rondított, a habzó szájjal vinnyogó 
Zaffót. 

- Ki volt ez? - préselte ki véresre harapott ajkai közül a szavakat, és 
közel járt hozzá, hogy a csatlós mellé vesse magát a kövekre. 

-Az mit sem számít, hogy ő ki volt. Az egyetlen dolog, ami igazán 
fontos, hogy mihamarabb megcsókold a fejet - felelte Arnaldus Turre de 
Montbard elégedetten. 


EPILÓGUS 


Mark Fleismann hitetlenkedve nézte Raoul de Caen beszámolójának 
végét, és az izgatottsága kapkodásba csapott át. A gondolatai legalább 
olyan összevisszasággal kavarogtak a fejében, mint a leírásban szereplő 
lovagé, de vele ellentétben ő mihamarabb világgá akarta kürtölni a 
felfedezését. 

Azt persze a történetíró túlkapásának tartotta, hogy a nyomorékként 
megjelenített személy, (aki saját értelmezése szerint maga a megtestesült 
gonosz szimbóluma volt, és akit a korabeli krónikások szívesen ábrázoltak 
testi fogyatékos alakjában) egyszerűen köddé vált, de a történetnek volt 
néhány olyan eleme, amit egyszerűen nem lehetett figyelmen kívül hagyni. A 
templomosok lovagrendjét - egyes források szerint 1117-ben, mások szerint 
"18- ban, vagy 20-ban - valóban Andreas de Paganis fia, Hugó de Paganis 
alapította máig is ismeretlen indíttatásból. A tizennegyedik század elején 
perbefogott, és felszámolt rend elleni vádak között pedig szerepelt egy 
istentelen szertartás, melyben egy különös fejet kellett megcsókolnia a 
rendbe felvételt nyert jelölteknek. 

A fejet a legtöbb történész a Torinói Lepellel azonosította, amelyet, ha 
megfelelő formában hajtogattak össze, a hit szerint, Jézus Krisztus arcának 
valódi képmását mutatta. Az ereklyét hosszú ideig a templomos lovagrend 
őrizte egészen addig, amíg a pápai hivatal hosszas küzdelem után rá nem 
tette a kezét. 

- Arnaldus Turre de Montbard - mondta ki a nevet suttogva Mark, 
mintha csak attól tartana, hogy pusztán a szavak ereje képes megidézni a 
titokzatos grófot. 

Fáradtan megdörzsölte a halántékát, aztán ahogy összefolytak a szemei 
előtt a sorok, pislantott két mélyet, és az órájára pillantott. A mutatók 
tanulsága szerint hajnali három is elmúlt már. 

- Szólnom kell a professzornak! - mondta lelkesen, és a táskája felé 
nyúlt. Kivette a mobiltelefonját, kikereste a listából az egyetemi tanár nevét, 
aztán a késői időponttal mit sem törődve lenyomta a híváskezdeményezés 
gombját. - Erről mindenképpen tudnia kell! - bíztatta magát, és legbelül 
tisztában volt vele, hogy ha legszebb álmából veri is fel a történészt, az 
akkor is hálás lesz érte. - Fenébe! - mordult fel, amikor a tárcsázást jelző 
dallam már ötödször hangzott el, még mindig eredménytelenül. 


eg üdd 


Elvette a készüléket a fülétől, és megnézte a kijelzőjét. A térerő mutatója 
a nullán állt. 

- Hát persze! - sóhajtott fel, és vetett egy pillantást a közel méter vastag 
kőfalakra, amelyek teljesen leárnyékolták az épület belsejét. 

Felállt az asztaltól, kissé sajnálkozva becsukta Raoul de Caen munkáját, 
aztán kivette a lemezt a gépéből. Bezárta a szövegszerkesztő ablakát, amivel 
a jegyzeteket készítette, aztán észrevette, hogy a levelezőrendszer, amivel dél 
körül elküldte az e- mailt a mostohanővérének, még üzemel. Eljátszott a 
gondolattal, hogy küld a lánynak egy újabb fennhéjázó stílusban megírt 
üzenetet, de aztán elment tőle a kedve, mert az újságírónő aligha érthette 
volna meg őt olyan jól, mint a tanára. Bezárta a programot, aztán a 
holmiját a hóna alá csapva nekivágott a folyosónak. 

Az információs pultot ezúttal is üresen találta. Majd egy percig 
türelmesen várakozott, de aztán nem bírta tovább cérnával, és az iratgyűjtőt 
a betette a számítógép billentyűzet alá, hogy a göndör hajú szerzetes 
semmiképp se téveszthesse el. Búcsúzóul intett egyet a biztonsági kamera 
felé, azzal a hátsó gondolattal, hátha a fiatal barát visszanézi a szalagot, 
aztán a lépcsőlejáró felé sietett. 

Már égett a vágytól, hogy a különleges felfedezésről beszámolhasson a 
professzornak, és learathassa az érte járó jutalmat. 

, Ez nem egyszerű szakdolgozat lesz, de tudományos mű, amely a 
középkori kereszténységről alkotott elképzelései újragondolására készteti a 
világot!"- hallotta lelki füleivel dr. Livingston hangját Mark, és szélesen 
elmosolyodott, ahogy elképzelte a professzor lelkesedéstől kivörösödött 
arcát. 

- Talán még arra is megkér, hogy betársulhasson a további kutatásba - 
mormolta az orra alatt, ahogy a csigalépcső felé haladva elérte a 
megvilágított részek határát. 

Elvégre nem mindennap születik ilyen horderejű felfedezés - játszott 
tovább a gondolattal, ahogy a sötét fokokon óvatoskodva lefelé botorkált. 

- Igazán égve hagyhatnának néhány lámpát - morogta bosszankodva, 
ahogy a falnak lapulva minden lépcsőt egyesével véve igyekezett lefelé. 

Ajtócsukódást hallott odalentről, és az alig egy pillanatra feléledő 
huzattal együtt megcsapta az orrát az esti kert nedves föld szagával terhes 
illata. A szabad levegő ígéretétől felbátorodva 
magabiztosabban haladt lefelé. 

Az üvegajtó mellett álló alak méregdrága bársony zakót viselt, és 


keskeny, világoskék-lencséjű, ezüstkeretes napszemüveget. Mark az első 
pillanatban érezte, hogy nem lehet biztonsági őr, hacsak az apátság nem 
fizet milliókat a ritka iratok őrzéséért. Ahogy a telihold fényében a várakozó 
alak kontúrjai élesen kirajzolódtak, a diákot elfogta a borzongás. A férfi 
annyira légiesen könnyednek tűnt a szemében, mozdulatlansága ellenére, 
olyan elegancia és 

dinamizmust sugárzott belőle felé, ami már-már emberietlenné tette. 

- Dr. Irsham engedélyével maradtam tovább - mondta Mark, mert úgy 
érezte, beszámolni valóval tartozik a sötétben várakozó idegennek. 

- Akkor Ön minden bizonnyal Mark Fleismann - szólalt meg a férfi 
franciául, és a szavai ugyanazt a kifinomult eleganciát közvetítették az 
egyetemi hallgató felé, mint a megjelenése. 

- Ismer engem? - kérdezte csodálkozva Mark, és valamelyest 
megnyugodva lelépett az utolsó lépcsőfokról. 

- Még nem volt szerencsénk egymáshoz, de be kell, hogy ismerjem, az 
Ön személye volt ideutazásom kizárólagos oka. 

Fleismann burkolt fenyegetést érzett ki az idegen hangsúlyából. 

- Én... - kezdett bele, de a másik a szavába vágott. 

- ... dehogynem sejti, hiszen most élt át egy kisebb csodát, ami minden 
elhivatott történelem szakos végzős álma. Mi lehetne annál felemelőbb érzés 
egy fiatal tehetség számára, hogy a szakdolgozata előkészítésén 
munkálkodva nagy horderejű felfedezést tesz? 

- Honnan tudja? - kérdezte Mark, és rádöbbent, hogy a lelke mélyén fél 
az idegentől. 

Futólag végigmérte a másikat, és valamelyest megnyugodva állapította 
meg, hogy erőfölényben van. Fleismann fiatal volt, évek óta rendszeresen 
teniszezett, és korábban kipróbálta magát néhány küzdősportban is. A 
másik láthatóan vékony volt, a tartásában volt ugyan valami fenyegető, de 
akkor sem lehetett több hetven kilónál. Mark önbizalma lassan kezdett 
visszatérni. 

-Van egy kutatószoftver a könyvtár adatbázisában, ami bizonyos 
könyvekre, iratokra, vagy keresett nevekre azonnal reagál, és küld egy 
üzenetet azoknak, akik biztosan megtalálnak engem. 

-Hát maga tette fel - állapította meg Fleismann, de nem érezte, hogy 
ezzel előrébb jutott volna. 

-Ami azt illeti, meg is találtak, csakhogy épp a világ másik felén voltam, 
és így időbe telt, mire ideértem. Muszáj volt itt tartani magát, amíg meg 


nem érkeztem. 

-Ezért volt olyan készséges dr. Irsham - mondta ki a következő 
megállapítást, Mark, de a felismerés öröme ezúttal is elmaradt. 

- Ő nem volt olyan nyugodt magával kapcsolatban, ezért mindent 
elkövetett, hogy lekösse a figyelmét, és ezzel nem hagyott nekem választási 
lehetőséget. 

-Megengedte, hogy  hozzáférjek Raoul de  Caen cenzúrázatlan 
feljegyzéseihez - mondta ki a szavakat Fleismann, és lassan összeállt benne 
a kép. 

- És az egész egy szerencsétlen véletlennel kezdődött. 

- A Bibliographie des croisades - szólalt meg Mark, és úgy érezte, 
mintha a saját halálos ítéletét mondta volna ki. - Mit akar tőlem? 

- Csak annyit, hogy őrizd meg a titkomat. 

- Miféle titkot? 

- A templomosok titkát, Andreas titkát és a nemzetségét. 

- Miről beszél? Mindez már közel ezer éve történt! 

- Akkor bizonyára nem esik nehezedre hallgatni róla. 

Mark végigmérte a férfit, és most először furcsán ismerősnek tűnt a 
szemében. Úgy érezte, mintha már látta volna valahol ezt az arcot csak 
másként, más körülmények között. Az erőteljesen metszett vonások, a magas 
homlok, a férfias, karvaly orr, a napszemüveg lencséje felett kinéző 
obszidián szemek, és a különös, régiesen finomkodó beszéd, mind 
emlékeztették valakire. 

-Maga megőrült, eresszen utamra! - mondta, és félretolta magában az 
iménti vad gondolatot. 

- Pedig Irsham szerint okosabb vagy ennél - mondta fejcsóválva az 
idegen, és a hangjából mélységes szomorúság érződött. 

Mark oldalvást indult a férfi felé, hogy egyben a kijárathoz is közelítsen, 
s mert a vékony idegen mindkét kezét üresnek látta, úgy érezte, képes lesz 
kijutni az épületből. 

-Álljon félre az ajtóból, vagy őrségért kiáltok! - mondta a dacosan, és 
megpróbált bátorságot gyűjteni a saját hangjából. 

- Azt nem engedhetem - felelte a hollófekete hajú férfi, és a keze 
villámgyorsan előre lendült. 

Mark rácsodálkozott a mozdulat eleganciájára. A keskeny, egyenes 
pengéjű kard úgy siklott ki a hüvelyéből, mintha csak hozzánőtt volna 
forgatója karjához. A fegyver markolatgombjában ülő hatalmas, félgömb- 


formára csiszolt obszidián feketesége még az éjszaka sötétjében is minden 
színt elnyelő foltnak rémlett. A kard keresztvasa keskeny volt, épp csak 
jelképes. 

A diák melegséget érzett a nyakán, és valami - mintha csak egy lefutó 
izzadságcsepp lenne - a bőrét csiklandozta. Ez lehetetlen - akarta mondani, 
de nem jöttek ki szavak a torkán. 

- Igen tudom - szólalt meg az idegen, és a diák sajnálatot olvasott ki a 
szeméből. - Ha több időnk lett volna, talán másként alakul. 

Mark megszédült, térdre esett, de nem érzett fájdalmat. A világ lassan 
távolodni kezdett tőle, s miközben a feje a padló felé zuhant, csodálkozva 
figyelt fel rá, hogy az idegen férfi kezében lévő kard hegye arasznyi hosszan 
véres. 


